
Soft 


Atacul lui Kit 


Cine în acea bătălie, când tobele inamice răsunau 
îndrăcit. 

A strigat numele Britaniei, jurând să rămână neclintit; 

Cine, de dragul Reginei şi al Ţării, a înaintat 
netemător. 

Peste dealurile din  Bekhole, conducând atacul 
hotărâtor. 

Ce curaj l-a mânat prin valea întunecată, în sânge 
mustind! 

Ce inimă vitează, acolo unde omul obişnuit ajunge 
pălind! 

Necruţător şi fără şovăială, nici gând să facă vreun 
pas înapoi, 

— Înainte, ordonă el, atac, spre culmea muntelui! 

Doar Angliei i-a insuflat ardoare cu dărnicie 

Și-aşteaptă sfârşitul bătăliei şi fumul îngrozitor să se 
împrăştie. 

Ne rugăm Domnului să-l aibă în pază, amarnica 
îndatorire s-o vadă-mplinită. 

Căci mânaria ţării noastre bravului şi nobilului nostru 
Kit îi e încredințată. 

Chipul mamei sale este înlăcrimat, iar al tatălui său de 
mândrie e luminat... 

Aceste viziuni îl însoțesc la fiece pas îincrâncenat. 

Lauda şi Slava noastră pline de recunoştinţă, 
aclamațiile ce pe bună dreptate le merita... 

Dar el nu aude altceva decât tunul, până ce 
blestematul război se va încheia. 

Laolaltă ne vom strânge, în acea zi aleasă, glorioasă 

Spre a  ne-ntâmpina bucuroşi cu ghirlande 
strălucitoare, eroul întors acasă 

Şi vom striga numele care răsună în sufletele tuturor 
patrioților: 

Maiorul John Christian Stratton, eroul de la Bekhole! 


Prolog 


Londra, octombrie 1882 


Era prizonieră între două clădiri şi avea să moară. 

Lily avu nevoie de un minut pentru a ajunge la 
această concluzie. Cât de repede se ducea de râpă o 
noapte! Nu fusese pregătită să facă treaba în seara aceea. 
Unchiul o însărcinase pe Fiona cu zile în urmă. Dar apoi Fee 
căzuse la pat. „Nu-ţi face griji”, îi spusese Lily. „Fac eu 
treaba. Tu odihneşte-te”. 

Dar, peste noapte, Fee fusese cuprinsă de febră şi 
rămăsese fără vlagă. De-abia putu să explice ce era de 
făcut. „Uită-te în sertarul de sub tejghea”, îi spusese lui 
Lilah. „Nu îl ţine niciodată încuiat”. 

Lily găsise documentul exact unde îi spusese Fiona, 
sub tejghea, în sertarul neîncuiat. Dar Fee nu o prevenise 
cu privire la paznici. Dăduseră buzna din încăperea din 
spate şi trăseseră fără să sufle o vorbă pentru a o avertiza. 
Porcii! Nişte bărbaţi decenţi i-ar fi oferit unei fete şansa de 
a se preda înainte de a o împuşca. 

„Eşti bine. E doar o rană superficială”. Aşa ar spune 
unchiul. Dar împuşcătura o asurzise şi ardea al naibii de 
tare. Năucă, cuprinsă de durere, Lilah fugise. Improvizase o 
nouă evadare pe o străduţă pe care nu o mai folosise până 
atunci. 

Se dovedi că străduţa aceea nu era o străduţă - ci 
doar spaţiul dintre două clădiri care se îndepărtaseră de-a 
lungul secolelor. Pasajul se tot îngustase, pereţii umezi 
apropiindu-se tot mai tare... până când rămase înţepenită. 

Trase aer adânc în piept şi încercă să se avânte 
înainte. 

Degeaba. ` 

Nu putea fi adevărat. In noaptea aceea, dintre toate 
nopţile, trebuia să scape. Fee nu era bine deloc. Doctorul 
spusese că Îi putrezise un organ. Voia să o opereze. Lily 
trebuia să fie acolo, să-şi ţină sora de mână, nu să stea 


înţepenită pe străduţa asta nenorocită, cu pereţi strâmţi ca- 
ntr-un sicriu! 

Dumnezeule, de ce era atât de întuneric? Dacă ar 
avea puţină lumină! Dar cornişele de deasupra acopereau 
stelele. Aerul rece şi umed duhnea a putreziciune. Lui Fee 
nu-i plăceau doctorii. Avea nevoie de Lily când o s-o taie 
medicul. 

Cu o strădanie supraumană, Lily înaintă câţiva 
centimetri. Sunetul propriului geamăt o sperie. Ţiuitul din 
urechi se domolea. Se auzi gâfâind şi voci de pe strada de 
pe care o zbughise. Unul din paznici, cel cu arma, vorbea: 

— Îţi spun, am văzut-o intrând aici. 

— Între clădirile astea nenorocite? N-are loc nici 
măcar un şobolan. 

— S-a strecurat. 

— Atunci va putrezi acolo. 

„Nu, nu, nu”. Nu-i plăcuse niciodată întunericul, 
niciodată. De-ar fi puţină lumină! Clădirile acelea se 
aplecau spre ea, din ce în ce mai grele cu fiecare clipă. 
Strivind-o... 

„Păstrează-ţi calmul!” Se concentră asupra durerii. 
Braţul o ardea precum cărbunii aprinşi. 

Fee se simţea mai rău. Arăta groaznic mai devreme. 
Cu chipul galben, murmurând aiureli. Lily încercase să o 
calmeze. Recitase poemul acela pe care îl îndrăgea Fee, 
despre eroul războinic. Il auzea în minte acum: 

„Ce curaj l-a mânat prin valea întunecată, în sânge 
mustind! 

Ce inimă vitează, acolo unde omul obişnuit ajunge 
pălind!” 

Putea să o scoată la capăt. Scrâşnind din dinţi, se 
luptă să mai facă un pas. Zidurile o strânseră, dinţi de 
piatră care se închideau asupra ei... 

Oh, Doamne! Nu putea să înainteze. 

Işi simţi gustul propriului sânge. „lartă-mă, Fee!” Cea 
mai bună soră din lume. Cu părul roşu ca frunzele toamna, 
cu ochii verzi ca Irlanda. Toate femeile din Whitechapel 
aveau s-o plângă. 


Pe Lily nu o s-o plângă însă. Prea ţâfnoasă. Prea 
sălbatică. Oricând gata să muşte. 

Era ruptă de oboseală. 

— Lily. 

Dacă s-ar putea întinde. Dar strânsoarea clădirilor nu 
ar lăsa-o să se aşeze. 

— La naiba, prostuţo! Fă un zgomot! 

— Unchiule...? 

— Da. Aşa. Urmează-mi vocea, acum. 

Îşi miji ochii în beznă. Vocea unchiului Nick venea din 
faţă, din depărtare. Dar pasajul se îngusta ca un vârf de ac. 
Nu avea să încapă niciodată. 

— Sunt înţepenită. 

— Atunci desţepeneşte-te. 

— Nu pot. 

— Eu zic că poţi. 

Întotdeauna îi vorbea de sus. Era vina lui că rămăsese 
înţepenită, nu înţelegea? Fiona îi spusese că terminaseră cu 
hoţiile. Fee avea planuri măreţe. Găsise locuri pentru 
amândouă la şcoala de dactilografie şi avea ambiția să 
ajungă mai departe. Puteau deveni doamne decente, îi 
zisese lui Lily. Să-şi câştige traiul ca nişte fete cinstite. 

Dar Nick nu le permitea asta. „Aveţi o datorie faţă de 
familia voastră”, spunea el. „Faceţi ce vreţi, dar atâta timp 
cât staţi sub acoperişul meu vă veţi câştiga pâinea aici”. 

Fee merita mult mai mult. Era frumoasă, blândă. Era 
îndeajuns de curajoasă pentru a visa. „Ce inimă vitează...” 

— Haide, Lily! Nick rosti cuvintele încet, ca şi când ar 
fi fost un copil îndărătnic. Doar câţiva paşi. 

Era vina /ui. 

— Eşti fericit acum? întrebă gâfâind. Ţi-ai primit... 
documentul. Va trebui să... îl scoţi... cu cârligul. Laolaltă cu 
trupul ei. S-a terminat cu mine. 

— Mişcă-te! Vocea i se aspri. Forţează-te! Împinge! 

Înghiţi. Simţi gust de sânge. De-abia putea respira sub 
apăsarea pereţilor - nu putea îndura. În întuneric, fără să 
vadă nimic, nici măcar stelele... doar şobolanii mureau 
astfel. 


„Merităm mai mult”, îi spusese Fee. „O viaţă cinstită, 
fără frică”. 

— Operația s-a încheiat. Dar Fee tot nu-i bine. Are 
nevoie de tine, Lily. 

Dumnezeule mare! Simţi gustul sărat al lacrimilor în 
gură. 

— Nu pot! Vocea ei suna straniu. Stridentă şi 
şuierătoare. Ajută-mă, te rog! A 

Auzi un mormăit. Nick încerca să ajungă la ea. Intinse 
o mână, sperând, rugându-se ca mâna lui să ajungă la ea, 
să îl simtă apucând-o. Strânse degetele, dar între ele nu era 
decât aer. 

Vorbi din nou: 

— Bine, e strâmt. 

Lily îşi auzi moartea în cuvintele acelea calme. 

— Dar eşti mică. Ce te opreşte? 

Ce nu? 

— umerii... 

— Umerii ies din articulaţii, spuse el pe un ton egal. 
Împinge înainte. Îi punem la loc mai târziu. 

Pentru o clipă nu înţelese. 

— Rupe-ţi dracului umerii, o repezi el. Fă-o, Lily! Sau 
chiar te voi trage eu cu cârligul. Ai prefera asta? 

— Te urăsc, şopti ea. 

— Mereu ai fost isteaţă. 

Era isteaţă. Fiona spunea mereu asta. Doamnele de la 
şcoala de dactilografie erau de acord. Spuneau că putea fi 
prima din clasa ei, dacă nu ar fi lipsit atât de mult de la 
lecţii. 

Dar Nick le chema mereu. Sângele apă nu se face, 
spunea el; nu puteai să-ţi dezamăgeşti familia. Nu-ţi puteai 
refuza ruda, mai ales când îi erai datoare - pentru şcoală, 
pentru haine. Pentru acoperişul de deasupra capului. 

— Fiona va muri. Vocea lui Nick veni de departe. Dacă 
nu te vede în seara aceasta. Are nevoie de surioara ei. 

Să o dezamăgească acum, singura dată când avusese 
nevoie de ajutorul ei... 

Aerul refuza să-i intre în plămâni. Dar Lily se împinse 


înainte, şi din piept îi ţăşni un geamăt. Ah, Dumnezeule, 
pasajul era atât de strâmt. Inaintă câţiva centimetri. Apoi 
încă pe atât. 

O presiune oribilă o apăsa pe umăr. Un pumn de 
piatră şi oţel; avea să-i rupă şira spinării. Se înfipse în el. 

Un trosnet, Dumnezeule mare, agonia agoniilor, nu-şi 
putu reţine strigătul. Zidurile îi dădură drumul şi căzu în 
genunchi în praf, iar braţul... ah, o durea. 

Un vânt îngheţat o străbătu. Nişte mâini o cuprinseră 
de talie, ridicând-o. Icni neputincioasă spre umbra 
întunecată care plutea deasupra ei. „Niciodată”. Cuvintele îi 
răsunau în minte. Ea şi Fiona terminaseră cu asta 

Mâinile o ţinură pe loc cu asprime. Îi cercetară trupul, 
oprindu-se doar scurt când dădură de sânge. Simţi că 
unchiul ei găsise documentul. Il ascunse cu o mână, ținând- 
o cu cealaltă. 

— Haide, spuse el aspru, întorcând-o spre drum. Te 
duc la Malloy să te coasă. 

Malloy? Nu. Era un doctor adevărat care aştepta. Cel 
care era lângă sora ei. 

— Fee, îngăimă ea. 

O ezitare. 

— Îmi pare rău, Lily. 

Clipi şi încercă să îl vadă limpede. Dar sub felinarele 
care pâlpâiau şi norii care acopereau luna, faţa lui era 
ştearsă, pierdută în umbră. 

— Ce? 

O strânse mai tare de talie. 

— S-a străduit. M-am asigurat de asta. Dar Fiona s-a 
stins. Nu mai este. 


Frontiera provinciei din nord-vest, India 


— Eroul de la Bekhole. Câţi vor mai muri de mâna ta? 
Christian auzi cuvintele batjocoritoare prin ceața 
agoniei. Îl ardea fiecare centimetru din corp. Îşi aminti de 
explozie, de focul care năvălise spre el, acoperindu-l ca o 


perdea. „Voi muri”, se gândise. lar apoi... ce? Se forţă să 
deschidă ochii. Parcă îi fusese înfipt un vătrai încins în 
picior, în locul osului. Întunericul se învârtea spre tavanul 
jos de piatră de deasupra lui, stâncă goală. O peşteră? 

Cumva era viu. 

Gemând, se forţă să se ridice în capul oaselor. Zăcea 
pe un pat rudimentar de campanie. Privirea i se opri pe 
flăcările unui sfeşnic care stătea pe duşumeaua de lut. 

Halucina. Sfeşnicul avea ornamente bogate, din aur 
încrustat cu pietre preţioase, intact, în afară de o singură 
crestătură. Rubine, safire, smaralde reflectau lumina 
scânteietoare. 

— Ţi-am pus o întrebare, maior Stratton. 

Vocea era bărbătească. Cu un accent puternic. „Rus”. 
Ar fi tresărit, dacă ar fi avut vlagă. În schimb, îşi miji ochii 
spre adâncurile întunecate ale peşterii. _ 

— Sunt ofițer al armatei Maiestăţii Sale. Insă 
drepturile acordate... y 

Ceva era în neregulă cu gâtul lui. Işi simțea vocea 
slabă, răguşită. Ca o lamă în gâtlej. 

Liniştea se prelungi atât de mult, că începu să se 
întrebe dacă visase că se auzise. „Întoarce-te, uită-te 
împrejur, ridică-te! Mişcă-te!” Oamenii săi îl căutau probabil 
- dacă supravieţuise vreunul. 

Aşteptă puterea de a face asta. Era atât de ameţit. Nu 
voia decât să se întindă din nou. Să stea nemişcat şi să se 
cufunde în milostenia inconştienţei. 

— Ce drepturi, spuse vocea, le-ai acordat femeii şi 
copiilor pe care i-ai ucis? 

— Ce? Se opri să-şi tragă sufletul. Fusese împuşcat în 
plămâni. Nu... 

Amintirea pâlpâi, ca un fulger pe un câmp îndepărtat. 
Se apropie, îl copleşi, arătându-i ce uitase. Momentele de 
după explozie. 

Un bărbat care se apleca deasupra lui, cu barbă albă 
şi ochi sălbatici, reflectând flăcările din jurul său. Bătuse 
câmpii într-o limbă pe care Christian nu o vorbea. Apoi 
rostise în engleză: „Sămânţa mea. Sămânţa mea! Mi-ai ucis 


sămânţa!” 

— Bolkhov, şopti el. Generalul rus nebun. El îi venise 
de hac. 

Bolkhov era infam. Un lunatic care refuzase să 
accepte sfârşitul războiului. Repudiate de propria armată, 
trupele lui rebele aduseseră iadul în teritoriile din sudul 
Afganistanului, ajungând în cele din urmă la frontiera de 
nord-vest a Indiei. Nu se supuneau nici unui cod al 
decenţei. Măcelăreau sate întregi, punând atrocitățile în 
cârca britanicilor. Retezau gâturile ca măcelarii în zi de 
piaţă. 

Aşteptă să-i fie teamă. Dar durerea nu mai lăsa loc şi 
altor sentimente. Ce îi putea face Bolkhov? Să-i taie şi lui 
gâtul. Să-i pună capăt chinurilor. Ar fi fost clemenţă. 

Laşitatea acelui gând îşi făcu efectul. Îl împunse să 
încerce să se ridice din nou. Să stea în picioare. 

Dar piciorul era o lamă încinsă. Văzu stele verzi şi se 
prăbuşi pe pat. 

Râsetul izbucni brusc, apoi pieri într-un vis. Christian 
visă câmpuri verzi, Susseby, familia care îl îmbrăţişa... 

Vocea lui Bolkhov îl chemă înapoi. 

— Ce treabă are Dumnezeu cu tine? Tu, ucigaşul 
nevinovaţilor. 

Nu fuseseră inocenți în fortăreaţa aceea. 

— l-ai ucis copiii. l-ai omorât servitoarele. 

Fortăreaţa nu ar fi trebuit să explodeze. Ghiulelele 
tunului ar fi trebuit să distrugă bastioanele, permiţând 
asaltul direct. 

— l-ai minat, îşi dădu seama Christian... pereţii 
fortului. 

— Îmi pui mie în spate păcatul ăsta? Urletul furios 
veni din apropiere de data asta. Din întuneric apăru 
Dragoff, cu faţa acoperită de o mască de funingine şi cu 
barba albă pătată de sânge. Eşti ucigaşul pruncilor mei. 
Seminţia mea e moartă! Ochii i se umplură de lumina 
pâlpâitoare a flăcării lumânării. Femei şi copii. Mieii 
Domnului. 

Chipul nebuniei se aplecă peste Christian. Nu fusese 


niciun copil în fortăreaţa aceea. Se afla în adâncurile 
îndepărtate şi reci din Hindu Kush. Nu o ocupase nimeni de 
secole - până când oamenii lui Bolkhov puseseră mâna pe 
ea şi o transformaseră în baza lor militară. 

— Ce copii? 

Bolkhov se apropie, dezvelindu-şi dinţii cu pete roz. 
Dinţii unui prădător sălbatic care băuse sânge. 

— Copiii mei. 

O  limpezime rece înăbuşi durerea. Existaseră 
zvonuri... zvonuri bizare că Bolkhov fura femei din satele 
apropiate. Că purta, de asemenea, trei femei afgane cu el, 
luate la începutul războiului tardiv, şi le numea pe toate 
soţii. 

Dar nu erau decât zvonuri. Christian şi oamenii săi 
iscodiseră fortăreaţa săptămâni întregi. Nu  văzuseră 
niciodată vreo urmă de civili. 

— Urmaşii mei au pierit, spuse Bolkhov. Şi, drept 
răsplată, voi pune capăt şi familiei tale, Stratton. Toţi cei pe 
care îi iubeşti. 

Ceva luci - o lamă. Bolkhov o lipi de obrazul lui 
Christian, apăsând cu vârful. Christian nu se mişcă. Işi va 
întâmpina moartea cu ochii deschişi. 

O mie de amintiri îl năpădiră: ţinuturile verzi şi 
unduitoare de la Susseby; palma catifelată a mamei pe 
fruntea lui; bucuria de pe chipul surorii lui de fiecare dată 
când se întorcea acasă; tatăl lui care înclina scurt din cap. 
Zâmbetul larg al fratelui său. 

Tot ce conta pentru el pe lume. Acasă. 

— Ţi-aş scoate ochii, spuse Bolkhov încet. Dar sunt 
darul meu pentru tine, ca să poţi privi. Să vezi când îi ucid 
pe cei ce-ţi sunt dragi, aşa cum i-ai ucis tu pe ai mei. Ridică 
ceva. Un inel. Inelul lui Christian, pe care i-l dăduse tatăl 
său. „Să fii binecuvântat! Nu uita niciodată că sunt mândru 
de tine”. Voi începe prin a le trimite asta. 

— Nu. Cuvântul îi scăpă, făcând ca lama să intre fără 
voie mai adânc. Sânge fierbinte i se scurse pe obraz. 

— O, da. Bolkhov ridică lama. Ne vom asigura că eşti 
îndeajuns de sănătos pentru a asista la aceste morţi. 


Oamenii mei vor avea grijă de tine aici. Până când te faci 
bine. Şi, în timp ce îţi revii... Zâmbi. Îmi voi aduce omagiile. 
În Anglia, îl voi vizita pe vicontele Palmer, mândrul părinte 
al eroului de la Bekhole. 

„Dumnezeule mare!” În cele din urmă îl cuprinse frica. 
Blestemaţii aceia de jurnalişti îl transformaseră în erou. li 
trâmbiţaseră biografia în lume. Acest lunatic va şti exact 
unde să-i găsească familia. 

Adunându-şi toate puterile, strigă şi se săltă în 
picioare. Cuprinse sfeşnicul cu mâinile. Se întoarse. 

Cuţitul îi pătrunse în burtă. Se clătină. O greutate 
mare îl izbi în cap. 

Nu mai ştiu de el. 


Capitolul 1 
Aprilie 1886 


Nu era loc decât pentru un singur hoţ în sala de bal. Şi 
totuşi, o nou-venită se strecurase pe lângă paznici şi 
încerca să tâlhărească mulţimea. 

Lilah privea din ce în ce mai exasperată. Ducii şi 
prinții se băteau pe invitaţiile la balul anual de la Salonul de 
Licitaţii Everleigh. Părea imposibil ca un coate-goale să se 
furişeze printre ei. Cu toate astea, ştrengăriţa aceea nu 
avea ce căuta acolo. Era palidă, subnutrită şi îmbrăcată 
prost. Mânecile rochiei i se bălăbăneau în jurul coatelor. 

Mai rău, avea mâinile ca nişte şunci. Ţinta ei o simţi 
că-l atinge, apoi se dădu politicos la o parte, înainte să 
apuce să-i ia ceasul. 

Lilah tresări. Într-o clipită, vreun oaspete ales va 
striga după poliţie. Asta ar distruge totul, căci Lilah nu-şi 
putea permite să apară gaborii acolo, în seara aceea. 

În seara aceea, pentru ultima oară, Li/ah trebuia să fie 
hoţul din această sală de bal. 

— Ce spui, Lil? 

Forţându-se să zâmbească, Lilah se întoarse spre 


prietenele ei. Ca şi ea, Susie şi Lavender erau Fetele 
Everleigh, animatoare profesioniste, plătite să îi flateze şi 
să îi dezmierde pe potenţialii clienţi ai casei de licitaţii. 
Sarcina serii era simplă: să îndrepte atenţia şi curiozitatea 
oaspeţilor spre saloanele de lângă sala de bal, care 
conţineau diverse colecţii menite a fi scoase la licitaţie în 
acel sezon. 

Dar, în vreme ce fiecare dintre fete primise o listă de 
oaspeţi asupra cărora să se concentreze, Susie şi Lavender 
irosiseră ultimele cinci minute într-o ceartă despre 
altcineva - o celebritate suficient de importantă pentru a se 
ocupa de ea domnişoara Everleigh, şi nu animatoarele. 

O priveau ţintă pe Lilah, aşteptând ca aceasta să 
potolească cearta. 

Dar nu avea nicio opinie despre vicontele Palmer. 

— Văd ambele perspective, spuse ea. 

Susie se înroşi. 

— Ce? Prostii! Toată lumea ştie că a fost torturat în 
război. De unde altundeva să aibă cicatricea aceea? Îşi vâri 
o buclă brunetă sub pălăria cu pene, cu un gest agresiv. 
Doar nu vă închipuiţi că ruşii sunt milostivi cu inamicii lor. 

Lavender, înspre care se îndrepta această provocare, 
ridică dintr-un umăr cu eleganţă. 

— Nu toţi ruşii sunt sălbatici. Domnul Obolensky, de 
pildă, pare a fi un gentilom. O, Doamne, nu trebuia să îl 
încolţeşti, Sue? 

Susie icni, apoi privi disperată prin încăpere. 

— La naiba! Era ultimul pe lista mea - trebuia să îi 
arăt samovarele. Mor dacă l-am pierdut! 

Lavender îi aruncă lui Lilah o privire îngâmfată. 

— Nu-i lăsa să plece până când nu văd mărfurile, 
spuse ea. Am terminat cu lista mea înainte să se pună 
masa de cină. lar acum... Răsfoi alene carnetul cu nume 
pentru dans, apoi strâmbă din nas. Ptiu! Neamţul acela 
blestemat mi-a suflat toate valsurile. Repede, cine are un 
creion? Îl tai de pe listă. 

— Uită de neamţul tău! Susie se întoarse pe călcâie, 
iar trena ei de mătase de culoarea prunei se lovi de a lui 


Lilah. Ajută-mă să îl găsesc pe Obolensky. Îl vezi? 

Lilah văzu ceva mai rău: hoaţa devenise mai 
îndrăzneață. Se desprinsese de perete şi îşi croia drum spre 
exponate. 

— Mă uit în saloane, spuse ea. Susie, tu uită-te pe 
lângă masa de punci; Vinnie, încearcă în hol. 

Înainte să apuce să răspundă, Lilah se strecură în 
mulţime. În timp ce înainta pe ringul de dans, o zări pe 
domnişoara Everleigh dansând cu ţinta disputei fetelor. 

Cicatricea de pe obrazul vicontelui Palmer era 
considerată în general a fi atrăgătoare. Neîndoielnic, nu îi 
strica deloc înfăţişarea. Era imaginea întruchipată a 
sănătăţii virile, exuberante: înalt şi cu umerii laţi, cu păr 
auriu, des şi ochi pe măsură. In Whitechapel, fetele l-ar fi 
numit crai. 

De fapt, îl numiseră astfel. Sora ei Fiona îi decupase 
poza din ziare şi urmărise cu aviditate poveştile despre 
vitejia lui din război. „Un adevărat erou”, spusese ea. „Un 
erou şi un gentilom. Acesta este genul de flăcău pe care îl 
merităm, Lily”. 

Dacă ar fi trăit, ar fi fost dezamăgită de competiţia 
acerbă pentru el. Acum că moştenise titlul de viconte, era 
râvnit de debutantele bogate. Unul dintre cei mai eligibili 
holtei din ţară - aşa îl auzise Lilah fără să vrea pe domnul 
Everleigh spunându-i de curând surorii sale. 

„Este un afemeiat inutil”, răspunsese domnişoara 
Everleigh cu răceală. 

În timp ce trecea, Lilah prinsese cu coada ochiului 
zâmbetul cu gropiţe al lui Palmer - fără îndoială uşuratic - 
şi replica însoţită de o grimasă a domnişoarei Everleigh. 

Ha! Vicontele n-avea decât să se izbească de stâncile 
acelea până îşi rupea oasele. Domnişoara Everleigh nu 
avea niciun interes în zâmbete drăguţe sau fiinţe umane; îşi 
păstra întreaga atenţie pentru artă. 

Lilah îşi îndreptă din nou atenţia spre prada ei. Un 
instinct animalic o făcu pe hoaţă să ridice ochii. Privirile li 
se întâlniră. Hoaţa se refugie într-un salon. 

La naiba! Lilah dădu fuga după ea. Lângă o statuie a 


Caterinei cea Mare, o prinse pe fată de cot, apoi îşi înfipse 
unghiile. 

— Ajunge! O împinse de umeri printre nişte draperii, 
într-un alcov îngust. 

Fata o lovi pe Lilah în burtă cu pumnul, dar corsetul cu 
balene de oţel o proteja pe Lilah. Cu un mormăit înăbuşit, o 
prinse pe fată de încheietură şi o răsuci tare, răsucindu-i-o 
între omoplaţii slăbănogi. O împinse cu putere la perete, iar 
fata începu să se agite şi să şuiere ca o pisică. 

— Linişte, spuse Lilah. Nesăbuită nenorocită! Sau strig 
după poliţie. 

Fata făcu ochii mari. 

— Da? Nici tu nu eşti vreo bogătană! 

Lilah pufni. O greşeală comună, să te aştepţi să 
găseşti ţinte uşoare într-o sală de bal. Fără nicio ceremonie, 
pipăi fustele fetei, apoi scoase un sunet de avertizare când 
fata încercă să se elibereze. 

Buzunarul ascuns era prost deghizat. Lilah scoase o 
brățară, un şirag lucitor de perle negre şi un jais de Whitby 
care o făcu să-i stea inima în loc. Ştia cui îi aparţinea. 

Probabil că expresia îi reflecta sentimentele, căci, 
când ridică privirea, hoaţa păli. 

— Te rog, se bâlbâi fata, eu... îşi muşcă buza şi îşi feri 
capul, aşteptând în mod vădit o lovitură. 

Lilah miji ochii. Obrajii pistruiaţi ai fetei aveau încă 
rotunjimea catifelată a copilăriei. Nu avea cum să aibă mai 
mult de cincisprezece ani, şaisprezece cel mult. 

Lilah ştia că tinereţea nu aducea cu sine o nevinovăție 
aparte. La şaisprezece ani, o fată putea fi la fel de rea cao 
vrăjitoare. Ea fusese. Dar, cu toate astea, vâri mâna în 
propriul buzunar. 

Fata se încordă. Ce anticipa? Un cuţit? Lilah i-ar fi 
putut arăta unul. Scapi greu de vechile năravuri; 
întotdeauna umbla înarmată. 

În schimb, scoase o monedă. 

— Acum, ascultă cu atenţie, spuse ea. Nu ai deloc 
talent. Ai nişte mâini ca nişte cârnaţi şi nu ai nas bun 
pentru victime. 


Fata miji ochii, cu o expresie de îndoială. 

— Viaţa ta merită mai mult. Mă auzi? Dacă eşti 
isteaţă, îţi voi cumpăra un loc într-o fabrică. Tu... 

Se opri, luptându-se cu nevoia de a-i ţine morală în 
continuare. Nu avea rost. Ştia şi asta. Suspinând, spuse: 

— Alegerea îţi aparţine. Pleacă acum sau vei fi prinsă. 
Apăsă moneda în mâna fetei. În cinci secunde, voi chema 
paznicii. Se întoarse pe călcâie şi ieşi din alcov, prefăcându- 
se că nu văzuse când fata dădu fuga spre ieşire. 

În pragul sălii de bal, Lilah se opri. Învălmăşeala şi 
veselia, larma şi căldura păreau a fi un zid care îi bloca 
trecerea. Brăţara din buzunar cântărea cât o ancoră, 
amenințând să o doboare - o altă complicaţie neprevăzută 
într-o seară în care nu îşi putea permite aşa ceva. Lilah 
trase aer adânc în piept. Stătea înveşmântată în mătase şi 
dantelă, privind spre o mulţime de prinți şi politicieni. Unii 
dintre bogătanii aceştia ştiau cum o cheamă. li zâmbeau 
când trecea. Îşi câştigase poziţia şi hainele scumpe prin 
mijloace cinstite. 

„Uită-te la noi acum, Fee!” Aşa se gândea 
întotdeauna în asemenea momente. Uneori simţea - spera 
- că sora ei o privea din ceruri, încurajând-o. Că acest 
triumf era triumful amândurora. 

Dar în acea seară sunetul vocii hoaţei era prea 
proaspăt în mintea ei. „Nici tu nu eşti vreo bogătană”. Fata 
înţelesese într-o clipită. Lilah nu avea ce căuta acolo. Dacă 
mulţimea aceasta de nobili afla a cui nepoată era - şi ce 
făcuse cândva pentru a-i câştiga favorurile - i-ar cere capul. 

Unchiului ei i-ar fi plăcut mult. O spusese. „Aşadar, îmi 
vei face acest mic serviciu, Lily - sau le voi spune bucuros 
celor din familia Everleigh care e adevăratul tău nume şi 
care ţi-e familia. Alegerea îţi aparţine”. 

Îi va face serviciul, desigur. De două săptămâni nu se 
mai gândise la altceva decât cum să îl ducă la bun sfârşit. 
În seara asta era şansa ei. 

Dar mai întâi, trebuia să strecoare brăţara la loc pe 
încheietura domnişoarei Everleigh. Arborând un zâmbet, se 
întoarse în sala de bal. 


Vechea durere îi făcea piciorul să zvâcnească. 
Catherine Everleigh dansa ca o marionetă, ceea ce nu-l 
ajuta deloc. Christian simţea că opune rezistenţă la fiecare 
pas. Dacă i-ar fi permis împrejurările, poate că i-ar fi părut 
rău pentru ea, atât de clar era că dorea să se afle în altă 
parte. În schimb, îi resimţi rezerva ca pe o iritare 
neînsemnată, înfrântă cu uşurinţă de forţa brută. O trase 
mai aproape la următoarea piruetă, ignorându-i grimasa. 

Între timp, de pe margine, fratele ei, Peter Everleigh, 
privea cu o încântare nedisimulată. Îşi închipuia clopotele 
de nuntă, fără îndoială, şi prosperitatea afacerilor sale care 
ar fi urmat după aceea. 

— Obiectele smălţuite ruseşti sunt extraordinare, 
spuse Christian. 

La îndemnul fratelui său, Catherine îi arătase colecţia 
mai devreme. Ochii ei violeţi se ridicară spre ai lui, 
ţintuindu-l cu răceală. 

— Obiectele smălţuite ţi-au atras atenţia? Păreai mai 
absorbit de feronerie. 

Da, stătuse câteva minute holbându-se la o anumită 
piesă - un sfeşnic cu intarsii distincte şi încrustat cu pietre 
preţioase, care îi era mai familiar din coşmaruri. 

Bolkhov apăruse din nou pe neaşteptate. Dar făcuse 
în cele din urmă o greşeală. Această batjocură dementă era 
un indiciu care putea fi folosit pentru a-l prinde. 

Odată ca niciodată, Christian îşi închipuise o viaţă 
obişnuită şi plăcută. O pensie militară grasă. O fată 
încântătoare şi veselă pe care să o ia de nevastă şi cu care 
să facă prunci. 

Acum cele mai mari speranţe ale sale se învârteau în 
jurul măcelăririi unui nebun. Adormea noaptea cu fantezii 
însângerate. 

— O, toate colecţiile îmi stârnesc curiozitatea, îi spuse 
el tinerei îngheţate din braţele lui. Dar da, feroneria este 
izbitoare. Să înţeleg că ai avut o implicare directă în 
achiziţia ei? 

Cât de bine îl cunoştea pe lunaticul care deţinea 
sfeşnicul? Era conştientă că devenise un pion în jocul lui 


monstruos? 

Cineva ţipă în apropiere. Catherine privi spre larmă, 
arătându-i un profil care s-ar fi potrivit pe un medalion. 
Orice ar fi văzut nu îi preschimbă expresia plictisită. 

— E atât de remarcabilă? întrebă ea. Sunt, la urma 
urmelor, coproprietară a casei de licitaţii. 

— Spre marele meu noroc. 

Căci până să îi trimită Catherine catalogul următoarei 
licitaţii, în care sfeşnicul era desenat cu mare amănunţime, 
habar nu avusese unde să-l caute pe Bolkhov. Chiar şi 
contactele lui de la Ministerul de Război începuseră să se 
îndoiască de el. Sugeraseră că Bolkhov era mort. Că nu 
ajunsese nicicând în Anglia. 

Că morţile tatălui şi fratelui lui Christian fuseseră mai 
curând un ghinion decât o crimă. 

Nu puteai să cugeţi la asemenea lucruri prea mult, 
căci furia şi groaza se transformau în ceva mai rece şi mai 
întunecat. Va dansa cu fata asta toată noaptea, va face o 
conversaţie plăcută şi chiar se va căsători cu ea dacă de 
asta era nevoie pentru a ajunge să-i pună sabia la gât lui 
Bolkhov. Căci altfel risca să piardă totul. Pe toată lumea. 

— Într-adevăr, spuse el, nu ţi-am mulţumit niciodată 
cum trebuie pentru invitaţia de astă-seară. Cum de mi-ai 
ghicit interesul faţă de colecţia rusească? 

— Nu-mi dau cu presupusul, spuse ea sec. Familia 
Everleigh operează pe bază de recomandări. 

— Atunci m-a recomandat cineva? 

Ea oftă, vădit nerăbdătoare din pricina nevoii de a 
face conversaţie facilă. 

— Unul dintre cei care au contribuit la următoarea 
licitaţie. 

— Cine este, întrebă el, acest misterios participant? 

— Preferă să rămână anonim. 

Christian îşi dezgoli dinţii şi speră că semăna a 
zâmbet. 

— Ce neplăcut! 

Neplăcerile abundau în ultima vreme. A doua zi 
dimineaţa după ce primise catalogul, le forţase pe mama şi 


pe sora sa să îşi anuleze planurile de vacanţă. Acum 
aşteptau în Southampton; duminică aveau să se îmbarce pe 
vapor, într-un turneu prelungit în străinătate - New York, 
Boston, Philadelphia. Nu se vor întoarce până nu se vor 
termina toate astea. Până când Bolkhov nu va fi mort. 

— Presupun că nu te pot ruga să îi transmiţi un bilet? 

— În ce scop? 

„Ca să te pot urmări în timp ce îl livrezi”. Viziunea fu 
una vie. „Ca să poţi fi aproape când îl ucid pe ticălos”. 

— Pentru a-i transmite mulţumirile mele, spuse el. 

Pe fruntea ei palidă apăru un rid. Spre deosebire de 
toate celelalte femei din ţara asta, părea să îl găsească 
enervant. 

— Atunci o voi face personal. Nu mă complic cu 
bileţele. 

Începea să înţeleagă de ce bărbaţii vorbeau rareori de 
frumuseţea lui Catherine Everleigh. Oricât de uluitoare era, 
firea ei lipsită de farmec o punea în umbră. 

— Spune-i în acest caz cât de mult îl apreciez. Sper că 
plănuieşte să participe la licitaţie în iunie? Dacă da, ne vom 
întâlni acolo. 

— Mă bucur că invitaţia a fost bine-venită, spuse ea. 
M-am gândit că poate mai eşti încă în doliu. Ochii ei violeţi 
clipiră pe deasupra costumului său de seară, zăbovind cu 
subînţeles pe floarea prinsă la rever. Una din animatoarele 
angajate de casa de licitaţii le oferise la intrare. Nu pot să- 
mi imaginez, spuse ea, privind ţintă la laleaua împodobită 
festiv cu fundă, cât de profund îndurerat eşti încă. Zece 
luni, aşa e? 

Implicaţia fiind că nu respectase perioada de doliu 
cuvenită pentru fratele său. 

— 14 luni, spuse el. Îndeajuns încât durerea să se 
preschimbe din agonie sfâşietoare într-o suferinţă adâncă, 
surdă. 

Dar se înteţise din nou în seara aceea când stătuse 
lângă sfeşnic. Furia sa se transformase într-o litanie de 
acuzaţii tăcute. 

„Ai devenit neglijent. Ai crezut că amenințările lui sunt 


goale. Ai crezut că eşti în siguranţă. Geoff e mort din cauza 
ta”. 

Se retrase de lângă abisul acela întunecat, fără fund, 
revenind la fata din braţele lui. Glaciala fiinţă trebuie să fi 
văzut ceva în expresia lui, pe care nu intenţiona să-l 
dezvăluie. 

— L-ai iubit. 

— Bineînţeles că l-am iubit. Acum reuşi să 
zâmbească. A fost fratele meu. 

Gura ei zvâcni. 

— Ca şi cum sângele ar fi îndeajuns pentru a garanta 
iubirea. 

El trase aer adânc în piept, forţându-se să se 
concentreze asupra sarcinii de faţă. Catherine Everleigh nu 
avea prieteni. Reticentă şi retrasă, îşi petrecea zilele 
îngropată în arhive prăfuite. Nu arăta niciun interes faţă de 
gentilomi, cu atât mai puţin faţă de potenţiali confidenţi. 

Dar îl cunoştea pe Bolkhov. În mod vădit se aştepta să 
îl vadă din nou. Astfel că strategia lui Christian era clară. 
Trebuia să se asigure că nu o scăpa din vedere. In mod 
ideal, trebuia să-i câştige încrederea şi afecțiunea. 
Dumnezeu să îl ajute! 

Valsul încetini şi se încheie. Se îndepărtă de ea, 
schiţând o plecăciune formală înainte de a se oferi să o 
conducă în afara ringului de dans. 

— Presupun că nu te voi mai vedea până când nu ne 
întâlnim la Buckley Hall. 

Ea făcu o pauză, iar privirea ei neclintită avea ceva de 
felină. 

— Atunci nu ne vom mai vedea. Fratele meu a decis 
să-ţi evalueze averea chiar el. Nu ştiai? 

— Nu, nu ştiam. „La naiba”. Despre asta voia probabil 
să vorbească Peter Everleigh cu el mai târziu. Ce curios! 
Înţelesesem că te ocupi de evaluarea unor moşii mai mici. 
lar Buckley Hall este cu siguranţă o proprietate minoră. 

— Într-adevăr. Zâmbetul ei părea amar. Cred că în 
acest caz ceea ce îi atrage atenţia este mai curând 
reputaţia proprietarului decât proprietatea. 


Nu se putea una ca asta. Christian angajase casa de 
licitaţii să se ocupe de vânzare doar pentru că îi dădea 
şansa să fie cu ochii pe Catherine. 

— Se va răzgândi în privinţa acestei decizii? 

Ea făcu o pauză prudentă. 

— Cu siguranţă, dacă ai vorbi cu el, s-ar putea să o 
facă. Îndrăznesc să spun că... 

ÎI prinse de braţ pentru a se echilibra, căci o femeie cu 
părul ca pana corbului, cu o rochie roz, care trecu pe lângă 
ei, se izbi de ea. 

— lertaţi-mă, domnişoară Everleigh! 

Tonul răguşit şi reverenţa grăbită îi lăsară lui Christian 
impresia unei atitudini de un servilism straniu. Când se 
îndreptă, privirea ei i-o întâlni în treacăt pe a lui, făcându-l 
să tresară. Avea ochi de Madonă medievală. Erau rotunzi, 
cu pleoape grele, de un albastru adânc, ca oceanul. 

— Sper că nu eşti în stare de ebrietate, îi spuse 
Catherine Everleigh cu răceală. 

— Nu, doamnă. De data asta, femeia împărţi 
zâmbetul stingher şi cu Christian. Doar stângace, rosti cu 
voce joasă. 

După ce făcu încă o reverență grăbită, se îndepărtă. 

— Una dintre animatoarele noastre, spuse Catherine. 

— Înţeleg. 

Îi trecu prin minte că o fată care lucra pentru 
Everleigh, în virtutea îndatoririlor sale, ar putea fi 
îndreptăţită să ştie o mulţime de lucruri despre Catherine. 

— Fetele astea aduc mai mult bucluc decât foloase, 
continuă Catherine. Dar fratele meu insistă să păstrăm 
tradiţia. Se opri. Vrei să vorbeşti cu el astă-seară? 

Christian surprinse  nerăbdarea de dincolo de 
întrebarea ei. Dorea foarte mult să se ocupe de vânzarea 
moşiei lui. Ce convenabil! 

— Îl caut imediat. 

Ei îi scăpă un zâmbet vag. 

— Excelent! Dădu mâna cu el, ca şi când ar fi încheiat 
afacerea. 

În timp ce se îndepărta, observă ceva. 


— Ai o brățară foarte frumoasă, spuse el. 

Vădit dezinteresată de complimente, ridică din umăr. 

— A fost a mamei mele. 

— Ţi-o scoţi întotdeauna când dansezi? 

Mica urmă de căldură care se strecurase în atitudinea 
ei dispăruse acum. 

— Nu mi-o scot niciodată. 

Atunci o făcuse altcineva în locul ei, pentru ca apoi să 
i-o pună la loc. Ce ciudat! Privi prin mulţime după 
animatoarea cu părul negru şi îşi miji privirea când o văzu 
ieşind pe uşă. 

Nu, nu ieşind. Furişându-se. 


Capitolul 2 


Încă o dată, apoi n-o va mai face niciodată. După 
seara aceea, Lilah va fi cuminte tot restul vieţii. Va fi o 
doamnă perfectă. Se jură. 

În timp ce mergea, sunetul petrecerii rămânea în 
urmă. Trecu de scara cea mare spre sălile de licitaţie. 
Treptele de marmură dispărură în întuneric. Oricine putea 
sta în întunericul acela, spionând-o. Liniştea semăna cu 
tăcerea dinainte unui țipăt sau a unei căderi. Dacă avea să 
fie prinsă în seara aceea, va fi distrusă. 

De trei ani muncea să se elibereze de soarta ei. După 
moartea Fionei, Nick o lăsase în cele din urmă să plece. 
Pusese în aplicare planul surorii sale cu o autodisciplină 
nemiloasă. Ore  nesfârşite citind manualele de bune 
maniere. Apoi volume de artă şi de istorie, în primii doi ani 
la Everleigh, toate economiile ei se duseseră la un profesor 
de dicţie. Nu vorbise fără a repeta mai întâi fiecare cuvânt 
în minte, concentrându-se asupra acelor vocale şi consoane 
nenorocite, pe care nicio fată din Whitechapel nu ştia cum 
să le pronunţe. 

De-abia recent declarase profesorul că nu mai avea 
ce să o înveţe. Abia acum dormea liniştită noaptea, 


încrezătoare că Fee ar fi mândră de ea. „Nu ai murit 
degeaba. Am reuşit”. Işi deschisese un cont de economii şi, 
în sfârşit, îndrăznise să revizuiască visurile surorii sale, 
ţintind acum spre ceva extraordinar, la care nici măcar 
Fiona nu se gândise: o rentă respectabilă, poate o căsuţă a 
ei. Închipuiţi-vă: să îmbătrânească în pace, fără teamă de 
lege sau de unchiul ei! 

Însă acum, în timp ce se furişa pe hol, risca să piardă 
totul. Aproape că o simţea pe Fiona alături de ea, panicată 
şi temătoare. „Simţi când se apropie”, spusese Fee speriată 
într-o noapte, după ce se întorsese dintr-o incursiune care 
se sfârşise prost. Unul din oamenii lui Nick murise. „Intr-o 
clipită s-a zis cu tine. Se întâmplă cât ai zice peşte”. 

Scrâşni din dinţi. „Concentrează-te!” 

Aproape de capăt se afla uşa spre biroul lui Peter 
Everleigh. Lilah îşi duse mâna la coc, trecând pe deasupra 
agrafelor cu vârf de cristal, până simţi înţepătura 
şperaclului pe care îl ascunsese într-o buclă. 

Se aşteptase să-i tremure degetele, căci nu mai 
exersase de ani întregi. Dar când vâri şperaclul în broască, 
mâinile nu ezitară. Nu fu nevoie decât de o atingere, deo 
singură răsucire înainte ca uşa să se deschidă. 

Îşi muşcă buza, cu o disperare stranie. Aşa de uşor 
revenea totul? Trei ani i se păreau un secol, o epocă în care 
se transformase. Dar dacă îşi amintea aşa de bine cum se 
face, atunci poate că nu era deloc altfel, la urma urmelor. 

Încruntându-se, alungă gândul acela. „Nu te lăsa 
distrasă! Gândeşte-te mai târziu!” Când intră în cameră, 
covorul gros îi absorbi paşii. Orbecăi pe lângă mobilă, 
îndreptându-se spre biroul de stejar, apoi pipăi sertarele. 

Ar fi mai bine ca lumea să nu îşi ţină documentele 
private în birou. Dacă totuşi foloseau un birou, ar fi bine să 
încuie toate sertarele acestuia. Incuindu-l doar pe cel de 
sus, Peter Everleigh anunţa unde îşi ţinea prada. _ 

Această încuietoare era mai dificilă decât cealaltă. In 
timp ce se chinuia - o dată, de două ori - simţi suflarea rece 
şi înspăimântătoare a anxietăţii pe ceafă. Şperaclul îi 
alunecă din mână; se auzi şoptind un blestem pe care şi-l 


scosese din vocabular cu multă vreme în urmă. Muşcându- 
şi buza, pipăi covorul, căutând unealta. 

Nu căzuse departe. Acum degetele îi tremurau într- 
adevăr când vâri şperaclul în broască. Dar broasca se 
răzgândi; cedă brusc. 

O cuprinse triumful. Strânse din buze. „Dumnezeu să 
mă ajute!” Dar avea încă talentul, chiar şi acum, după ani 
în care nu mai exersase! 

După un moment, valul fierbinte de mândrie se 
transformă în ruşine. Încruntându-se, băgă mâna în mânecă 
şi scoase un capăt de lumânare. Din corset, scoase un 
chibrit. Fitilul se aprinse, aruncând o lumină mică şi 
tremurătoare. Căută prin conţinutul sertarului. 

Corespondenţă în devălmăşie. Lornion pentru operă. 
Programe de teatru. Telegrame mototolite. Cărţi de joc, 
suspect îndoite într-un colţ. Şi creanţe. 

Jumătate din ele erau copii pe care era erau 
înregistrate datoriile lui Peter Everleigh către bărbaţi ale 
căror nume Lilah le recunoştea din ziarele mondene - 
lectură obligatorie pentru fetele ca ea care lucrau la 
Everleigh. Dar unchiul ei îi spusese să caute datorii către 
domnul Everleigh, înscrise cu deosebire sub trei nume. 
Scoase documentele aparţinându-le celor trei gentilomi, 
apoi închise sertarul. 

Când se ridică, o cuprinse un val de ameţeală. 
Domnul Everleigh declarase recent că talia fetelor care 
lucrau la Everleigh nu trebuia să depăşească 45 de 
centimetri. Lilah nu mai mâncase de la micul dejun; altfel, 
nu putea strânge şireturile atât de tare. 

Însă şi cu plămânii striviţi de oasele de balenă, putea 
să păcălească mijloacele de apărare ale lui Pete. Nu era 
nevoie decât de un şperaclu. 

Zâmbind, dădu fuga la uşă. Tocmai pusese mâna pe 
clanţă când auzi glasul pierzaniei: voci  bărbăteşti 
apropiindu-se în hol. 

Tresări, dar nu avea unde să fugă. 

Înnebunită, Lilah bâjbâi înapoi spre birou. „Nu, nu, nu; 
nu se poate întâmpla asta”. Văzu în minte puţinul mobilier 


din cameră. 

Nu avea unde să se ascundă în afară de masa de 
lucru - o ascunzătoare jalnică, prea uşor de descoperit. 

Îşi ridică fustele, se lăsă în genunchi şi se înghesui 
dedesubt. 

Îi scăpă un icnet. Scheletul corsetului o împungea 
prea rău în coaste. Fu nevoie de un mare efort susţinut 
pentru a lupta cu strânsoarea de oţel a balenelor, care 
voiau să-i forţeze coloana să se îndrepte. 

Încăperea se lumină când uşa se deschise. 

— ... discutăm asta între patru ochi, se auzi vocea lui 
Peter Everleigh, fiind o chestiune oarecum delicată. 

Tânărul Pete, aşa îi spuneau fetele mai vechi, căci îl 
cunoscuseră pe tatăl acestuia înaintea lui şi nu îl puteau 
considera, spuneau ele, un moştenitor demn al titlului de 
„domnul Everleigh”. Dar lui Lilah i se păruse întotdeauna 
perfect pentru această poziţie, căci se pricepea la vorbe şi 
era sigur pe sine în preajma celor avuti. 

Însă acum părea şovăielnic. Ba chiar părea a se 
scuza. 

— Sper din suflet că înţelegi, spuse el. 

— Mărturisesc că nu. Replica veni pe un ton scăzut, 
care putea tăia sticla. Lilah învățase să recunoască un 
asemenea accent. Indica bani, educaţie şi cel mai albastru 
sânge. Cred că sora ta ar face o treabă splendidă la Buckley 
Hall. 

Lilah găsi o crăpătură unde se îmbina lemnul şi privi 
prin ea. Nu vedea decât picioare. Bărbaţii se opriseră lângă 
comodă, fără să pară a avea intenţia să înainteze în 
încăpere. 

— Încrederea dumitale este măgulitoare, spuse 
tânărul Pete. Cu toate astea, ea va fi prima care îţi va 
spune că îi lipseşte experienţa în astfel de evaluări. 

— Chiar? 

În ciuda groazei ei, scepticismul clar al gentilomului o 
făcu pe Lilah să schiţeze un zâmbet. Oricine ar fi fost, acest 
client o cunoştea pe domnişoara Everleigh îndeajuns de 
bine pentru a se îndoi cu privire la pretinsa ei modestie. 


Pete râse cu subinţeles. 

— Ei bine, sunt sigur că ar fi bucuroasă să îşi încerce 
mâna la asta. Dar nu aş visa să te rog să îi faci pe plac. Mă 
voi ocupa bucuros de moşie eu însumi. Într-adevăr, aştept 
cu nerăbdare să... 

— Nu aş vrea să o dezamăgesc. 

Remarca politicoasă ascundea un tăiş ascuns, nu 
îndeajuns de ascuţit încât să fie intruziv. Dar, cu toate 
acestea, mesajul era limpede. 

Când, în cele din urmă, Pete răspunse, se simţi un 
zâmbet în vocea sa. 

— Fireşte, amândoi dorim să o vedem fericită pe sora 
mea. Dar trebuie să înţelegi... 

O pereche de picioare se întoarse şi ieşi din raza 
vizuală. Işi dădu seama că erau ale lui Pete şi înghiţi cu 
greu, aproape înecându-se de frică. 

Sub stratul protector al covorului, parchetul scârţăi. 
Picioare acoperite de pantaloni albaştri ca ardezia se opriră 
la o jumătate de metru de ea. „La naiba cu toate!” Lilah 
încercă să se tragă înapoi. Strânsoarea inflexibilă a 
corsetului îi strivea coastele şi o înjunghia în ficat. 

— Ceva de băut? întrebă Pete. 

— De ce nu? 

Se auzi clinchet de pahare. Susurul lichidului. 

— Ca să fiu sincer, spuse Pete, nu ar da bine. Vreau 
să zic, casa unui holtei... fără însoţitoare. Este, ştii, o tânără 
extrem de eligibilă. 

Acum se iviră pantofii celuilalt bărbat. 

— Foarte eligibilă, spuse el afabil. 

Lilah se luptă să îşi reţină gâăfâielile pricinuite de 
durerea din coaste. Pentru a-şi abate gândul, se concentră 
asupra pantofilor de lac, care erau atât de bine lustruiţi că 
îşi vedea fustele în ei. 

Cerule mare - vedea ceva mai rău. De sub călcâiul 
clientului se iţea o fundiţă roz exact ca acelea cusute peste 
tot pe rochia ei. 

— A avut o însoţitoare pentru o vreme, spuse Pete. 

Lilah privea ţintă spre propria osândă, nevenindu-i să 


creadă. Pete insista să aprobe rochiile fetelor înainte de o 
petrecere. Avea să recunoască funda aceea într-o clipă. 

— Era ca un balaur, continuă Pete. Catherine a pretins 
că o împiedica să lucreze. Presupun că asta însemna că 
doamna Ogilvie insista să vadă cu ochii ei proprietăţile. In 
orice caz, Catherine a ajuns să ştie cum să se 
descotorosească de biata femeie. 

Ţinându-şi respiraţia, Lilah se aşeză în genunchi şi se 
aplecă înainte. Trebuia să înhaţe funda aceea. 

Clientul se mişcă, lăsând funda cu totul la vedere. 
Ceva din postura lui sugera un moment de surprindere. 
Începu să se lase în genunchi. 

Gândurile ei o luară razna. Nu avea de ales decât să o 
ia la fugă. Ar putea ieşi exploziv de sub birou, dând buzna 
pe scara de serviciu... 

Mâna clientului apucă funda. Se aplecă niţel, 
arătându-şi faţa. 

„Dumnezeule mare!” Era vicontele Palmer! 

O privi fără nicio urmă de surpriză. Avea ochi de o 
culoare imposibilă, precum whisky-ul ţinut în lumină. 

Îi aruncă un zâmbet pasager, ironic. Apoi luă funda şi 
dispăru din raza ei vizuală. 

— Ce stânjenitor, îl auzi spunând. Să fii prins purtând 
talismane amoroase, ca un şcolar. Presupun că recunoşti 
funda din părul surorii tale. 

Pentru un moment stupid, minciuna nu avea niciun 
sens. Nu aştepta decât continuarea: „Apropo, ai o femeie 
sub birou”. 

Dar apoi tânărul Pete spuse: 

— Desigur! Tonul său exagerat de jovial trăda că nu 
se simţea tocmai în largul său văzând că Palmer avea 
suvenire de la sora sa. 

Palmer continuă vesel: 

— Cât despre întrebarea despre care vorbim, nu o 
putem forţa pe sora ta să suporte o însoţitoare. Dar soluţia 
pare simplă: oferă-i o însoţitoare care nu se amestecă. O 
asistentă, să spunem, care să o ajute la treabă. 

— Nu cred... 


— Da, este o soluţie splendidă. Una dintre fetele 
Everleigh, poate? Şi, dă-mi voie să spun, mă bucur foarte 
mult că am avut şansa să vorbim între patru ochi. După 
cum probabil ţi-ai dat seama, sper ca după ce o voi 
cunoaşte mai bine, să o pot convinge totodată pe 
domnişoara Everleigh să mă privească mai... tandru. 

Pete expiră. 

— Da! Da, într-adevăr. Asta este şi speranţa mea. 
Paşii lor se îndepărtară. O asistentă va fi de folos, decise 
Pete. 

Uşa se închise. 

Lilah rămase complet neclintită, uluită şi nevenindu-i 
să creadă. Din ce motiv oare ar proteja-o un străin - cu atât 
mai mult vicontele Palmer? 

leşi târându-se de sub birou. Picioarele îi tremurau 
atât de violent, încât fu nevoită să se ţină cu amândouă 
mâinile de birou ca să se ridice în picioare. Se holbă la uşă, 
care - miracolul miracolelor - rămase închisă. Palmer nu îi 
spusese încă lui Pete despre ea. 

Uşurarea ei părea fragilă, umbrită de confuzie. Sau de 
o presimţire rea. Şchiopătă spre uşă, tresărind din pricina 
sutelor de mici înţepături din genunchi şi şolduri şi din 
cauza zvâcnetului agonizant simţit de undeva de lângă 
cutia toracică. Cu o mână pe clanţă, îşi lipi urechea de 
gaura cheii şi ascultă. Nici urmă de voci. Doar tăcere. 

Deschise uşa şi păşi în hol. Era gol. 

Chiar îşi datora salvarea lui Christian Stratton? Kit din 
Atacul lui Kit celebrul poem care preaslăvea vitejia britanică 
de peste mări? Cum ar fi ţipat Fiona! 

Simţi că stă să izbucnească în chicote isterice. 
Acoperindu-şi gura cu mâna, porni pe hol. Cu fiecare pas, 
neverosimilul părea mai credibil. Scăpase. Fusese salvată 
de un erou de război. Mai bine să nu întrebe care era 
motivul. Muzica se auzea tot mai tare. Creanţele erau la 
adăpost sigur în corsetul ei. Ea era în siguranţă. 

Uşurarea o năuci. Işi îngădui să râdă, cu un sunet 
scurt şi exaltat, care se transformă în icnet când o mână o 
prinse de cot. 


Vicontele Palmer ieşi dintre două statui. 
— Ce ciudat, spuse el afabil. Am uitat să întreb cum te 
cheamă. 


Hoaţa avea o stăpânire de sine minunată. În prima 
secundă, panica i se citi limpede pe chip. O făcu să 
pălească, trădând sulemeneala iscusită care împrumutase 
obrajilor ei o culoare atât de proaspătă. Sub paloarea abia 
ivită apărură pistrui - o mulţime, şterşi de vreme 
îndelungată. 

În următorul moment, ca şi când ai fi apăsat un buton, 
obrajii i se îmbujorară din nou. Schiţă un zâmbet încântător, 
care îi preschimbă ochii albaştri în nişte semiluni voioase. 

— Lord Palmer! Vai, nu visam să fiu observată de 
dumneata. Eşti cel mai popular gentilom din sala de bal! 

— Ce noroc că nu suntem în sala de bal atunci! 

Rosti cuvintele absent, surprins din nou de tonul ei 
răguşit. Avea o înălţime şi o talie medie; însă vocea ei 
promitea că ar putea deveni detunătoare. Era îndeajuns de 
profundă pentru a aparţine unei uriaşe cu platoşă de metal, 
cu coarne de viking pe creştet. 

— Mărturisesc că nu te-am observat acolo, 
domnişoară... 

— Bineînţeles că nu, spuse ea cu căldură. E norocul 
meu că te-am prins singur. Dar cât de egoist ar fi să te 
rețin! 

Pregătindu-se să treacă pe lângă el, arătă din cap 
spre sala de bal, atingându-i în trecere braţul, cu o privire 
galeşă grăbită, sugerând cât de dornică era ca el să o 
urmeze. 

Era destul de isteaţă. O prinse de mână înainte să 
poată scăpa. Fără ezitare, se întoarse spre el, trena ei 
trasând un arc şuierător pe pardoseala de marmură din 
spate. Zâmbetul ei larg nu se clintise deloc. 

— Da, Lord Palmer? 

Îi răspunse la fel de nonşalant: 


— Încă o dată, simt că sunt în dezavantaj. Să 
trebuiască oare să îl rog pe domnul Everleigh să-mi spună 
numele tău? 

Auzind de cel la care lucra, în al cărui birou se 
strecurase cu scurtă vreme în urmă, făcu pentru o clipă 
ochii mari. Nu se aşteptase să treacă atât de rapid la 
ameninţări voalate. 

Privi peste umăr. Holul era pustiu, desigur, căci 
acordurile valsului se auzeau în surdină, dar limpede. 
Nimeni nu avea să părăsească sala de bal până la 
următorul dans. 

Înţelegând că se află la ananghie - singură-singurică - 
îi aruncă un zâmbet de două ori mai strălucitor, apoi îl 
surprinse apropiindu-se. 

— Este teribil de stânjenitor. Ce voce magnifică avea! 
Şi ce bine o folosea. Tonul ei răguşit provoca intimitate. ÎI 
invita să ia parte la o mică şi savuroasă conspirație. Sper, 
cu adevărat, că mă pot baza pe discreţia dumitale. 

El îi zâmbi dintr-un colţ al gurii. 

— Ei bine, ştii ce se spune. 

ÎI privi printre genele negre şi dese. Nu îşi mai putea 
închipui cum de o considerase, chiar şi pentru o clipă, 
servilă. Vocea, ochii ei oceanici şi şarmul irezistibil o făceau 
să fie o sirenă. 

Privirea cu care îl cântărea sugera o minte 
pătrunzătoare pe deasupra. Încă nu era sigură cât de mare 
era beleaua în care se vârâse. S-ar putea să fie pur şi 
simplu un idiot sadea. Sau s-ar putea să fie un ticălos, care 
voia să profite de avantajul său. Incă se gândea. 

La fel şi el. Şantajul era o artă fragilă, care putea da 
greş în aceeaşi măsură în care îi putea fi de folos. Dar 
stăpânirea ei părea promițătoare. Doar o unealtă de 
încredere ar fi servit scopurilor lui. 

— Nu, spuse ea. Nu ştiu ce se spune. Vrei să-mi spui? 

Îi oferi braţul, pregătindu-se să o însoţească. Mâna ei 
pluti, aterizând pe mâneca lui, uşoară ca un fluture. 

— Se spune că nu valorăm mai mult decât cuvântul 
pe care îl avem, îi spuse, potrivindu-şi pasul după al ei. Şi 


mi s-a spus, din câteva surse, că al meu e pierdut 
iremediabil. 

Râsul ei avea o undă de nonşalanţă, foarte 
convingătoare. 

— Dar asta este o prostie, spuse ea. Eşti un mare 
erou, Lord Palmer. Toată lumea a auzit de isprăvile 
dumitale de peste hotare. 

A, da. Blestemata lui vitejie, mult aclamată. 

Ca să-şi demonstreze ideea, ea începu să recite 
poemul acela nenorocit. 

— „Cine în acea bătălie, când tobele inamice răsunau 
îndrăcit...” 

— Da, o întrerupse el. Cred că l-am mai auzit. 

Cam de vreo cinci mii de ori şi ceva. Nu devenea mai 
bun pe măsură ce era repetat. 

Ea îl privea radioasă. 

— Atunci gândul meu se confirmă: cine ar îndrăzni să 
spună că nu eşti de cuvânt? 

Nimeni nu făcea asta, desigur. În schimb, îl implorau 
să le dea autografe. 

— Poate că tu o vei face. 

Simţi vagul tremur al vârfurilor degetelor ei pe 
antebraţ. 

— Nu văd de ce. g 

Se apropiaseră foarte puțin de sala de bal. Insă acum 
Christian o opri lângă scara întunecată. 

— Spune-mi! Ştiu că Everleigh este un bărbat cu 
anumite gusturi. ţi cere deseori să îl aştepţi sub birou? 

Pielea i se strânse în colţurile ochilor. 

— Aş vrea să nu pomeneşti despre asta, spuse ea. 

Aproape râse. Ce ciudat că această mică hoţomană i 
se părea amuzantă. Dar pentru o femeie care intrase la 
mare ananghie în seara aceea - luând şi punând la loc 
brăţara stăpânei, intrând prin efracţie în biroul încuiat al 
stăpânului, ascunzându-se sub masa de scris a acestuia 
pentru a trage cu urechea şi poate mai rău (căci, cu 
siguranţă, o hoaţă nu spărgea un birou doar pentru a trage 
cu urechea?) - în ciuda tuturor acestor păcate redutabile, 


reuşea de minune să joace rolul ingenuei speriate. 

Admira un spectacol pe cinste. La urma urmelor, el 
făcea pe eroul în mod regulat. 

— Gentilomii nu ar pomeni aşa ceva, spuse el. Vai, 
deja te-am prevenit. Dar majoritatea doamnelor declară că 
sunt un pungaş. 

De data asta, îi crezu avertismentul. Simţi că îl 
cântăreşte din nou, schimbându-şi subtil postura şi tonul. 

— Lord Palmer, toarse ea. Nu mă aştept să aprobi, 
desigur, dar eu şi domnul Everleigh... Adică, trebuie să ştii 
că sunt una dintre animatoarele de aici, o „fată Everleigh”, 
cum se spune... 

Incerca în continuare să îl păcălească. Pretindea că îi 
întrerupsese planul de a-şi surprinde amantul. Pentru a o 
deconcerta, căci era limpede că nu reuşise încă, ridică 
mâna, cuprinzându-i obrazul. 

— Într-adevăr, cred că ţi-am mai văzut chipul. O 
mângâie pe obraz. O reclamă la săpunul Pearson, nu-i aşa? 

Rămase nemişcată. Avea pielea netedă ca satinul, 
caldă, aproape fierbinte sub degetele lui. Mirosea, îşi dădu 
seama, ca o grădină pe vreme toridă, a trandafiri 
căţărători, a iasomie şi a caprifoi încălzit de soarele amiezii. 

Privirile li se întâlniră. Roşi, apoi privi într-o parte. 

— Era domnişoara Ames în reclame, spuse ea. Nu 
sunt una dintre fetele care dobândesc asemenea onoruri. 

O studie - graţia firească a unei bucle negre, urma 
vagă de pistrui pe pomeţii rotunzi. 

— Nu văd de ce nu. 

Nu era decât o linguşire goală, desigur. Ştia de ce 
favorizau publicitarii alte fete. Femeia din faţa lui nu avea 
vreo frumuseţe specială, în afară de magia angelică a 
ochilor şi de pielea catifelată, caldă şi parfumată. 

Şi niciuna dintre acestea nu se vedeau în fotografii. 

Făcu un pas înapoi. 

— Tot nu ştiu cum te cheamă. 

Nu era o remarcă prea ingenioasă. Dar simţea că, în 
mod straniu, nu se putea concentra, ca şi când tocmai ar fi 
băut câteva degete de whisky. 


— Ah! Se întoarse spre el şi fu nefiresc de uşurat când 
li se întâlniră privirile şi îi păru, din nou, cât se poate de 
obişnuită. Ştii, nu este un nume memorabil. Domnişoara 
Ames este model la Pearson. Pe domnişoara Snow o vei 
găsi pe cutiile de pudră de dinţi de la Ruben, iar pe 
domnişoara Lowell şi pe domnişoara Rousseau le vei vedea 
zâmbind pe sticlele de tonic ale domnului Munson. Eu sunt 
pe cea mai joasă treaptă în ierarhia noastră - o ştiu prea 
bine. Dar dacă îţi închipui că acest fapt mă va proteja de 
gelozie, te înşeli. Dacă fetele ar ajunge să ştie despre... 
prietenia mea specială cu domnul Everleigh, te asigur, mi- 
ar face viaţa grea. 

Se opri în punctul acela, rămânând oarecum fără suflu 
- stare care îi atrase atenţia, fără îndoială în mod deliberat, 
la pieptul ei alb care se înălța sub decolteul modest, dar cu 
o formă excelentă. 

| se părea că nu era bine deloc că era atât de fascinat 
de spectacolul dat de ea. Avea sarcini mult mai importante 
decât să schimbe cuvinte cu o femeie care îşi câştiga traiul 
fluturând din gene spre cei bogaţi. Şi totuşi... ce era rău în 
a o admira? Era la fel de stăpânită sub presiune ca un 
soldat profesionist, însă era limpede că talentele ei se 
învârteau în jurul farmecului şi al constrângerilor. S-ar 
potrivi de minune scopului său. O spioană iscusită. 

— Ce pledoarie pătimaşă, spuse el, când nu te-am 
întrebat decât cum te cheamă, spuse el. 

— Eu... Chipul îi rămase pentru o clipă fără expresie, 
bâjbâind după un nou scenariu care să o călăuzească. 

Decise să o ajute. Cea mai previzibilă poveste era 
totodată cea mai credibilă. Prinzând-o de talie, o împinse 
mai adânc în umbre. Fără să vrea, îl ajută lipindu-se de 
perete. 

Nu fu greu să-şi apropie într-atât faţa de a ei încât să 
îi simtă parfumul părului. 

— Nu foloseşti săpun Pearson, murmură el. 

Fără ezitare, îi răspunse în şoaptă: 

— Nu văd de ce aş susţine concurenţa. 

Îşi ascunse zâmbetul îngropându-şi faţa în gâtul ei. 


După o noapte petrecută într-o companie mohorâtă şi deloc 
amuzantă, ea era ca un leac tămăduitor pe rană. O atinse 
cu buzele în punctul catifelat de sub ureche când vorbi. 

— Poate că ar trebui să îţi revizuieşti țelul. Dar nu şi 
săpunul. Orice ar fi folosit, era perfect. Mă pot gândi la 
numeroase domenii în care nu ai avea competiţie? 

— Oh? Silaba fu mai curând guturală. Îşi drese vocea. 
Spune, rogu-te! 

Nu îl îndemna să continue să o atingă. Era clar 
distrasă. Şi totuşi, mirosul pielii ei... 

Cu vârful limbii, o gustă. 

Sare. Carne. Dulceaţă. Ce ciudat şi imprevizibil, după 
atâtea luni de nesimţire, să simtă dorinţa înmugurind acum. 

Dar de ce nu? Ferocitatea dorinţei nu era decât la o 
frântură distanţă de setea de sânge, iar ea ar fi o armă 
excelentă pentru el. Un avantaj mare în bătălia care avea 
să vină. 

Când o atinse cu răsuflarea, mâna ei îi strânse o clipă 
talia, înţelese că gestul nu era menit să-l încurajeze. Nici 
semn de protest nu era. Îl atinsese doar ca să încuviinţeze. 
El avea intenţii; ea înţelegea asta şi nu avea să obiecteze. 

Dacă ar fi avut vreo îndoială despre vinovăția ei, acest 
moment i-ar fi pus capăt. Pasivitatea ei răspunsese la 
întrebarea pe care nu i-o pusese încă. „Ce făceai acolo?” 
Nimic nevinovat. Altfel, ar fi protestat deja. 

Până unde ar merge pentru a evita să dea explicaţii? 
Curiozitatea lui în această privinţă era la fel de pragmatică, 
presupunea, ca dorinţa ei de a-l distrage. La urma urmelor, 
prima regulă a războiului era să cunoşti constrângerile şi 
potenţialul armelor pe care le aveai la îndemână. 

Apucând-o de bărbie, îi ridică faţa. Nu îşi feri privirea. 
Ochii ei albaştri erau mari şi strălucitori ca ouăle de 
măcăleandru. 

— Poate că ai dreptate, spuse ea cu nonşalanţă. Eşti 
departe pe calea pierzaniei, la urma urmelor. Cât de 
revigorant să fii perceput cu atâta sinceritate! 

El schiţă un zâmbet. 

Drept răspuns, buzele ei se arcuiră abia sesizabil, într- 


un unghi limpede sfidător. Sfidarea nu-i convenea. Se 
aplecă şi îi sărută zâmbetul de pe buze. 


* 


„Flatează, eschivează-te, parează atacul, chicotele, 
linguşeşte...” în momentul în care gura lui o atinse pe a ei, 
aceste tactici disperate se destrămară ca o boare străvezie. 

„Sărută”. : 

Avea gust de şampanie. Buzele lui erau calde şi moi. li 
supse buza de jos, fără grabă, testând, şi, Dumnezeu să o 
ajute, simţi un gol în stomac. Işi dădu seama că îl 
cuprinsese cu braţele. Doar pentru a-l para, desigur - şi 
pentru a testa o teorie. 

Costumul lui nu era căptuşit. Musculatura aceea 
masivă şi puternică era rezultatul eforturilor şi al pregătirii 
lui. „Soldat”. Ei bine, ar fi trebuit să ştie. Nu era un 
gentilom, pare-se, din păcate pentru Fiona. Nu o salvase 
din cavalerism. Intenţiona să profite de avantajul său. 

O făcu în clipa aceea, apăsându-se pe ea cu totul, şi 
ea îi simţi întregul trup, cu toată înălţimea şi muşchii 
puternici ai coapselor şi... protuberanţa distinctă care se 
întărea lipită de fustele ei. Mare, peste tot. „Gândeşte!” O 
brută. Un agresor, care o prinsese pe holul acesta şi o 
hărţuia. Ştia cum să se poarte cu agresorii. Ea... 

li deschise gura cu a lui. Ah, Doamne, limba lui era 
iscusită; ştia să sărute şi era dibaci ca un păianjen; prin 
felul în care se juca cu ea, cum îi gusta limba şi o 
ademenea, o atrăgea, iar trupul ei se bucura. O căldură 
delicioasă o inundă, răpindu-i hotărârea; se lăsă pe spate, 
iar braţul lui o prinse de talie, lipind-o de el, de ceea ce îi 
făcea gura lui peste poate de iscusită. 

O sărutaseră o duzină de gentilomi. Ştia cum să se 
descurce într-o astfel de situaţie. Să îi ţină interesul sub 
control, să accepte sărutul, apoi să se elibereze, dând toate 
semnele de tulburare şi flatare... 

El îşi lăsă capul într-o parte. O, da, era deştept. 
„Pătrunde mai adânc”. 


îngrozită de ea însăşi, îşi întoarse faţa într-o parte. Ce 
era cu ea? 

El scoase un sunet gutural, un mormăit aprobator. Ca 
şi când ar fi făcut ceva minunat. li sărută colţul gurii, apoi 
înaintă până la maxilar. Îi amuşină gâtul, ah, mirosea a o 
marcă mult mai rară decât Pearson. Mirosea costisitor de 
curat, a condimente străine şi a coroniţe de Crăciun. 

O muşcă uşor de gât. Ei îi scăpă un sunet. Deschise 
ochii, privind spre holul gol de peste umărul lui. Ce făcea? 

Poate că simţea că era distrasă. Mâna lui o apăsă mai 
tare pe mijloc, reamintindu-i de forţa brută a acestui trup 
mare şi tare. Instincte de prădător. Ah, Cerul să o ajute, un 
bărbat care ştia cum să citească trupul unei femei... Cât de 
strâns o cuprindeau coapsele lui musculoase. Intuia, ca şi 
când şi-ar fi apăsat mâna deja pe burta lui, muşchii tari 
care i se împleteau pe trup. . 

Trebuia să pună capăt. Il prinse de umăr, gata să-l 
îndepărteze. Dar masivitatea lui de neclintit îi fascina 
buricele degetelor. Strânse, uimită, iar mâna lui alunecă de- 
a lungul braţului ei, cuprinzându-i cotul. Degetele lui 
bătătorite o mângâiau, alinând-o, apoi prinzând-o mai tare 
când ajunseră la antebraţ, testându-i puterea, aşa cum i-o 
testase ea pe alui. 

O sărută din nou pe gură. Atât de dulce! mai fusese 
vreodată sărutată astfel? Se rugă lui Dumnezeu să nu fie 
ultima oară... 

— Aşteaptă! Nu era gândul potrivit. Eu... 

— Şşt! Se uită în ochii ei, ţintuind-o cu o privire aurie 
mată, pătrunzătoare. li puse degetul uşor pe buze. 

Se uită la el, vrăjită. 

— Va auzi cineva, spuse el. 

Da, cineva va auzi. Era un motiv foarte temeinic 
pentru a sta tăcută, pasivă, în timp ce el îşi puse degetul 
mare pe clavicula ei. Işi cobori privirea, urmărind atingerea 
degetului. Cu dosul încheieturilor degetelor îi atinse sternul. 
Nu părea să fie decât curios. Inofensiv. Hotărât să îi urmeze 
curba sânilor. Ea îşi linse buzele uscate. „Va auzi cineva”. 
Ar putea striga... 


Decolteul rochiei era de partea lui. Materialul în care 
se înfăşurase pe sub corset, pentru a părea cu doi 
centimetri şi jumătate mai subţire, îi ridica uşor corsajul. El 
îşi strecură mâna pe sub decolteu, sub corset şi cămăşuţă. 
Degetul lui mare ştia ce face. Îi găsi sfârcul, îl frecă uşor. 

Zvâcnetul acela dintre picioare... 

Următorul lui sărut păru a fi o aprobare, o răsplată. 
Limba lui se juca cu a ei, în timp ce îi mângâia sfârcul. Era... 
periculos. 

— Nu cred... 

Cât de năucă părea. Ca un şuvoi de apă rece, o trezi. 
Îl împinse. 

El făcu un pas înapoi bine dispus, strecurându-şi o 
mână în haină. Scoase o batistă, oferindu-i-o. De ce? 

Confuză, spuse: 

— Nu, mulţumesc. 

lar apoi, pe când el făcu încă un pas înapoi, 
conştientiză pe deplin cât de idioată fusese şi simţi că 
păleşte. Dumnezeule mare! Fetele  Everleigh erau 
concediate când îşi făceau de lucru cu clienţii. 

Trase cu ochiul după colţ. Holul rămăsese pustiu. 
Slavă Cerului! 

Îşi încrucişă braţele peste sâni, dându-şi seama cu 
tristeţe cât de abandonaţi se simțeau şi se întoarse. O 
privea, cu buzele acelea frumos conturate arcuite într-un 
zâmbet vag, satisfăcut. 

Tulburarea şi năuceala ei pieriră instantaneu. Ce 
satisfăcut de sine părea! Ca şi când şi-ar fi imaginat că o 
sedusese şi nu îşi folosise descoperirea mai devreme - 
ascunzătoarea de sub birou - pentru a-i smulge un sărut. 

O, la naiba! Nu o forţase. fusese sedusă. Absurd! 

Căută să-şi recapete stăpânirea de sine. Işi îndreptă 
umerii şi odată cu ei întreg trupul. 

— Dar aştept în continuare, spuse ea, şi fu mândră că 
nu-i tremura vocea. 

Işi drese glasul. 

— Aştepţi ce? 

Nici vocea lui nu era atât de sigură. Asta o îmboldi. 


— Aştept să aud care sunt domeniile în care aş putea 
excela. 

El râse uşor. 

— În afară de cele evidente? Privirea îi coborî scurt 
spre gura ei. iți voi spune bucuros, dacă îmi zici cum te 
cheamă. Sau trebuie să te implor? 

Se îndepărtă de el cu un pas înainte de a-şi aminti să 
fluture din gene. 

— Îmi imaginez că o faci foarte frumos. 

El râse din nou. 

— Cred că ai văzut exact cum o fac. 

Simţi că roşeşte şi voi să alunge senzaţia. Nu era în 
firea ei să cedeze competiţiei. Toate femeile din Anglia 
râvneau la bărbatul acesta. Conta pe ea însăşi că va 
rămâne măcar oarecum imună la farmecele lui. 

— Mă numesc Lilah Marshall. lar zvonurile sunt 
adevărate: tu, Lord Palmer, eşti un crai. 

— Lilah. Un nume foarte frumos. 

Zâmbi şi în obraji îi apărură gropiţe, iar cicatricea îi 
era palidă precum argintul. 

— Acum, spuse ea, răspunsul tău. 

Ridică din umeri şi se uită pe lângă ea de-a lungul 
holului. 

— Sunt sigur, domnişoară Marshall, că există 
numeroase domenii în care nu ai pereche. Cu siguranţă, de 
exemplu, domeniul pătrunderilor prin efracţie. 

Ei i se părea că nu auzise bine. 

— Poftim? 

Când zâmbi din nou, simţi că inima ei ratează o 
bătaie. Abia acum, pentru întâia oară, observă că zâmbetul 
nu i se răsfrângea în ochi. Zâmbea cu nonşalanţă şi farmec; 
ochii lui aurii superbi erau atenţi şi detaşaţi. Privirea era 
aceea a unui trăgător de elită în bătălie. 

— Îmi plăceai mai mult aprinsă şi suspinând, spuse el. 
Vai, francheţea ne va fi mai folositoare. Dar nu excelezi 
când vine vorba să păstrezi ce ai furat. 

Ce Dumnezeu? Îşi duse mâna iute la buzunarul 
ascuns. Documentele dispăruseră! 


Ca să vezi, filfizonul nu o sedusese - o distrăsese ca 
să o fure! 

Palmer se înclină şi trecu pe lângă ea. Ea îl apucă de 
mână, iar el se întoarse. 

— Nu aici, spuse el, şi făcu semn din cap spre hol. 

Dansul se încheiase. Oaspeţii ieşeau în hol pentru a se 
răcori. 

Disperarea o făcu nesăbuită. 

— Nu-mi pasă! Tu... 

Mâna lui se răsuci într-a ei, preluând controlul 
strânsorii. Palma lui era mult mai mare, tare şi bătătorită de 
muncă. Instinctiv, încercă să se elibereze. El o strânse mai 
tare - nu într-atât de tare încât să o doară, dar cu siguranţă 
îndeajuns pentru a o trezi. Era mult mai puternic. O putea 
reţine împotriva voinţei ei fără niciun efort. 

Ridică privirea, surprinsă, şi se trezi ţintuită de ochii 
lui pătrunzători şi neclintiţi. În tăcere, el aşteptă să 
recunoască adevărul: ea era cea prinsă. 

O traversă un fior. Îl măsură din cap până în picioare - 
stăpânirea de sine care i se citea în privirea detaşată, forţa 
care palpita sub reținerea cu grijă ascunsă. 

Instinctele îi trimiseră un semnal de alarmă: periculos. 

Îşi lăsă mâna moale într-a lui. Fără ezitare, el se 
înclină deasupra ei. 

— Seară bună, domnişoară Marshall. 

Ca şi când tocmai ar fi încheiat un dans. 

Împietrită, îl privi îndepărtându-se, înalt şi cu umerii 
drepţi. Şchiopăta abia sesizabil - sau era doar în închipuirea 
ei? 

Oaspeţii îl zăriră. Se auziră saluturi voioase. El ridică 
mâna spre ei. Nu se uită înapoi nici măcar o dată. 

Erou de război! Ptiu! Hoţul, tâlharul - ce gânduri avea 
cu documentele acelea? 

Îşi acoperi gura cu mâinile, înțelegând proporţiile 
dezastrului. Vai, o putea arunca în temniţă. Hârtiile acelea 
erau o dovadă clară că intrase în biroul tânărului Pete 
pentru a fura. 

Mai rău - fără ele, nu putea onora târgul încheiat cu 


unchiul ei. 
Panica o lăsă fără vlagă. Se lăsă moale pe perete. 
Indiferent ce făcea Palmer acum, o ruinase deja. 


Capitolul 3 


La 8: 00 a doua zi dimineaţă, Lilah cobori dintr-un 
omnibuz şi se îndreptă spre biserica de pe strada 
principală. Inăuntru, unde mirosea a acreală şi a umezeală, 
scrută mulţimea, sperând să o vadă pe verişoara ei, Sally. 

Stranele din faţă era întotdeauna rezervate pentru 
familia unchiului Nick. În timp ce se îndrepta spre ea, 
bărbaţii săriră în picioare să o salute, întrebând-o de 
sănătate. Femeile ieşiră pe culoarul dintre scaune pentru a- 
i aduce complimente pe care nu le merita. Era epuizată 
după noaptea nedormită şi avea pungi sub ochi. Până şi 
doamna Reilly, pe jumătate oarbă din pricina cataractei, 
vedea că nu era „proaspătă ca o floare”. 

Cândva, enoriaşii parohiei din care făcea parte îi 
aduceau alinare, în zilele întunecate de după moartea 
Fionei, jeliseră împreună cu ea. Dar vremurile se 
schimbaseră. Nu o mai vedeau ca pe vechea şi draga lor 
Lily. Acum, înainte de toate, era nepoata lui Nicholas 
O'Shea, de care se temeau aşa cum nu se temuseră 
vreodată de tatăl lui Lilah. În absenţa lui Nick, îşi arătau 
respectul faţă de ea. 

În zilele bune, linguşelile o stânjeneau. În zilele rele - 
precum aceasta - o ruşinau. Le zâmbea scurt, evitând 
întrebările despre unchiul ei: unde era, cum o ducea, dacă 
avea planuri pentru clădirea abandonată de pe colţ, dacă 
se gândea să îl ia pe fiul tăbăcarului sub aripa lui. 

— Nu ştiu; nu pot să spun - repeta ea aceleaşi cuvinte 
cu un zâmbet obosit, ca o grimasă, în vreme ce în tot acest 
timp gândurile îi zburau la dezastrul din urmă cu o seară. 
Ce se întâmplase în holul acela? Fusese înfrântă de un 
bogătan. li luase minţile cu săruturile lui şi îi răpise singura 


şansă de a-l face fericit pe unchiul ei. 

Era furioasă pe ea însăşi... şi foarte speriată. Nick nu 
tolera incompetenta. 

Verişoara Sally se aşezase deja în strada din faţă, cu 
băieţaşul ei Daniel alături. Nici urmă de soţul acesteia, 
Thomas, care zăcea fără îndoială beat în vreun şanţ. Dar 
Sally părea sănătoasă, ba chiar durdulie, iar părul ei negru 
era strălucitor, coafat elegant în bucle ridicate deasupra 
creştetului. 

— Ce surpriză, spuse Sally şi îl luă pe Daniel în poală 
pentru a-i face loc lui Lilah. 

— Bună, Danny! Aşezându-se, Lilah întinse braţele. 
Dar Danny îşi întoarse chipul spre pieptul mamei. Acea 
mică respingere o împunse pe Lilah ca o săgeată otrăvită în 
gât. Işi vârf mâinile sub fuste. Ce mai faci? o întrebă ea pe 
Sally. Apoi, pentru că aşa era politicos, adăugă: Şi Tom cum 
o mai duce? 

Săltând genunchiul pentru a-l ridica în picioare, Sally 
strânse copilul la piept. 

— Nu îl pot învinovăţi pe Danny, spuse ea scurt. Nu ai 
mai trecut pe la noi de luni întregi; ai ajuns o străină pentru 
el. Cât despre Tom, habar n-am unde este. Nu a mai venit 
acasă de zile întregi. 

— Imi pare rău, spuse Lilah încet. 

— Să nu-ţi pară. Unchiul a pus asta la cale. Nick i-a 
spus să nu mai apară beat în preajma mea sau a lui Danny 
vreodată. L-a speriat de moarte, crede-mă! Sally îi aruncă 
un zâmbet grăbit, ironic şi satisfăcut. 

Lilah ezită. 

— Nick vine astăzi? 

— Nu ştiu. Sally îşi miji ochii albaştri. Ai nevoie de el, 
nu-i aşa? Ar fi trebuit să ştiu. Altfel nu te vedem. 

Lilah oftă. Nu fuseseră niciodată apropiate ea şi Sally 
- diferenţa de 12 ani dintre ele era prea mare pentru a fi 
prietene. 

Dar sângele garanta loialitatea lui Sally, dacă nu şi 
afecțiunea acesteia. 

— S-a întâmplat ceva? o întrebă ea pe Lilah în silă. Îți 


fac necazuri bogătanii la muncă? 

lată un alt motiv pentru care nu fuseseră niciodată 
apropiate: Sally credea că soarele răsărea şi apunea pentru 
Nick. Nu îi punea la îndoială nicicând judecata, lăsând la o 
parte faptul că e/ era mai tânăr şi decât ea. Atâta timp cât 
puterea lui îi făcea pe oameni să se încline şi să facă 
temenele în faţa ei, nu avea cu ce să greşească. Dacă Lilah 
avea necazuri, trebuia să fie din vina altcuiva. 

— Nu, răspunse Lilah. Simţeam doar nevoia unei 
binecuvântări. 

Se opri, simțind că din spate cineva o priveşte 
pătrunzător. Aruncând o privire, îşi dădu seama că Deirdre 
Mahoney se uita încruntată la ea. Ea şi Lilah fuseseră 
prietene apropiate în copilărie. 

Lilah se forţă să zâmbească. Drept răspuns, Deirdre îi 
aruncă la rândul său un zâmbet fals, grăbit. Apoi îşi aplecă 
fruntea către fata de lângă ea. Peste larma numeroaselor 
conversații se auzi verdictul emis de Deirdre pe un ton 
răstit: 

— Se crede prea bună pentru noi acum. 

Lilah se întoarse cu faţa înainte din nou, cu obrajii 
arzându-i. Nu mai începe odată slujba? Prin uşa 
întredeschisă care dădea spre străduţă, îl văzu pe preot 
zăbovind deasupra pipei. 

— Nu le băga în seamă, spuse Sally. Târfe proaste! 

— Nu le bag. 

Căci aveau dreptate. Să devină mai bună era singurul 
motiv pentru care se străduia atâta. Fee fusese prima care 
o rostise: „Să strângem bănuţi pentru unchiul, să ne riscam 
pielea - asta nu este viaţă pentru noi”. Ştiuse că înfăţişarea 
o va ajuta să dobândească un loc la Everleigh dacă ar 
putea vorbi şi dacă s-ar putea mişca precum o doamnă. 
„Vei vedea”, îi spusese lui Lilah. „Voi face bani destui 
pentru amândouă. Vom avea un mic apartament drăguţ şi 
vor veni să ne viziteze gentilomi care preferă ceaiul, nu 
rachiul”. 

Dar Fee fusese învinsă de un duşman pentru care nu 
se putea pregăti. Lilah nu putuse să o salveze de boală. Tot 


ce putea să facă era să ia visul lui Fee şi să-l ducă mai 
departe. Da, ţintea să devină mai bună. Era ultima dovadă 
de dragoste pe care i-o putea arăta surorii sale. 

Un singur lucru nu anticipase vreodată când pornise 
pe drumul acesta: vechile ei prietene se simțeau lezate de 
dorinţa ei de a se schimba. Nu mai vorbeau cu ea. O 
batjocoreau la biserică. 

Când o pierduse pe Fee, pierduse totul. Dar găsise noi 
prieteni şi o viaţă nouă. lar apoi lăsase un bogătan să o 
sărute. Toată munca ei din răsputeri distrusă de o gură 
frumoasă. Işi lăsă capul pe strană şi îşi înăbuși un oftat. 

— Migrenă? întrebă Sally. 

— Sau vrea să se dea mare cu agrafele ei drăguţe, 
spuse o voce familiară de deasupra. Fugi de-aici, Lady 
Drama. 

Unchiul Nick o împinse cu putere în umăr. 

Ciudat cum uşurarea şi neliniştea se puteau împleti în 
felul acela. Se întoarse, surprinzând-o pe Deirdre pişcându- 
şi obrajii şi netezindu-şi părul. 

Dumnezeule! Lilah îi aruncă o privire printre pleoape 
unchiului ei. Intotdeauna fusese arătos. Intr-adevăr, dacă îl 
puneai alături de vicontele Palmer, Nick ar fi atras privirea 
unei femei mai repede. Avea trăsăturile spectaculoase ale 
celților - părul lucios şi strălucitor ca pana corbului şi ochii 
cenușii glaciali. 

Dar ştia ce se ascunde în spatele acelei figuri perfect 
sculptate. Frumusețea lui trebuie să fi fost darul special al 
diavolului, pentru a-i îmbrobodi pe oameni. 

— Arăți foarte bine astăzi, îi spuse Sally. 

Era adevărat - avea jiletca încheiată cum se cade şi 
se bărbierise. Cu obrajii curaţi, arăta mai tânăr. La doar 30 
de ani, conducea zona East End de 12 ani deja. Deseori 
uitai cât de tânăr era. 

II surprinse privind spre strana din spatele lor, unde 
şedea Deirdre. „Doamne, dă să nu se fi încurcat cu ea - ar 
fi insuportabilă, având în vedere puterea lui”. 

Şi gândurile lui Sally se îndreptau în aceeaşi direcţie. 
Se apleacă peste Lilah să-i şoptească: 


— Spune că nu-i faci ochi dulci fetei Mahoney. 

— Cred că nu e treaba ta cui îi fac ochi dulci. Nick se 
lăsă în strană, îndreptându-şi atenţia asupra preotului, care 
îşi terminase în sfârşit pipa şi îşi făcuse apariţia pentru a 
începe slujba. 

— Poţi face o alegere mai bună de atât, cu siguranţă! 

— Pot să îmi aleg pe cine vreau, Sally dragă. 

Sally scoase un sunet de parcă s-ar fi înecat. 

— Suntem în casa Domnului. 

— E casa mea, spus el calm. Domnul a închiriat-o 
doar. 

Sally păli. Făcând ochii mari spre Lilah, îl luă pe Danny 
şi se trase spre celălalt capăt al stranei, temându-se 
neîndoielnic că va fi trăsnită. 

Lilah îşi stăpâni pornirea de a o urma. 

— Unchiule, spuse ea pe un ton scăzut, trebuie să 
vorbesc cu tine. 

EI îi ignoră cuvintele. 

— la uită-te la verişoara ta! Aş putea foarte bine să 
am coarne şi coadă. 

Ea era imună la farmecul lui. 

— Este vorba despre treabă, spuse ea. Ceva nu a... 

El îi aruncă o privire grăbită şi dură. 

— Mai târziu. Prinse perna de îngenuncheat cu vârful 
cizmei, lovind-o cu piciorul pentru a o ridica. E ziua 
Domnului. Trase cu ochiul spre ea, îngenunchind. Şi se pare 
că am mare nevoie de favorul său. 


* 


De-abia după două ceasuri de la încheierea slujbei 
reuşi să-l prindă singur pe unchiul ei. Mai întâi, Lilah trebui 
să aştepte, în timp ce enoriaşii stăteau la coadă pentru a se 
ploconi în faţa lui, în vreme ce doi bărbaţi musculoşi 
stăteau de pază la intrare. 

Nick nu mai avusese paznici până atunci. Din acest 
punct de vedere, această împrejurare pompoasă era ceva 
nou. Părea mai puţin un infractor şi mai degrabă un 


politician aflat în campanie, sărutând prunci şi înclinându-se 
deasupra mâinilor bătrânelelor. 

După ce dispăru şi ultimul enoriaş, cerul se înnoră, 
întunecând vitraliile şi adâncind biserica în umbre. Lilah ieşi 
în stradă cu Nick, conştientă de cei doi zdrahoni care le 
călcau pe urme. 

— Aşadar, spuse Nick. Probleme în paradis, nu-i aşa? 

Paznicii aproape că îi suflau în ceafă. 

— Mie-mi spui, spuse ea. De ce i-ai angajat pe flăcăii 
ăştia? Nu ai încredere în băieţii tăi? Sau nu ţi-a plăcut cum 
ti-au lins cizmele cei din familiile Shaughnessy şi McCoys? 

Urmă un moment de tăcere mormântală. Apoi buzele 
lui Nick zvâcniră. 

— Micuta Lily cea aprigă. Punându-şi palma mare pe 
spatele ei, o îndemnă să înainteze pe alee. Exact ca mama 
ta. Uneori uit. 

lar ea uitase cât de greu era să îl faci să se înfurie. Era 
nevoie de ceva foarte grav pentru a-l face să renunţe la 
masca aceea zâmbitoare şi nonşalantă, arătându-şi firea 
cea adevărată. Dar cei înţelepţi ştiau că nu era bine să îl 
calce pe bătături. După ce banda McGowan îl ucisese pe 
tatăl ei, Nick preluase rolul acestuia atât de repede, de 
parcă i se potrivea deja. O lună mai târziu, membrii bandei 
erau terminaţi - morţi sau dăduseră bir cu fugiţii, până la 
ultimul om. 

În noaptea în care îl ucisese pe ultimul dintre ei, Nick 
le luase pe Lily şi pe Fee de la Sally. 

„Tatăl vostru este răzbunat. Veţi sta cu mine acum”. 

Tatăl lor condusese un grup de hoţi care opera din 
East End până în West End. Însă nu le implicase niciodată 
pe fiicele sale în treaba asta. Nick avea o altă părere. „Nu 
există niciun lucru pe care să nu-l faci pentru familia ta”, le 
spusese el în mod repetat. „Suntem uniţi şi la treabă, şi la 
joacă”. 

O ajută să ocolească o baltă. 

— Mă îndrept spre cârciumă, spuse el. Vino dacă vrei! 
A trecut cam multă vreme de când nu ai mai încercat 
stridiile lui Neddie. 


— Trebuie să mă întorc la casa de licitaţii, minţi ea. 

Se opri, cu o privire amuzată pe chipul frumos. După 
moartea lui Fee, o eliberase în cele din urmă, lăsând-o să 
facă după cum dorea. Însă o considera în continuare o 
nesăbuită pentru că ţintea mai sus. 

— Prea bine, spuse el. Atunci spune-mi aici, în stradă 
- având în vedere publicul nostru, desigur. Johnson şi 
Howard au urechi ascuţite. 

Noii lui paznicii nu erau irlandezi? | se părea foarte 
ciudat. Lui Nick îi plăceau legăturile de sânge, fiind mai 
uşor să prindă pe cineva în pânza încâlcită a loialităţilor. 

Dar motivele noului său aranjament nu o priveau. Îşi 
împreună mâinile, holbându-se la propriile ei încheieturi. 

— Am avut o problemă aseară, spuse ea. Cineva m-a 
prins. 

— Zău? Şi totuşi, iată-te aici, liberă ca pasărea cerului. 

— Nu avea chef să cheme poliţia. 

Urmă o pauză. 

— Uită-te la mine, spuse Nick. 

Inciudată, ea ridică privirea. Ochii lui cenuşii reci 
zăboviră pe chipul ei, sceptici, cântărind-o. Avea un talent 
drăcesc de a citi gândurile. Se concentră asupra nasului lui, 
încercând să nu-şi lase gândurile să fugă în altă parte. 

Dar cumva, amintirea ieşi la suprafaţă în ciuda acestui 
fapt, risipindu-se în interiorul ei precum căldura, făcând-o 
să se încingă. Palmer săruta foarte bine, blestematul! 

— Inţeleg, spuse Nick încet. L-ai convins, nu-i aşa? 

Ea ridică grăbită din umeri. O mai sărutaseră şi alţi 
gentilomi până atunci. Confundau animatoarele cu femeile 
uşoare. Ajungeai să te pricepi să îngădui un mic favor 
pentru a evita să oferi unul mai mare. Bărbaţii erau uşor de 
manipulat când erau cuprinşi de pofte. 

De obicei sărutările lor erau inofensive. Rareori, Lilah 
le găsea plăcute. Dar niciodată, niciodată nu îngăduise 
vreunui bărbat să o distragă de la îndatoririle ei. 

Niciodată nu i se mai zbârlise părul de la un sărut. 

— Mai exact, spuse ea sec, a luat documentele. 

Expresia lui Nick era de nepătruns. 


— Cine a fost? 

— Lord Palmer. 

— Nu cunosc numele. 

— Cristian Stratton. Cum Nick părea că în continuare 
nu înţelege, spuse: Kit Stratton, din... 

Nick o întrerupse, bâlbâindu-se de uluire - ceva între 
râset şi pufnet. 

— Tipul din război? Eroul care a ajuns în toate ziarele? 
Atacul lui Kit? 

— Da, el este. 

Nick îşi duse mâna la gură pentru a-şi masca rânjetul. 
Lumina mohorâtă licărea pe inelele pe care le purta - trofee 
de la familia McGowan, cum le plăcea copilaşilor să spună. 

Din punctul ei de vedere, povestea aceea stupidă 
putea să fie adevărată. Dar Nick nu purtase inele când îl 
cunoscuse mai bine. Atunci fusese un alt fel de bărbat. Mai 
puţin sigur de puterea sa. Mai direct atunci când şi-o 
impunea. 

— Ai fost prinsă. Suna de parcă ar fi fost cea mai bună 
glumă pe care o auzise toată săptămâna. Tu. De un 
bogătan! 

Se simţi rănită. 

— Habar n-ai. Nu este cum crezi. Este... „Diferit” voia 
să spună. Dar cum? În aparenţă, Palmer era la fel de 
elegant şi de leneş ca toţi ceilalţi din tagma lui. 

Forţa copleşitoare a prezenţei fizice era cea care îi 
impunea să simtă diferenţa. Trezindu-se ţinta atenţiei lui, 
crezuse brusc poveştile înflorite despre eroismul lui, despre 
atacul acela blestemat care  decimase fortăreața 
duşmanilor. Era învăluit de o energie înăbușită care ţâşnea 
în jurul lui precum încărcătura electrostatică dinainte de 
lovitura fulgerului. 

Şi, dintr-un motiv îngrozitor, o lăsa fără respiraţie. 

— Ei bine, atunci. Nick îşi lasă mâna în jos, arătându-i 
un zâmbet de prădător. Văd că ţi-a obţinut aprobarea. 
Domnişoara Marshall. 

Nu pierdea niciodată ocazia de a o lua peste picior 
pentru numele pe care-l adoptase. Ca şi când o irlandeză 


numită Monroe ar avea vreo şansă să lucreze la Everleigh! 

— Nu e prost, asta e clar. 

— Asta e de rău pentru tine. 

Ridicând din umeri, Nick porni la pas din nou. 

— Aşteaptă. Eu... Ea privi peste umăr. Ce vei face? 

— Eu să fac? El ridică din sprâncene întorcându-se. Nu 
eu am o problemă, Lily. _ 

Simti o împunsătură de teamă în stomac. Işi încrucişă 
braţele, îmbrăţişându-se. 

— Nu îţi pot aduce documentele. Le-a luat. 

— Da, este o adevărată enigmă. Dar sunt sigură că 
vei găsi o soluţie. Că tot îţi place să le faci pe plac acelor 
bogătaşi. 

— Nick. Întinse mâinile desfăcând degetele. Te rog. 
Chiar vrei să le spui de mine? 

— Stupidă întrebare! Vocea lui o şfichiui ca un bici. 
Încearcă alta! 

Nu era corect ca el să o saboteze în felul acesta! 

— Voi fi terminată dacă le spui! Chiar nu-ţi pasă deloc 
de nepoata ta? 

— Să-mi pese? Se apropie de ea, cu o privire dură ca 
un pumn. Asta-i bună, Lily! Tu eşti cea care a întors spatele 
propriului ei neam. Te-ai descotorosit de familie de parcă ar 
fi fost noroiul de pe pantofi şi ţi-ai şters adevăratul nume ca 
o pată de pe fustă. Şi pentru ce, întreb? Ca să te linguşeşti 
în faţa unor bogătani care nu dau nici doi bani pe tine. Şi 
acum vii să mă întrebi dacă îmi pasă? 

— Nu am întors niciodată spatele. Credea că-i plăcea 
să se încline şi să muncească pe rupte? Nu era decât un 
mijloc de a-şi atinge scopul - care o va duce ceva mai 
departe decât să se încline în Whitechapel în faţa /u;/ Nu 
am vrut decât să îmi fac un viitor! Nu vezi... 

— Da, am auzit discursul acesta, spuse el. Ai vrut ma; 
mult. Şi te-am lăsat să faci alegerea asta. Dar acum va 
trebui să trăieşti cu ea. Să nu mai vii la mine să îmi spui 
„unchiule”, implorându-mă să am milă, doar pentru că îţi 
este de folos să îţi aminteşti de familie astăzi. Căci mâine 
ştim amândoi că mă vei uita din nou şi vei întoarce capul în 


altă parte dacă aş trece pe stradă. 

— Nu este corect. Rosti cuvintele în şoaptă, căci era o 
ceartă veche şi nu avea şanse de a câştiga. Dar de ce 
refuza întotdeauna să îi vadă punctul de vedere? Tot ce-am 
vrut a fost o viaţă în care să nu mai sufăr de pe urma 
necazurilor. Necazuri de felul acesta. Brusc, se înfurie din 
nou. Familie, spui tu? Ce mai familie, care mă ameninţă, 
mă şantajează şi mă hărţuieşte... 

El scoase un sunet dispreţuitor, pufnind cu putere. 

— Da, ai o poveste tristă, fără îndoială. Dar dacă n-ar 
fi fost nenorocitul şi ticălosul tău de unchi, întreabă-te unde 
ai fi acum. Cine ţi-a împrumutat bani ca să plăteşti cursul 
de dactilografie? Cine ţi-a plătit rochia aceea scumpă cu 
care ai mers la interviu la casa de licitaţii? 

Acesta era atuul lui. Ea scrâşni din dinţi şi privi 
încruntată pe lângă el, de-a lungul drumului. Trecătorii care 
se opriseră să tragă cu urechea se retraseră în grabă 
pentru a nu fi observați. Mereu era un spectacol prin părţile 
acestea. 

— Nu ai nicio replică la asta, spuse el încet. Ştii că ai 
trage mâţa de coadă într-o dugheană, rugându-te ca plata 
pe o săptămână să îţi ajungă de chirie. 

— Aşadar, îţi sunt datoare pentru totdeauna, spuse ea 
cu amărăciune. Mereu la dispoziţia ta când ai nevoie de 
mine. 

Îi aruncă un zâmbet frumos. 

— Nu te descuraja! Rareori o fac. Şi va fi din ce în ce 
mai rar acum, că ţi-ai pierdut talentul şi ai fost trasă pe 
sfoară de un bogătan. 

O cuprinse disperarea. 

— Şi ce să fac atunci? 

— Găseşte o cale de a pune mâna pe documentele 
acelea. Ridică din umeri. Până în ultima săptămână din 
iunie şi nu mai târziu. Altfel, bogătanii aceia vor avea de-a 
face cu mine. 

— Îţi va plăcea asta, spuse ea sec. 

El pufni. 

— Nu va fi vina mea dacă vei fi concediată. Dar, fără 


îndoială, va fi o lecţie grozavă să afli cât le pasă celor ma; 
buni de o fată numită Lily Monroe. 


* 


— Te rog să vorbeşti mai încet. Şi nu mai umbla de 
colo-colo. Pentru Dumnezeu, Kit! Melanie are dreptate; nu 
eşti în apele tale în ultima vreme. 

Christian se întoarse pe călcâie. Din capătul celălalt al 
foaierului cu gresie ca o tablă de şah, mama lui îl privea cu 
o expresie de uimire rănită. 

— Nu strigam. Era sigur. 

Dar nu venise nici cu scopul de a o fermeca sau de a 
o încânta. Asta era problema. Rolul acesta îi revenise 
întotdeauna fratelui său - şi tatălui său, înaintea lui -, ei 
fuseseră cei serioşi. Scopul lui Christian era să delecteze şi 
să amuze. 

Dar telegrama ei din acea dimineaţă nu îi crease 
dispoziţia necesară pentru a delecta. Hotărâse să nu se 
îmbarce pe vaporul spre New York. În schimb, ea şi Melanie 
se întorseseră la Susseby, principala lor moşie. Acum 
întreaga ţară ştia unde să le găsească. 

Uimirea îl copleşi din nou... 

— Am crezut că înţelegeţi. Nu puteţi rămâne aici. 

— Da, da. Aruncă o privire nerăbdătoare spre uşa de 
la intrare. Quigley, ia măcar această pălărie şi mănuşile. Cel 
puţin să-mi ţină prelegeri relaxat. 

Christian ridică o mână, oprindu-l pe majordom. 
Luând-o de braţ, o conduse departe de servitor, intrând în 
salonul din apropiere. 

Ajunşi înăuntru, ea se îndepărtă pentru a trage de 
sfoara clopoţelului. 

— Ai grijă la covor, spuse ea. Eşti murdar de noroi pe 
cizme. 

Într-adevăr, ferească Dumnezeu! Trase aer adânc în 
piept. Nu era prima dată când avusese motiv să îşi 
controleze izbucnirile în acest salon. 

— Voi face din nou rezervare pentru vapor, spuse el 


printre dinţi. Vă voi escorta eu însumi până la navă, dat 
fiind că se pare că nu puteţi... 

Uşa se deschise. 

— Ceai, îl instrui văduva vicontelui pe lacheu. Şi poate 
că o masă mai sănătoasă pentru Lord Palmer. 

Omul se înclină şi închise uşa din nou. 

Dragul meu, continuă ea, pari înfometat. Ai călărit 
prin ploaia asta? Cât de groaznice sunt drumurile! Trebuie 
să fi durat toată dimineaţa! Se aşeză pe canapea, punându- 
şi şalul indian pe umeri, îmi pare rău, adăugă ea cu un 
zâmbet senin. Mi-ar fi plăcut la New York, dar sora ta are 
dreptate. La vârsta ei, Melanie trebuie să se gândească la 
căsătorie. Pierderea unui sezon înseamnă să îşi rişte şansa 
de... 

Christian îşi pierdu răbdarea. 

— Nu va exista nicio căsătorie dacă este ucisă. 

— Kit! Respirând precipitat, mama lui îşi duse mâna la 
crucea de jais de la gât. 

Încă purta pe jumătate doliu după Geoff. Nu încăpea 
îndoială că vorbele lui fuseseră crude. Dar dacă nu dorea să 
intre din nou în doliu, nu avea de ales decât să îl asculte. 

Se aşeză lângă ea. Cum ar fi condus Geoff această 
conversaţie? Cu gravitate, neîngăduind nicio opoziţie. 

— Nu îmi place să o spun, dar trebuie să înfrunţi 
realitatea. Moartea tatii - şi a lui Geoff - nu au fost 
accidente. 

— Încetează! Se întoarse într-o parte, expunându-şi 
profilul elegant, cu pomeţi înalţi şi gâtul de lebădă care, 
neîndoielnic, îi lăsase pe bărbaţi cu gura căscată în 
tinereţe. Nu voi asculta aşa ceva. 

Fratele său, ca şi tatăl său înaintea lui, nu credea că e 
cazul să o implice în treburi neplăcute. Dar nu avea de ales. 
Ignoranţa nu va face decât să o pună în pericol. 

— Înfurie-te pe mine, dacă trebuie. Dacă nu mi-ar fi 
ieşit în cale un nebun, ar fi în viaţă. Aceste cuvinte aveau 
un gust îngrozitor, insuportabil de amar. Dacă ar fi fost niţel 
mai puţin viteaz la Bekhole, lumea întreagă nu i-ar mai fi 
citit acum detaliile vieţii - şi ale familiei sale. Bolkhov nu le- 


ar fi aflat nicicând cu atâta uşurinţă. 

— Sângele lor este pe... 

— Nu fi nesăbuit! li aruncă o privire aprigă. Viaţa este 
nedreaptă. Se-ntâmplă accidente tot timpul. Strânse din 
buze până i se albiră. Tatăl tău a fost mereu nesocotit pe 
cal. l-am spus că armăsarul acela are un temperament 
diavolesc. L-am avertizat să nu facă asemenea sărituri. Din 
ziua în care ne-am căsătorit, am avut coşmaruri cu asta! Îşi 
va frânge gâtul şi mă va lăsa văduvă. Dar m-a ascultat? Îşi 
apăsă mâna pe gură. Şi în cele din urmă s-a întâmplat, 
şopti ea. Ghi... înghiţi. Ghinion. 

Poate. Christian nu avea argumente să o contrazică. 
La întoarcerea în Anglia - năuc, răpus de febră - detaliile 
morţii tatălui său îi păruseră şi lui a fi rezultatul ghinionului. 

Dar avea dovezi că se întâmplaseră lucruri necurate 
în cazul lui Geoff. 

— Lucrez cu guvernul, spuse el. Nu era o informaţie 
pe care voia să o împărtăşească. Focul din York a fost 
premeditat. 

Ea închise ochii ca şi când ar fi vrut să respingă 
vestea. 

— Războiul te-a tulburat. Aceste halucinaţii... Preotul 
spune că se nasc dintr-o minte neliniştită. 

Dumnezeule! Dacă Geoff i-ar fi dat o asemenea veste, 
nu s-ar fi consultat niciodată cu preotul în privinţa sănătăţii 
lui mintale. 

— Ai nevoie de dovezi? Pot aranja să vorbească cu 
tine cineva de la Ministerul de Externe. 

Pentru moment, faţa ei păru să se cufunde, astfel că 
păru cu mult mai în vârstă decât cei 50 de ani ai ei. Văzu 
cum va arăta la 90 de ani, iar viziunea îi declanşă un val de 
emoție extrem de puternic, care nu făcu decât să-i 
întărească hotărârea. 

Urma să trăiască până la 90 de ani. Va fi foarte 
bătrână şi cu părul alb înainte de a se stinge în somn. De 
asta voia să fie sigur. 

Ea deschise ochii. Pe obraz îi curse o singură lacrimă. 

— Dacă Ministerul de Externe este implicat, atunci 


lasă-i să rezolve ei, spuse ea nesigură. Lasă-i - lasă-i să ne 
protejeze în timp ce îl urmăresc pe acest rus! Dar să mă 
îndepărtezi de prietenii mei, Kit - şi să îi ceri lui Melanie să 
plece printre străini, când abia acum a început să îşi 
revină... 

— Ai prefera să staţi sub cheie aici? Se ridică. Se 
poate aranja. 

Ea se încruntă spre el. 

— Ce vrei să spui? 

— Vreau să spun că veţi rămâne la Susseby, păzite 
permanent. 

— Nu! Îi aruncă o privire cruntă. Nu voi tolera aşa 
ceva. Melanie va ieşi în societate. 

— Nici tu, nici Melanie nu aveţi de ales, o repezi el. Eu 
sunt capul acestei familii acum. 

Îl privi ţintă, rămânând fără glas. Ceea ce se întâmpla 
arareori, într-adevăr. Îndeajuns încât să declanşeze un vag 
acces de umor negru. „Supune-te!” în direcţia aceasta ar fi 
trebuit să o apuce de la început. 

„Supune-te fratelui tău”, îi spusese ea mereu pe când 
era copil. Indiferent de felul certurilor sale cu Geoff sau de 
partea de vină a acestuia, fusese rolul lui Christian să facă 
pace. „Într-o zi va fi capul familiei”, îi ţinuse ea prelegeri tot 
timpul. „Toate astea - Susseby, moşiile din nord, averea şi 
titlul -, toate acestea vor fi ale lui. Aşa că respectă-l, Kit! 
Supune.-i-te, căci într-o zi va fi mai-marele tău, la fel ca tatăl 
tău”. 

Îl iritase îndemnul acela. Avusese resentimente 
profunde faţă de Geoff pentru că acesta nu trebuia să îşi 
ceară scuze niciodată. Avusese resentimente şi faţă de 
mama lui, fiindcă închidea ochii la defectele lui Geoff. 

Dar nu râvnise niciodată locul fratelui său. In adâncul 
lui ştia că se născuse în ordinea potrivită. Nu îşi dorise 
niciodată îndatoririle apăsătoare ale titlului. Nu dorise 
niciodată... asta. 

Insă iată că le avea. 

— New York sau Susseby, spuse el cu aceeaşi asprime 
brutală pe care ar fi folosit-o în faţa unui pluton. Alege, 


doamnă! 

— Aici, spuse ea slab. Susseby. 

Uşa se deschise pe nepusă masă. Două servitoare 
intrară cu tăvi de argint mirosind a cotlet. 

Mama sa se şterse grăbită la ochi. 

— Aşezaţi-le pe masă, spuse ea. Lord Palmer va avea 
nevoie... 

— Nu stau. 

Ea strânse din buze. 

— Cel puţin mergi să te reculegi înainte să pleci. 

Faptul că îşi imaginase că avea nevoie să i se 
reamintească era cea mai aspră pedeapsă pe care i-ar fi 
putut-o aplica. Poate că îşi dădu seama, căci faţa ei se 
îndulci şi întinse mâinile. | le luă şi o sărută pe obraz. 

— Se va termina în curând, spuse el aspru. 


— O, Christian! Îi strânse degetele între ale ei. 
Promite-mi că te vei ruga pentru călăuzire. 
— Desigur. 


Se ruga în fiecare noapte să fie călăuzit spre a afla 
cum era mai bine să ucidă un monstru. 


* 


O cărare şerpuitoare ducea de la casă printre 
grădinile terasate, pe lângă un parc plin de copaci, spre 
micul cimitir în care erau înmormântate generaţiile familiei 
Stratton. 

În lumina cenuşie, Christian se opri lângă mormântul 
tatălui său, aplecându-şi capul. Dar îngenunche lângă 
piatra tombală a lui Geoff. Pământul umed îi udă pantalonii, 
şi privi vântul trecând blând prin ramurile umede pe 
deasupra capului, împrăştiind picături care întunecau iarba. 

Era un clişeu obosit ca în final cel de-al doilea fiu să îşi 
găsească adevărata casă în armată. Dar armata nu îi 
oferise doar camaraderie, ci îi insuflase totodată disciplina. 
Experienţa aspră îl învățase că vitejia şi negarea erau 
deseori acelaşi lucru. În decursul a nenumărate bătălii, 
Christian învățase să îşi ignore emoţiile. Ajunsese să se 


priceapă de minune să îşi nege teama, neliniştea şi 
îndoiala. 

Cu ajutorul acestui exerciţiu, rareori îşi îngăduise să 
se gândească la Geoff. Altfel, apăsarea vinovăţiei l-ar fi 
strivit, băgându-l în pământ. 

Geoff îl invitase în excursia aceea fatidică la York. Dar 
în ajunul plecării, se certaseră. Christian nu-şi mai amintea 
numele fetei - o dansatoare la operă pe care Geoff o 
adusese la o cină târzie la Cafe Royal. Cum nu-i stătea în 
fire deloc. Întotdeauna fusese extrem de sobru - devotat, 
uneori într-o măsură aproape exagerată - marilor îndatoriri 
hărăzite de naşterea sa. 

Dar în seara aceea la Cafe Royal, Geoff păruse un alt 
bărbat. Sosise radios şi răvăşit, dornic să o prezinte pe 
femeia de la braţul său. 

Christian, care se dusese să stea de vorbă cu un 
chelner despre un cabernet nesatisfăcător, se întorsese la 
timp pentru a vedea aceasta scenă nefirească: fratele său îi 
scotea pelerina dansatoarei de operă cu o plecăciune la fel 
de adâncă de parcă ar fi dezvăluit o regină. 

Apoi dansatoarea de la operă îi prinsese privirea lui 
Christian. 

— Este poemul acela blestemat, îi spusese el lui Geoff 
mai târziu în seara aceea, în semn de scuză, în timp ce se 
îndreptau spre casă. E peste tot acum. 

Dansatoarea fusese expediată. Interesul lui Geoff faţă 
de ea pierise subit când se aruncase în poala lui Christian 
implorându-l să-i dea un sărut. 

— Poemul? întrebase Geoff mormăind. Eşti sigur că nu 
e vorba despre medalii? Sau de pozele tale care sunt în 
toate ziarele? Sau de balul acela pe care l-a dat regina 
pentru tine, luna trecută? 

Christian nu îl văzuse niciodată beat. Tulburat, îl 
ajutase pe Geoff să coboare din trăsură şi să urce treptele 
casei. Dar în hol, Geoff îl împinsese. 

— Doar o dată, spusese, clătinându-se. Doar o dată, 
Kit, aş vrea să ştiu cum este să îţi fie atât de al dracului de 
Uşor. 


Christian fusese uluit. 

— Îţi imaginezi că a fost uşor? 

— Nu începe din nou, îi spusese Geoff. Rusul nebun 
din peşteră. Nimeni nu te crede! Băiatul care a strigat că 
vine lupul. Mereu ţi-au plăcut poveştile înflorite. 

Da, toate poveştile lui înflorite. El fusese întotdeauna 
cel care îi amuza pe ceilalţi. Nu excela la studiu, dar se 
pricepea să stârnească râsul. _ 

— Crezi că a fost uşor să cresc în umbra ta? Intâiul 
născut, geniul, cel care nu putea greşi? 

A doua zi dimineaţă, se trezise cu o mahmureală 
îngrozitoare şi îşi aminti cu mustrări de conştiinţă cât de 
furios se băgase în pat. Coborâse pregătit să-şi ceară 
scuze. Geoff era capul familiei, la urma urmelor. „Respectă- 
|!” 

Dar Geoff plecase deja spre York. 

O zi mai târziu, când Christian primise biletul - un 
singur rând, mâzgălit şi de-abia inteligibil, pe care 
autorităţile îl consideraseră o farsă -, trimisese o telegramă 
la hotelul lui Geoff şi urcase în primul tren într-o frenezie 
tulbure, pe care nici acum nu o putea desluşi. 

Dar fusese prea târziu. Geoff era mort, hotelul, în 
flăcări. 

Nu fusese vorba de o ţeavă de gaz defectă până la 
urmă. Dar guvernul avusese nevoie de luni întregi pentru a 
stabili că dovezile sugerau un incendiu premeditat, deşi 
biletul mâzgălit fusese cât se poate de limpede: „Acum 
începe”. 

Îşi înfipse mâna în pământul umed deasupra 
mormântului lui Geoff. Cândva, acest sol fusese proaspăt 
întors. Acum iarba se vindecase deasupra cicatricei ca un 
linţoliu moale şi strălucitor. Îşi cufundă degetele în ea, 
smulgând-o din rădăcini. 

— Te voi răzbuna, şopti el. „Dar nu te voi înlocui”. Cel 
care nu putea greşi - Christian nu fusese niciodată acela. 

Dar va îndrepta lucrurile sau va muri încercând. 

— Le voi proteja. Pe viaţa ta şi a tatii, jur! 

O picătură de ploaie îi atinse nasul. Apoi veni alta, 


rece ca gheaţa, curăţându-l. Închise ochii şi îşi ridică faţa 
spre lumina furtunii ce avea să urmeze. Omorâse oameni în 
bătălie, desigur. Dar nu ucisese niciodată pe nimeni. 
Dumnezeu să îl mântuiască, dar acum nu se mai putea 
gândi la altceva. 


Capitolul 4 


Casa era imensă. Luminată de sus până jos. Înăuntru 
avea loc o petrecere. Lilah stătea pe trotuar, privind ţintă, 
indecisă. Îi trebuise o zi întreagă pentru a-şi aduna curajul 
să vină aici. Acum se întreba dacă vizitiul o adusese la o 
adresă greşită. 

O mişcare îi atrase atenţia. Peste drum, o siluetă 
zveltă se adăpostea în umbra copacilor, cu trăsăturile 
ascunse de un şal mare. 

Lilah strigă: 

— Este casa vicontelui Palmer, ştii cumva? 

Silueta făcu o mişcare bruscă - un gest grăbit şi 
întrerupt. După un moment de ezitare, apărură mâinile, 
trăgând şalul în jos. O fată tânără, de 17 ani poate, 
încuviinţă din cap şovăielnic spre Lilah. 

— Da, aşa e, spuse fata. ÎI... îl cunoşti? 

Avea un şirag frumos de diamante în jurul gâtului. 
Lilah privi în spatele ei şi nu mai văzu pe nimeni în parc. 

Regulile erau diferite în Mayfair, desigur. Dar Lilah 
bănuia că această fată nu trebuia să umble de una singură, 
neînsoţită, după lăsarea întunericului. Părea a avea vârsta 
unei debutante şi purta bijuterii pe măsură. 

— II cunosc, spuse încet. 

Fata răsuflă întretăiat. Apoi traversă strada, venind 
lângă Lilah. 

— Poţi să-i dai asta? 

Acum că era lângă ea, Lilah simţi mirosul subtil al 
parfumului fetei - ceva exotic şi costisitor. Avea o piele 
imaculată, ca şi când soarele nu ar fi atins-o niciodată. 


Lilah simţi că hotărârea ei se înmoaie. Se resemnase 
să facă un târg: trupul ei pentru documente. Ce altceva 
putea să facă? Să rămâi castă era bine şi frumos, atât timp 
cât aveai un trai îndeajuns de decent încât să dea castităţii 
înţelesul cuvenit. 

Dar după ce Nick avea să le spună celor de la 
Everleigh despre ea, cu greu va găsi o altă poziţie 
respectabilă. Familia Everleigh se va simţi obligată să 
avertizeze pe toată lumea cu privire la fosta lor animatoare 
necinstită. Virtutea nu îi va fi de niciun folos atunci. Nu va 
avea nimic de vânzare în afară de trupul ei. 

Mai bine să-l vândă când preţul era încă ridicat. Dar 
va dori măcar Palmer să facă această achiziţie? Nu dacă 
gusturile lui se îndreptau spre frumuseţea delicată şi blândă 
a acestei fete. 

— l-I voi da, spuse ea, luând biletul înainte ca fata să 
se regândească. Sau poate că nu. 

— Oh! Fata făcu ochii mari, revoltată. Atunci dă-mi-l 
înapoi! 

Lilah îşi îndesă biletul în corset. 

— Nu fi proastă! Bărbaţii care te obligă să te ascunzi 
în întuneric, să scrii scrisori de dragoste pe care nu 
îndrăzneşti să le pui la poştă nu-ţi aduc nimic bun. 

Fata îşi acoperi gura, înăbuşindu-şi un chicotit 
nesigur. 

— Nu, ai... ai înţeles greşit. 

Ridică privirea spre casă şi lumina care se revărsa 
prin ferestrele deschise îi atrase atenţia. Aveau o nuanţă 
aurie, ca whisky-ul ţinut în lumină. 

— E fratele meu, spuse fata. Şi nu va... îi dădură 
lacrimile, amenințând să se reverse pe obraz. Nu vrea să 
mă vadă. Pe niciuna dintre noi. Nu îmi dă voie să iau parte 
la sezon şi a refuzat să îmi explice şi... Nu voi accepta aşa 
ceva! 

Lilah o privi. Fata purta o pelerină de călătorie, 
şifonată de cât fusese folosită. 

— Ai fugit? întrebă ea. Ştie cineva că eşti aici? 

— Am venit să vizitez o prietenă. Mama m-a făcut să 


promit că nu voi merge în oraş. A spus că îl va supăra. Dar 
uite, dă o petrecere, spuse fata cu amărăciune. In timp ce 
noi două ne irosim, neavând nimic de făcut, în afară de a 
sta bosumflate fără să facem nimic, ca şi când doliul nostru 
nu se va sfârşi niciodată. Ca şi când tot restul vieţii noastre 
nu trebuie să ne gândim decât la... Geoff... şi la tata! 

Deodată începu să suspine. Alarmată, Lilah privi spre 
parcul acoperit de umbre. Mayfair era cea mai sigură zonă 
din Londra, dar criminalii găseau oportunităţi şi aici. O fată 
înlăcrimată, cu diamante scumpe, nu ar fi greu de 
ademenit. 

— Unde este această prietenă? Casa ei este în 
apropiere? Te conduc acolo? 

Fata îşi şterse lacrimile. 

— Nu! Nu sunt singură. Servitoarea mea mă aşteaptă 
în parc. 

O servitoare cât se poate de inutilă. 

— Şi te-a lăsat să vii aici singură, nu-i aşa? Ceva din 
propria ei voce o făcu să se oprească. Tonul de reproş... 
Fionei îi plăcea să o mustre în felul acesta când era 
nesăbuită. O să stau puţin de vorbă cu ea, spuse ea mai 
teapăn. Nu îi datora nimic acestei fete. Sau poate că ar 
trebui să stau de vorbă cu părinţii prietenei tale. 

Prin această ameninţare voia să o oblige să se 
supună. Fata fu cuprinsă de panică. 

— Nu! Te rog, te implor - nu este departe. ŞI 
servitoarea mea... mama o va concedia dacă va afla că am 
venit aici noaptea. Te rog, Loulou este singura prietenă 
adevărată pe care o am la Susseby... 

— Bine, spuse Lilah repede, căci îi trecu prin cap că, 
dacă apărea cineva şi vedea această scenă, nu le va fi bine 
nici uneia dintre ele. Fugi la Loulou acum şi o să am grijă ca 
Palmer să primească biletul tău. 

— O, da? Radioasă, fata o cuprinse cu braţele pe 
Lilah. 

instantaneu, pe Lilah începu să o mănânce nasul. 
Parfumul nu-i făcea niciodată bine. 

— Bine, ajunge! Se desprinse cu grijă. Acum dă fuga. 


Nu voi intra până nu te văd cu Loulou. 

Fata alergă spre parc. În curând apăru o altă siluetă 
din întuneric ieşindu-i în întâmpinare. Cele două stătură nas 
în nas pentru un moment, apoi îi făcură cu mâna lui Lilah 
înainte de a dispărea. 

Lilah ieşi din lumina felinarului, aşteptând să se 
asigure că plecaseră. Înăuntru cineva strigă şi se auzi un 
cor de râsete masculine. 

Se încruntă. Cu o săptămână în urmă, nu ar fi 
surprins-o să afle că vicontele Palmer dădea petreceri 
destrăbălate. Bogaţii erau o tagmă aparte, se plictiseau cu 
uşurinţă şi căutau surse ciudate de amuzament. Invăţase 
de multă vreme să nu încerce să înţeleagă. 

Dar acum că vorbise cu Palmer... Acum că aflase, în 
detrimentul ei, despre abilităţile neobişnuite ale acestuia de 
a fura din buzunarele fetelor şi după ce se confruntase cu 
spiritul lui agil - nu îl putea eticheta cu obişnuitele prostii 
aristocratice. 

„Se spune că sunt depravat. Poate că aşa vei zice şi 
tu”. 

Ar fi mai bine să afle cât mai mult posibil despre leu 
înainte de a pătrunde în bârlogul acestuia. Deschise biletul, 
citind repede. 


Cum poți face asta, Kit? Crezi că eşti singurul care a 
suferit? Sau şi mai rău, singurul care ar trebui să se bucure 
de viaţă, după o perioadă atât de lungă, de îngrozitoare 
suferință? 

Ei bine, nu voi merge la New York - şi refuz să fiu 
încuiată în casă! DE CE ar trebui să mă supun unui astfel de 
tratament? Voi fi pedepsită pentru totdeauna? Ştii că l-am 
iubit pe fratele nostru din toată inima. Plâng pentru el în 
fiecare noapte! Însă inima mea îndurerată are nevoie de 
distracţie pentru a se vindeca! Am 20 de ani - alte fete sunt 
măritate şi văduve deja la vârsta aceasta! Imi voi face 
debutul la balul lui Lady Southerton în momentul în care 
scriu asta! Dragostea vieții mele s-ar putea să danseze 
chiar acum cu vreo altă fată. Dacă nu îl întâlnesc niciodată? 


Dacă mă duc la New York şi mă căsătoresc cu un american 
îngrozitor şi mă trezesc singură în sălbăticie, departe de 
civilizaţie, sfârşind prin a fi mâncată de urşi? Va fi vina TA! 
DOAR a ta! 

Dar îţi pasă? Eşti rece şi nesimţitor şi m-am săturat. 
Poţi să mă încui ori de câte ori doreşti - voi evada de 
fiecare dată şi mă voi întoarce! Voi sta în faţa casei tale şi 
VOI URLA LA LUNA dacă trebuie! Dar îti promit, dacă nu îmi 
dai permisiunea să stau în oraş, o vei regreta! 

Cu drag, sora ta. 


Melanie 


Amuzată, Lilah împături biletul, apoi îl vâri înapoi în 
corset. Fusese vreodată atât de tânără? 

Deasupra, uşa se deschise. Un bărbat cobori treptele 
beat pulbere. Ceva se rostogoli pe pavaj înaintea lui. 

Bărbatul înjură şi se opri pe ultima treaptă, apucând 
balustrada de fier şi clătinându-se nehotărât. 

Piciorul lui stâng se termina într-un ciot de lemn. Era 
un baston ceea ce scăpase. Surpriza o făcu pe Lilah să iasă 
din ascunzătoare. Ridică bastonul, iar el înjură din nou. 

— De unde dracu' ai apărut? întrebă el. 

— De după colţ. li dădu bastonul, dar nu primi nicio 
mulţumire din partea lui. Trecu pe lângă ea clătinându-se şi 
o apucă înaintând cu greu spre strada principală, cu haina 
peticită fluturând în urma lui. 

Ce ciudat! Trăgând adânc aer în piept, Lilah se 
îndreptă spre uşă pregătindu-se să bată. 


* 


Majordomul nici măcar nu întrebă cum o cheamă 
înainte de a-i da voie să intre. Înclinându-se, îi luă pelerina 
şi o îndrumă spre etaj. 

— İl veţi găsi pe Excelenţa Sa la capătul holului, 
ultima uşă pe stânga. 

In timp ce urca scările, văzu că, de fapt, nu era nicio 


petrecere - cel puţin nu genul preferat în Mayfair. Bărbaţii 
reuniți acolo purtau haine aspre de bumbac şi jachete 
tocite şi aveau farfurii cu pui simplu şi cartofi. Grupul cel 
mai aproape de ea bea din halbe care miroseau a bere şi 
conversa într-o diversitate de accente neşlefuite. 

— Asta a fost înainte de haosul de la Kabul, 'nţelegi. 

— Da, înţeleg prea bine. A fost o treabă nenorocită 
aia. Blestematul de Fred Roberts... 

Vedea până în capătul îndepărtat al holului, dar 
înghesuiala nu-i permitea să treacă prea uşor. Se strecură 
prin mulţime, ocolind cu grijă coatele, bastoanele şi halbele 
mânuite neglijent. 

Peste tot se vedeau urme de răni. Ochi acoperiţi. 
Mâini în ghips. Erau soldaţi veterani, bănui ea. Când o 
observară, vestea se răspândi într-un val tăcut de ghionturi 
şi încuviinţări din cap. Se făcu o cărare printre ei, iar 
conversațiile încetară în timp ce trecea. Cu priviri surprinse, 
bărbaţii îi cântăreau silueta, apoi îşi îndepărtau privirea iute 
şi respectuos. _ 

Mulțimea se subţie când ajunse în hol. In stânga, o 
uşă stătea deschisă dând într-un salon frumos, cu pereţii 
acoperiţi de catifea şi poleială, şi mobilă tapisată cu 
mătase. Bărbaţi cu cizme scâlciate şi pantaloni jerpeliţi 
stăteau întinşi pe canapele şi divane, jucând şah şi fumând 
din pipe. 

A treia uşă stătea întredeschisă, zărindu-se doar o 
rază subţire de lumină. După o scurtă ezitare, Lilah o 
împinse uşor. 

Era o cameră de zi extrem de masculină, cu un birou 
simplu, cu ferigi în ghivece aşezate ici şi colo şi câteva 
scaune trase în jurul focului. Lângă ferestrele înalte care 
stăteau deschise lăsând aerul nopţii să pătrundă, îl zări pe 
cel care era gazda mulţimii pestriţe de afară. Stătea singur, 
cu o carte în poală, şi ochii ţintă spre strada de dedesubt. 

Într-un târziu, bătu la uşă. El nu privi spre ea. 

— Intră, spuse el încet. Inchide uşa în urma ta. 

Ea zăbovi la marginea covorului, ciudat de agitată. 
Prima regulă a oricărei misiuni era simplă şi de asemenea, 


rareori, imposibil de complexă: „Cunoaşte-ţi ţinta”. 

Ea petrecuse ziua citind ziare vechi, refamiliarizându- 
se cu celebritatea lui Palmer. Atacul său de la Bekhole era 
considerat un act de nebunie inspirată. Din aceasta, 
dedusese că era un bărbat căruia îi plăceau riscurile. Îşi 
continuase serviciul militar după încheierea războiului, 
refuzând trofeul unei poziţii diplomatice în schimbul sarcinii 
banale de a curăța frontiera distrusă de război. După ce o 
rană îl adusese acasă, toată lumea prezisese că va avea o 
carieră politică. Dar strălucirea puterii nu-l ademenea. La 
un an după ce primise titlul regretatului său frate, încă nu 
îşi preluase locul în Camera Lorzilor. 

Atunci ce voia? „Sunt dornic să mă obişnuiesc cu 
plăcerile pe care le aduce pacea”, îi spusese el unui 
jurnalist. Dar asta nu o pregătise să îl găsească meditând 
singur în întuneric, în vreme ce un grup de veterani aspri 
chefuiau prin încăperile casei sale. 

Liniştea ei îi atrase în cele din urmă atenţia. Se 
întoarse şi o privi. 

— Ce voia? 

In mod clar, nu era cel mai bun început pentru 
conversaţia pe care spera să o poarte cu el. 

— La cine te referi? 

El lăsă cartea jos pe o măsuţă şi se ridică. 

— Fata de pe stradă. 

Din punct de vedere fizic, fusese croit pentru putere: 
înalt şi cu picioare lungi, cu umeri şi coapse puternice. Îşi 
amintea anvergura braţelor lui pe care le strânsese când se 
sărutaseră. Meseria de soldat îi conturase trupul, punând 
straturi de muşchi puternici pe corpul lui mare şi solid. Ar fi 
fost o brută extraordinară dacă ar fi acţionat în domeniul 
unde îşi desfăşura treburile unchiul ei. 

Işi drese gâtul. 

— Voia să ştie dacă asta era casa ta. 

Întunericul încăperii o împiedică să 
expresia. Dar îl studiase la Everleigh. 

Găsi locul în care cicatricea aceea urâtă săpa un arc 
din colțul ochiului până în mijlocul obrazului. 


A: 


îi desluşească 


Războiul îl transformase în erou. Poate că îi făcuse şi 
alte lucruri - lucruri dificile care îţi ascuţeau instinctele. Nu 
ar trebui să îl trateze ca pe o ţintă obişnuită. 

— Ştia foarte bine a cui era casa, spuse el lipsit de 
expresie. Ce voia? Adevărul, domnişoară Marshall. 

Biletul era singurul ei avantaj. Nu intenţionase să îl 
predea înainte de a promite să îi aducă un câştig însemnat. 
Dar privirea lui pătrunzătoare o făcu să se simtă străvezie. 

Tulburată, bagă mâna în corset şi scoase scrisoarea. 

— M-a rugat să îţi dau asta. Intenţionează să stea în 
oraş. 

ÎI luă şi îl puse deoparte fără să-l citească. 

— Asta a fost tot? 

Lilah ezită, puţin confuză. Chipul lui avea aerul de a fi 
direct, lipsit de disimulare, care nu se potrivea deloc cu 
farmecul lui irezistibil din seara aceea de la Everleigh. Era o 
dispoziţie bizară pentru cineva care dădea o petrecere. 

— De ce stai aici singur? întrebă ea. 

El ridică dintr-o sprânceană. 

— Oaspeţii mei nu au nevoie de gazdă. Nu e decât o 
scuză pentru a se strânge şi a mânca o masă sănătoasă. 

lar el le-o oferise. De ce? 

— Mă bucur că nu se poate spune acelaşi lucru despre 
mulţimea de la Everleigh. Încercase să destindă atmosfera 
cu ajutorul umorului, căci în starea aceasta, propunerea ei 
ar fi fost respinsă într-o clipită. Aş rămâne fără loc de 
muncă. 

— Sunt sigur că vei ateriza în picioare, spuse el. 

Ar fi putut fi un compliment. Dar comparaţiile cu 
felinele erau rareori utilizate pentru a complimenta o 
femeie. De ce oare? Pisicile, în opinia lui Lilah, erau nişte 
creaturi demne de o mare admiraţie - independente, însă 
foarte pricepute când venea vorba să fie fermecătoare 
atunci când doreau să fie astfel. 

Poate că acesta era motivul. Ce bărbat nu se temea 
de o femeie independentă? 

— M-aşteptam să te văd ieri, spuse el. 

Când aprinse o lampă, lumina îi zugrăvi părul în auriu, 


aruncând umbre în cearcănele adânci de sub ochi. Avea 
oase bune şi puternice: un nas acvilin, maxilarul lat şi 
pătrat. Era bine legat din toate punctele de vedere. 

— Nu fac vizite duminica, spuse ea absentă. 

Buzele lui o tulburau. Văzuse guri mai frumoase, cu 
buze mai cărnoase, dar ale lui erau atent desenate, buza de 
sus fiind atât de arcuită încât zâmbetul căpăta un vag aer 
năstruşnic. Încă nu înţelegea cum reuşise să o zăpăcească. 
Un sărut nu artrebui să fie îndeajuns, indiferent de gură. 

— Ah. Duminica. Acum zâmbetul lui se lărgi. Se 
rezema de birou. Ziua Domnului. Presupun că ai petrecut-o 
la biserică, rugându-te să fii iertată. 

— Am mers la biserică. Dar nu pentru iertare m-am 
rugat. 

El bătu cu degetele în tăblia biroului. 

— Crezi că Dumnezeu este interesat de rugăciunile 
unei hoaţe? 

— Va trebui să sper că da, spuse ea. Căci cred că şi tu 
ai devenit hoţ, sâmbătă. 

Asta îl lăsă uimit. Râse, dând la iveală dinţii albi. Unul 
dintre incisivi era uşor strâmb. Ce uşurare să vadă o 
imperfecţiune. 

— Eşti iute la minte, spuse el. Dar surprinzător de 
uşor de distras. Cât îţi mai trebuia să observi că 
documentele dispăruseră, dacă nu ţi-aş fi spus? 

— Cam două minute, spuse ea. Sau poate mai mult, 
căci, mărturisesc, m-ai distras, într-adevăr. De obicei nu mă 
las năucită atât de uşor. 

El înclină capul. _ 

— Acum recurgi la flatare, spuse încet. Işi îndreptă 
privirea spre ea, zăbovind cu o precizie tulburătoare asupra 
fiecăruia dintre elementele vestimentare ale toaletei ei, pe 
care o alesese gândindu-se la el: perlele de sticlă de la gât, 
pentru a sugera sfioşenie. Lanţul de aur delicat de la mijloc 
pentru a sugera opusul. 

Decolteul, o idee mai adânc decât impunea moda. 

Când îi întâlni privirea din nou, aerul dintre ei păru să 
trosnească. 


— Le vrei înapoi, spuse el. 

— Desigur. 

— Ai obiceiul să furi de la cel care te angajează? 

— Nu. Nu mai spuse altceva. Nu avea rost să se apere 
sau să îi explice. Nu avea niciun motiv să o creadă. 

Însă, cu toate acestea, o întrebă: 

— La ce ţi-ar fi folosit datoriile la jocurile de noroc? 
Bărbaţii cu pricina nu le vor onora. Arătându-le nu va face 
decât să dovedească că le-ai furat de la Peter Everleigh. 

Şi ea îşi pusese aceeaşi întrebare când Nick îi dăduse 
această sarcină. 

— Le-am luat pentru altcineva. Nu ştiu ce 
intenţionează să facă cu ele. 

— Cine? 

Ea ridică din umeri. El se îndreptă, mişcându-se la fel 
de uşor de parcă s-ar fi întins o pisică. Un leu: avea nuanţa 
potrivită. 

— Conversaţia asta se va desfăşura mai bine dacă vei 
fi cinstită. Ea făcu o grimasă. 

— Crede-mă, nu este din dorinţa de a-l proteja pe el, 
ci doar pe mine. 

— Aşadar ai fost însărcinată să furi aceste documente 
de către un domn. Făcu o pauză, iar ochii lui pătrunzători 
surprinseră ceva în expresia ei. Un bărbat, se corectă el. Nu 
un gentilom, în perspectiva ta. 

Ea îşi încrucişă braţele, apoi se gândi mai bine la 
postură. Trebuia să îl seducă. Sfidarea nu era atitudinea 
potrivită. 

Trăgând aer în piept cu iuţeală, se forţă să se relaxeze 
şi se îndreptă spre el. Unduirea şoldurilor o împrumutase de 
la Susie, ale cărei farmece erau evidente. Privirea pe care i- 
o aruncă printre gene era a lui Lavender. Vinnie era o 
maestră a subtilităţii. 

— Să trecem peste întrebările plicticoase, spuse ea. 
Poate că ar trebui să întrebi ce voi face pentru a le primi 
înapoi. 

O lăsă să se apropie, zâmbetul vag de pe buzele lui 
sugerând dorinţa de a se lăsa amuzat. Dar când se apropie 


de el, nu se repezi la ea. În schimb, foarte încet, întinse 
mâna şi îi prinse o şuviţă din păr, o buclă pe care i-o ridică 
de pe umăr. 

li atinse bucla şi tensiunea aceea uşoară de pe creştet 
o făcu să simtă că o traversează un fior. 

— Reuşeşti să fii mai încântătoare decât arăţi, 
murmură el. Efectul în ansamblu depăşeşte suma părţilor 
tale. Este un truc pe care îl învăţaţi la Everleigh sau ai 
învăţat singură asta? 

— Nu a fost tocmai un compliment. 

O altă surpriză: apropierea de căldura trupului lui o 
făcu să rămână fără suflare. Ca şi când ar fi atins-o în locuri 
care erau înveşmântate. 

— Nu cred că este nevoie de complimente în acest 
caz. lşi aşeză degetul mare pe clavicula ei, la fel cum 
făcuse în noaptea aceea pe hol. Nu îţi fac curte. Este... 
înaintă cu degetul în scobitura gâtului, rostogolindu-l peste 
perlele reci de sticlă. Cum ai numi-o, domnişoară Marshall? 

Ea îşi linse buzele. 

— O discuţie, spuse ea. Poate... un târg. 

O prinse de bărbie, ridicându-i chipul. Se priviră în 
ochi. 

— Este genul de târg pe care-l faci deseori? 

O doamnă cuviincioasă s-ar fi simţit jignită de 
întrebarea aceea. Dar având în vedere împrejurările, nu 
putea fi indignată. Ce ştia despre ea, în afară de faptul că 
era o hoaţă care îşi oferea trupul în schimbul bunurilor 
furate? 

— Nu, spuse ea. Păcat! Dacă aş fi avut o oarecare 
experienţă, probabil că aş fi reuşit să te seduc deja. 

Mâna lui se îndepărtă, lăsând-o să simtă un frig 
nefiresc. 

— Să îţi dau un sfat? Nimic nu este mai ucigător 
pentru seducţie decât sinceritatea. 

Ea lăsă să-i scape aerul din piept, neplăcându-i fluturii 
pe care îi simţea în stomac. Lipsa de experienţă în aceste 
chestiuni nu mai păruse niciodată până atunci a fi un 
inconvenient. Dar dacă ar fi acceptat propunerea unui alt 


bărbat, poate că perspectiva intimităţii fizice nu ar fi făcut-o 
să fie atât de agitată acum. 

— Nu sunt inocentă când vine vorba de minte. Dar 
sunt astfel la trup. Privilegiul de a fi nepoata lui Nick 
O'Shea: niciun bărbat din Whitechapel nu era îndeajuns de 
prost să o atingă. Este o dovadă de sinceritate pe care 
înţeleg că un gentilom ar putea-o aprecia. Tu ai fi primul. 
Merită cele trei documente, care altfel nu ţi-ar folosi la 
nimic? 

— Să mă gândesc. Se rezemă din nou de birou. 
Întinde braţele şi întoarce-te. 

Îi dispăru tulburarea. Cu un ticălos se putea descurca. 
Avusese de-a face cu o mulţime. 

— Desigur, spuse ea cu răceală. Ridică braţele, 
învârtindu-se încet. Când se-ntoarce din nou cu faţa spre el, 
el îi zâmbi vag. 

— Foarte drăguţ, spuse el. Ai o siluetă foarte 
frumoasă. Dar sunt frumuseți mai mari în Londra. 

| se strânse stomacul. Era foarte limpede că nu era 
interesat de ea, la urma urmelor. 

— Ei bine. 

Trase aer în piept, sperând că el nu îi vedea deloc - 
deloc - disperarea. 

Întotdeauna mai exista o cale. Se afla în casa lui! 
Dacă ar fi... lipsit de putere temporar... ar putea găsi 
documentele acelea. Cu colţul ochiului văzu câteva arme 
potenţiale. Un bust de bronz. Vătraie. 

Dar niciodată nu fusese stilul ei să rănească pe 
cineva. Şi, dacă ar face-o, ar atrage atenţia poliţiei oricum - 
în cazul în care veteranii de afară nu ar prinde-o înainte. 

Avea să-şi croiască un plan nou după ce va rămâne 
singură. Cheia era acum să-şi facă ieşirea cu graţie. 

— Mă vei ierta că am dat buzna, sper. Făcu o 
reverență şi se întoarse să plece. 

— Nu e nevoie să te laşi cuprinsă de disperare. 
Cuvintele lui o opriră. Am un altfel de târg în minte, 
domnişoară Marshall. Mai puţin plăcut, recunosc. Dar care 
îţi va aduce mai multe beneficii. 


Se întoarse cu precauţie. Îi făcu semn să se aşeze pe 
o canapea din apropiere. 

Ce Dumnezeu ar fi putut dori de la ea? Reuşind să 
zâmbească ţeapăn, se aşeză. 

— Spune, te rog! 

— Deţin o moşie care necesită o licitaţie. 

Se îndreptă spre un bufet, umplând două pahare cu 
un lichid de culoarea chihlimbarului. Ea apucă paharul cu 
mâini sigure, dar niciodată nu avusese nevoie mai mare de 
un whisky. 

El se aşeză în fotoliul masiv din faţa ei, cu un zâmbet 
afabil. Se simţea uşor dezorientată. Cu două zile în urmă, 
când făcuse pe ticălosul, avusese nişte ochi reci ca 
gloanţele. Acum, aşezat în fotoliul care îi masca silueta 
musculoasă şi puternică, putea trece drept modelul 
idealizat al gentilomului englez. Era ca şi când nu ar fi 
sărutat-o niciodată. Ca şi când nu i-ar fi atins niciodată 
sfârcul, făcând-o să scâncească. 

— Moşia i-a aparţinut unui văr, continuă el amabil. S-a 
stins de curând. 

— Imi pare rău să aud asta. 

Nu ştia cum să se poarte. 

El ridică din umeri. 

— ÎI cunoşteam prea puţin. A fost holtei toată viaţa, 
niţel cam zgârcit. Dar nutrea nişte sentimente puternice 
pentru armată. În schimbul nobilelor mele servicii, mi-a 
lăsat Buckley Hall. 

Sorbi din băutură. Ea îşi permise să guste din nou din 
pahar şi simţi o căldură arzătoare care începea să îi 
încălzească pieptul - un avertisment de a nu întrece 
măsura. 

— Presupun, spuse ea, aşezând cu grijă paharul 
deoparte, că trebuie să fie încântător să primeşti un 
asemenea dar. 

Nici măcar nu-şi putea imagina. Oamenii moşteneau 
haine, cărţi, paturi - nu case întregi. 

— Oh, este o dărăpănătură, te asigur, spuse el. Primul 
lucru de care trebuie să scap este gunoiul pe care l-a 


colecţionat. Casa este plină de antichităţi. Casa Everleigh 
se va ocupa de vânzare. Ea încuviinţă din cap. 
Animatoarele nu aveau niciun cuvânt de spus în asemenea 
chestiuni. Singurul lor scop era să fac reclamă colecţiilor 
care fuseseră catalogate şi evaluate, fiind gata pentru 
licitaţie. Catherine Everleigh intenţionează să conducă 
vânzarea. Vorbi mai rar acum, răsucind paharul în mână. 
Însă buna-cuviinţă îi interzice să umble prin casă de una 
singură - şi, după cum ştii, nu tolerează amestecul 
însoţitoarelor. 

De fapt, Lilah ştia foarte puţine despre domnişoara 
Everleigh. Le dispreţuia pe animatoare. 

— Este foarte independentă, se spune. 

— Dar ajutorul tău i-ar fi de mare folos. 

Ea se încruntă. 

— Propui ca eu să... o însoțesc pe domnişoara 
Everleigh? Era nebun? 

— Eşti mult prea tânără pentru a fi o însoţitoare 
potrivită, spuse el. Dar asistentă - de ce nu? 

Îşi aminti deodată de conversaţia lui Palmer cu Peter 
Everleigh. Îi propusese exact această schemă lui Peter. 

— Ai pus la cale asta din capul locului? 

El o privi nedumerit. 

— Ce vrei să spui? 

Da, ce voia să spună? Nu avea de unde să ştie că se 
afla sub birou când propusese soluţia asta. 

Cu toate acestea, ceva nu se potrivea. 

— Să o asist ar fi un pas înainte în lume. 

— Da. Mă bucur că înţelegi asta. 

— Domnişoara Everleigh nu ar oferi niciodată poziţia 
asta unei animatoare. 

— O va face. 

Părea foarte încrezător. Nedumerirea ei crescu. 

— Atunci... de ce Dumnezeu doreşti ca eu să joc rolul 
acesta? 

— Vrei să spui, de ce aş dori să am o hoaţă pe 
proprietatea mea? 

— Da, spuse ea direct. 


Îi aruncă un zâmbet drăcesc. 

— Pentru că voi vrea ca asistenta ei să-mi dea 
socoteală mie. 

În sfârşit, lucrurile se lămureau. 

— În ce scop? 

— Ca să m-ajuţi să-i fac curte. Ilmaginează-ţi ce 
sugestii mi-ai putea oferi, după ce vei ajunge să o cunoşti 
mai bine. 

Ea cântări această propunere absurdă. 

— Şi, în schimb, nu mă vei da pe mâna poliţiei? 

El se aplecă în faţă. 

— În schimb, îţi voi returna documentele furate. 

Inima îi sări în piept. Târgul părea foarte simplu. Şi 
avantajos. Să o asiste pe domnişoara Everleigh ar fi fost o 
recomandare foarte bună pentru ea. 

Ei bine, ar fi putut însemna totul. Un adevărat pas 
înainte! Alte case de licitaţii aveau femei ca asociaţi - 
matroane din societate, în mare parte, dar exista un 
precedent. Cu această oportunitate de a învăţa şi de a se 
educa, Lilah ar putea avea o şansă reală în privinţa 
aceasta. 

Pentru moment, fericita fantezie se derula în mintea 
ei. Un pod aglomerat. Domnişoara Everleigh voia să scape 
de mizeria de acolo. O comoară trecută cu vederea, pe care 
Lilah o descoperea şi i-o arăta, câştigând respectul şi 
susţinerea domnişoarei Everleigh. Şi apoi... Ei bine, o 
poziţie de alt fel. O creştere salarială, ca să poată 
economisi mai mult. Un birou al ei, cu o carte de vizită pe 
care scria noul ei titlu: „Lilah Marshall, curator, Casa de 
licitaţii Everleigh”. 

Şi totuşi... Strânse din buze. Miracolele nu se întâmplă 
decât în poveşti. Domnişoara Everleigh nu, ar preţui 
niciodată o animatoare într-o asemenea măsură. 

lar în lumea reală, gentilomii precum Palmer nu aveau 
nevoie de hoţi pentru a le facilita poveştile de amor. 

— Nu te cred, spuse ea încet. | se părea o cruzime din 
partea lui că o amăgea în felul acesta. Nu putea ghici cât 
de crud era zgândărindu-i ambițiile, dar asta nu o împiedica 


să-l considere depravat din pricina aceasta. Nu ai nevoie de 
ajutor când vine vorba de femei. 

— Ce compliment frumos! Aşezându-şi paharul jos, 
veni să se aşeze lângă ea pe canapea. Atunci îi voi da un 
alt nume, bine? 

li simţi căldura, şi odată cu pala de aer care ajunse la 
ea, simţi mirosul de colonie. Jiletca lui îi atinse uşor braţul 
gol. Işi dădu seama că îşi ţinea respiraţia. 

— Continuă, şopti ea. 

li cuprinse obrazul încet. Degetele lui o atingeau uşor, 
ca o respiraţie. Vârfurile buricelor erau aspre când îi atinse 
buza de jos cu degetul mare. 

— Vei fi spioana mea. Privirea lui se adânci, urmând 
degetul mare cu care îi contura gura. Te vei împrieteni cu 
ea. Vei vedea cui îi scrie. Dacă se întâlneşte cu cineva - 
dacă merge undeva, o vei urma. Când degetul lui îi atinse 
colţul gurii, se opri. Liniştea dintre ei vibra. Privirea lui se 
înălţă şi Lilah simţi că i se face pielea de găină. Ochi de 
uliu, de un auriu scânteietor. lar apoi îmi vei raporta totul, 
continuă el. 

Avea gura uscată. Parcă pulsa ceva înăuntrul ei. 

— Şi ce legătură are faptul că mă atingi cu toată 
povestea asta? 

El se aplecă. Buzele li se atinseră. Ale lui, calde şi 
netede. Nu avea să-şi deschidă gura. De data asta nu îşi va 
pierde capul. 

Işi trecu limba peste locul în care i se împreunau 
buzele. Le făcu să se desfacă. Părea că i se strânge 
stomacul. Nu putea să respire. Limba lui pătrunse înăuntru, 
gustând-o încet, fără grabă, înainte de a se lăsa pe spate. 

— Nu este o cerinţă, spuse el răguşit. Dar pare că îţi 
place. La fel şi mie. 

Ea îşi strânse buzele, muşcându-le. Avea dreptate, 
desigur. Să nege evidenţa ar fi făcut-o să pară nesăbuită. 
Inspiră adânc pe nas. 

El îşi miji ochii. Îi văzu intenţia de a o săruta din nou. 
Cu inima bătându.-i, se îndepărtă de el. 

— Dar nu este necesar. Vocea îi era nesigură. Ca să 


fim clari în această privinţă. 

— Nu este necesar, spuse el încet. Dar, cu toate 
astea, este o opţiune. 

Ea încuviinţă din cap. După încă o secundă încordată, 
el se întoarse în fotoliul său. Abia atunci păru că aerul din 
jurul ei începe să se răcorească, astfel încât să poată 
respira cum trebuie din nou. ` 

— Te voi ajuta să o curtezi. Işi drese glasul. Sau să o 
spionezi, de fapt. Şi, în schimb, îmi vei da documentele. 

— În momentul în care acceptă propunerea, sunt ale 
tale. Făcu o pauză. Dar chiar nu prea ai de ales, nu-i aşa? 

Aici era problema. 

— Am nevoie de documentele acelea până-n ultima 
săptămână din iunie. Nu mai târziu. 

El ridică din umeri. 

— Atunci va trebui să te împrieteneşti repede cu ea. 

Lilah nu-şi putea imagina cum va fi să lucreze alături 
de ea, cu atât mai puţin să-i câştige încrederea. Dar avea 
dreptate. Ce altceva putea să facă? 

— Ce se-ntâmplă în ultima săptămână din iunie? 
întrebă el. 

Ea strânse din buze. 

— Nimic. Şi apoi, ridicând din umeri: Diavolul va primi 
ce i se cuvine. 

— Dulce fată! Întinse mâna pentru a o ajuta să se 
ridice. Am veşti bune. De-acum înainte, singurul diavol de 
care trebuie să te temi sunt eu. 


* 


Din uşa de la intrare a casei sale, Christian o privi pe 
noua sa complice înaintând pe trotuar spre strada 
principală. Refuzase să fie condusă acasă de vizitiul lui. 
„Animatoarele nu pot fi văzute stând de vorbă cu clienții”, 
spusese ea cu răceală. „Este un omnibus care mă duce 
direct la pensiune. Nu cred că voi avea vreo problemă”. 

Într-adevăr. Îi plângea de milă bărbatului care încerca 
să o testeze. lute de minte, încrezătoare şi, în mod vădit, 


experimentată în activităţi condamnabile, Lilah Marshall 
provoca mai curând necazuri, putea să pună prinsoare, 
decât să sufere de pe urma lor. 

Ce atu mare dobândise! Şi cât de uluită ar fi să afle că 
se simţea recunoscător faţă de ea. Dumnezeule, dar ar fi 
putut petrece o oră privind-o. Talia subţire, şoldurile 
arcuite... Formele ei, glasul, intenţiile care-o aduseseră 
acolo erau acum întipărite în mintea lui. O sursă rară şi 
bine-venită de divertisment care-l distrăgea de la celelalte 
preocupări ale sale. 

Inchise uşa. Auzi pe cineva dregându-şi glasul. Howe, 
majordomul său, stătea la pândă lângă o plantă în ghiveci, 
studiind cu atenţie podeaua. 

Christian îl găsise - ca pe majoritatea celorlalţi 
servitori ai săi - la un eveniment caritabil pentru ajutorarea 
veteranilor. Provenind dintr-o lungă serie de majordomi şi 
valeţi, Howe dorise să urmeze tradiţia familiei, dar faptul că 
şchiopăta îl împiedicase să profeseze până când Christian îi 
făcuse o ofertă. Era perfect calificat să conducă cartierul 
general al unei vânători de oameni. 

— Ai vreun semn de la el? întrebă Christian. Faptul că 
îşi ţinea uşile deschise de câteva seri era binecunoscut. 
Bolkhov trebuia să ştie că, dacă îşi făcea apariţia, va fi 
primit fără ezitare. 

— Nu, milord. Howe îşi atinse vesta, unde, ca toţi 
bărbaţii din serviciul neobişnuit al lui Christian, purta un 
mic pistol. Dar personalul este pregătit. lar Lord Ashmore a 
sosit. Vă aşteaptă în birou. 

— Excelent! 

Christian urcă scările sărind câte două trepte până la 
ultimul palier. Unul din foştii săi soldaţi strigă un salut, şi 
zgomotul se opri pentru scurt timp. El ridică mâna drept 
răspuns şi continuă să urce. 

Aceste reuniuni începuseră la scurt timp după ce se 
întorsese în Anglia. Visase la întoarcerea acasă vreme 
îndelungată. Dar revenise într-o lume transformată - tatăl 
său era mort, iar familia era izolată. Ajunsese spre finalul 
doliului; Geoff se apucase deja de planurile sale de a aduce 


îmbunătăţiri la Susseby, urmându-şi cu fervoare îndatoririle 
pe care le avea faţă de moştenirea Stratton. Însă Christian 
nu trebuia să se ocupe de moştenirea asta. La Susseby era 
iubit, dar nu aveau nevoie de el. Între timp, mulțimile 
aruncau flori şi îl aplaudau - în ce scop? După o vreme, se 
sătură chiar şi de adulaţie. 

Oamenii lui aveau nevoie de el. Pe câmpul de luptă, îi 
încredinţaseră vieţile lor. Acum, derutaţi într-o ţară care îşi 
neglija veteranii, veneau la masa lui pe jumătate morţi de 
foame, zguduiţi şi nesiguri. Îi hrănea. Se folosea de 
celebritatea sa pentru a le găsi adăpost şi locuri de muncă. 
Făcea împrumuturi pe care nu se aştepta să le primească 
niciodată înapoi. Era util. 

La etajul doi, într-o cămăruţă care dădea spre stradă, 
îl găsi pe contele de Ashmore uitându-se la rafturile cu 
cărţi. 

— Unde sunt blestemaţii tăi de oameni? întrebă el 
închizând uşa. Sora mea mi-a făcut o vizită la miezul nopţii. 

Cu o carte în mână, contele se întoarse. Era un bărbat 
înalt cu trăsături întunecate, de 30 şi ceva de ani, cu o 
anumită gravitate înnăscută, care îl făcea să fie un vorbitor 
puternic în parlament. Însă rareori Ashmore îşi manifesta 
interesele într-un mod atât de făţiş. Secretele se lipeau de 
el precum moliile de lumină. 

— Bună seara şi ţie, spuse el calm. 

Putea fi luat prin surprindere acest om? Dacă da, 
Christian nu îl văzuse niciodată. Prima dată se întâlniseră în 
Afganistan, unde mintea echilibrată a contelui îi fusese de 
folos nu o dată. Oricare ar fi fost implicarea sa în război - 
căci lucrase pentru guvern într-o funcţie secretă, apărând şi 
dispărând după voie -, fusese în mod vădit nevoie de un 
bărbat cu o stăpânire de neclintit. 

Dar, cu toate acestea, Melanie se strecurase pe lângă 
el astăzi. 

— Dormeau prietenii tăi? întrebă Christian. 

Acei „prieteni” erau un grup fatal. 

— Cu siguranţă, un cârd de foşti spioni şi asasini ar 
trebui să fie în stare să se ocupe de o fată de 20 de ani. 


— Verifică-ţi corespondenţa, spuse contele. Ţi-am 
trimis vorbă când a plecat în după-amiaza asta de la 
Susseby. 

— Ar fi trebuit să o oprească înainte de a urca în tren. 

— Asta ar fi necesitat o discuţie foarte incomodă cu 
poliţiştii de pe peron. Ashmore îşi puse cartea la subsuoară 
şi oftă. Au subestimat-o. Trimite-o înapoi la moşie, şi se vor 
asigura că nu va mai fugi altă dată. 

— Bine. Christian ar fi continuat să îl pistoneze, dar îl 
apăsau alte chestiuni. Vino cu mine, te rog! Se întoarse pe 
călcâie, conducându-l pe Ashmore pe hol şi pe scara 
servitorilor, spre subsol. 

— Nu cred că îmi oferi un tur al cramei, spuse contele 
când ajunseră într-un hol cu tavanul jos. Părea amuzat. 

— Mai bine. 

Christian se opri în faţa unei uşi încuiate cu câteva 
lacăte. Lanţul cântărea cât un copilaş. 

— În temniţă? 

— Exact. 

Contele ridică din sprâncenele negre. 

— Palmer... 

Christian deschise ultimul lacăt, apoi împinse uşa. O 
singură lampă de gaz lumina mica încăpere cu ziduri de 
piatră. Pe podeaua goală se vedea un scaun. Bărbatul legat 
de el scoase un mormăit - sau poate un cuvânt nedesluşit. 
Căluşul îşi făcea treaba, înăbuşindu-i vocea. 

— Doamne! Ashmore lăsă cartea să cadă şi îşi trecu o 
mână prin păr. Ce Dumnezeu, Kit! 

Deci putea fi uimit! Christian rânji. 

— Nu este un oaspete, cred că îţi dai seama. 

Grăsunul roşcat era îmbrăcat în negru din cap până în 
picioare. Christian se îndreptă spre el. 

— Să nu muşti de data asta! 

Roşcovanul încuviinţă din cap. Christian îşi scoase 
pumnalul şi tăie căluşul. 

— Nebun nenorocit! Maniac idiot... Vocalele rotunde 
ale unui locuitor din East End se izbiră de pereţi. 

Christian ridică iar căluşul. 


— Alegerea ta. 

Spărgătorul tăcu, iar nasul roşu trăda că era un 
consumator învederat de rachiu. 

Contele veni lângă el, mijindu-şi ochii căprui. 

— Eşti omul lui Bolkhov? 

Roşcatul scutură din cap. 

— Nu, nu... 

— Pretinde că nu cunoaşte niciun rus, spuse Christian. 
Şi, ca să fie cinstit, nu s-a apropiat niciodată de casă. 
Prefera să se ascundă în parcul de peste drum. 

— Proastă alegere din partea lui, spuse contele. 

— Da. Am primit biletul tău, adăugă Christian. 
Desigur, am presupus în mod nesăbuit că oamenii tăi o vor 
ţine pe Melanie înăuntru. Bine că nu am contat asta. M-am 
gândit că e mai bine să curăţ parcul, în caz de ceva. 

— Te-a văzut cineva luându-l? 

— Dumnezeu să te ajute, izbucni roşcatul. Te rog, 
bunule domn, te implor, nebunul ăsta... 

— Destul! spuse Christian. Apoi, adresându-i-se 
contelui: Nu, nu cred! Avea un lucru interesant asupra lui. 

Băgă mâna în buzunar şi scoase o tijă subţire de oţel. 
Vaietele bărbatului se înteţiră. Îl atinse pe obraz cu vârful 
tijei, ceea ce îl făcu să tacă instantaneu. 

Contele îşi drese glasul: 

— Se poate? 

— Desigur. 

Christian îi înmână tija. Ashmore era un bărbat cu 
multiple talente. Foarte bun la păstrarea secretelor. Şi mai 
bun când venea vorba să ucidă. Nu exista armă pe care să 
nu o recunoască. 

— O unealtă de hoţ, spuse el, dându-i-o înapoi. Se 
lăsă pe vine pentru a-l privi în ochi pe hoţ. Un spărgător 
obişnuit? Asta eşti? 

Omul ezită. 

— Haide, spuse contele cu blândeţe. Dacă nu răspunzi 
cinstit, te las aici cu el. 

— Da! Da! Tâlhăream casele din piaţă... 

— Aşa, spuse Ashmore ridicându-se. Vrei să-l dau pe 


mâna poliţiei? 

— Bine, dar mai întâi... Christian făcu din cap înspre 
uşă. Vino o clipă cu mine! 

— Desigur. Contele se aplecă să îşi ia cartea. 

— Nu pleca! strigă bărbatul. Domnule, te rog, nu mă 
lăsa cu... 

Christian închise uşa, retezându-i strigătele. 

— Ce Dumnezeu ai făcut? întrebă contele. 

Nimic care să-i tulbure somnul la noapte. Ceea ce-l 
făcu să se oprească pentru un moment. Devenea 
oarecum... străin. Dar regretul şi îndoiala erau un lux pe 
care nu şi-l putea permite. 

— Nu contează, spuse el sec. Domnişoara Everleigh 
va fi la Buckley Hall până la finalul săptămânii. Intenţionez 
să mă întâlnesc cu ea acolo. 

— Atât de curând? Contele se sprijini de perete, 
părând impresionat. Mi-am imaginat că fratele ei va încerca 
să protesteze. 

— Da, ei bine, a observat cât de des am dansat cu o 
seară înainte. 

Contele ridică din sprâncene. 

— Un atu neaşteptat, să fii holtei. 

— Nu că ea ar observa asta. Presupun că aş putea-o 
curta cu mult mai mare uşurinţă dacă aş avea 3.000 de ani 
şi aş fi o vază. 

Ashmore schiţă un zâmbet distras. 

— Dacă Bolkhov păstrează tiparul acesta, aştepţi 
degeaba. Va dispărea pentru cel puţin încă un an. 

— Nu, nu de data asta. A scos sfeşnicul acela la 
vânzare cu un motiv. Era un mesaj pentru mine. 

— Menit să te terorizeze. Contele îl studie. Cum te 
descurci? 

Nu avea niciun interes să zăbovească asupra 
întunecimii din interiorul său. Vinovăţie, furie, frică - formau 
un amestec toxic, care l-ar fi doborât dacă le permitea. 

— Sunt destul de bine. Băieţii de sus mă ţin ocupat. 

— Într-adevăr? Nu te-am văzut în mulţime mai 
devreme. 


Deschise gura, apoi se gândi mai bine. De fapt, 
camaraderia din jurul focului de tabără nu supravieţuia în 
salon. Oamenii lui îl primeau cu braţele deschise, dar 
râsetele lor păleau şi conversațiile încetau când apărea 
printre ei. Erau atenţi la felul în care vorbeau în preajma lui 
acum. 

— Sunt destul de bine, spuse el. Voi fi mult mai bine 
după ce Bolkhov va fi terminat. 

Contele se întoarse cu cartea în mâini, atingând 
cotorul cu degetul mare. 

— Poate fi dificil, spuse el încet. Să te adaptezi în 
perioada de pace. Chiar şi fără astfel de probleme precum 
acestea. Eu însumi mi-am făcut obiceiul o vreme de a îneca 
ceea ce ar fi murit mai repede dacă l-aş fi scos la lumină. 
Sper că nu vei urma acest exemplu. 

Christian ezită înainte să răspundă, lovit de o amintire 
- o noapte cu multă vreme în urmă, în afara Kabulului, când 
îl găsise pe Ashmore într-o stare stranie. Cu pupilele 
contractate şi învăluit într-un miros straniu. Un drog 
oriental. 

Era greu să coreleze amintirea aceea cu bărbatul aflat 
în faţa lui acum, sobru şi mulţumit, fericit în căsnicie şi o 
persoană de mare încredere. Contele intenţionase să facă o 
faptă bună, fără îndoială, propunându-i tacit un schimb de 
intimităţi. Privirea lui directă promitea că nu îl va judeca în 
privinţa a ceea ce i-ar fi putut spune. 

Dar nu avea păcate pe care Ashmore să nu le 
cunoască deja. Propria lui neglijenţă îi determinase pe 
ucigaşi să ţintească asupra familiei sale. Ce putea fi mai rău 
de atât? Cât despre celelalte chestiuni mai puţin presante... 
contele nu putea face nimic în această privinţă. 

Christian era capul familiei acum. Însă la Susseby nu 
se simţea acasă. Când se plimba pe holurile conacului, 
simţea umbra fratelui său în spate. Între timp, printre 
trupele sale, îl bântuia o altă fantomă - a lui însuşi. Maiorul 
Stratton făcuse din armată casa lui, însă lordul Palmer nu 
putea face asta. 

— Am o problemă, spuse el mohorât. Un glonţ o va 


rezolva. 

După ce Bolkhov va fi mort, atunci va putea irosi 
oricât timp va dori gândindu-se la întrebări poetice despre 
locul lui în lume. 

Contele trase aer în piept, apoi păru să se 
răzgândească cu privire la ceea ce voise să spună. 

— Bine atunci. Colecţia rusească intră la licitaţie în 
iunie. Adică peste 10 - 12 săptămâni? 

— Timp în care voi pretinde că o curtez pe Catherine 
Everleigh. Dacă asta nu îl va ademeni pe Bolkhov, o va face 
licitaţia. 

— Şi dacă nu? 

Nu putea concepe acea posibilitate. Perspectiva ca 
acest coşmar să se prelungească pe termen nedefinit... 

Privi ţintă la uşa zăvorâtă. Lacătele medievale îl 
revoltau. £E/ le pusese. Făcuse o închisoare în propria lui 
casă - şi-ncă una pentru familia sa la Susseby. 

— Mica nesăbuită, mormăi el. A ieşit să se plimbe la 
miezul nopţii. A acostat o persoană absolut străină. 

— Melanie? 

— Da. 

Slavă Cerului că aceea care dăduse peste ea fusese 
Lilah Marshall. Melanie ar fi abordat pe oricine, chiar şi pe 
tâlharul din spatele uşii. Trăia într-o lume în care străinii 
erau blânzi; nu îşi putea imagina altceva. 

— În război, zise el, am ucis, desigur. Dar nu mi-a 
plăcut niciodată. Acum însă... Acum, visele lui erau pline de 
crime. În vise îi tăia gâtul lui Bolkhov şi se bucura. 

— E diferit, spuse contele încet. Nu te gândi prea mult 
la asta. Îi întinse cartea. Poftim! Un cadou de la soţia mea, 
să te ajute să dormi. Una din preferatele ei. Eu nu am 
înţeles nimic. 

Christian luă cartea. _ 

— Rămâi puţin! Tâlharul poate să aştepte. li vei 
recunoaşte pe unii dintre bărbaţii de sus; vor fi bucuroşi să 
te vadă. 

— Aş rămâne. Dar Mina are alte planuri pentru mine. 

Christian zâmbi. 


— Atunci trebuie negreşit să mergi. 

Nu aveai cum să îi rezişti Minei Granville. Era 
americancă, minionă şi drăguță ca o păpuşă şi periculos de 
conştientă de propriile farmece. Pentru a o sfida era nevoie 
de mai mult curaj decât avea până şi contele. 

— Îţi urez noroc la Buckley Hall, spuse Ashmore. 
Încearcă să nu te laşi cuprins de gânduri negre. 

— N-o voi face. 

Nu în seara asta. În schimb, va alege să se gândească 
la domnişoara Marshall. Nici nu îşi putea închipui ce serviciu 
îi făcuse deja. În seara asta, în loc de crimă va visa la ea. 

După ce contele plecă, Christian se întoarse în birou. 
Abia după ce intră se uită la cartea pe care o avea în mâini. 
Apoi, râzând scurt, se aşeză să citească. 

Sun Tzu. Arta războiului. 


Capitolul 5 


— Tu n'es pas qualifié pour être mon assistante. 

Lilah privise ţintă pe fereastră la câmpurile 
unduitoare. Surprinsă, ridică privirea. 

— Poftim? 

Domnişoara Everleigh stătea în faţa ei, înveşmântată 
până la bărbie într-o haină brun-roşcată, teribil de 
neatrăgătoare, dar, fără îndoială, extrem de scumpă, din 
caşmir ţesut în diagonale fine. 

— Am spus: Tu n'es pas qualifié pour être mon 
assistante. 

Lilah îşi dădu seama că limba era franceza. 
Cunoştinţele ei se opreau aici. 

— Da, într-adevăr. 

Domnişoara Everleigh îşi miji ochii care - Lilah ştia - 
că puteau avea reflexii de un violet izbitor, însă astăzi - din 
pricina hainei - semănau mai curând cu o băltoacă plină de 
noroi. Din punctul ei de vedere, tocmai acesta era motivul 
pentru care domnişoara Everleigh alesese o culoare ce o 
avantaja atât de puţin. Dacă ultimele două ore de linişte 


mormântală demonstraseră ceva, aceea era abilitatea 
doamnei de a face ca totul - chiar şi prima călătorie la ţară 
a lui Lilah - să fie extrem de neplăcut. 

— Tocmai ai recunoscut că eşti lipsită de absolut orice 
calificare pentru a fi asistenta mea, îi spuse domnişoara 
Everleigh. Fie nu înţelegi franceza, fie eşti extrem de 
sinceră. 

Fermecător! Acum făceau glume, fiind la un pas de a 
deveni prietene nedespărţite. 

— Mi-ar plăcea să cred că sunt sinceră, spuse Lilah. Ar 
fi plăcut să fie cu adevărat Lilah Marshall, fiica unui 
funcţionar, care se retrăsese acum în Surrey. Vai, franceza 
mea este foarte proastă! 

Catherine pufni. 

— De ce nu sunt surprinsă? 

— Pentru că sunteţi o femeie cu un spirit pătrunzător, 
spuse Lilah cu blândeţe. 

După privirea acră a lui Catherine era clar că 
linguşelile nu aveau să ducă nicăieri. 

— Este un aranjament prostesc. Nu vei face decât să 
mă încurci, îşi îndreptă manşonul - chiar îi era atât de frig 
încât să aibă nevoie de toate hainele acelea? -, apoi se 
întoarse spre fereastră din nou, privind ţintă. 

Cum putea o persoană atât de drăguță, atât de 
norocoasă prin situaţia ei şi atât de admirată de tinerii 
gentilomi chipeşi care duceau lipsă de avere, să fie atât de 
nesuferită? În locul ei, Lilah ar fi zâmbit întruna. Toate uşile 
din lume îi erau deschise lui Catherine Everleigh. Nu trebuia 
decât să aleagă una pe care avea chef să o exploreze, după 
bunul ei plac. 

În schimb, se îngropa în afaceri. Nimic altceva nu 
părea a-i aduce bucurie. 

Firea ei mohorâtă era subiectul unor speculaţii printre 
fetele de la Everleigh. 

— Vezi dacă îi poţi smulge secretul, o sfătuise Vinnie 
pe Lilah, ca şi când ar fi fost ecoul bizar al îndrumărilor lui 
Palmer. Se spune că a avut un iubit cândva, dar era prea 
mândru pentru a se căsători cu o femeie a cărei familie se 


ocupă de comerţ. Sunt sigură că asta a făcut-o să devină 
atât de acră. 

Vinnie, se temea Lilah, era o romantică în secret. 
Adevărul era probabil mult mai puţin interesant: 
domnişoara Everleigh fusese blestemată de o zână la 
naştere să aibă o dispoziţie pe atât de urâtă pe cât de 
frumoasă îi era înfăţişarea. 

Dar toate acestea erau irelevante. Putea să fie chiar şi 
un monstru, din punctul ei de vedere. Lilah avea să o 
cucerească oricum, făcând-o să se logodească cu vicontele 
până în ultima săptămână din iunie. 

— Invăţ foarte repede, spuse ea. Şi sunt foarte 
motivată, domnişoară, să învăţ cât de mult pot din 
exemplul dumneavoastră admirabil. 

De exemplu, nu ştiuse că doamnele nu umblau 
niciodată cu bani. Pentru un scurt moment, îşi imaginase că 
punga cu monede pe care domnişoara Everleigh i-o 
aruncase pe peron la Paddington era pentru ea. 

Dar nu. Se pare că era treaba ei să dea bacşiş tuturor, 
scutind mâinile delicate ale domnişoarei Everleigh să atingă 
banii murdari. 

— Sunt sigură că eşti foarte deşteaptă, spuse 
domnişoara  Everleigh, pe un ton care sugera că 
deşteptăciunea aparţinea leproşilor. Dar sarcina mea la 
Buckley Hall nu este aceea de a-i învăţa pe ignoranţi. 

— Fireşte, murmură Lilah. Pe sub fuste, strânse 
pumnul atât de tare încât îi zvâcniră încheieturile. Nu vă voi 
împiedica să vă îndepliniţi îndatoririle, vă promit! 

— Bineînţeles că nu. Nu te voi lăsa. Şi, cu această 
declaraţie, domnişoara Everleigh scoase o carte şi începu 
să citească. 

Dorise Lilah mai devreme să converseze? Acum se 
cufundă cât se poate de recunoscătoare în tăcere. 
Priveliştea drumului de la ţară oferea o mulţime de atracţii. 
Nu ieşise din Londra decât de trei sau de patru ori în viaţa 
ei, întotdeauna la Margate. Acolo mergeau oamenii de rând 
în vacanțe, ca să respire aer de mare şi să îşi curețe 
plămânii de funingine. 


Dar coasta din Kent nu semăna deloc cu interiorul 
verde al regiunii. Aici, solul trebuia să fie bogat şi fertil, căci 
de-a lungul drumului creşteau din abundență stejari, iar în 
luminişurile dintre copaci, Lilah zări nesfârşite câmpuri 
ondulate verzi şi galbene, recolte înalte pe care nu le putea 
numi, care se unduiau în adierea brizei. 

Trăsura coti brusc, făcându-le pe amândouă să 
rămână fără suflare şi să caute un punct de sprijin. 

— Birjarul acesta! izbucni  domnişoara  Everleigh 
bătând în tavan. 

Vehiculul încetini instantaneu, căci vizitiul fusese deja 
mustrat de trei ori pentru viteză. 

Lilah nu îl compătimea deloc. După ce ajungeau la 
destinaţie, e/va putea pleca. 

Trăsura urcă o pantă blândă, iar apoi, deodată, în faţa 
lor se deschise perspectiva. În depărtare, la capătul unei 
coline verzi acoperite de iarbă, se vedea o casă de... 
proporţii teribile. 

Lilah trebuie să fi scos un zgomot - un icnet de 
groază, fără îndoială. Domnişoara Everleigh lăsă cartea jos 
şi se aplecă înainte să vadă mai bine. 

— Oh, spuse încet. Buckley Hall. 

Clădirea era lungă şi turtită, neavând mai mult de 
două etaje şi fiind construită din cărămidă roşie şi dată cu 
var roz, cu ferestre lungi şi înguste, care se întindeau de la 
pământ până la acoperiş. Deasupra acestor ferestre, nişte 
turnulețe ciudate erau acoperite de cupole de cupru care se 
întindeau precum caramelele în nişte unghiuri fantastice. 

Lilah nu mai văzuse aşa ceva până atunci. Vor găsi 
schelete în pivniţă? Şi mumii egiptene în pod! O traversă un 
fior delicios. 

— Ce îngrozitor, spuse ea încântată. 

— Îngrozitor! Domnişoara Everleigh îi aruncă o privire 
arzătoare, dezgustată. Buckley Hall este o minunăţie. Unul 
dintre primele exemple de stil Tudor gotic. Se încruntă. 
Modelată în decursul câtorva generaţii, fireşte. Se lăsă pe 
spate, îşi deschise cartea din nou, spunând cu asprime 
înspre pagină: Este o comoară naţională. 


— Oh, chiar aşa. Lilah se luptase cu ispita şi pierduse. 
Trebuie să îi spuneţi acest lucru lui Lord Palmer. Va fi foarte 
încântat să o audă, cred. L-a numit „dărăpănătură”. 

— Da?  Domnişoara  Everleigh ridică privirea 
încruntându-se. Când ai vorbit cu el? 

Lui Lilah îi venea să-şi tragă palme. 

— L-am auzit spunând asta, în seara balului. 

Domnişoara Everleigh rămase privind ţintă, vădit 
suspicioasă. Nu era o femeie proastă, din păcate. 

— Ai obiceiul să tragi cu urechea la ce vorbesc 
oaspeţii? 

O acuzaţie ridicolă! 

— Nu, domnişoară. Dar domnul Everleigh ne 
instruieşte să fim atente la conversații, ca să cunoaştem 
mai bine gustul şi preferinţele oaspeţilor. 

Domnişoara Everleigh strâmbă din nas. 

— Bineînţeles că aşa face. Unele case de licitaţii au 
încredere în calitatea curatorilor lor pentru a atrage 
clientela. Dar fratele meu insistă să recurgem la linguşeli 
ieftine şi proxenetism. 

Unele case de licitaţii, se abţinu Lilah să răspundă, se 
chinuiau să rămână pe linia de plutire, acum că preţurile 
pământurilor se prăbuşiseră, şi averea clienţilor lor 
aristocrați era în cădere liberă. Dar Peter Everleigh era un 
bun om de afaceri şi ştia să îi atragă pe americani şi pe 
germani - oamenii dispuşi şi capabili să cumpere 
rămăşiţele mogşiilor străvechi care intrau în faliment. 

Domnişoara Everleigh nu îşi întorsese încă privirea. 
Aştepta să vadă dacă Lilah va muşca momeala făcând 
greşeala de a-şi insulta angajatorul. 

Lilah îi aruncă un zâmbet timid şi ezitant. 

Pufnind, domnişoara Everleigh închise brusc cartea. 

Calitatea, spuse ea, şi frumuseţea nu sunt singurele 
funcțiuni ale obiectului fizic în sine - fie că este o vază, un 
tablou sau o casă. Proveniența, domnişoară Marshall, este 
un constituent-cheie al valorii. Este prea franțuzesc acest 
cuvânt ca să-l pricepi? Atunci istoria, vreau să zic. Cu cât 
este mai bogată istoria unui obiect, cu atât mai multă 


valoare posedă. lar această casă - îşi înclină capul spre 
fereastră şi perspectiva pe care o oferea spre monstruosul 
palat turtit care se apropia - are o istorie cu adevărat 
bogată. 

Părea că Lilah va avea parte de lecţii până la urmă. 

— Da, domnişoară. Sunt sigură că aveţi dreptate. 

— Nu trebuie să mă crezi pe cuvânt, spuse 
domnişoara Everleigh apăsat. Baronii Hughley descindeau 
direct dintr-un membru al curţii  Cuceritorului. Au 
supravieţuit Războiului Rozelor şi predării lor lui Henric 
Tudor. Au văzut-o pe regina Elisabeta încoronată. Această 
casă a fost construită de unul dintre curtenii ei preferaţi. 
Eustace Hughley era numele lui. 

Sprâncenele ei ridicate sugerau că numele acesta ar 
trebui să însemne ceva. Lilah îşi stoarse creierul, dar oricât 
ar fi încercat nu îşi amintea să fi citit despre Eustace 
Hughley în timpul vizitelor făcute la biblioteca de la 
Everleigh. 

Catherine Everleigh oftă. 

— Astronomul. 

— Telescopul! 

Exclamaţia lui Lilah o făcu pe noua ei stăpână să 
tresară. 

— Multe telescoape, spuse domnişoara Everleigh cu 
răceală. 

— Dar cu siguranţă unul dintre cele mai alese 
exemple ale forţei lui ştiinţifice a fost telescopul licitat la 
Everleigh ca parte din averea Houston, continuă Lilah 
imediat. Ei bine, mulţi savanţi consideră că acest obiect i-a 
furnizat o inspiraţie crucială lui Galileo. 

Răsplata ei pentru această tiradă - pe care o repetase 
aproape vorbă cu vorbă din catalogul licitaţiei Houston - fu 
o clipire lipsită de grabă din partea femeii care şedea în 
faţa ei. 

— Da, încuviinţă în cele din urmă domnişoara 
Everleigh. Înainte ca Lilah să se poată bucura de acest 
triumf, adăugă rapid: Desigur, cele mai importante sunt 
femeile din această familie. 


Pauza ei era o provocare. Lilah nu găsi nicio replică 
satisfăcătoare. Nu făcu decât să încuviinţeze. 

— Femeile Hughley erau vizionare, spuse domnişoara 
Everleigh. În toate generaţiile înregistrate, găsim dovezi cu 
privire la existenţa unor savante spirituale, nobile, liber- 
cugetătoare. Această casă şi numeroasele modificări sunt 
aproape în întregime munca femeilor din familie. 

Aşa se vedea domnişoara Everleigh pe ea însăşi? 
Drept spirituală, nobilă şi liber-cugetătoare? Eufemisme 
frumoase, se gândi Lilah mohorâtă, pentru nepoliticoasă şi 
nesimțitoare. 

Se trezi la realitate. Dacă voia să îi câştige încrederea 
acestei femei, nu-şi putea îngădui să gândească în felul 
acesta. Trebuia să cultive un aer înţelegător, interesat şi 
vădit recunoscător. 

— Ce încântător, spuse ea. Rareori auzi de o familie 
nobilă care se distinge prin tagma femeiască. 

— Prin doamne, spuse domnişoara Everleigh printre 
dinţi. 

Evident, „tagma femeiască” era una dintre acele 
sintagme care trădau fără să vrea originile lui Lilah. Îşi notă 
să şi-l şteargă din vocabular. 

— AŞ fi foarte recunoscătoare să aflu mai multe 
despre aceste doamne admirabile. 

— Într-adevăr. Domnişoara Everleigh se aplecă înainte 
pentru a privi spre casă, care era foarte aproape acum. Ar fi 
o onoare să le călcăm pe urme, spuse ea mai încet. Au 
reuşit atât de bine să împletească preocupările savante cu 
îndatoririle familiale. 

Instinctele lui Lilah se ascuţiră. Tonul domnişoarei 
Everleigh ascundea cumva tristeţe? Cu mare prudenţă, 
spuse: 

— Au fost nişte mari doamne. 

— Şi au avut un rol matriarhal şi mai mare. Toate 
femeile Hughley importante au avut familii mari. Familii 
fericite, după cele mai multe relatări. Domnişoara Everleigh 
părea acum să fi uitat cu cine vorbeşte, căci nu mai părea 
câtuşi de puţin ţeapănă, doar... 


Invidioasă. 

Domnişoara Everleigh voia să aibă familia ei. Voia să 
fie savantă şi... să se dedice matriarhatului! 

Nici dacă s-ar fi deschis cerurile, iar îngerii ar fi 
proclamat că erau de partea lui Lilah, nu s-ar fi simţit mai 
uşurată. Căci, dacă domnişoara Everleigh dorea ca nobila ei 
ştiinţă să îşi găsească sălaşul într-o căsătorie fecundă, 
exista speranţă la urma urmelor. Lilah o va face să se 
mărite cu Palmer înainte de ultima săptămână din iunie! 

— Desigur, în cele din urmă totul a fost în van. 
Revenindu-şi, domnişoara Everleigh se lăsă pe spate, 
reluându-şi obişnuita atitudine posomorâtă. Neamul s-a 
stins. Titlul lor de baroni a dispărut. 

— Însă nu şi casa, spuse Lilah, încercând din greu să 
îşi ascundă fericirea. Nu moştenirea lor, domnişoară 
Everleigh. Vă veţi asigura de asta. 

Minunea minunilor, privirea pe care i-o aruncă 
domnişoara  Everleigh nu era decât pe jumătate 
suspicioasă. Cealaltă jumătate, Lilah era sigură, era plină 
de speranţă. 


Rupert Hughley fusese bogat în pământuri şi suvenire 
prăfuite, dar, din păcate, nu prea avea bani peşin. 

Puţinii servitori pe care îi avea fuseseră păstraţi de 
Christian. Poate că fusese o greşeală. Casa arăta foarte 
prost întreţinută, căci toate suprafeţele vizibile erau 
acoperite de un strat gros de praf. Mai mult, menajera - 
deja o figură suspectă, din motive evidente - nu părea să 
se descurce prea bine prin conac. 

— Aripa asta nu a fost folosită niciodată, mormăi ea 
conducându-l pe hol. 

— Mobilierul sugerează altceva, spuse Christian 
politicos. 

Prin uşile deschise în stânga şi-n dreapta, văzu 
diverse obiecte acoperite cu pânză albă. 

Doamna Barnes ridică din umeri. Pentru o femeie 


vârstnică, avea o mulţime de bucle grizonante care formau 
cel mai amplu punct al corpului ei, căci, dedesubtul lor, era 
slabă şi dreaptă ca un arac. 

— Baronului Hughley - Dumnezeu să-l odihnească - 
nu-i plăcea această aripă. Acum două generaţii, poate, 
avea căutare. 

— Stratul de praf ar sugera şi mai mult. 

Îşi frecă nasul cu degetul ca să împiedice un strănut. 

Doamna Barnes pufni. 

— Ei bine, nu din cauză că nu am încercat să menţin 
curăţenia. Dar gâsculiţele prostuţe pe care Lord Hughley - 
Dumnezeu să-l odihnească, mormăi ea iute închinându-se 
-, fetele pe care insista să le angajeze, refuzau să pună 
piciorul în aripa asta de frică. 

— Frică de astm? 

Doamna Barnes îl impresiona răspunzând cu un râset 
ruginit. 

— Şi asta, spuse ea. Şi să nu credeţi că nu i-am 
sugerat să le concediem şi să o luăm de la capăt. Dar nu, 
lordul Hughley... 

Se închină şi Christian, prinzând ideea, şi rosti 
deodată cu ea: 

— Dumnezeu să-l odihnească! 

— Într-adevăr. Îi aruncă o privire aprobatoare. Sunteţi 
un om cu frica lui Dumnezeu, nu-i aşa? Şi un erou adevărat! 
Fericită zi pentru noi, Lord Palmer. Dar nu trebuie să vă 
spun asta. Presupun că întregul sat a apărut să vă salute. 

— Da, au fost foarte amabili. 

O întreagă trupă de şcolari fusese scoasă în stradă şi 
pusă să îi potopească trăsura cu flori. Cailor nu le plăcuse. 
Dar şcolarii păruseră a se distra auzind neaşteptata lecţie 
de înjurături a vizitiului. Părinţii lor şi primarul păruseră... 
mai puţin încântați. 

— În orice caz... clămpăni doamna Barnes. Lordul 
Hughley era prea înţelegător cu servitoarele, cred. Poate că 
fantoma îl speria şi pe el. 

— Fantoma! Habar n-avea că moştenise un spirit. 
Foarte înfricoşătoare, nu-i aşa? Îşi zdrăngăne lanţurile din 


când în când? 

— Şi ocazional doboară lucrurile de pe rafturi, spuse 
ea. Păcat, m-am gândit deseori că fantomele îşi fac simțită 
prezenţa mult prea rar făcând ordine într-un loc. Cât despre 
asta, eu, una, nu am văzut-o. li place să stea în locurile 
unde se curăţă mai rar. 

El zâmbi larg. Lăsând la o parte toaleta îndoielnică, îi 
plăcea destul de mult de noua menajeră. 

— Ei bine, doamnă Barnes, nu pot pretinde că mă 
pricep la vânătoarea de fantome, dar voi profita de dreptul 
de a angaja şi de a concedia servitori. Dacă vrei să te ocupi 
de treaba asta, îţi dau mână liberă. 

— Nu de mâini de lucru duc lipsă acum. Se opri în faţa 
unor uşi duble arcuite, încastrate în fier; păreau mai 
adecvate pentru o fortăreață medievală decât pentru un 
conac de ţară. Ci de monede, spuse ea. 

Nu pentru prima oară în ziua aceea, îi aruncă o privire 
lui Christian, cântărindu-l. 

Abia acum înţelegea de ce. Încerca să aprecieze cam 
cât de pline îi erau buzunarele. Dificil, desigur, dat fiind că 
purta încă hainele de călătorie. 

— Preţul pieţei, doamnă Barnes, spuse el. Niciun 
bănuţ mai mult. 

Zâmbetul ei larg îi făcu ochii să se afunde într-o sută 
de riduri fine. 

— Prea bine, milord. Prea bine, într-adevăr cred că... 

Voci ridicate din interiorul camerei o întrerupseră. 

— Pune-o jos! 

— Nu am vrut să... 

— Ajunge! Incompetenţa ta e incredibilă! 

— Vă las, spuse doamna Barnes grăbită şi dădu fuga 
pe hol. 

— Ce amabil din partea dumitale, spuse Christian sec. 

Deschise uşa. Scena dinăuntru ar fi fost remarcabilă 
chiar şi fără protagoniste: cele două femei stăteau faţă-n 
faţă, lângă mormane de cărţi aflate în devălmăşie, într-o 
cameră imensă cu un tavan boltit, scos parcă dintr-o 
catedrală gotică. Lumina care pătrundea prin vitralii făcea 


ca expresiile lor încruntate să capete nuanţe stacojii şi 
verzui. 

— Doamnelor, spuse Christian. Bună ziua 
amândurora. 

Cu instinctul unei actriţe, Lilah Marshall îşi alungă 
imediat de pe chip căutătura cruntă înlocuind-o cu un 
zâmbet, oferindu-i totodată şi o reverență corectă. 

Chiar trebuia să-i aducă aminte că nu pe e/trebuia să 
îl farmece. Dar, Dumnezeu să-l ajute, căci chiar avea o 
slăbiciune pentru actori. Ar fi fost o eroină pe cinste şi ştia 
cum să devină radioasă la comandă. 

Catherine Everleigh îl salută înclinând princiar din cap. 

— Lord Palmer, spuse ea. Sper că ai avut o călătorie 
plăcută! 

— Trenul a venit la timp, aşa că nu mă pot plânge. 
Înaintă prin labirintul de mormane de cărţi, observând 
dalele medievale bizare şi rafturile goale care acopereau 
pereţii. 

Părea o strategie ciudată din partea lui Catherine, ca 
să nu mai spună că era epuizantă. 

— Văd că te-ai pus pe treabă, spuse el. Trebuie să fi 
durat toată dimineaţa să dai jos cărţile acelea de pe rafturi. 

Domnişoara Marshall scoase un zgomot. Suna a 
avertisment. 

Dar, vai, veni prea târziu. Catherine Everleigh pufni. 

— Cu siguranţă nu aş fi visat să dau jos cărţile de pe 
rafturi pentru a le depozita pe o duşumea umedă de piatră. 
Dezordinea aceasta pe care o vezi este isprava unei 
servitoare nebune - deşi, dacă a mai rămas vreuna, nu am 
văzut-o. Aseară a trebuit să o chem pe menajeră să-mi 
aducă aşternuturi noi pentru pat! 

— A fost cu adevărat îngrozitor, spuse domnişoara 
Marshall cu blândeţe. Domnişoara Everleigh a dat peste o 
pată. 

El îşi miji ochii spre ea. 

— Cu toate acestea, ai rămas concentrată asupra 
sarcinii pe care o ai aici. De apreciat. 

Din felul în care îşi feri privirea, înţelesese reproşul. 


Dar faptul că ridică din umeri nu arăta că pricepuse 
mustrarea. 

Se întoarse spre Catherine. 

— Mii de scuze! Mă tulbură gândul că nu ai primit cea 
mai călduroasă şi cea mai, ăă, igienică întâmpinare. Stai 
liniştită că am vorbit cu doamna Barnes. A primit mână 
liberă să angajeze noi ajutoare. 

După un moment, Catherine încuviinţă. Însă strânse 
din buze. El îi aruncă un zâmbet cât se poate de 
înţelegător. 

— Sper că nu regreţi călătoria până aici. 

— O, nu. Clipi, părând uimită de această idee. Casa 
asta este o comoară, desigur. Aceste cărţi - unele dintre ele 
sunt extrem de rare. Arătă spre o masă şubredă, pe care 
stăteau aşezate câteva volume. Ediţii princeps. Newton, 
Donne. Ca să nu mai spun de literatura franceză. Aici tonul 
ei deveni rece din nou, aruncându-i o privire teribil de aspră 
asistentei ei. Care nu trebuiau puse /ao/a/tă... 

— Aţi icnit speriată văzând coperta, spuse Lilah 
Marshall senină. Satirul care nu era înveşmântat în 
jumătatea inferioară a corpului. Pentru sănătatea 
dumneavoastră, am crezut că e mai bine să o pun 
deoparte. _ 

Christian tuşi pentru a-şi acoperi râsul. In mod 
evident, bătrânul Rupert avusese gusturi literare 
deocheate. 

— Să... 

— Nu ştie să citească în franceză. Catherine vorbi cu o 
voce stridentă şi încordată: Ştiai asta, Lord Palmer? 
Asistenta mea. Nu vorbeşte. Franceza. 

— Credeam că suntem încă în Anglia, îi spuse Lilah lui 
Christian. Dar domnişoara Everleigh mă informează au 
contraire. 

— Nu aşa se foloseşte expresia asta! 

— Să luăm prânzul, spuse el grăbit. Ce spuneţi, îi este 
foame cuiva? 

— Sunt moartă de foame, spuse Lilah. 

— Epuizată, spuse Catherine. Mă voi retrage timp de 


o oră. Sper că servitorii vor fi reuşit să găsească puţină apă 
curată ca să pot îndepărta mizeria asta. 

Adunându-şi fustele, dădu fuga spre uşă. Dar în prag 
se opri destul de abrupt şi se întoarse. 

— Lord Palmer, spuse ea. 

— Domnişoară Everleigh, răspunse el. 

— O zi bună. 

El se înclină. 

Trânti uşa în urma ei, lăsându-l să aştepte în tăcere 
lângă Lilah, în timp ce sunetul paşilor lui Catherine se 
îndepărta. Şapte, opt, nouă, zece... 

Amândoi vorbiră deodată. 

— Te-am sfătuit să te împrieteneşti cu ea... 

— Femeia aceea este o vrăjitoare, ăsta este motivul 
pentru care nu are prieteni! 

— Ei bine, spuse el, şi există un motiv pentru care nu 
ai de ales în privinţa asta. Eşti hoaţă, şi nu una deşteaptă. 
Ai fost prinsă. 

— Sunt foarte bună, spuse ea cu amărăciune. Doar că 
îmi pierdusem exerciţiul. 

— Deci eşti o hoaţă de carieră atunci! Ce fascinant! 
Spune-mi mai multe. 

Ea îşi încrucişă braţele. 

— De ce aş face-o? 

— Ei bine, ca să îţi sapi singură groapa în continuare, 
bineînţeles. Se aplecă să ridice un volum frumos. Ce 
potrivire! Râzând, i-l întinse. Crimă şi pedeapsă. Nu cred că 
l-ai citit pe Dostoievski? 

— Depinde. Scrie în franceză? 

Suspinând, lăsă cartea jos. Il deranja vag faptul că 
observase că arăta atrăgător, acoperită de un strat de praf. 
Era îmbrăcată ca o guvernantă al cărei stăpân avea 
înclinații spre depravare, cu părul ei negru prins strâns într- 
un coc şi fiind acoperită de la bărbie până la călcâie de o 
rochie neagră fără formă. Însă materialul de calitate 
proastă nu putea ascunde curba generoasă a şoldurilor ei 
când se mişca. Şi nici părul nu putea fi îmblânzit de agrafe. 
O buclă brunetă scăpase din strânsoare, atârnându-i de-a 


lungul gâtului ca o sugestie: „atinge-mă aici”. Între timp, 
enervarea îi făcea ochii să strălucească precum safirele. 

Să o atingă, da. Avea o pată pe un obraz. Dorea foarte 
mult să o şteargă. Cu limba. 

Îşi întoarse privirea de la ea studiind încruntat 
vitraliul. Puţină depravare ar face ca această aşteptare 
posomorâtă să fie mai uşor de îndurat, dar nu îşi putea 
permite să se lase distras într-atât încât să piardă controlul. 
Era o infractoare, obiectul şantajului lui. Nu îşi pierduse 
niciodată capul din pricina unei femei care nu îi era egală. 
Spiritul şi inteligenţa erau lucrurile care îl fermecau. 

O femeie spirituală. 

Se potrivea mult prea bine acestei descrieri. 

Ei bine, pur şi simplu nu îi va permite să devină prea 
fermecătoare. 

— Fii mai supusă, o instrui el întorcându-se. Şi mai 
puţin îndrăzneață. 

— Nu e nevoie să fiu supusă, replică ea. Deja mă 
tratează de parcă aş fi o măturătoare de stradă - sau mai 
rău! 

— Ajunge! o repezi el. Nu eşti aici ca să contrazici, ci 
doar să te supui. Înţelegi? Ai mult de pierdut - libertatea, 
mai presus de orice. Îţi imaginezi că nu te pot arunca în 
temniţă până la lăsarea nopţii? Dacă Peter Everleigh nu a 
observat absenţa documentelor, o telegramă va fi 
suficientă pentru a-l anunţa. Apoi, poate, îi vei invidia pe cei 
care mătură strada. 

Nici măcar nu tresări. Însă toată pasiunea, tot 
farmecul şi însufleţirea dispărură de pe chipul ei. Zâmbetul 
pe care i-l aruncă era oarecum tulburător. Era mai gol decât 
vidul. 

— Desigur, ai dreptate, spuse ea. lartă-mă, Lord 
Palmer! Nu ştiu ce-a fost în capul meu. 

El scrâşni din dinţi la imboldul absurd de a-şi tempera 
asprimea. Toţi comandanții cunoşteau valoarea disciplinei 
pentru subordonați. 

— Bine. Acum ia-o de la capăt cu ea. Du-te la 
apartamentul ei; vezi dacă a primit apă curată pentru baie. 


— O voi face, dacă doreşti. Dar mă va mustra cu 
siguranţă pentru că am confundat îndatoririle unei 
asistente cu acelea ale unei servitoare. Şi, dacă aş putea 
face o sugestie, cred că e mai bine să o lăsăm să se 
odihnească o oră. Nu a dormit bine astă-noapte. Şi ştii ce 
influenţă are epuizarea asupra caracterului. 

Îi cumpăni vorbele. 

— Bine. După prânz atunci, îţi vei cere scuze. După 
asta... 

— Lord Palmer. Zâmbetul ei părea acum mai sincer. 
lartă-mă dacă îndrăznesc să cred că o fată Everleigh ştie 
cum să pareze şi să intre în graţii mai bine decât tine. 

Presupuse că era adevărat. Mormăind, privi din nou 
prin încăpere. Ce minte ciudată a creat această himeră 
monstruoasă de casă! Aceeaşi minte fusese, fără îndoială, 
responsabilă pentru atârnarea stindardului zdrenţuit din 
colţ. Leul prăpădit părea a fi jumătate cât unicornul pe care 
încerca să-l încolţească. 

— Asta este cea mai nouă parte a casei, spuse ea, 
dacă îţi vine să crezi. 

— Nu-mi vine, ca să fiu sincer. 

— Cea de-a opta baroneasă Hughley avea o mare 
admiraţie pentru gotic. Stilul, considera ea, era 
reprezentarea perfectă a năzuinţei omului spre ceruri şi 
toate aspiraţiile înălţătoare pe care le presupune acest fapt. 

Pufni. Înflorituri neclare. 

— Ce aspirații sunt acestea, mi-ai putea spune, rogu- 
te? 

Ea întinse mâinile. 

— Nu întrebi femeia nepotrivită. Citez dintr-o carte de 
istorie a familiei. Nu am ţintit mai sus de a dobândi un 
salariu bun şi propriul meu pat. 

El zâmbi fără să vrea. 

— Nu sunt sigur că cred asta. 

Ea îşi împreună mâinile în dreptul mijlocului. 

— Ah, ei bine. Ne cunoşti pe noi, infractorii. 

Nu, se gândi el. Nu era sigur că această categorie 
surprindea măcar o fărâmă din femeia pe care o avea 


dinainte. 

„Încetează!” Se forţă să-şi îndrepte atenţia spre cărţi, 
reluând cercetarea teancurilor. Între timp, ea se lăsă în 
genunchi, răscolind printre volume. 

— Unul dintre acestea, începu ea, apoi se opri. Când 
vorbi din nou, părea frustrată. Sunt atâtea în franceză! 

— Este o bibliotecă veche, spuse el. Latina şi franceza 
aveau întâietate pe atunci. 

— Nu credeam că este atât de importantă. 

Ridică privirea şi surprinse o expresie ciudată pe 
chipul ei, aproape de disperare. 

— Importantă pentru ce? întrebă el. 

Ea oftă, apoi ridică o carte şi o răsfoi. 

— Pentru a fi o... Se auzi ceva căzând pe podea. 
Doamnă adevărată, încheie ea absentă. Uită-te la asta! 
Ridică obiectul... dând la iveală un mic pumnal cu o lamă 
arcuită. 

El fluieră. 

— Dă-mi-l! 

Era un obiect foarte frumos, într-adevăr. Plăselele de 
cristal îl făceau surprinzător de elegant. Işi trecu degetul pe 
deasupra lamei. Pe oţel fusese imprimat un model sofisticat 
şi abstract. 

— Unul dintre cei din neamul Hughley a fost nabab, îşi 
aminti el. A furat averi imense de la prinții indieni. 

— Cel de-al şaptelea baron Hughley, el a fost. 

El ridică privirea surprins. 

— E limpede că tu şi Catherine nu v-aţi certat 
neîntrerupt. 

Ea se foi, părând stânjenită. 

— Mi-a spus câte ceva. Şi, după cum menţionam, am 
găsit o carte aseară - /storia Hughley. Destul de interesant 
ce poate realiza o familie cu grămezi de bani. 

Când strâmba din nas în felul acela, părea foarte 
tânără. Fiica cuiva, se gândi el, ciudat de surprins. Sora 
cuiva? aruncă pumnalul în sus, făcând-o să i se taie 
respiraţia. 

— Unde este familia ta? întreabă el, apoi aruncă 


pumnalul din nou, doar pentru a se bucura de reacţia ei. 

— O să îţi tai venele, spuse ea, şi nu va mai avea loc 
nicio nuntă. 

Aruncă pumnalul deasupra capului, prinzându-l din 
nou de mâner. 

— Am fost soldat, domnişoară Marshall. Îşi amintea cu 
siguranţă asta. Îi citase poemul acela blestemat, nu-i aşa? 

— Soldaţii se joacă cu cuţitele? întrebă ea. Credeam 
că doar nesăbuiţii fac asta. Nesăbuiţii care nu s-au tăiat 
încă. 

El îi aruncă un zâmbet periculos. 

— Dar îmi vezi faţa. Am fost tăiat negreşit pe vremuri. 
Aruncă cuțitul de cealaltă parte a camerei. 

Buf! Înfiptă în uşă, lama vibra, scoțând sunete 
armonioase. Cu ochii mari, îşi întoarse privirea dinspre el 
spre lamă şi din nou înapoi. 

— Sunt prieten cu obiectele ascuţite, spuse el. 

Ea ridică din sprâncene. 

— Foarte bine de ştiut. 

Tonul ei îl făcu să aibă un sentiment bizar. După o 
clipă îşi dădu seama că era stânjeneală. 

Doamne! Tocmai se dăduse mare în faţa ei? Ce 
Dumnezeu era cu el? Dacă voia admiraţie, nu trebuia decât 
să facă o plimbare în public. Jumătate de ţară încă dorea să 
primească autograful lui. Un număr uluitor de femei 
pretindeau că îi poartă portretul în buzunar, o schiţă 
blestemată pe care o decupaseră dintr-un ziar. 

Dar nu Lilah Marshall, bănui el. Nici Catherine 
Everleigh. Aici era ironia! Se trezise închis cu singurele 
femei din Anglia care nu se topeau după el. 

Catherine îl considera o pacoste - deţinătorul unor 
extraordinare obiecte de colecţie. Lilah ce vedea? Un 
agresor, neîndoielnic. 

Orgoliul lui nu era încântat de asta. Se cam obişnuise 
să joace rolul de erou. Era convenabil şi-l scutea de nevoia 
de a-şi crea un nou rol. Dar avea senzaţia că orice ar fi 
văzut Lilah era mult mai adevărat... şi nu era un motiv de 
mândrie. 


Îi făcu semn spre uşă. 

— Mergi atunci. Una era să o seducă. Faptul că îi păsa 
de opinia ei era mai puţin acceptabil. Dacă nu să o 
deranjezi pe Catherine, atunci să îţi pregăteşti apărarea. 

— Da, milord. Ridicându-şi fustele, se îndreptă spre 
ieşire, oprindu-se în dreptul uşii pentru a se uita din nou la 
cuţit. Este un pumnal foarte frumos, spuse ea. Poate că nu 
ar trebui să-l laşi înfipt aici. S-ar putea strica lama. 

— Lama este de oţel, spuse el scurt. Mai puternică 
decât îţi poţi imagina. Nu permitea unei femei să îi ţină 
prelegeri despre arme. 

— Prea bine. Dar, în loc să plece, se întoarse din nou 
spre el. Am aflat un lucru care s-ar putea dovedi util. 
Domnişoara Everleigh se simte singură. 

Era clar că îl credea tare de cap. 

— Da. Mi-ai spus atâta lucru. Fără prieteni, spui tu. 
Altă observaţie? Dacă nu, asta e tot. 

Ea răspunse sarcasmului lui forţându-şi gura frumoasă 
să zâmbească. 

— Ceea ce vreau să spun este că doreşte un 
susţinător. Fratele ei îi dezaprobă participarea în afaceri. A 
fost furios când tatăl lor i-a lăsat drepturi depline. Toată 
lumea a auzit obiecțiile lui. 

— Ai dreptate, spuse el. Toată lumea a auzit despre 
asta. 

— Ascultă, spuse ea scurt, pe un ton care sugera 
„imbecilule”. Este înamorată de femeile Hughley - ştiai 
asta? Au fost savante şi artiste, şi totodată soţii şi mame. 
Dar ceea ce-i place este felul în care soţii lor le-au susţinut 
interesele. Tânjeşte după acest gen de susţinere. 

Se opri aşteptând. 

Într-adevăr, era o informaţie utilă. El încuviinţă scurt 
şi iritat din cap. 

— Bine. 

Ea zâmbi, părând mult prea satisfăcută de ea însăşi. 
Şi avea în continuare pata aceea blestemată, ceea ce erao 
provocare în sine. 

Se auzi spunând: 


— Bineînţeles că doreşte un soţ care o admiră. Ce 
femeie nu doreşte asta? Dar îţi mulţumesc pentru 
observaţiile evidente. 

Ea îşi miji ochii. 

— lartă-mă! Bineînţeles că ai dreptate. Noi, femeile, 
suntem foarte previzibile. 

Apoi, cu o forţă surprinzătoare, smulse pumnalul din 
uşă, îl ridică, îl înălţă o dată în aer şi-l aruncă. Lama trecu 
pe lângă el, atât de aproape, încât simţi aerul vibrând. 

Buf! 

Cu gura căscată, se întoarse. Cuţitul ţintuia acum 
tapiseria de pe perete. Se înfipsese în ochiul leului de pe 
zid. 

Era un accident fericit. Negreşit. 

— Oh, iată, spuse ea din uşă. Se pare că o femeie te 
poate totuşi surprinde! 

Pentru a doua oară într-un sfert de oră, auzi uşa 
trântindu-se cu zgomot. 


Capitolul 6 


În seara aceea, cina începu incredibil de devreme, la 
ora 19.30. 

— Ca la ţară, spusese menajera. 

Noroc că Lilah adusese cu ea Ghidu/ doamnelor 
pentru un comportament rafinat, care conţinea un întreg 
pasaj despre bizarul program al moşiilor de la ţară. Altfel, 
habar nu ar fi avut ce voia să spună doamna Barnes. 

Când ieşi din camera ei, o apucă în direcţia greşită. 
Casa era mai mare decât părea când îi vedeai faţada. Cele 
două etaje aveau o suprafaţă amplă, ca urmare a - Lilah 
aflase din cartea despre istoria familiei - unei extensii 
aduse structurii în stil Tudor de către baroneasa Hughley a 
IV-a. Vai, baroneasa a IV-a crescuse în timpul Războiului 
Civil din Anglia, experienţă care, îşi dăduse seama Lilah, o 
făcuse să devină o ferventă admiratoare a confuziei şi 


ascunzătorilor. Anexa din spatele casei se distingea prin 
pasaje stranii şi holuri bizare şi întortocheate, şi unul dintre 
ele o condusese pe Lilah nu spre sufragerie, ci spre un 
ciudat semietaj secret, mai curând un hol scurt, unde se 
trezi zăbovind încântată şi surprinsă. 

Sus, apartamentele dădeau într-un coridor pe care se 
aflau obişnuitele armuri şi statui de marmură. Dar acest hol 
părea să fi împrumutat înfăţişarea palatului oriental al 
vreunui nabab. Lespezile de piatră erau acoperite de 
covoare turceşti. Paravane frumos sculptate ascundeau 
zidurile de mortar. 

Casa de licitaţii avea pretenţii de grandoare. Dar 
dincolo de camerele publice îmbrăcate în marmură era, la 
urma urmelor, un loc al afacerilor, cu duşumele goale şi 
mobilă funcţională. Lilah nu se mai aflase niciodată într-un 
loc care să vorbească atât de grăitor despre un patrimoniu 
al puterii şi al averii ca acest loc - şi avea libertate deplină 
să îl exploreze. Ce amuzant! 

Cineva ocupa zona, căci lămpile de pe perete erau 
aprinse. Uitându-se la ceasul de buzunar (nu tocmai potrivit 
pentru o toaletă de seară, dar Lilah nu de dezbărase de 
toate vechile ei obiceiuri; toate rochiile pe care le avea 
conţineau un buzunar ascuns sau două), descoperi că mai 
avea suficient timp până la cină pentru a-şi îngădui să dea 
o scurtă tură. Dacă va fi descoperită, va susţine pur şi 
simplu că era datoria ei, ca asistentă a domnişoarei 
Everleigh, să facă turul locului. Aceste paravane, de 
exemplu, ar putea aduce un preţ bun la licitaţie. 

Pe micul hol se aflau patru uşi. Le deschise cu 
uşurinţă cu agrafa. Prima era un mic salon frumos, cu tapet 
închis şi tablouri mari şi încântătoare în ulei, în care 
apăreau o serie de descendenţi Hughley şi ogarii lor. 

In a doua încăpere dădu peste o masă de biliard, cu 
postavul verde vizibil ros de timp şi de umezeală. Un iz de 
fum de pipă persista în mobilă. 

A treia cameră era o baie frumoasă, acoperită cu 
faianţă marocană. 

lar cea de-a patra încăpere... ah! În şemineu mocnea 


focul şi pe o măsuţă ornamentată se afla un pahar de vin 
pe jumătate gol. 

Ezită, cu mâna pe clanţă, tulburată de curiozitatea 
irezistibilă care o cuprinsese. Era o femeie practică. 
Pragmatismul era cel mai mare avantaj al unei femei pe 
lume. Lord Palmer era duşmanul ei. Interesul ei faţă de el 
era doar... practic. Trebuia să afle cât mai mult posibil 
despre el, pentru a se proteja mai bine. 

Intră în cameră. Biroul era acoperit cu diverse scrisori, 
multe dintre ele purtând sigilii diplomatice. Un grup ciudat 
de corespondenţi - toţi ruşi, dintre care pe unii îi cunoştea, 
căci erau clienţii casei de licitaţii. Obolensky era un emisar 
special al ţarului, căruia Susie îi arătase colecţia slavă în 
timpul petrecerii de săptămâna trecută. 

Dădu scrisorile deoparte. Sub ele se afla o hartă mare 
a Londrei, pe care cineva încercuise locul în care se găsea 
casa de licitaţii. Şi alte zone fuseseră marcate - cartiere pe 
care un aristocrat le evita de obicei. Bethnal Green, St. 
George's-in-the-East - acestea făceau parte din teritoriul lui 
Nick, fiind zone sărace, ai căror potentaţi îi plăteau taxe 
lunare unchiului ei. 

Bethnal Green. Cine era ştabul din Bethnal Green? Un 
rus, nu-i aşa? 

Se dădu înapoi, încruntându-se. De ce un englez care 
era erou de război avea aceste interese? Dacă acest loc ar 
fi fost o scenă, asemenea recuzită îl transforma în spion... 
şi nu pentru Anglia. 


Cina fu în mod previzibil lipsită de veselie. Palmer 
încercă să o ademenească pe domnişoara Everleigh să 
vorbească mai mult despre ea însăşi. Ea îi răspunse cu o 
curtoazie iritată, fără a-i respinge neapărat farmecele, cât 
afişând o mască de perfectă indiferenţă. 

El îndreptă conversaţia spre Buckley Hall. Acum, 
domnişoara Everleigh deveni mai animată. În timp ce Lilah 
bău un singur pahar de vin şi se chinui să înghită bucăţelele 


de vânat lăsat prea mult pe sobă, domnişoara Everleigh se 
lansă într-o nouă prelegere despre mobilierul Regelui 
Soare. 

Liah nu era atrasă de fantezii paranoice. Viconţii 
englezi nu se deranjau cu spionajul, mai ales nu pentru ruşi. 
Bineînţeles că nu. 

Palmer îi remarcă tăcerea. 

— Cum te simţi, domnişoară Marshall? Pari obosită. Ți- 
ai propus un ţel epuizant? 

Înţelese că era o referinţă subtilă la pumnalul pe care 
îl aruncase. 

— Nu, spuse ea vioaie, nu mă resimt câtuşi de puţin. 
Te doare braţul, domnule? 

Păreau că existau două subiecte, de fapt, care îi 
stârneau entuziasmul domnişoarei Everleigh, cel de-al 
doilea fiind manierele lui Lilah. 

— Ai putea să te abţii să pomeneşti părţi ale corpului 
la masă, spuse ea glacial. Sunt surprinsă, domnişoară 
Marshall. Credeam că principalul talent pentru care te-a 
angajat fratele meu este politeţea în conversaţie. ` 

Lilah îşi amână replica, sorbind lung din vin. Într-o 
bună zi, în curând, s-ar putea ca domnişoara Catherine 
Everleigh să aibă un motiv pentru a fi recunoscătoare că 
această fată Everleigh avea alte talente - cum ar fi 
descifrarea misterelor masculine. 

— lertaţi-mă, spuse ea calm. Este adevărat, mă simt 
oarecum obosită. Nu sunt obişnuită cu programul de la 
ţară. 

Ceea ce făcu să se aştearnă liniştea din pricina uluirii. 

— Nu ai mai fost niciodată la ţară? întrebă domnişoara 
Everleigh în cele din urmă, ca şi când nu ar fi auzit bine. 

— Am fost pe litoral, domnişoară. Dar doar pentru o 
zi. 

— Atunci vei avea surprize plăcute, spuse Palmer. 
Liniştea, în primul rând. 

— Da, am observat azi-noapte. 

Laolaltă cu bezna cumplită de afară, care o îngrozise 
şi o făcuse să stea trează până în zori, citind cartea aceea 


despre familia Hughley. 

Ca şi când i-ar fi citit gândurile, Palmer spuse: 

— Domnişoara Marshall mi-a studiat strămoşii astă- 
noapte. A dat peste un volum străvechi despre istoria 
familiei în camera ei. Ai reuşit să îl termini, domnişoară 
Marshall? 

Ea îi zâmbi. 

— Din scoarţă-n scoarță. 

— Păcat, spuse domnişoara Everleigh. Poate că 
somnul te-ar fi ajutat să fii mai utilă. Sper că nu vei pierde 
şi noaptea asta. 

Lilah îşi muşcă limba. 

— Nu, domnişoară. Cred că voi dormi foarte bine. 

— Excelent. Deşi sper că vei ieşi din cameră mai 
devreme decât ai reuşit azi-dimineaţă. 

Lilah nu îngădui ca zâmbetul ei să pălească vreo clipă. 
Însă îşi găsi alinarea jucându-se cu cuțitul de la cină. Era 
ascuţit, şi faptul că ştia că dacă voia putea să o scape pe 
domnişoara Everleigh de şuviţa aceea rebelă care îi ieşise 
din coafura blondă îi dădea satisfacţie. Nici măcar nu avea 
nevoie de un moment de zăbavă pentru a ţinti. 

Simti că Palmer o priveşte. Se uită spre el. El îşi lăsă 
grăitor ochii spre cuţit. 

Îşi puse mâna la loc în poală. 

În obrajii lui apăru gropiţa. Se lupta să nu râdă. 
Dregându-şi glasul, se întoarse şi îi adresă o întrebare 
neînsemnată domnişoarei Everleigh. Noi discuţii despre 
Regele Soare. 

Lilah oftă. Lucrul cel mai deranjant pe care şi-l putea 
închipui era că, în momente neaşteptate, simţea că îl 
plăcea cu adevărat. Era agresiv şi o şantaja, dar asta îl 
făcea să nu fie prea diferit de multe din cunoştinţele 
tinereţii ei. După ce îşi dăduse seama că îi furase 
documentele în alt scop decât acela de a o chinui, 
descoperise că furia i se evaporase. Era mersul lumii, la 
urma urmelor; făceai ce trebuia pentru a-ţi merge bine. lar 
ea fusese stângace - aproape că implorase să fie prinsă 
ascunzându-se sub biroul acela. 


Nu, indignarea morală nu ar fi ajutat-o să ajungă să 
nu-l placă. Nu când el, spre deosebire de majoritatea celor 
din tagma lui, îi vorbea ca unei persoane reale. Nu când îi 
înţelegea glumiţele şi râdea, chiar dacă rezervat. 

Nici el nu voia să o găsească fermecătoare. Era 
evident. Ce mai pereche erau, străduindu-se să nu se placă 
unul pe celălalt, în ciuda faptului că fiecare dintre ei avea 
motive temeinice pentru a o face. 

Dar, în cazul în care complota pe ascuns... ei bine, 
atunci îl putea uri cu adevărat. La urma urmelor, ipocrizia 
era însuşirea pe care o agrea cel mai puţin. Un trădător 
care se deghiza în erou de război? Era o treabă mai 
murdară decât aceea la care se deda unchiul ei. 

ÎI studie în timp ce flirta cu domnişoara Everleigh. Nu 
îşi putea alunga suspiciunile pe care i le sugera instinctul. 
Ceva nu era în regulă, dar nu simţea că era periculos - nu 
într-un mod ascuns, cel puţin. Mai curând... într-un fel care 
avea de-a face cu sărutul. 

„Dumnezeu să mă ajute!” Privi în jos spre farfurie 
pentru a-şi ascunde îmbujorarea. Dacă l-ar cunoaşte mai 
bine, asta ar ajuta-o să se hotărască în privinţa lui. Insă 
timpul petrecut în prezenţa lui nu părea decât să-i 
submineze şi mai mult raţiunea. 


x 


Zilele căpătară un tipar previzibil. Lilah nu mai fu 
invitată din nou la cină, ceea ce îi convenea de minune. Lua 
masa în salonul ei, apoi citea până la epuizare, copleșită de 
întunericul care îi displăcea, în zori, se grăbea - fără să 
reuşească - să ajungă înaintea domnişoarei Everleigh la 
micul dejun. Apoi, în următoarele zece ore, călca pe urmele 
stăpânei sale ca un câine supus, făcând tot posibilul să afle 
mai mult despre aceasta fără a părea prea guralivă, prea 
directă sau neatentă la sarcinile pe care i le încredința. 

În unele zile, domnişoara Everleigh îşi pierdea 
răbdarea cu ea şi o trimitea să caute prin încăperi de una 
singură, instruind-o să pună deoparte şi să ia notițe cu 


privire la obiectele care promiteau a fi valoroase. Zilele 
acestea erau de-a dreptul magice. In copilărie, Lilah şi sora 
ei se prefăcuseră deseori că erau exploratori, căutând 
comori îngropate în casa lor. Acum făcea acelaşi lucru, dar 
în loc să descopere bănuţii pe care îi ascundea tatăl ei, 
scotea la iveală obiecte care îşi aveau locul în muzee. Sub 
un morman de pânze îngălbenite găsi o pereche de 
sfeşnice de argint cu gravuri sofisticate în care apăreau 
diverse fiare exotice, elefanţi şi tigri. Deschise cu forţa un 
scrin stricat şi din acesta începură să cadă piese de şah 
sculptate în fildeş şi încrustate cu pietre preţioase. In 
colţurile acoperite de pânze de păianjen se ascundeau 
figurine, farfurii de porțelan şi faianţă frumos pictată, 
abandonate şi uitate de generaţii de mult stinse. 

Între timp, pe fereastră, vedea lucruri pe care viaţa de 
la oraş nu i le arătase niciodată. Un apus roşu ca sângele, 
pe un cer atât de amplu încât era o minune că norii nu se 
pierdeau. Furtunile se arătau la orizont cu două ore înainte 
de a ajunge, aşa că puteai vedea ploaia căzând în 
depărtare, în timp ce soarele strălucea încă pe deasupra 
gazonului. Într-o zi, apăru un grup de spoitori într-o 
caravană galbenă, care îşi vindeau mărfurile. Domnişoara 
Everleigh nu o lăsă să meargă să îi întâlnească, dar privi de 
la fereastră în timp ce menajera cumpăra oale şi tigăi de la 
ei. 

Fiona nutrise visul de a îmbătrâni la ţară. Proprietăţile 
în Londra erau foarte scumpe, dar economisind cu grijă 
puteai cumpăra o căsuţă într-un sat departe de Londra, 
unde nimeni nu avea să descopere trecutul unei fete. Işi 
făcuse obiceiul să memoreze poeme despre uliţe de ţară, 
pârâiaşe care susurau şi altele asemenea. 

„Dar nici măcar nu ştii dacă ne va plăcea la ţară”, îi 
spusese Lilah cândva. 

„Ei bine, într-o zi vom merge şi vom afla, nu-i aşa?” 

Acum Lilah se trezi în mijlocul visului surorii ei. Dar 
programul istovitor al domnişoarei Everleigh nu-i lăsa nicio 
ocazie să exploreze împrejurimile... Până într-o după- 
amiază când o trimise în cel mai depărtat colţ al casei şi 


uită să o cheme apoi. Soarele era încă sus pe cerul senin 
când termină de lucru. În cele din urmă, văzu şansa de a 
explora farmecul pastoral. 

Insă, după ce făcu trei paşi pe pajişte înspre pădure, 
descoperi ceea ce Fiona nu ar fi ghicit niciodată, iar poeţii 
nu se obosiseră nicicând se menţioneze: aerul de ţară era 
otrăvitor! Întâi începură să i se umezească ochii. Apoi 
începu să o mănânce nasul. După ce strănută a treia oară, 
se întoarse în casă extrem de alarmată. 

Avu norocul să dea peste Lord Palmer în holul de la 
intrare. 

Era îmbrăcat pentru călărie, cu cizme înalte şi o haină 
de vânătoare strâmtă. 

— Unde este domnişoara Everleigh? întrebă el sec. De 
ce nu eşti cu ea? 

Ea ridică un deget. Urmă încă un strănut. 

— Ai o singură sarcină aici. Işi sublinie ideea lovindu- 
se cu cravaşa peste coapse. Să asişti... 

Strănutul explodă, aruncând-o un pas înapoi. 

— E îngrozitor afară! spuse ea. Nu te duce! 

El clipi. Ea strănută din nou. Când accesul se încheie, 
ea văzu că pe buzele lui înflorea un zâmbet. 

— Te-a prins alergia la polen? 

— Asta este? Se poate vindeca? Eu... Strănută din 
nou. La naiba! 

El îi dădu o batistă, pe care şi-o duse recunoscătoare 
la nasul care începuse să-i curgă. Mirosea a săpun, a piele 
şi a bărbat curat, cu un vag iz de cal. 

— Evită spaţiile verzi, spuse el, şi îţi vei reveni. 

— Para fi o mulţime aici, spuse ea nefericită. Cu toate 
astea, el părea cât se poate de sănătos, iar pielea lui 
bronzată era brusc suspectă. Stătuse în soare cu puţin timp 
în urmă. Cum de nu suferi? 

— Am crescut la ţară, spuse el. 

Suna ca un blestem. 

— Trebuie să merg să mă întind. 

Dar când se pregăti să plece trecând pe lângă el, o 
prinse de braţ. 


— Trebuie să mergi să o ajuţi pe domnişoara 
Everleigh. Nu eşti aici în vacanţă. 

— M-a pus să lucrez singură şi... Se eliberă la timp 
pentru a-l scuti de următorul strănut. Probabil că nu mă va 
întâmpina cu braţele deschise în starea asta, nu-i aşa? 

Se uită la ea şi oftă. 

— Bine. Vino cu mine! Răsucindu-se pe călcâie, porni 
de-a lungul holului. 

Ea se grăbi după el. Un traseu scurt, şerpuitor şi 
derutant îi conduse în faţa unei uşi care dădea în holul pe 
care-l descoperise înainte, încetini, un fior tulburător 
distrăgând-o de la starea ei de nefericire. O conducea în 
biroul lui! Ce va spune despre scrisori? Ar fi mai înţelept să 
se prefacă a nu le observa? 

Dar se dovedi că  înlăturase documentele 
incriminatoare. Cu draperiile trase şi lumina răspândindu-se 
pe covorul turcesc strălucitor, încăperea arăta foarte 
diferită - un loc în care era mult mai puţin probabil să se 
comită acte de trădare. Se simţi deodată nesăbuită. Aerul 
de ţară îi distrugea mintea, ca şi sănătatea. Nu era deloc 
trădător. Trebuia să existe un motiv întemeiat pentru care 
strângea toate hârtiile acelea. 

Dar atunci de ce le ascunsese? Nu se ascund decât 
lucrurile care nu trebuiau văzute. 

El se îndreptă spre un dulăpior elegant, scoțând o 
carafă. 

— Oricât ar părea de ciudat, whisky-ul este cel mai 
rapid leac. Turnă un deget într-un pahar şi i-l aduse. Voi 
lăsa o cantitate în bucătărie ca să o ai la îndemână. Sună 
să-ţi aducă un alt pahar diseară, cu o lingură de miere. Asta 
o ajuta întotdeauna pe mama mea. 

— Înseamnă că şi ea fost crescută la oraş? 

Poate că mama lui era o rusoaică nobilă, ceea ce ar 
explica legăturile sale cu oamenii de vază de această 
naţionalitate. 

— În Sussex. 

El îşi miji ochii. Un jurnalist descrisese culoarea 
acestora drept „nuanţa scânteietoare a soarelui de vară”. 


Citind descrierea, Lilah pufnise. Dar acum recunoscu 
înciudată că era o descriere foarte reuşită. Deşi avea 
rezerve atunci când venea vorba despre părul lui auriu şi 
dacă acesta semăna într-adevăr cu o coamă leonină de o 
splendoare magnifică. 

— Nu văd de ce te priveşte asta, spuse el. 

Işi aminti de dispoziţia lui din seara în care îşi văzuse 
sora pe stradă. Familia lui, dintr-un motiv sau altul, îl 
tulbura. li aruncă un zâmbet în semn de scuză. 

— Nu vreau decât să alcătuiesc o hartă - o listă cu 
locuri care sunt sigure pentru a fi vizitate şi nu mă vor 
ucide când ies în aer liber. 

Un zâmbet vag îi alungă asprimea. 

— Boala nu este atât de periculoasă. Neplăcută, 
recunosc, dar nu îţi pune viaţa în pericol. 

— Spune cineva care nu suferă din pricina asta! Sorbi 
lung din whisky. Nu pot să cred că nu suntem avertizaţi 
înainte de a pleca din oraş. Crede-mă, nu a fost nevoie 
decât de o pală de aer şi deodată mă sufocam. Se gândi cu 
invidie la toţi oamenii care respirau fără greutate în clipa 
aceea aerul îmbâăcsit de funingine din Londra. 

— Nu vreau să par nepăsător, spuse el. Ştiu că mama 
suferă mult în această perioadă a anului. 

Privi pe fereastră, pe care se vedea o privelişte 
frumoasă, cu stejari şi arbuşti în floare. Flori otrăvitoare. 

— Dar whisky-ul ar trebui să ajute. Cum te simţi 
acum? 

Ea trase aer în piept de probă şi nu-i veni să strănute. 

— Da, spuse ea, cred că funcţionează. Entuziasmată, 
termină restul paharului. Poţi să-mi mai torni puţin dacă 
vrei. 

El râse. 

— Cred că un deget îţi ajunge. 

— Pun pariu că mama ta ar fi de partea mea. Ezită. 
Provine din Sussex? 

— Familia ei vine din Irlanda. Se aşeză vizavi de ea. 
Şi, dacă-mi amintesc bine, nu s-a plâns niciodată de alergie 
când îşi vizita verii. Aşa că, iată domnişoară Marshall: 


Tipperary este cea mai sigură destinaţie pentru tine. 

— Tipperary! Dar propria... 

Se opri, îngrozită de ce era cât pe ce să spună. 

— Şi familia ta este din Tipperary? întrebă el afabil. 

— Nu. Bineînţeles că nu. De fapt, din Surrey. 

„Ce neghiobie!” De trei ani era Lilah Marshall, fiica 
unui funcţionar care provenea din blândele şi ireproşabilele 
ţinuturi din jurul Londrei. lar acum, năucită de blestemata 
alergie, aproape că distrusese întregul efort. 

Cu capul înclinat, el o studia. 

— Cu toate astea, ai un aer de irlandeză. 

Ea tresări. 

— Bineînţeles că nu. 

Fiona arătase a irlandeză - Fiona cu părul arămiu şi 
ochii mari şi verzi ca iarba. Semăna cu tatăl ei din punctul 
acesta de vedere. 

Pe de altă parte, Lilah semăna cu mama lor. Părul 
negru şi ochii albaştri. „Păsăruica mea englezoaică”, îi 
spunea tatăl ei. „Nu ai atrage deloc atenţia într-un grup de 
anglicani”. 

O spunea ca pe un compliment, desigur. Să fii în stare 
să te strecori neobservat era un mare avantaj pentru cei 
din breasla lui. 

— Nu, mă tem că am dreptate. Gropiţa apăruse în 
obrazul lui Palmer, aşa că ştia că trebuia să se pregătească 
să fie luată peste picior. Văd limpede ceva din patria 
străveche la tine. 

— Nu prea cred, milord. Sunt o fată obişnuită din 
Anglia. 

El ridică din sprâncene. 

— Dar pare prea simplu. Pe când eu mă gândeam în 
schimb la... Se opri, părând uimit. Ei bine, faci în aşa fel 
încât să pari deopotrivă de simplă ca numele tău. Marshall. 
La fel de englezesc, s-ar putea spune, ca friptura de 
duminică. |n ochii lui chihlimbarii apăru o scânteie 
diavolească. Perfectă, ştearsă şi absolut deloc ieşită din 
comun. Foarte convenabil pentru o hoaţă. 

Cu siguranţă avea sânge irlandez. Nicio altă rasă nu 


poseda darul de a vedea cu ochii minţii. 

— Sunt o fată Everleigh, spuse ea. Noaptea aceea în 
biroul domnului Everleigh a fost un caz singular. 

— Dar ai recunoscut singură, spuse el, că „ţi-ai ieşit 
din mână”. Prin urmare, cândva te ocupai de hoţii mult mai 
des. 

— Marshall este un nume frumos, spuse ea pe un ton 
ridicat. Cu nimic mai prejos decât Stratton din punctul meu 
de vedere. 

— Într-adevăr. Nu te pot contrazice. Şi care este 
numele mamei tale, pot să întreb? 

Se lăsă pe spate, întinzându-şi picioarele lungi, fără să 
vrea - sau poate în mod deliberat - încordându-şi 
musculatura pronunţată a coapselor. Pantalonii aceea îi 
veneau ca o mănuşă. Efectul era... tulburător. 

— Numele mamei mele? repeta ea absentă. Nimeni 
nu o întrebase vreodată asta. Avea nişte gambe foarte 
puternice, nu-i aşa? Nu îşi dăduse seama că gambele 
puteau fi frumoase, însă pielea de căprioară în care erau 
învelite o dovedea. Pline de muşchi! Dacă ai scoate 
gambele acelea la licitaţie, toate doamnele ar participa. 
Smith, spuse ea, o chema Smith. 

— Bineînţeles! Scoase un râset profund şi răsunător. 
Smith şi Marshall. John Marshall, îndrăznesc să ghicesc, şi 
Mary Smith. 

Ea îl privi sfidător la rândul ei. 

— Sarah Smith. Acum trebuia să ţină mintea asta, în 
caz că o testa din nou mai târziu. Dar ce amabil din partea 
ta să te interesezi de genealogia mea, Lord Palmer. 

— Oh, te găsesc din ce în ce mai interesantă de la un 
minut la altul. 

Se opri, încruntându-se. 

Ea se luptă cu imboldul de a se simţi flatată. 
„Interesantă” nu era un compliment. Cei bogaţi foloseau 
cuvântul acela pentru o serie de nimicuri amuzante. Pentru 
Dumnezeu, mult prea des îl foloseau pentru a descrie 
vremea. 

Mai exact, curiozitatea lui s-ar putea să-i vină de hac. 


— Aş vrea să merit interesul tău, spuse ea. Dar vai, nu 
este nimic remarcabil în povestea de dragoste dintre un 
funcţionar şi fiica colegului său. Tu, pe de altă parte - ce 
idilă grandioasă trebuie să fi fost ca un viconte englez să se 
îndrăgostească de o irlandeză. 

— Pe jumătate irlandeză, spuse el. Şi nu atât de rar pe 
cât ai crede. Aşadar, tatăl tău a fost funcţionar, nu-i aşa? 
Unde lucra, domnişoară Marshall? 

— Cum s-au întâlnit părinţii tăi? Ador poveştile de 
dragoste reuşite. 

— Da, îmi dau seama că îndrăgeşti o serie de poveşti. 
Mie, unul, îmi plac cu deosebire poveştile despre ghinioane. 
Se aplecă, lăsându-şi greutatea pe coapse şi sprijinindu-se 
într-un cot. Işi suflecă mânecile; antebraţele bronzate 
păreau tari ca fierul, acoperite de un puf auriu. Venele 
ieşeau în evidenţă. Spune-mi cum a ajuns fiica unui 
funcţionar care respectă legea să dobândească iscusinţa 
unei spărgătoare şi a unei hoaţe? 

Cu inima bătându-i neregulat, Lilah se ridică. 

— Ei bine, mă simt într-adevăr mult mai bine acum. 

Cu un zâmbet viclean, se ridică şi el în picioare. 

— Mă bucur să aud asta. Imi vei spune cândva 
adevăratul tău nume, domnişoară Marshall? 

Ea reuşi să râdă. Nu ştia nimic altceva decât ceea ce ÎI 
făcuse ea să bănuiască. Cum se trădase, habar n-avea - 
ceea ce, în sine, o preocupa mai mult decât orice altceva. 

Mai întâi îl lăsase să o prindă furând. Acum îl lăsa să 
vadă prin ea. 

Sau chiar citea gândurile? Acum că ştia că era parţial 
irlandez, vedea semne în sensul acesta peste tot - silueta 
lui musculoasă; maxilarul pătrat, înălţimea impresionantă şi 
umerii laţi. „Nu e flăcău ca flăcăii din Tipperary”, după cum 
obişnuia să cânte verişoara Sally. 

— Ce amuzant eşti, Lord Palmer! Şi ce imaginaţie ai! 

— Şi ce nedumerit sunt, spuse el afabil. Căci îmi dau 
seama că o gazdă înţeleaptă ar trebui să-şi cunoască 
oaspeţii mai bine decât mine. 

Ceea ce suna ca o ameninţare deghizată sub cuvinte 


plăcute. Ultimul lucru de care avea nevoie din partea lui era 
să trimită vreun detectiv să afle mai multe despre ea. Dacă 
cineva de la Everleigh prindea de veste despre interesul 
lui? 

— Dar nu sunt oaspetele tău, spuse ea. 

— Nu. Zâmbetul lui căpătă un aer ameninţător. Nu 
eşti deloc un oaspete, nu-i aşa? Dar, cu toate astea, eşti 
încântătoare. 

Fusese pregătită pentru o nouă împunsătură - nu un 
compliment. 

— Mulţumesc. 

— Nu-mi mulţumi. Întinse mâna şi îi atinse obrazul cu 
degetul. În ritmul acesta, spuse el încet, în scurt timp îţi vei 
dori să fii mai ştearsă. _ 

O atinse doar cu buricul degetului. Insă acel mic punct 
de contact o ţintui pe loc. 

— Ştii, spuse el, aveai o pată exact în locul ăsta în 
ziua în care ai sosit aici. 

Uluirea o făcu să răspundă cu întârziere. Ce ciudat că 
îşi amintea acest lucru! 

— Da, nu am... observat-o până când nu m-am 
îmbrăcat pentru cină. Fusese plină de praf şi mizerie peste 
tot. 

— Mi-a părut rău că dispăruse când ai venit la masă. 

Ea clipi. 

— Dar... de ce? 

— Am vrut să o şterg cu limba. 

Gândul acesta îi făcu stomacul să se topească într-un 
mod straniu. 

— Ce ciudat, şopti ea. 

— Oh, pot deveni şi mai ciudat. Se aplecă şi îi atinse 
lobul urechii cu vârful limbii. Îi şopti în ureche: îmi place 
gustul tău. 

Ea se înfioră. 

— Tu... înghiţi în sec. Sună de parcă ai vrea să mă 
mănânci. 

— Cu înghiţituri mici. Întreabă-te dacă ţi-ar plăcea. Se 
dădu înapoi, cu o privire aprinsă şi neclintită. Vrei să te duci 


să o cauţi pe domnişoara Everleigh? Sau stai aici cu mine? 

Îşi apucă fustele şi dădu fuga afară. Abia la capătul 
holului încetini pasul. Ce tulburare bizară! O singură 
atingere cu buricul degetului, cu vârful limbii şi câteva 
cuvinte şoptite nu ar fi trebuit să o răvăşească în halul 
acesta. 

La jumătatea drumului spre pod înţelese. Născocise 
modul perfect de a o tortura. Fiecare atingere, fiecare 
degustare - mai rău, fiecare dovadă de înfrânare - îi 
ademenea trupul să intre în contact cu el. O făcea să 
tânjească să fie nesăbuită. 

Ei bine, era un depravat! Unul adevărat, nu mocofanii 
stângaci care umblau prin sala de bal de la Everleigh. li 
stârnea curiozitatea şi dorinţa, subliniind mereu că 
alegerea îi aparţinea ei. 

Şi trucul funcţiona! Vulnerabilitatea ei în faţa acestei 
strategii o ului. Întotdeauna se considerase mai înţeleaptă 
decât fetele care dăruiau săruturi în schimbul parfumurilor 
şi al bijuteriilor. Ce atracţie puteau exercita obiectele 
materiale când preţul lor te putea costa independenţa? 

Dar Palmer nu încerca să o mituiască. Nu o făcea 
decât să devină conştientă de propriile-i dorinţe - şi de 
invitaţia de a le explora, dacă dorea. „Intreabă-te! 
Înghiţituri mici”. 

Făcea poezie erotică din dreptul ei de a alege. 
Periculos, într-adevăr! 

În pod o aştepta o altă surpriză. Domnişoara Everleigh 
stătea în genunchi pe duşumea, înconjurată de mormane 
de material, cu o faţă strălucitoare şi plină de exaltare. 
Ridică privirea, iar bucuria ei vizibilă o făcea să fie 
răpitoare. 

— Brocart persan. Ridică o bucată de mătase 
strălucitoare şi, miracolul miracolelor, râse. Dinastia 
safevidă! Îţi vine să crezi? 

Lilah încearcă să zâmbească. Dacă Palmer dorea să 
se concentreze asupra sarcinii ei, ar face bine să nu o mai 
atingă. Erau anumite lucruri pe care nu trebuia să le 
cunoască despre ea însăşi - slăbiciuni care mai bine 


rămâneau neexplorate. _ 

— E nepreţuită, continuă domnişoara Everleigh. Intr- 
adevăr, ţi-ai imaginat vreodată că această casă va conţine 
ceva atât de uluitor? 

— Nu, spuse Lilah melancolică. Nu mi-am imaginat. 

Capitolul 7 


Aşteptarea nu se potrivea cu firea lui Christian. Şi nici 
Catherine Everleigh. Dovedea un devotament admirabil 
faţă de munca ei şi prea puţin interes faţă de orice altceva. 
Conversaţiile lor la cină curgeau doar când vorbeau despre 
descoperirile ei. El nu voia să o convingă să îl privească aşa 
cum ai privi un prieten, cu atât mai puţin să divulge 
informaţii confidenţiale despre clienţii ei ruşi. 

În schimb, îşi punea speranţele în hoaţa lui. 
Dimineaţa, patrula la graniţele proprietăţii şi asculta 
raportul oamenilor pe care îi angajase să stea de pază 
acolo. La mijlocul zilei, lua prânzul cu ochii pe rapoartele 
din parlament, punându-se la curent cu dezbaterile pe care 
va trebui să le cunoască când, în cele din urmă, avea să-şi 
preia locul în Camera Lorzilor. lar după-amiaza... 

După-amiaza se întâlnea cu hoaţa sa. 

La îndrumarea lui, Lilah Marshall se furişa în 
apartamentele lui Catherine în timpul cinei pentru a face 
copii după corespondenţa doamnei. In fiecare după-amiază, 
la 16.30, când Catherine se retrăgea să tragă un pui de 
somn, Lilah îi aducea copiile în birou. 

Dar în cazul în care Catherine conspira cu Bolkhov, nu 
îi scria niciodată. Scrisorile ei erau în mare despre datoriile 
tot mai mari ale fratelui ei. Avocaţii, contabilii, chiar şi 
brokerii care se ocupau de acţiunile Everleigh - niciunul nu 
era scutit de acuzaţiile lui Catherine. Era o lectură jalnică. 
Şi inutilă. Însă continua să îi ceară lui Lilah să copieze 
scrisorile, iar apoi, după ce le livra, să stea o vreme cu el, 
ţinându-i companie. 

Nu era ceva lăudabil pentru el, fără îndoială, că acest 
tête-à-tête devenise punctul culminant al programului său. 


Ar fi fost mai bine să se concentreze asupra amplei sarcini 
de a se familiariza cu îndatoririle care îl aşteptau - politica, 
conducerea unor mari moşii şi alte diverse obligaţii pe care 
le avea deţinătorul titlului de Lord Palmer. Şi se ocupa de 
asta... până la 16.30. 

La ora aceea apărea Lilah. Aştepta până citea el 
scrisorile. Apoi îi oferea ceai şi o atrăgea în conversații 
frivole, îngăduindu-şi să amintească la ce sperase cândva: 
căldura şi confortul deplin ale unei vieţi liniştite. Tovărăşie. 
O blândă afecţiune. 

Faptul că găsea umbra acestor vechi năzuinţe în 
compania unei hoaţe părea o glumă proastă. Dar oarecum 
adecvată. 

Christian nu-şi făcea iluzii în privinţa lui. De la 
moartea fratelui său, se cufundase în visuri criminale. 
Râvnind după sânge la fel de aprig ca un îndrăgostit după 
iubita sa, visurile lui erau iremediabil contorsionate, 
nemaiputând îmbrăţişa vechile speranţe. Nu îşi mai putea 
imagina cu vreo fărâmă de optimism reîntoarcerea la genul 
de inocenţă care îţi permitea să îţi limitezi visurile la o casă 
plină de milieuri lucrate de mână şi râsete blânde. Şi chiar 
dacă ar putea... nu asta era viaţa hărăzită unui pair al 
regatului. 

Şi totuşi... la 16.30, îl îndepărta pe Lord Palmer şi îşi 
amintea de Kit Stratton. Un bărbat fără duşmani. Un flăcău 
care, la academia militară, fusese renumit pentru farsele 
sale, pentru chiuluri, pentru obrăznicia arătată profesorilor 
şi pentru tot felul de flirturi cu fetele localnice. 

Lilah îl plăcea pe acest bărbat. Nu vedea în el o 
fantomă, un impostor în pielea lui Lord Palmer. In fiecare zi, 
intra în biroul lui Christian cu un aer rigid studiat. Dar nu 
pleca niciodată înainte de a se îmbujora de atâta râs. 

— Întreab-o de British Museum, îi spuse ea într-o 
după-amiază, în timp ce stăteau la fereastră, bând un ceai 
tare. Vorbea despre colecţia orientală azi-dimineaţă. 
Vorbeşte cu fervoare despre ce nu e în regulă cu ea. 

— Bineînţeles că da. Se abătuse de la obiceiul său, 
fiind prea agitat pentru a citi; fusese la o plimbare călare 


după prânz. Exerciţiul îl ostenise, îl relaxase şi se lăfăia 
nonşalant în fotoliu, cu cizmele pe pervaz şi picioarele 
încrucişate. Să găsească nod în papură este distracţia ei 
preferată. 

Ceea ce nu se putea spune, din fericire, despre hoaţa 
lui. 

Ea ridică din umeri. 

— Aşa trebuie, presupun. Ce fel de curator este acela 
care nu poate găsi defecte? 

Arăta foarte bine în ziua aceea, într-una dintre rochiile 
ei mai puţin serioase - din catifea albastră drăguță, cu un 
guler pătrat. Nuanţa îi întuneca ochii mari şi rotunzi, 
împrumutându-le culoarea norilor ce anunţă furtuna, locul 
ei brunet nu ieşise din agrafe, dar nu-şi pierduse speranţa; 
era încă devreme. 

— Oh, să găseşti defecte este o iscusinţă valoroasă, 
spuse el. lar ea o aplică în numeroase domenii. Aseară la 
cină, a decis că principala problemă a armatei britanice 
este tendinţa noastră de a înrola soldaţi din drojdia 
societăţii. 

— Dumnezeule! Uneori, cu ochii ei rotunzi şi gura 
aceea mare şi drăgălaşă, îl făcea să se gândească la un 
omuleţ creat doar pentru a transmite emoţii. In clipa aceea 
radia o consternare amuzată. 

— Şi ce ai răspuns? 

El înălţă ceaşca, inspirând adânc aburul. 

— l-am spus că drojdia societății s-a dovedit 
surprinzător de vitează în faţa ghiulelelor, în vreme ce 
creme de la creme părea mai mulţumită să critice de la 
distanţă. 

— lar ea ce-a răspuns? 

El ridică din sprâncene. 

— A întrebat dacă mă refeream la mine. 

Râsul ei era răguşit, un sunet fantastic de cald şi de 
bogat, o răsplată mult prea generoasă în sine. Ar fi putut 
convinge un nătâng că era întruchiparea eleganţei, printr- 
un simplu chicotit. 

— Nu e uşor să dai o replică la asta, cred! 


El lăsă ceaşca jos. 

— Da, un şah mat frumos. Fie menţionam că am fost 
pe front, plasându-mă astfel printre cei care alcătuiau 
drojdia societăţii, fie opusul, recunoscând laşitatea. 

Ea bătu cu linguriţa în farfurioară. 

— Ei bine, ce ai ales? 

— Am întrebat-o dacă vrea să-mi vadă medaliile, 
spuse el făcând cu ochiul. 

— Dă-mi voie să ghicesc: te-a sancţionat pentru 
vanitate. 

— Nu, a spus că a studiat Crucea Victoria şi a regretat 
aflând că medalia era făcută din bronz simplu. Zâmbi. Cum 
ar spune irlandezii, Catherine e fără pereche. Apoi a 
adăugat: „Ai crede că folosesc măcar argint”. 

Lilah icni. 

— Nicio fiinţă umană nu o va impresiona. Nimeni în 
viaţă, în orice caz. Păcat că nu te poţi da drept covor sau 
drept unul dintre regretaţii baroni Hughley. 

— Fantoma, poate? Să caut nişte lanţuri pe care să le 
fac să zăngăne la uşa ei? 

Oftă şi ridică din umeri, apoi se ridică în picioare 
pentru a se întinde. Privirea ei căzu pe gâtul lui, căci avea 
gulerul desfăcut, după care se îndreptă brusc spre 
fereastră. 

El îşi ascunse un zâmbet, reaşezându-se. 

— Mărturisesc, spuse el ironic, îmi vine foarte greu să 
curtez o femeie ale cărei conversații constau doar în 
reproşuri. 


Lui Lilah i se uscase gura. Ce lucru ciudat o lăsase 
fără suflare: vederea unui trup tare, musculos, întinzându- 
se cu graţia languroasă a unui leu. 

El o ştia, desigur. Când se aşeză, gropiţa îi reapăru în 
obraz. 

Ea îşi drese vocea. 

— De ce vrei să o iei în căsătorie? 


— E frumoasă, răspunse el. O moştenitoare. De ce 
nu? 

Ea ezită. Conversaţiile lor după-amiaza ajungeau 
întotdeauna la discuţii frivole. Era periculos să vorbească cu 
el atât de liber; o ştia. Îşi simţea pulsul încă neregulat, după 
o simplă privire spre columna gâtului lui, puternică în 
dreptul gulerului deschis. 

Dar niciodată nu reuşise să asculte de glasul 
înţelepciunii şi să plece după ce îi aducea scrisorile 
domnişoarei Everleigh. Femeia aceea nu conversa niciodată 
prietenos, iar restul servitorilor trăiau cu impresia că Lilah 
era prea cu nasul pe sus pentru a sta de vorbă. Se simţea 
singură, poate. În Londra era mereu înconjurată de oameni 
- fetele Everleigh, la muncă, şi Susie Snow seara, căci 
împărțeau o cameră la o pensiune din Bloomsbury. 

În plus, atât timp cât Palmer nu o atingea, ce rău era 
în a ajunge să îl cunoască? „Să cunoască duşmanul”. Nu 
era un sfat din Biblie? Sau din Shakespeare. In orice caz, 
era o strategie testată. 

— Mă pot gândi la multe alte moştenitoare bogate 
care ţi-ar putea atrage atenţia, spuse ea. Doamne, aş putea 
adăuga, care sunt binecunoscute atât pentru blândeţea, cât 
şi pentru frumuseţea lor. Domnişoara Maudley, de pildă. Se 
ştie că este foarte plăcută. 

El ridică dintr-o sprânceană. 

— Tinerele drăgălaşe ca domnişoara Maudley atrag 
bărbaţii precum mierea muştele. Competiţia s-ar dovedi 
istovitoare. 

— Şi nu îţi închipui că i-ai putea învinge? 

El zâmbi. 

— Urmează să mă  complimentezi, domnişoară 
Marshall? 

— Nu. Pufni, pentru a-l anunţa că era serioasă. Ştii 
foarte bine că reputaţia ta te face să fii o figură foarte 
romantică pentru mulţimea de debutante. Chiar dacă ai fi 
urât şi lipsit de farmec, ar ofta după tine. 

— Ah! Mă complimentezi oricum. Poate că nu te poţi 
abţine. 


Farmecul lui era ca o pânză de păianjen lipicioasă şi 
invizibilă. Rezistă atracției. 

— Nici măcar nu-ţi place. 

— Pari atât de sigură. 

— Mă înşel? 

— Spune-mi cum ai ajuns la această concluzie. M-am 
comportat, în vreun fel, greşit cu ea? 

Ea ezită. 

— Nu ai cum să o placi. Are... 

— Limba ascuţită, spuse el. E nesuferită. Distantă. Dar 
pune-te în locul ei, domnişoară Marshall. O femeie 
intelectuală, într-o lume care preferă ca femeile să aibă 
minte de găină. O femeie ambițioasă, într-o lume care vede 
femeile doar în rolul de mamă şi de soţie. Toate acele 
calităţi care o fac să fie dificil de cunoscut - nu s-ar putea 
să fie nişte măşti pentru ceea ce o face să fie o alegere 
bună pentru un bărbat capabil să vadă dincolo de 
suprafaţă? 

O cuprinse un sentiment foarte ciudat. Spre groaza ei, 
îşi dădu seama că era gelozie. Inainte să se poată abtine, 
spuse: 

— O femeie nu trebuie să fie rece sau nepoliticoasă 
pentru a fi inteligentă. 

— Zău? Îşi aşeză mâna peste a ei, iar palma lui era 
grea şi aspră, şocant de caldă. Presupun că ai dreptate. Dar 
este o cale mai înţeleaptă, cred că vei recunoaşte. O 
femeie de o asemenea raritate, care nu reuşeşte să o 
ascundă, atrage tot felul de atenţii nedorite. 

Zâmbetul lui vag o lăsă fără suflare. Părea că nu mai 
vorbeşte despre domnişoara Everleigh acum. 

Agăţându-se de rațiune, îşi trase mâna. 

— Bietul Lord Palmer! În sfârşit, ţi-ai întâlnit Waterloo- 
ul, o femeie pe care nu o poţi fermeca. 

— Vai, spuse el încet. Cred că sunt două în această 
casă. 

Ea îşi muşcă buza. Nu îi plăcuseră niciodată bărbaţii 
cu părul blond. Dar stătuse închisă prea mult, fusese lipsită 
de soare de prea multă vreme, pentru a rămâne imună la 


un bărbat care arăta ca o rază de soare, cu părul auriu, 
ochii de culoarea whisky-ului şi zâmbetul acela relaxat, care 
nu o judeca deloc. Susţinea cu tărie cauza blonzilor. 

— Ei bine, e vina ta pentru asta, spuse ea. Dacă mi-ai 
da documentele, aş fi fermecată toată. 

El plescăi mustrător din limbă. 

— Biata domnişoară Marshall! Forţată să redobândeşti 
prin muncă cinstită roadele furtului. 

— Este cinstită munca mea? Credeam că se numeşte 
spionaj. 

— Grija mea e dacă va fi de succes sau nu. O nouă 
propunere: te plătesc în rate. În momentul în care 
Catherine râde la una din glumele mele, îţi voi da un 
document. 

— Asta e tot ce vrei? Atunci fă o glumă despre şalurile 
Paisley. Tuna şi fulgera împotriva lor ieri - sunt groaznice, 
falsuri ieftine care reproduc originalele indiene. 

El oftă şi ridică din nou ceaşca de ceai. 

— Voi ţine cont de sugestie. Dar s-ar putea să fie chiar 
şi peste puterile mele, să extrag umor dintr-un şal. 

— Şi eu care credeam că poţi face orice. Vai, dacă e 
să credem ziarele, eşti cavalerul pe cal alb al reginei. Ucizi 
armate întregi de unul singur şi storci poezii din piatră! 

— Drac neobrăzat! Privirea lui îi învălui trupul. Sunt 
lucruri mult mai plăcut de stors decât pietrele. 

— Nu mai flirta cu mine, spuse ea sever. E o strategie 
proastă din partea ta. Ai face mai bine să îţi conservi 
energia pentru domnişoara Everleigh. 

Şi Lilah la fel. Simţea că roşeşte. 

— Dar cât de plictisitor ar fi. Puse ceaşca jos şi o 
prinse de mână. Degetul lui mijlociu îi mângâie încheieturile 
degetelor, făcând-o să şi le strângă, oprind un fior. Cum te- 
ai mai distra fără mine? 

Strânse degetele în pumn. 

— Nu pentru distracţie am venit aici. 

— Cât se poate de adevărat. li întoarse mâna într-a 
lui, forţând-o să desfacă degetele, unul câte unul. 

li mângâie palma cu degetul mare, iar presiunea 


masajului era insuportabil de delicioasă. 

Işi petrecuse dimineaţa desfăcând borcane străvechi 
pentru a goli mărgelele din ele - toate de sticlă, spre 
dezamăgirea ei. Nu prea putea îndura să îşi retragă mâna 
încordată. Dar putea, cu siguranţă, îndrepta conversaţia 
spre un teritoriu mai sigur. 

— Ar trebui să o întrebi despre tapiserii în seara asta. 
Degetele lui erau iscusite. L-ar fi plătit să o atingă aşa. Am 
găsit o hartă flamandă a lumii care a făcut-o să cadă în 
extaz. A trecut o oră până să mai găsească un motiv pentru 
a mă mustra. _ 

— O hartă a lumii? li dădu drumul, lăsându-se pe 
spate. Fratele meu colecţiona aşa ceva. 

Mâna ei se simţea abandonată. Ce stupid! 

— Vrei să o vezi? Lilah o descoperise zăcând 
mototolită în spatele unui bufet. Era foarte mândră de asta. 
Este încă în... 

— Nu, e în regulă. Avem o duzină şi putrezesc la 
Susseby. 

Indiferenţa lui o uimea. 

— Nici măcar nu vrei să vezi lucrurile înainte de a le 
vinde? 

El ridică din umeri. 

— Sunt un păgân, domnişoară Marshall. Nu pun mare 
preţ pe colecţionarea lucrurilor. Nu-i spune asta lui 
Catherine, adăugă el cu un zâmbet amar. 

— Oh, nu ar fi surprinsă. Jumătate din clienţii de la 
Everleigh par indiferenți faţă de ce cumpără. Trimit brokerii 
să liciteze în numele lor. Nu pentru obiecte specifice, ia 
aminte. Au liste - orice asirian. Toate covoarele turceşti. 
Pun pariu că nu se deranjează să folosească nici jumătate 
din ele. 

El ridică din umeri. 

— Câte covoare poţi să expui? 

— Atunci de ce ai continua să le colecţionezi? Ce lume 
caraghioasă! Oamenii cu cei mai mulţi bani par a fi cel mai 
puţin interesaţi de ceea ce cumpără. 

— Natura umană. Sorbi din ceai. Tindem să dorim cel 


mai mult ceea ce nu putem avea. 

Ea oftă şi îşi mai turnă ceai, apoi întinse mâna după 
zahăr. Era trează de la 4.30. Cu siguranţă merita încă un 
cub. 

— Poate că de-asta vreau aşa de mult. 

— Cum ar fi? 

— Un milion de lucruri, spuse ea râzând. Nu aş şti de 
unde să încep. 

— Spune unul! 

Ea zâmbi. 

— Bani, ca să le pot cumpăra pe toate celelalte. 

Zâmbi şi el. 

— Dacă aş fi un duh care îţi îndeplineşte trei dorinţe, 
aş face-o. Dar, de dragul conversaţiei, trebuie să fii mai 
precisă. g 

— Nu sunt sigură că pot fi, spuse ea sinceră. Incă 
învăţ. Există un întreg univers de lucruri încântătoare 
despre care cei mai mulți oameni habar n-au. E ca un mare 
secret păstrat de bogaţi. Caviar rusesc, brânzeturi 
franţuzeşti... hărți ale lumii! Ridică din umeri, însă poate e 
mai bine aşa. Nu poţi tânji după ce nu cunoşti. 

— Dar ai ajuns să le cunoşti, spuse el încet. Aşa că 
tânjeşti? 

Ea ezită, devenind conştientă de un sentiment acut, 
fragil. De ce voia să o cunoască atât de bine? Şi de ce 
dorea să îl lase să o facă? 

— Nu am fost niciodată săracă, spuse ea. Nu mă 
confunda. 

Trebuia să îi mulţumească unchiului ei pentru asta, 
oricât ar fi iritat-o. 

— Bineînţeles că nu. Eşti fiică de funcţionar. 

Înălţă ceaşca de ceai spre ea, în semn de aprobare. 

— Da, spuse ea încet. 

În realitate, trăise în preajma sărăciei. Jumătate din 
Londra trăia în mahalale. Între timp, cealaltă jumătate 
părea să găsească asta ciudat. Uneori veneau în East End 
în tururi cu ghid, căscând ochii şi exclamând din trăsurile 
lor cu perne moi. Nu veneau în mahala pentru a-şi deschide 


mintea, nici pentru a-şi dezvolta compasiunea, deşi aşa 
pretindeau. O făceau pentru delectare. Faptul că vedeau 
traiul de pe o zi pe alta al săracilor, ziarele care astupau 
ferestrele sparte şi gunoaiele arse pentru a se încălzi le 
reconfirma propria superioritate. Sărăcia îi încânta. 

Fusese crescută pe străzi pe care bogaţii nici nu ar 
îndrăzni să păşească. Crescuse vorbind cu vocalele rotunde 
şi consoanele lipsă ale celor care locuiau în East End. Dar 
dorinţele ei nu erau glume. Nu le va împărtăşi pentru a 
amuza un viconte. 

— Banii nu te fac special, spuse ea. Nu garantează 
gustul, decenţa sau caracterul. 

Privirea lui era neclintită, deschisă. 

— Nu aş susţine altceva. 

— Bun, spuse ea. Pentru că mulţi par să se creadă 
mai buni datorită buzunarelor pline. De fapt, sunt norocoşi. 
Banii înseamnă noroc. Îţi oferă protecţie şi îţi permit să rişti 
ce alţii nu pot. Poţi vizita British Museum într-o zi de lucru 
când alţii trebuie să muncească - este închis de sărbători, 
ştiai asta? Poţi studia antichităţi, în loc să îţi faci griji în 
legătură cu salariul de săptămâna viitoare. lţi poţi cultiva 
bunul-gust, dacă doreşti. 

— Cu toate acestea, mulţi nu reuşesc să o facă, spuse 
el. lar confortul, în ciuda tuturor beneficiilor sale, poate 
înăbuşi iniţiativa. De exemplu, mă îndoiesc că majoritatea 
fiicelor de funcţionari ar îndrăzni să urmeze o carieră. 

Remarca lui conţinea un compliment. Ezită înainte de 
a-l accepta, ştiind cât de uşor ar fi să se trădeze. 

— Poate că ceea ce vreau nu este o carieră. Poate că 
nu vreau decât salariul. 

— Nu e nimic greşit în asta. Îi aruncă un zâmbet amar. 
Când trăiam din soldă, tânjeam după un compartiment de 
clasa |. Pernele de catifea sunt mult mai plăcute decât o 
bancă de lemn. 

Ea pufhni. 

— Când ai călătorit tu vreodată pe bănci de lemn? Ai 
fost mereu fiu de viconte, chiar dacă ai fost soldat. 

— Al doilea fiu. Crescut în bogăţie, da. Dar 


întotdeauna am ştiut că nu va fi niciodată a mea. Aveam 
să-mi croiesc propriul drum - asta mi-a fost întipărit în 
minte încă din copilărie. 

Bogaţii făceau lucrurile ciudat. În Whitechapel, o 
familie împărțea ce avea, indiferent de cine era întâiul 
născut. 

— Pare nedrept. Sigur erau bani destui. 

— Dar nu îi voiam. Adică... Fireşte, uneori mă irita să 
văd că toate atenţiile se îndreaptă spre fratele meu. Dar 
era totodată o mare binecuvântare. Aveam libertatea să-mi 
găsesc singur locul în lume. O libertate pe care Geoff nu o 
avea. Privi în ceaşcă, apoi o lăsă jos. Şi nici nu şi-a dorit-o. 
Să supravegheze moşiile, să judece certurile arendaşilor. Să 
vorbească în Parlament şi altele asemenea. 

Ceva complicat şi dureros plutea sub cuvintele lui 
lejere. Niciodată nu îi trecuse prin minte că s-ar putea ca el 
să nu se simtă în largul său în poziţia pe care o deţinea - că 
ar putea fi cineva nemulţumit de o asemenea moştenire. 

— Nu ai vrut titlul? 

— Îl vreau înapoi pe fratele meu. Ridică din umeri. 
Toate celelalte sunt detalii. 

Îşi aminti că citise în ziare despre greaua lui pierdere. 
Era un străin pe atunci - o figură distantă, cu nimic mai 
reală decât un mit. 

Dar acum, când îl privea, recunoştea un spirit înrudit. 
Pierduse pe cineva drag. Moartea aceea îi schimbase cursul 
vieţii în întregime. 

În spatele lui, dincolo de fereastră, trecu un stol de 
păsări, siluete întunecate pe fundalul soarelui care apunea. 
Frunzele copacilor îndepărtați fremătau sub adierea brizei 
trecătoare. O scenă frumoasă. Fionei i-ar fi plăcut la ţară, la 
urma urmelor. Dacă ar fi trăit, ea ar fi fost aici, acum. Fata 
Everleigh. lar Lilah... secretară. Instructorii de la şcoala de 
dactilografie erau de părere că era promițătoare. Cu 
sprijinul lui Fee, ar fi terminat cursul. 

Ar fi fost o carieră mai respectabilă. Plictisitoare, dar 
mai sigură. O secretară putea îmbătrâni şi încărunţi. O fată 
Everleigh, nu. 


— Ai fi în continuare soldat, spuse ea. Dacă ar fi trăit 
fratele tău. 

El înclină din cap o singură dată. 

— Este o treabă periculoasă. g 

— Adevărat. Pericolul era partea neplăcută. li aruncă 
un zâmbet pasager, plin de autoironie. Dar totodată era un 
puternic sentiment de camaraderie, desigur. Sentimentul 
unui efort comun, o adevărată frăţie. Şi nu totul era violent. 
Reconstruirea unui sat distrus, ridicarea unui dig pe 
malurile unui râu ieşit din albie - am făcut mult bine în 
lume. 

— Îmi închipui că şi un viconte poate face asta, spuse 
ea ezitând. 

— Desigur. Se opri. Dar este o poziţie care i se 
potriveşte cel mai bine unui autocrat, cred. lşi arcui o 
sprânceană. Sau unui colecţionar, sau unui hedonist. Nu m- 
am omorât niciodată după o cuşcă aurită. 

O cuşcă aurită suna mult mai bine decât cazarma 
militară sau o cameră fără fereastră dintr-o pensiune. 

— Pari a te simţi destul de în largul tău în ea. 

Îi aprobă tonul cinic înclinând scurt din cap. 

— Într-adevăr, sunt un impostor excelent. 

Prin minte îi trecu un gând: Amândoi trăiau vieţi care 
le aparţineau de drept fraţilor lor. 

— Atunci şi eu sunt la fel, spuse ea. 

El ridică dintr-o sprânceană. 

— Ce te face să fii impostoare? 

— Fetele Everleigh nu ar trebui să buzunărească 
lumea. 

— Nici viconţii, spuse el cu un rânjet drăcesc. Dar mi-a 
ieşit cu tine, nu? 

Ea îşi miji ochii. 

— Ai avut noroc. A doua oară nu se mai întâmplă. 

— Aşa îţi spui tu. 

— Dacă vrei să faci bine, de ce nu ţi-ai ocupat locul în 
Parlament? 

— Chiar ai; citit despre mine. Se lăsă pe spate, privind- 
o. Îţi stârnesc curiozitatea, domnişoară Marshall? 


„Peste măsură”. 

— Cunoaşte-ţi duşmanul, spuse ea - un avertisment 
oportun pentru ea însăşi. „Duşman”. 

— Deci suntem duşmani? Pare că e altfel. 

Ea îşi tinu răsuflarea. Recunoscuse bizara lor 
conexiune, dând-o pe faţă. O încânta şi o înspăimânta 
totodată. O cerceta cu ochii lui frumoşi, cu irisul ca mierea, 
cu o privire sinceră, provocatoare: „Fii la fel de curajoasă! 
Recunoaşte-o!” 

— Ar trebui să fim duşmani. 

Dumnezeu să o ajute, asta ar fi mult mai înţelept. 

— Sau aliaţi, spuse el. Scopul nostru, la urma urmelor, 
este acelaşi. 

— Tu eşti cel care mă şantajează. 

— lar tu eşti o hoaţă. Dar asta nu îţi umbreşte 
celelalte calităţi. Inteligența. Spiritul. Stăpânirea de sine. Pe 
front, domnişoară Marshall, mi-ar plăcea să te am în spate. 

Ea trase aer în piept pe nas. 

— Iţi mulţumesc pentru măgulire... 

— Nu este măgulire, spuse el. Măgulirea e mai 
poetică. Dacă voiam să te măgulesc, m-aş fi referit la 
frumuseţea ta. La părul tău des şi negru. La umerii rotunzi. 
La culoarea ochilor. Aseară, la apus, cerul mi-a amintit de 
tine. li aruncă un zâmbet pe jumătate schiţat. lar acum pari 
foarte îngrijorată. Îţi închipui că sunt un mincinos? Sigur te- 
ai uitat în oglindă o dată sau de două ori. 

Ea orbecăia după rațiune. 

— Domnişoara Everleigh este mult mai frumoasă. 
` — Domnişoara Everleigh este multe lucruri, spuse el. 
Incântătoare, inteligentă, cultivată. Tu eşti toate lucrurile 
acestea. Şi eşti fascinantă. 

Se ridică, stropindu-şi degetele cu ceai. 

— Nu cred... 

— Te-am speriat? Se ridică, dominând-o cu înălţimea 
lui. Nu asta a fost câtuşi de puţin intenţia mea. Doar să 
spun... găsesc multe motive pentru a deveni prieteni noi 
doi. 

Vorbi abia auzit, privind ţintă spre pieptul lui: 


— Totuşi, nu despre prietenie vorbeşti. 

— Poate. Lasă-mă să te duc în pat! iți voi arăta acolo 
ce vreau să spun. 

— Nu-mi mai cere asta. 

— Bine. 

Îi luă ceaşca din mână. 

— Atunci nu ţi-o voi mai cere, spuse el, şi se aplecă să 
o sărute. 

Sărutul lui era la fel de răvăşitor cum îşi amintea. Nu - 
era mai mult. Gura lui era caldă, limba sigură şi insistentă, 
iar de data asta nu ezită înainte de a deschide gura. El 
scoase un geamăt, lingând-o. „Înghiţituri mici”. Da. Mâinile 
ei se prinseră de haina lui, săpând prin straturile groase de 
material până simţi muşchii încordaţi de pe spatele lui. Era 
construit ca un animal, o fiară masivă şi voinică, iar trupul 
lui mare avea o forţă brutală, de proporţii leonine. 

„Înghiţituri mici”. Voia să fie mâncată. 

O ridică de talie, înghiţindu-i icnetul. Lumea păli; o 
duse în fotoliu şi o întinse în poala lui, susţinută doar de 
cingătoarea de fier a braţelor lui. 

Şi continua să o sărute - o îngemănare lipsită de 
grabă, adâncă şi neîntreruptă a limbilor, nedisimulat 
carnală, fără nicio politeţe. Îi prinse faţa, îi atinse obrazul, 
pomeţii proeminenţi, osul tare al maxilarului. Perii din barba 
lui îi zgâriară palma; mirosea a bumbac apretat şi a săpun. 
Îşi lăsă capul pe spate, astfel încât gura lui să-i poată 
ajunge la gât. 

Cu un geamăt, îi linse gâtul, muşcând-o uşor. O 
plăcere aprinsă pulsa în ea. Îi plăceau dinţii lui. Îi prinse 
încheietura şi o strânse. 

Mâna lui se răsuci în a ei. Îi prinse degetele şi le duse 
la gură. Îi sărută palma, întâlnindu-i ochii pe deasupra 
degetelor lor înlănţuite. Ai lui erau de un auriu pal sălbatic, 
ochii unei creaturi nocturne ieşite la vânătoare. 

„Înghiţituri mici”. 

— Ridică-ţi fustele, spuse el răguşit, cu nările 
palpitând. 

Îl privi ţintă. Era înfăşurată în jurul lui ca un covor. Nu 


era o poziţie în care putea reuşi... lucruri regretabile. Nu-i 
aşa? 

— Ridică-ţi fustele, repetă el încet. 

Îi linse toată palma, apoi îi lăsă mâna în jos şi i-o 
aşeză ferm pe gambă. Ce intenţiona? Ce făcea ea? Căci 
mâna ei se supuse, chiar dacă mintea ei ezita încă. Ridică 
tivul, centimetru cu centimetru, iar răsuflarea lui şuiera 
lângă tâmpla ei, încurajând-o precipitată când gamba ei se 
ivi. Îi apucă gamba, îndemnându-i mâna să urce. 

— Continuă, spuse. . 

Avea să se oprească acum. Intr-o clipă. Deasupra 
genunchiului se va opri. Îşi ridică marginea fustelor mai sus, 
uimită de vederea propriei gambei zvelte, ca de doamnă, în 
ciorapul brodat. Mâna lui o urmă, cu o atingere sigură, 
fermă. Palma lui îi cuprinse genunchiul, o căldură 
arzătoare, intensă. Privi fix la priveliştea aceea, la lăţimea 
mâinii lui mari, bronzate. Erau cei mai buni ciorapi ai ei. 
Arătau mult mai delicaţi sub strânsoarea lui. l-ar fi putut 
rupe cu mare uşurinţă. Cât de strâns o ţinea! 

— Mai sus, şopti el. 

Ca vrăjită, se supuse. Scoase un sunet din adâncul 
gâtului, când dădu la iveală funda care îi lega ciorapul pe 
coapsă. 

El îşi strecură un deget pe sub fundă, o atingere 
fierbinte, şocantă, direct pe pielea goală. li scăpă o 
răsuflare. Un mic pufnet ciudat. Priveliştea era... absolut, 
insuportabil de senzuală. Apăsarea tare, aspră a mâinii lui 
pe pielea ei catifelată. Începu să o doară locul dintre 
coapse. Mâna lui părea să o revendice. „A mea”, spunea. 

— Mai sus, mormăi el. 

Ea tremură, neputând să facă acel ultim pas. Mâna lui 
alunecă în sus, dispărând. Acoperită de fustele ei. Cu 
palma, o cuprinse în întregime. Apăsă tare, în locul acela 
unde o durea, goală şi dornică, îi scăpă un icnet. Işi aşeză 
faţa în umărul lui. Işi freca palma de ea. 

— Aici, rosti el răguşit. 

Mâna lui o apăsa cu fermitate. Locul de sub el pulsa, 
flămând. „A ta”, spunea. 


Buzele lui i se lipiră de ureche. 

— Ce ţi-aş face, spuse el. Ţi-aş da ce ai nevoie. 

Şoldurile ei tresăriră. „Fă-o!” 

— Spune-o! Apăsă mai tare. Da, aşa. Mişcăcte! 
Freacă-te de mine! „Ah, Dumnezeule...” 

— Spune-o! gemea lipit de ea acum. Spune-mi că vrei 
asta! 

„Vreau asta”. 

— Spune-mi să te iau! 

Cuvintele îi răsunară aşa de clar în cap, încât 
pătrunseră prin febra care o cuprinsese. Se desprinse de el. 

— Încetează! sări în picioare, lăsându-şi fustele în jos. 
Încetează! E alegerea mea, ai spus. 

— Da. 

Lăsă să-i scape o răsuflare lungă şi şuierătoare. Părul 
lui blond era răvăşit - se ţinuse cu mâinile de el, îşi dădu ea 
seama. Ea îi făcuse asta. Ea îl zăpăcise, lăsându-l ciufulit. Işi 
lăsase amprenta asupra lui. „Al meu”. 

Păşi înapoi, departe de gândul acela. Departe de el. 
Departe de propria ei prostie. 

Întorcându-se pe călcâie, plecă înainte de a se 
răzgândi. 


Capitolul 8 


— ÎI numim Martini-Enfield. 

Domnul William Scott, de la Small Arms Factory din 
Enfield, scoase puşca din geanta de călătorie şi o aşeză pe 
biroul lui Christian. Era un bărbat corpolent, cu ochelari, cu 
un cap rotund şi strălucitor şi un zâmbet larg şi căznit. 
Purta un mic mănunchi de frunze de stejar la butonieră, pe 
care le pipăia agitat. 

Nu ar fi zâmbit deloc dacă şi-ar fi dat seama că 
scăpase ca prin urechile acului în dimineaţa aceea. 
Christian pusese opt oameni să patruleze pe proprietate, 
care nu fuseseră avertizaţi de apariţia unui oaspete. Dacă 


nu ar fi fost militari de carieră, s-ar fi putut să nu 
recunoască însemnele Royal Small Arms - caz în care 
domnul Scott nu ar fi ajuns niciodată la uşa din faţă. În 
schimb, ar fi fost dus într-un şopron, cu un căluş în gură şi 
în cătuşe. 

— Este o puşcă frumoasă, spuse Christian. 

Mai subţire decât modelele precedente, cu ţeavă 
încastrată în lemn cu textură fină. A cui opinie o dorea 
Scott? A lui Palmer sau a maiorului Stratton? Şi a cui era 
opinia căruia îi dădea e/ glas acum? Doar proştii preţuiau o 
armă pentru frumuseţea sa. 

— Nu-i aşa? Părea că domnul Scott simţise că vizita 
lui inopinată era necuviincioasă. Îşi cerea iertare printr-un 
entuziasm excesiv. Cea mai frumoasă armă din lume, ne 
place să spunem. Cu o înfloritură a mâinii grăsuţe, arătă 
patul de lemn. Nu te mai arzi la mână. Şi o piedică, luaţi 
aminte! Asta va înlătura problemele cu trăgaciul. 

De ce armele erau întotdeauna la genul feminin? 
Poate, se gândi Christian, pentru că bărbaţii doreau să le 
manevreze pe cât de mult se temeau de ele. Apucă puşca, 
ridicând-o şi ţintind într-un punct pe fereastră. 

— Ţinteşte până la 2000 de metri, spuse domnul Scott 
plin de solicitudine. 

— Într-adevăr. 

Întoarse puşca şi se trezi privind prin cătare spre o 
fereastră din aripa de est, care se extindea din corpul casei, 
precum piciorul unui L. 

Lilah stătea la fereastră, privind spre câmpuri. Se 
gândea la el? La mâna lui între picioarele ei şi la sunetele 
încinse pe care i le smulsese... 

Scrâşni din dinţi. Chiar dacă domnul Scott spera să-i 
dobândească admiraţia, nu ar aprecia o demonstraţie atât 
de viscerală. 

În timp ce se mustra, Christian fu absorbit de detaliile 
pe care i le dezvălui puterea de mărire a lupei. Distingea 
detaliile fine ale nasturilor de la gâtul lui Lilah - gri, lipsiţi 
de ornamente, căci purta iarăşi rochia aceea cenuşie. Buza 
ei de jos era plină şi catifelată, cărnoasă, de parcă ar fi fost 


bosumflată. Părul negru şi răvăşit îi cădea pe ceafă - ce 
risipă, căci nu era în preajmă să-şi treacă degetele prin el. 
Împinse sticla cu palma cu mare forţă, de parcă ar fi 
încercat să se elibereze. 

Arăta ca o femeie prinsă în capcană. Privea încruntată 
spre peisajul rural, ca şi când ar fi fost o salvare 
îndepărtată, care îi era refuzată. 

Ce bine cunoştea sentimentul acela! 

— Cum e? întrebă domnul Scott. 

Plictiseala, nerăbdarea şi incertitudinea situaţiei 
neplăcute cu care se confrunta erau probabil responsabile, 
în mare măsură, pentru fascinația pe care o exercita asupra 
lui. Pofta animalică explica restul. Aşa îşi spuse, lăsând 
puşca jos. 

— Are altă greutate decât Martini-Henry, spuse el. Un 
pic mai grea. 

— Doar cu câteva sute de grame. O diferenţă 
neglijabilă, vă asigur. 

Christian se întoarse să privească spre silueta rotofeie 
a bărbatului. Ar pune pariu că William Scott nu urcase 
niciodată la deal pe o ploaie torențială, cărând o raniţă 
completă şi un cort pe lângă puşcă. Dacă ar fi făcut-o, ar fi 
ştiut că acele câteva sute de grame contau. 

Dar Palmer nu avea să-i atragă atenţia asupra acestui 
lucru. 

Domnul Scott ridică din sprâncene plin de speranţă. 

— Aţi observat baioneta? 

Christian aruncă arma şi o prinse de pat. Cu colţul 
ochiului, îl văzu pe domnul Scott tresărind. 

Inventatorii şi copiii lor. Repuse puşca pe masă cuo 
grijă căutată. 

— E aşezată în alt loc. Înainte, baioneta fusese 
ataşată în lateralul ţevii, nu dedesubtul ei. 

— Întocmai. Oamenii se plângeau că îi încurca atunci 
când trăgeau. Nu că aţi fi avut asemenea probleme, 
adăugă domnul Scott rapid. _ 

„Îi încurca”. Era un fel de a spune. În focul luptei, 
Christian văzuse un om însângerat de unul din propriii lui 


camarazi panicaţi. 

— Nu e o problemă aşa mare, spuse el sec. 

Fusese umplut de sânge, până să apuce să bandajeze 
rana lui Smaldon. 

Amintirea îi întunecă dispoziţia. Timpul petrecut în 
armată nu păruse niciodată extrem de sălbatic. Dar în 
ultima vreme, când aceste amintiri ieşeau la suprafaţă, le 
vedea cu ochi surprinşi, uluit de uşurinţa cu care îndurase 
măcelul. 

„Nu mă mai întorc”. Până şi amintirile sale îl ţineau la 
distanţă acum. 

— Ei bine, spuse sec. : 

Se simțea deodată epuizat. li scrisese Ashmore - dar 
nu îi dădea nicio veste. Şi nu găsise nicio urmă de-a lui 
Bolkhov, aici sau la Susseby. Aşa că aştepta, lenevind, inutil 
ca o momeală într-o zi de vânătoare. Nu era de mirare că 
se simțea pustiit. 

— E o armă frumoasă, dar nu mai sunt în armată. 

— Dumnezeule, bineînţeles că nu. Domnul Scott îşi 
împinse ochelarii cu vârful degetului mare. Dar susţinerea 
dumneavoastră, milord, ar însemna mare lucru. 

— Susținerea mea. Rosti cuvintele plat, nevrând să le 
înţeleagă. 

— Da, într-adevăr. Sperăm să echipăm întreaga 
armată cu acest model. Dar ştiţi că Parlamentul ezită să 
autorizeze orice cheltuieli utile. Siguranţa ostaşilor noştri nu 
înseamnă nimic pentru ei, nu atunci când este comparată 
cu tot felul de frivolităţi inutile. Amenajarea parcurilor, 
construirea unor rute de transport şi multe altele... 

Intrerupse sarcasmul fin şi din ce în ce mai muşcător 
al lui Scott. 

— Nu fac politică. 

O spuse pe un ton foarte calm, căci nu înţelegea de 
ce propunerea trebuia să declanşeze deodată o asemenea 
furie. | se pusese în cârcă această poziţie, acest jug pentru 
care nu fusese născut şi pe care nu fusese pregătit să îl 
îndure. Fratele său îl primise cu braţele deschise şi îl dorise, 
dar acum trebuia să îl poarte el, şi asta îl ţintuia ca o 


ancoră neclintită. Dumnezeule, bineînţeles că nu mai era în 
serviciul militar. Era blestematul de viconte Palmer. Citea 
rapoartele parlamentare la prânz. 

— Oh... da, spuse domnul Scott ezitant. Desigur, 
milord. Doar... am pomenit de cartuşe? Cred că vă vor 
plăcea. Îşi vâri mâinile în buzunare, ca şi cum ar fi vrut să-şi 
stăpânească entuziasmul fizic. Luaţi aminte, Martini-Henry 
îşi are în continuare locul său. Nu am propune să le 
eliminăm complet. Nu s-au blocat niciodată dacă omul ştia 
să umble cum trebuie cu cartuşul. Însă toate reportajele din 
Sudan ne-au făcut rău. Aşa că am scos un nou tip de cartuş 
- foarte deştept, credeţi-mă. Uniform milimetric. Sunt 
interşanjabile cu mitralierele şi carabinele. Imaginaţi-vă 
posibilităţile! 

— Minunat, spuse Christian. Ne aşteaptă nişte vremuri 
însângerate. 

Domnul Scott clipi. 

— Într-adevăr. Dar noi vom fi cei care provoacă 
însângerarea. Oamenii noştri curajoşi vor fi mai în siguranţă 
cu arma aceasta la dispoziţie. 

Christian încuviinţă din cap. Nu va milita niciodată 
împotriva unei arme mai bune. Asta ar salva vieţi. 

— Aşadar... ce spuneţi? Aţi recomanda-o? 

— După cum spuneam. Nu mi-am preluat încă locul în 
Camera Lorzilor. După ce o voi face... 

— Dar cu siguranţă aveţi pe cineva în Parlament care 
vă ascultă, spuse domnul Scott. Şi publicul larg. Intreaga 
lume! Facem un tur cu ea, vedeţi - câteva colegii militare 
din America şi-au exprimat interesul. Susținerea Eroului de 
la Bekhole ar însemna mare lucru. V-am fi foarte 
recunoscători dacă ne-aţi da o scrisoare, pe care să o 
publicăm parţial în reclamele noastre. 

Scott îi aruncă un zâmbet pe care îl considera fără 
îndoială irezistibil. 

Christian încuviinţă din cap. Eroul de la Bekhole, 
desigur. Nu era Geoff, şi toată lumea o ştia. In schimb i se 
oferea rolul manechinului zâmbitor ale cărui opinii cântărite 
în grabă ar putea facilita o cotaţie de mâna întâi în 


vânzarea munițiilor. 

— Trebuie să o testez, spuse el. Dar, da, pare a fi o 
armă splendidă. : 

— Da! O armă splendidă, întocmai. Incântat, Scott se 
bătu cu mâna pe haine. Nu cumva aveţi un toc şi nişte 
hârtie la îndemână? Sau aţi prefera să îmi trimiteţi un pasaj 
mai lung, în care să fie incluse şi asta? Şi poate, dacă îmi 
permiteţi, am putea include o schiţă cu dumneavoastră în 
reclame, o redare artistică a momentului în care aţi primit 
Crucea Victoria? 

Acum avea să fie transformat într-o caricatură 
blestemată. 

De ce nu? lar apoi va apărea pe cutii de săpun. Li se 
va alătura fetelor Everleigh şi va face reclamă mărfurilor de 
la Pearson. Într-adevăr, de ce dracu' nu? 

Domnul Scott părea încântat. În timp ce Christian îl 
conducea, acesta deveni poetic trâmbiţându-şi viziunea 
asupra campaniei. 

— Şi, dacă aş putea să sugerez, am putea menţiona în 
scrisoarea dumneavoastră avantajul cartuşelor - poate, 
dacă sunteţi de acord, o observaţie legată de cât de bune 
s-ar fi putut dovedi la Bekhole. 

Christian se luptă cu bizarul imbold de a râde. 
Oamenii lui învinseseră o sută de inamici, îmbibând valea 
cu sângele lor - dar da, ce păcat că lupta nu fusese şi mai 
însângerată. Fu recunoscător, când pătrunseră în holul de 
la intrare, să dea peste Lilah, pe care o chemă pentru a 
face prezentările. Domnul Scott, forţat să schimbe politeţuri 
care nu îngăduiau pomenirea puştii sale, se grăbi să plece. 

— De ce poartă toată lumea frunze de stejar? întrebă 
Lilah după ce uşa se închise. 

Christian scoase o răsuflare şuierătoare, lăsând în 
urmă gândurile negre. 

— Este Royal Oak Day. 

— Oh. Desigur. 

Nu îl privea tocmai în ochi. Era uşor îmbujorată, 
amintindu-i de chestiuni mai plăcute. Dar ce făcuse de 
curând pentru a o face să se îmbujoreze în felul acela. 


— Ce este Royal Oak Day? întrebă ea. 

El clipi. Nu vorbea serios. 

— Mobbing Day, spuse el. Patching Day. Shig-Shag 
Day în unele părţi. 

Ea încuviinţă solemn. 

— Ziua Prostiilor, printre altele? 

— Haide! Se sărbătoreşte cea de-a doua scăpare a 
regelui Charles al II-lea din mâinile Capetelor Rotunde? 

Ea clipi. 

— Dumnezeule! Timpul chiar stă în loc la ţară. 

El o măsură din cap până în picioare. 

— Sigur eşti englezoaică? 

Ea îi aruncă o privire cruntă. 

— Nu voi încuraja reluarea speculațiilor legate de 
descendența mea. 

Tonul glumet îi însenina dispoziţia măcar. 

— Regele Charles s-a ascuns într-un stejar la Casa 
Boscobel pentru a scăpa de armata inamică. 

— Cât de regal! 

El zâmbi. 

— De aici frunzele. Toţi supuşii buni poartă un 
mănunchi de frunze din stejarul regal pe 29 mai, pentru a-şi 
demonstra loialitatea faţă de Coroană. Nu aşa se face în 
Surrey? 

Ea ridică din umeri. 

— Nu cred că vede cineva nevoia de a-şi demonstra 
loialitatea în Surrey. Este garantată. Ce se întâmplă cu cei 
care refuză să poarte frunzele? 

— Nimic bun, spuse el. Băieţii de prin părţile astea - 
de prin cele mai multe părţi, aşa credeam - te biciuiesc cu 
urzici dacă nu porţi frunzele de stejar. Îşi aminti de copilăria 
lui. Sau aruncă în tine cu ouă stricate. Te pocnesc - e 
distractiv. Furam o duzină de ouă din bucătărie pe 1 mai 
pentru a mă asigura că se împut bine până la finalul lunii. 

— Dumnezeule! spuse ea. Păcat că nu am nicio frunză 
de stejar la îndemână. Îmi place destul de mult rochia asta. 

Îşi recăpătase stăpânirea de sine şi îşi regăsise rapid 
şi limba ascuţită. Îi zâmbi, pentru a grăbi procesul. 


— Da, ei bine, cred că eşti în siguranţă în casă. 

Deşi privise pe fereastra aceea mai devreme, ca şi 
când şi-ar fi dorit să fie altfel. 

— Nu aş conta pe asta, spuse ea. Servitoarele 
mormăiau între ele pe un ton foarte sumbru mai devreme. 

— Atunci hai să-ţi aduc o rămurică! 

— Oh... Aruncă o privire tristă spre uşă. Nu ştiu. Prefer 
să respir cum trebuie. 

Însemna că nu ieşise afară de la atacul de astm. Nu 
era de mirare că se simţea puţin agitată. Dumnezeu ştia că 
el se lupta cu senzaţia aceasta de zile întregi, în ciuda 
faptului că patrula dimineaţa. Se îndreptă spre uşă. 

— Încearcă, spuse el. S-ar putea să te fi obişnuit între 
timp. 

Ezitând, îl urmă. leşi după el, oprindu-se pe verandă 
pentru a-şi ridica faţa spre soare. 

— Mereu este frig în casă. 

— Niciun strănut, observă el. Te însoțesc într-un tur? 

Ea închise ochii. 

— Doar dacă promiţi să nu mă mai atingi. 

Dacă nu voia să o atingă, ar trebui să ştie că nu era 
cazul să închidă ochii. Acum, privind-o neîngrădit, nu-şi 
putea imagina decât cum ar arăta epuizată de atenţiile lui, 
răvăşită şi îmbujorată în patul lui. 

Avea o fereastră largă în dormitor. Lumina ar cădea 
pe ea exact aşa, scoțând la iveală urmele vagi de pistrui de 
pe pomeţii ei. Până unde ajungeau acei pistrui? Blestemata 
de rochie cenuşie nu îi oferea niciun indiciu, forțându-l să-şi 
ridice privirea din nou. Chipul ei avea o rotunjime 
copilărească, fapt care intra într-un contrast provocator cu 
stăpânirea ţinutei ei când deschise ochii zâmbindu-i. 

Ştia că se uita la ea. Lăsase momentul să se scurgă, 
dintr-un motiv feminin al ei. Gândul acesta îl atinse precum 
buricele degetelor - lăsându-l fără răsuflare. 

— Poate că m-am obişnuit totuşi, murmură ea. Trase 
aer adânc în piept pentru a testa dacă era aşa, apoi îi dădu 
drumul cu un zâmbet din ce în ce mai larg. Da, e clar. Mă 
întreb dacă îndrăznesc... 


— Nu am nicio îndoială. Dădu drumul uşii, forţând-o 
să ia decizia într-o fracțiune de secundă, ferindu-se din 
calea ei. Haide, spuse el. Până şi un şoarece de oraş merită 
o vacanţă. 

lar prezenţa ei acţiona ca un leac asupra dispoziţiei 
mohorâte care-l cuprinsese. 


Londra avea încă locuri sălbatice. În nordul oraşului, 
pe kilometri întregi se întindea un câmp acoperit de 
buruieni - cândva terenul de vânătoare al tâlharilor, acum o 
destinaţie de vacanţă. Înarmată cu un coş de picnic, Lilah 
explorase cândva acest câmp cu un grup de fete de la 
Everleigh, care speraseră la o aventură nemaipomenită, 
poate să se lupte cu un porc mistreţ sau doi. 

Dar vai, singurii porci mistreți pe care îi întâlniră 
făceau parte din specia umană, căci câmpul era bântuit de 
grupuri de desfrânaţi, ca să nu mai pomenim de şirul 
nesfârşit de îndrăgostiţi sfioşi care ieşeau împleticindu-se 
de după copaci. În oraş, chiar şi sălbăticia avea o mulţime. 

Însă în zona rurală din Kent era diferit. Lilah se plimba 
de o jumătate de oră alături de Palmer şi abia acum 
întâlniră un om - un fermier care îşi mâna perechea de boi 
printr-un lan de grâu îndepărtat. Priveliştea o făcu să se 
oprească. Omul şi animalele alcătuiau o singură siluetă pe 
fundalul cerului nemărginit. Probabil că aşa arăta cu secole 
în urmă, în ziua în care regele Charles se ascunsese în 
stejarul său. Palmer se sprijinea de gardul viu, lăsând-o să 
privească în voie, în timp ce el rupea frunze de caprifoi. 
Adierea vântului ridica bucăţile de frunze ducându-le spre 
ea ca pe nişte confetti. 

— Cerul este atât de mare aici, spuse ea. 

Se purta ca un adevărat cavaler, conversând din când 
în când şi atingând-o doar pentru a o ajuta să treacă atunci 
când terenul era denivelat. Ar fi trebuit să fie 
recunoscătoare pentru asta. În schimb, tânjea după atenţia 
lui. 


— Îmi amintesc că am văzut dealuri din tren, continuă 
ea. Dar acum pare foarte plat. 

— Dealurile acelea sunt în vest şi în sud, spuse el. Aici 
suntem adăpostiţi într-o vale largă. O ţintă perfectă pentru 
armatele invadatoare. 

Ea îi aruncă o privire amuzată. 

— Aştepţi una? 

El zâmbi. Lumina soarelui licărea în barba de pe 
maxilarul lui pătrat, luminându-i genele lungi care 
deveniseră aurii, în timp ce privea dincolo de ea. 

— Nimeni nu aşteaptă aşa ceva vreodată. Dar acum 
1.800 de ani, într-o zi senină, puteai privi spre dealuri şi 
vedeai armurile scânteietoare ale romanilor. Mărşăluiau în 
direcţia asta în drum spre Londra. Fermierii de prin părţile 
acestea dau întruna peste obiecte ale armatei lui Cezar 
atunci când ară. 

— Chiar? 

Încântată, îl urmă traversând pieziş pajiştea. Apucară 
pe o potecă îngustă până ajunseră la un pâlc de aluni, unde 
lumina picura printre frunzele verzi lucioase, şi fuioare lungi 
şi galbene de mâţişor atârnau din ramuri. Undeva în 
apropiere, o presură galbenă îşi cânta străvechiul cântec. 

Aerul zbârnâi de un zgomot îngrozitor. Presura 
galbenă îşi luă zborul brusc, iar Lilah se izbi de Palmer care 
se opri în loc. 

— Ce este asta? întrebă ea când îşi reveni. 

Ţipătul strident şi neinteligibil suna agonizant... ŞI 
animalic. 

— Oi! 

Schimbă direcţia, ajutând-o să sară peste un pârâu 
îngust, apoi să urce o altă movilă până la un pârleaz pe 
care-l trecu cu iuţeală. Pe poteca desfundată, o oaie se 
zbătea prinsă într-un pârleaz identic. 

— Biata de ea! Se zbătea cu disperare între ulucii în 
care îşi prinsese partea din spate. 

— Este rănită? 

Palmer dădu ocol animalului. 

— Eşti o londoneză adevărată. 


— Nu sunt, spuse ea. 

El pufni, apoi îşi scoase haina. 

— Ţine-o! 

Haina zbură prin aer. Ea o scutură, apoi o împături 
frumos, aşezând-o pe braţ. Între timp, animalul scoase încă 
un behăit răvăşitor. 

— Nu am strănutat nici măcar o dată astăzi, spuse ea. 
Nu trebuia decât să mă obişnuiesc! 

El se ghemui să cerceteze starea oii. 

— Ce e rău în a fi londoneză? 

Se născuse în Londra. Asta nu însemna că dorea să fie 
definită după originile ei. | se părea cam mult să treci de la 
a-ţi cunoaşte locul la a ţi se spune să nu-l părăseşiti. 

— ie ţi-ar plăcea să ţi se spună că eşti londonez? 

— Nu m-am gândit niciodată, spuse el absent. Dar 
dacă vrei să îţi schimbi situaţia, ai putea începe prin a 
învăţa diferenţa dintre o oaie şi un berbec. lţi dai seama 
după coame. Acesta a dat de bucluc, nu glumă. 

Berbecul aruncă dintr-o copită, făcându-l pe Palmer să 
dea înapoi. 

— Ai grijă! Lilah aruncă o privire agitată pe potecă. E 
lung drumul până la Buckley Hall şi nu vreau să te las aici 
zăcând cu măruntaiele în braţe. 

El râse. 

— Nu este tigru, Lilah. 

Se ridică, mângâind cu fermitate blana tocită a 
berbecului. Berbecul scoase un behăit strident. 

— Nu cred că te place, spuse ea. 

— Da, e unul furios. 

— Tocmai. 

— Spuse şoarecele de oraş. 

— Poţi să spui şoarece de lume, spuse ea cu 
demnitate. Nu am un loc anume. Lumea este casa mea. 

lar el râse. : 

— O adevărată filosofie. In regulă, flăcăule! Replica, 
spera ea, era adresată berbecului. Calmează-te acum! Eşti 
printre prieteni. Îşi strecură mâna pe sub falca berbecului şi 
ridică. Când botul berbecului se îndreptă în sus, încetă să 


se mai zbată. 

— Aşa. E mai bine, nu-i aşa? Da, aşa mă gândeam. 
Palmer vorbea cu o voce hipnotică, lăsându-se cu toată 
greutatea pe animal. Încă puţin. Aproape te-am eliberat. Îşi 
trecu mâna liberă pe sub corpul animalului, apucându-l de 
sub burtă. Dă-te înapoi, domnişoară Marshall. II voi scoate 
de aici. 

Animalul acela trebuia să cântărească o sută de 
kilograme! Ea îşi duse mâinile la gură, pregătită să strige 
după ajutor. Palmer se pregăti, flexându-şi coapsele vizibil, 
apoi, mormăind şi încordându-se din tot trupul, ridică 
animalul eliberându-l şi dându-i drumul pe potecă. 

— Bravo, strigă ea. 

Berbecul se scutură, apoi o luă la picior, cu vioiciune 
şi sigur pe el, de parcă ar fi întârziat la o întrevedere. 

— Nerecunoscătorule! strigă ea. Nici măcar nu s-a 
uitat înapoi în semn de mulţumire! 

— Mergem şi noi? întrebă Palmer scuturându-se de 
praf. 

Ea îi dădu haina şi o luară iarăşi din loc. Dar la prima 
cotitură apăru un bărbat în depărtare - o siluetă cocoşată, 
cărunt, cu o haină peticită din bumbac ţesut în casă, care 
mergea în faţa unei turme agitate de oi. 

— Maurice! striga păstorul - la berbec, se pare, căci 
animalul se îndrepta voios spre ei, pătrunzând rapid printre 
tovarăşele sale care îşi vedeau de drum. 

— S-a prins într-un pârleaz, strigă Palmer. 

Păstorul îşi duse un deget la borul teşit al pălăriei. 

— Mulţumesc frumos. 

Palmer continua să înainteze, dar ea rămase în urmă, 
alarmată de zburdălnicia turmei. 

Cele mai multe oi stăteau aproape de păstor, dar 
câteva din faţă, murdare, behăind zurlii, veniră grăbite spre 
ea. Ea privi în stânga şi-n dreapta. Gardul viu nu-i lăsa nicio 
scăpare. 

— Palmer? se auzi vocea ei ca un scâncet. 

EI îşi croia drum fără teamă prin mijlocul turmei. 

Lilah se cuprinse cu braţele strângându-se cu putere. 


Prima oaie ajunse la ea. Ce urât mirosea! O alta trecu pe 
lângă ea, împingând-o pe cea de dinaintea ei. 

Nu ştia nimic despre oi. Câini, pisici şi măgari, da; în 
copilărie locuise pentru scurt timp deasupra unui negustor 
ambulant şi, în nopţile foarte reci, acesta refuza să îşi ţină 
animalele în şopron preferând să le lase să doarmă lângă 
patul lui. Era o surpriză neplăcută să te întâlneşti cu un 
măgar pe scări. Mamei ei nu-i plăcuse. Dar cel puţin 
negustorul îşi ţinuse animalul din scurt. Oile ca acestea 
păreau să creadă că ele erau stăpânele drumului! 

— Opriţi-vă, strigă ea când o oaie mare se frecă de 
fustele ei. Dându-se într-o parte, tresări simțind ceva 
moale, apoi sări auzind behăituri stridente. Călcase pe un 
miel! Micuța fiinţă căzu pe picioruşele subţirele din spate, 
făcând ochii mari. 

— Te-am rănit? spuse ea fără suflare. 

Mielul behăi. 

— Îmi pare foarte rău. Ei bine, atunci du-te! Flutură 
din mână. Pleacă! 

Nu dădu niciun semn că se va ridica, privind-o cu ochi 
inocenți şi acuzatori. Avea gene negre şi lungi ca o 
curtezană şi un nas mic, perfect alb. 

— Drăguţ, spuse ea încet. 

Privi pe uliţă. Palmer şi păstorul stăteau în mijlocul 
drumului vorbind despre starea pârleazurilor. Grosul turmei 
zăbovea încă în jurul lor. 

Prinzând curaj, întinse mâna să atingă creştetul 
mielului. Era atât de moale! 

Mielul îşi împinse capul în palma ei. Vai, dorea să fie 
mângâiat. Se lipi de ea ca o pisică. 

Îşi înăbuşi chicotelile scărpinându-l pe urechi. Avusese 
un motan în copilărie. Îi plăcea să se lipească exact la fel. |i 
plăcea să fie scărpinat şi sub bărbie. 

La fel şi mielului! 

Se auzi râsul lui Palmer răsunând. Ea ridică privirea, 
aşteptându-se să fie luată peste picior, dar era prins în 
conversaţie. Şi păstorul zâmbea, stând drept şi mândru, 
într-un contrast izbitor cu postura aplecată de mai 


devreme. Se descotorosise de sfială. 

Se încruntă, jucându-se cu urechea catifelată a 
mielului. Palmer avea darul de a face oamenii să se simtă în 
largul lor. Era o calitate înnăscută, bănuia ea, neavând 
nimic de-a face cu banii sau cu poziţia lui socială. Radia o 
lejeritate profundă, nefiind niciodată nesigur de el însuşi 
sau stânjenit în faţa cuiva. Oricare ar fi fost situaţia, părea 
să fie precum peştele în apă. 

Era o mare calitate. Păcat că era irosită pe un viconte, 
care şi-ar fi găsit locul oriunde, chiar dacă ar fi avut o 
personalitate respingătoare. 

Behăind tânguitor, mielul se lipi cu tot trupul de ea. 
Gestul lui îi alină sentimentul de nelinişte care i se cuibărea 
în piept. O tulburase toată ziua, înteţindu-se de fiecare dată 
când o repezea domnişoara Everleigh pentru că făcea ceva 
cum nu trebuie. 

Nu ar fi plăcut să te simţi sigur de locul tău în lume? 
Să poţi să nu te mai zbaţi şi să aştepţi să fii întâmpinat cu 
braţele deschise peste tot. 

Strânse puiul în braţe. Nu protestă. Se ridică încet. 
Londoneză, într-adevăr - uită-te la ea acum! Ţinea mielul ca 
o adevărată fată de la ţară! 


— la te uită, îi spuse Jessup lui Christian. Şi-a făcut un 
prieten. 

Christian se întoarse. Lilah stătea în capătul uliţei 
desfundate, râzând spre ghemotocul care se foia în braţele 
ei. 

Ce încântată arăta! Simţi că pe buze îi înfloreşte un 
zâmbet. În spatele ei se întindea cerul strălucitor, iar norii 
călători formau castele fantastice. Adierea vântului aducea 
iz de flori de câmp şi iarbă uscată la soare. 

Ar fi fost o pictură frumoasă. „Bucuria primăverii”. 

— Drăguţă doamnă, spuse Jessup sfios. 

El încuviinţă. Un sentiment ciudat înmuguri în el - 
altul, într-o zi capricioasă. Părea mai curând o amintire 


decât altceva. O senzaţie foarte veche şi uitată de 
minunare, care venea din copilărie. Ceva din bucuria ei 
inconştientă... 

Simţise genul acela de bucurie, fără îndoială. Fusese 
un copil fericit. Visase la aventuri nobile şi să devină erou. 
Dar ce mare era distanţa dintre idealurile copilăreşti şi 
realitatea blestemată. Să ucizi o duzină de oameni, cu 
mâinile goale. Să câştigi o medalie. Să devii o caricatură, 
promovând arme. 

Băieţii creşteau. Minunile dispăreau. Dar îşi amintea, 
privind-o acum, de sentimentul acela de încredere în 
posibilităţi infinite. Cât de multe promisese viaţa: aventură, 
magie, balauri de ucis. O prinţesă de cucerit. 

Un lucru ghicise în copilărie: visase la femei brunete. 
Detaliile erau pierdute, dar, cu siguranţă, prinţesa lui 
arătase exact ca Lilah acum. Răzând, cu şuviţele negre şi 
lungi tresăltând în vânt, cu pliurile şi volanele fluturând la 
corsaj, la încheieturi şi pe fuste, astfel că fiecare centimetru 
din ea părea vibrant şi viu. Ca o prelungire a naturii, a 
vântului, a soarelui şi a cerului nesfârşit din spatele ei. 

Îl observă privind-o, şi râsetul ei se stinse. Puse mielul 
la loc pe drum şi văzu în mişcările ei studiate că simţise cu 
exactitate natura atenţiei lui. Ei bine, nu mai era copil. 
Plăcerea de a-i privi  încântarea copilărească 
transformându-se în intuiţie feminină era mai întunecată şi 
mai complexă. 

Veni spre el încet. Christian îşi luă rămas-bun de la 
păstor, care îşi strânse turma şi se întoarse spre pădure. 
Lilah ocoli câteva oi rătăcite, zâmbind vag la behăiturile lor. 
Când ajunse la el, un nor acoperi soarele, umbrind uliţa. 
Bizar efect teatral. Conferind cât se poate de accidental 
momentului de dinainte ca ea să deschidă gura o calitate 
dramatică. 

— Unde mergem acum? întrebă ea. 

Oriunde ar face-o să râdă din nou. 

— Ne întoarcem, spuse el. Presupun că te-ai săturat 
de viaţa la ţară. 

— Nu sunt sigură că aşa e. Lumina capricioasă 


împrumută zâmbetului ei un aer misterios, care dispăru 
instantaneu după ce reapăru soarele. Mă întreb dacă 
păstorul acela mi-ar vinde un miel, să-l ţin ca animal de 
companie? 

— Mieii cresc, răspunse el. E mai bine să îi ţii la ţară. 

Ea ridică din umeri. 

— Poate că l-aş putea dresa să stea în lesă. Dacă aş fi 
bogată, ar fi o excentricitate fabuloasă, să mă plimb cu oaia 
mea prin parc în fiecare după-amiază. 

El zâmbi. 

— Nu mă îndoiesc. 

Se auzi o împuşcătură detunând în aer. Praful se 
ridică deasupra drumului. 

Christian se culcă la pământ - nervii şi instinctul 
făcându-l să o prindă de talie, trăgând-o sub el în praf. Se 
auziră copite galopând pe lângă ei - ultimele oi ale lui 
Jessup o luaseră speriate la fugă. O strânse şi mai tare sub 
el, făcând din trupul lui un scut, în timp ce animalele 
înfricoşate goneau pe lângă ei. Pământul se cutremura - nu 
din pricina copitelor, ci din cauza pulsului lui care duduia. 

„In sfârşit”. Aşteptarea se încheiase. 

Răsuflarea ei făcea un tatuaj fierbinte pe gâtul lui. O 
cuprinse de braţe şi o ridică în picioare. Se ridică fără să 
protesteze, îngăduindu-i să o rezeme de gardul viu, 
înaintând în tăcere, în timp ce el o împingea să treacă 
pârleazul şi de-a lungul pantei, spre pâlcul de copaci după 
care se puteau ascunde. 

Christian îşi scoase pistolul. 

— Din est, spuse ea fără suflare. L-ai văzut lovind în 
drum? Glonţul, vreau să spun. 

— Da. Îşi miji ochii spre mal. Împuşcătura venise 
dinspre taluz. Trebuia să o lase ca să cerceteze. Avea un 
scop aici. Bo/khov. Dumnezeule, ticălosul o făcuse. Il 
urmărise până aici. In sfârşit, avea şansa... 

— Du-te atunci! Scosese un pumnal din buzunar. 
Stătea cu el scos din teacă, ţinându-l lejer în mâna dreaptă. 
Voi fi bine. 

Pentru un scurt moment, fu surprins - iar apoi, la fel 


de repede, nu mai fu. Deja dovedise că ştia să mânuiască 
un cuţit. Fireşte că avea unul asupra ei, chiar şi aici, cu un 
trăgător umblând de nebun. Văzuse glonţul lovind 
pământul. Cu toate acestea, se oferise să aştepte, singură. 

Instinctul i se adeveri privind-o din nou: stăpână pe 
sine, în ciuda respirației accelerate, atentă şi gata să se 
apere. Nu era o femeie obişnuită. Misterul pe care îl 
ascundea nu era produsul plictiselii lui. Merita fascinația pe 
care o exercita asupra lui. 

— Un vânător. Cuvintele veniră ezitant, dar nu avea 
de ales. Nu putea să o lase singură cu un ucigaş în preajmă. 
Nu în vreme ce aştepta, neînfricată şi înarmată, pregătită 
să se apere de o ameninţare care nu ar fi trebuit să o 
atingă niciodată. 

O trase într-o retragere înceată de-a lungul pantei. 

Ea nu se grăbea să înainteze. 

— Nu vrei să mergi să te uiţi? întrebă ea. 

— Cum spuneam. Trebuie să se fi rătăcit vreun 
vânător pe moşie. Granițele nu sunt marcate. 

— Desigur, spuse ea după o ezitare. 

Poate că era o londoneză îndeajuns de autentică încât 
să creadă minciuna. Însă nu veneai la braconaj pe timpul 
zilei. Orice şoarece de ţară ştia asta. 

O prinse de braţ făcând-o să se grăbească. 

— Vino, spuse el încet. Ne vom îndrepta spre casă. 

— Dar... Vocea ei tremura uşor, căci îl lăsase o ia la 
trap. Acest... vânător. Este pe pământurile tale. Şi nu prea 
ştie... să ţintească. 

Văzu că avea pumnalul încă scos şi îl ţinea într-un 
unghi potrivit pentru a fi aruncat. Scruta copacii cu o 
luciditate neabătută şi ochii mijiţi. Ce minte limpede avea, 
nu pentru o femeie, ci pentru oricine. Chiar şi pentru un 
soldat. Ar fi un bun aliat pentru orice bărbat. 

— Te duc mai întâi acasă, spuse el. 

Nu mai vorbiră până când nu ajunseră din nou la 
Buckley Hall. O duse în casă, apoi ieşi din nou. Câteva 
minute mai târziu, când porni călare de la grajduri cu doi 
din oamenii săi, o zări la o fereastră de la etaj, privind în 


jur. 

Priveliştea îi trezi din nou sentimentul acela. Visuri 
copilăreşti. O femeie care aşteaptă în turn, priveghind. 

Sau o sirenă. Miturile, la urma urmelor, nu vorbeau 
doar despre prințese. Sirena apărea întotdeauna în calea 
călătorului, aşteptând să îl distragă de la destinaţia sa. Insă 
miturile nu povesteau niciodată despre locul în care îl 
ducea sirena. 

Poate că îl ducea într-un loc mai bun. Putea crede 
asta. O femeie ca Lilah, puternică, stăpână pe sine şi de 
neclintit în caz de pericol putea fi o destinaţie în sine - nu 
pentru Lord Palmer, desigur. Dar pentru un alt bărbat... un 
bărbat norocos, liber să-şi aleagă propriul drum. Un bărbat 
pe care un viconte îl putea invidia. 


Capitolul 9 


— Sper că ţi-ai terminat pregătirile, spuse Catherine 
Everleigh. Umbla de colo-colo prin salon, în timp ce 
servitoarele îi împachetau hainele. Intenţionez să plec în 
zori, niciun minut mai târziu. Nu mă vei face să pierd primul 
tren. 

Lilah privea spre bagajele diverse. Ce multe haine! 
Holly împăturea o rochie argintie frumoasă pe care nu o 
văzuse niciodată purtând-o. Poate că domnişoara Everleigh 
voia să o poarte în Londra. 

Călătoria venise într-un moment foarte potrivit. Lilah 
nu era încă sigură ce să creadă despre împuşcăturile de 
ieri. Un vânător, spusese Palmer. Unul foarte stângaci. Dar 
atitudinea lui sugerase altceva. O dusese în grabă acasă, 
într-o linişte mohorâtă, care o făcuse să i se ridice părul pe 
ceafă. Ore în şir după aceea, ea se plimbase prin faţa 
ferestrei, fără să se relaxeze, până când nu îl văzu 
întorcându-se. 

Bineînţeles că fusese un vânător. La ţară nu erau 
pericole deosebite. Berbeci rătăciţi - dar Palmer se 


dovedise foarte capabil să se descurce cu aşa ceva. Şi de 
ce să-şi facă griji pentru el? 

Londra îi va limpezi minţile, spera. 

— Mi-am făcut deja bagajul, îi spuse ea domnişoarei 
Everleigh. 

Nici măcar nu intenționau să stea undeva peste 
noapte. De ce avea nevoie în afară de poşetă, pălărie şi 
bani de buzunar? 

— Bine. Catherine îşi netezi mânecile de dantelă. Se 
pare că telegrama de la fratele ei o scosese din pat. Purta 
un halat de mătase mototolit în nuanţe de culoarea 
şerbetului şi a gălbenelelor, o alegere însorită bizară pentru 
o femeie făcută din gheaţă. Nu-mi pot închipui ce este în 
mintea lui Peter. Să-l lase pe idiotul acela să îi ia obiectele 
smălţuite din depozit! Nu-mi pasă dacă a adus o întreagă 
armată cu el. Sunt piesele centra/e ale colecţiei ruseşti. 
Fără ele, va trebui să anulăm licitaţia - şi nici măcar o dată 
în 50 de ani nu s-a întâmplat aşa ceva. Cel care doboară 
recordul nu va fi un prinţişor slav! 

— Sunt sigură că veţi reuşi să vă înţelegeţi cu el, 
domnişoară. Lilah îl compătimea pe bietul client care se 
gândise să o supere. 

— Să mă înţeleg! pufni domnişoara Everleigh. Aceşti 
prinți străini nu ştiu ce este logica. A semnat un contract cu 
noi! Crede că legea engleză se modifică după cum îl taie pe 
el capul? Amenințarea cu un proces îi va da o lecţie. 

Servitoarele schimbară o privire grăitoare. Lilah 
pricepu că domnişoara Everleigh spumega de ceva vreme. 
Le aruncă un zâmbet în semn de scuze. 

Domnişoara Everleigh o surprinse. 

— Şi tu. Eşti obraznică, văd! 

— Nu, domnişoară, niciodată. 

— Sper că nu te aştepţi să primeşti o vacanţă în oraş. 
În timp ce mă voi întâlni cu acest mocofan, tu îi vei livra 
tapiţeriile domnului Batten. Cere-i şi o descriere detaliată a 
operaţiunilor necesare pentru a le restaura. 

Lilah nu îşi putea imagina cum ar fi să trebuiască să îi 
solicite ceva lui Batten. Un pitic cocoşat care bântuia prin 


laboratorul din subsolul de la Everleigh, cunoscut ca fiind 
gură spartă. Fetele trebuiau să născocească scuze 
disperate pentru a scăpa de el. 

— Vă voi aduce un raport cât se poate de cuprinzător, 
domnişoară. 

— Bine. Domnişoara Everleigh se aplecă şi închise 
bagajul cu o violenţă abia disimulată. Ei bine, atunci la 
culcare. Nu te mai lălăi. Avem o zi lungă înainte - 
intenţionez să mă-ntorc cu trenul de seară. 

Lilah îşi luă rămas-bun cum se cuvenea, dar după ce 
ieşi pe hol, dispoziţia ei prinse aripi. O zi întreagă la Londra! 
Se va vedea cu tovarăşele ei animatoare, aflând ce năzbâtii 
mai puseseră la cale fetele. Treaba cu domnul Batten nu va 
dura mai mult de jumătate de zi. După aceea se va plimba 
prin piaţa de la Covent Garden, bucurându-se de privelişte 
şi amintindu-şi cum este să plece când dorea, fără ca 
domnişoara Catherine Everleigh să îi sufle în ceafă. 

Când trecu pe lângă scări, un zgomot slab şi ciudat îi 
atrase atenţia - ca un țipăt vag, brusc întrerupt. 
Nedumerită, se prinse de balustradă şi ascultă mai atent. 
Să fi fost fantoma? Servitorii spuseseră despre ea. 
Pretindeau că o auzeau în fiecare seară zăngănind din sabie 
pe un coridor secret din aripa de vest. 

Dat fiind că era într-o dispoziţie atât de bună, 
vânătoarea de fantome păru mai interesantă decât 
încercarea de a dormi. Începu să coboare scările 
îndreptându-se spre zgomot. 

Sunetul o conduse prin oranjeria goală, cu pereţi de 
sticlă. O luminiţă pâlpâia în faţă. Auzi murmur de voci 
scăzute, masculine, şoptite şi încordate. O luă după colţ, 
intrând într-o cameră mică, unde cinci oameni stăteau 
ascuţindu-şi cuţitele şi curăţându-şi armele. Dumnezeule! 

Se retrase imediat, dar era prea târziu - cea mai mare 
dintre brute o reperase. Îl auzi spunând ceva. Palmer apăru 
de după colţ. 

— Nu poţi să dormi? întrebă el, iar tonul lui plăcut era 
în contrast izbitor cu cuțitul gigantic din mână. În cealaltă 
mână ţinea o curea - o bucată grea de piele care ar fi putut 


fi şi ea o armă la rândul ei. 

— Mi s-a părut că am auzit... „O fantomă?” Va râde de 
ea. Nu contează. Te las. 

— Aşteaptă. Dacă nu poţi dormi, ai putea să mă ajuţi. 

Când se întoarse, observă cum îi tremura lumânarea. 
O strânse mai tare. Cu siguranţă, exista vreo explicaţie 
deloc remarcabilă pentru această scenă. Altceva decât 
ceea ce îi spunea mintea. „Un vânător, într-adevăr”. 
Bărbaţii adunaţi acolo păreau a fi şi ei un grup de vânători. 

— Să te ajut cu ce? 

El îşi trecu mâna liberă prin părul încâlcit. Arăta ca un 
pirat în cămaşa aceea. 

— Presupun că ştii cum să ascuţi un cuţit, nu doar să 
îl arunci? 

— Da, dar... Nu se mai gândise la corespondenţa cu 
ruşii de zile întregi. Dar acum îi veni în minte. Împreună cu 
împuşcătura rătăcită, o făcu să se înfioare. Nu aş vrea să vă 
deranjez. 

— Cu ce să ne deranjezi? Privi din nou spre grupul de 
bărbaţi. l-ai întâlnit pe evaluatori, nu-i aşa? li făcu semn să 
îl urmeze după colţ. 

Se ridicaseră în picioare, iar forţa lor reunită deveni şi 
mai vizibilă. Inclinară din cap şi făcură plecăciuni spre ea, 
dar încercările lor păreau suspect de căznite. 

— Ah. Ei bine, greşeala mea. Palmer părea foarte 
afabil pentru un bărbat care se trudea cu armele la 23.30. 
Aceştia sunt domnii Jones, Stowe, Potter şi Penn. Domnilor, 
domnişoara Marshall. Lui Lilah îi spuse: Acum că i-ai 
cunoscut, îi vei remarca fără îndoială umblând pe moşie, 
căutând să afle unde este nevoie de îmbunătăţiri. Urmează 
să scap de pământ, după ce voi curăța casa de gunoaie. 

— Gunoaie, spui? Nu folosi acest cuvânt în faţa 
domnişoarei Everleigh. 

lar ea va crede că aceştia erau evaluatori când vor 
începe porcii să zboare. Doi dintre ei aveau încheieturile 
degetelor supradimensionate, tipice bătăuşilor. li recunoscu 
- călăriseră cu Palmer ieri, după ce o adusese înapoi acasă. 

— Unul din cele câteva cuvinte pe care nu intenţionez 


să le folosesc în faţa ei, spuse el. Dar tu, Lilah... îi aruncă un 
zâmbet strâmb şi întinse cuțitul. 

Nu avea sens să fugă. Dacă era, într-adevăr, ceva 
necurat la mijloc, îl văzuse deja pe deplin. Puse jos 
lumânarea şi luă pumnalul de mâner. 

— Ai o piatră de ascuţit? 

— Câteva. 

Trase un scaun spre mica masă. Ceilalţi bărbaţi se 
scuzară cu mormăieli politicoase. Îşi luară armele cu ei, 
observă ea. 

Trase piatra de ascuţit mai aproape, apoi aşeză lama 
pe ea. Lucrau de ceva vreme; aerul mirosea a încins, a 
aşchii de metal proaspete şi... se simţea şi un iz de praf de 
puşcă? 

Palmer cerceta rastelul de arme. Nu purta haină în 
seara aceea. Nici jiletcă. Nu-şi imaginase niciodată că unui 
bărbat i-ar putea sta atât de bine în cămaşă şi bretele. În 
general beţivii erau cei care umblau despuiaţi. Dar Palmer 
nu avea burtă de beţiv. Cămaşa lui stătea perfect întinsă pe 
un abdomen plat şi pe o talie subţire. Pantalonii strâmţi îi 
cuprindeau fundul rotund. Un fund foarte musculos. Când 
se ghemui să ia o şurubelniţă, aproape că îi sesiză 
flexarea... 

Când el se ridică îşi îndreptă repede atenţia spre lama 
din mâna ei. Încălecă taburetul din faţa ei şi începu să 
dezasambleze puşca. 

— Frumoasă tehnică ai, spuse el. 

O învățase pe genunchii tatălui ei. Lily o învățase 
acolo. Lilah Marshall nu ar fi trebuit să aibă habar de aşa 
ceva. 

— O poveste curioasă. Am învăţat treaba asta absolut 
accidental... 

— Ştii să cureţi şi o puşcă? 

Ea ezită. 

— Nu, nu am pus niciodată mâna pe aşa ceva. 

Puse un şurub pe masă, apoi se apucă să desfacă 
altul. 

— Te-aş învăţa, dar nu pe un Martini-Henry. Cartuşul 


tinde să se înţepenească. Se încruntă. Şi am văzut reculul 
rupând umărul unui băiat, dacă stau să mă gândesc. 

— Dumnezeule! 

— Puşcă de campanie, spuse el, ridicând din umeri. 

— Presupun că aşa se explică. Evaluatorii aveau o 
ţinută militară. 

El se uită la ea, ridicând din sprânceană. 

— Ce se explică? 

„Dumnezeule!” 

— Nimic. 

Buzele lui se arcuiră. 

— Roşeşti. Acum voi insista să-mi răspunzi. 

Ea clătină din cap şi frecă lama de piatra de ascuţit şi 
mai tare. 

— Evaluatorii tăi par foarte... 

— Competenţi? 

— Mari, spuse ea cu grijă. De obicei operează în grup? 

— Va trebui să îi întrebi pe ei. Nu prea mă pricep la 
profesia asta. 

Se eschivase frumos. Îi aruncă o privire provocatoare. 
Drept răspuns, primi un zâmbet larg care nu-i spuse nimic. 
Ridică puşca de pat şi începu să o desfacă în bucăţi, cu 
mişcări rapide şi încrezătoare. 

Da, fusese cu siguranţă soldat. Dar acum era viconte. 
Şi viconţii nu convocau de obicei trupe militare în casele lor 
de la ţară. 

Câteva minute cântări acest mister pe îndelete, 
singurele sunete fiind acelea ale metalului pe piatra de 
ascuţit şi cel scos de peria lui Palmer care curăța piesele 
puştii. Pentru că sarcina ei nu necesita vreo concentrare 
specială, începu să numere armele atârnate de rastel. 
Unele erau puşti de vânătoare. Dar pistoalele nu erau 
pentru sport. 

El îi observă privirea cercetătoare. 

— Înţeleg că nu ai mai fost în camera armelor până 
acum. 

— Nu, nu încă. Dar domnişoara Everleigh va dori 
negreşit să studieze armele. 


— Nu are rost. Sunt ale mele, nu ale moşiei. 

— Deci până la urmă eşti colecţionar. 

— Nu sunt obsedat de asta. Folosesc armele. 

— Pe toate? 

Se lăsă pe spate, aruncând arma, ţinând-o de pat. 

— Unele puşti le-am folosit în război. Pistoalele - cele 
aflate mai aproape - sunt de asemenea de pe vremea când 
am fost în armată. 

— lar restul? 

Îi aruncă un zâmbet strâmb. 

— Poate că sunt obsedat, totuşi. Se uită spre ce făcea 
ea. Arată bine. 

— Da, aşa cred. l-l întinse. Mai ai vreunul? 

El ridică lama în lumină, mişcând-o pentru a cerceta 
ce făcuse. 

— Acesta nu este un pumnal de aruncat. 

— Nu, spuse ea încet. Cred că se numeşte macetă. 

Nick purta uneori aşa ceva, când sarcina sa - în 
propriile lui cuvinte - „necesita să fie convingător”. 

Palmer îi aruncă o privire surprinsă. 

— Ai folosit vreuna? 

Ea se încruntă. 

— Bineînţeles că nu! Drept cine mă iei? Apoi, pentru 
că nu putea rezista: Aş prefera oricum un hanger. Un 
mâner bun poate fi de folos. 

El zâmbi alene, încântat. 

— Ai fi un strateg excelent în serviciul Maiestăţii Sale. 

Ştia că era un compliment, dar nu avea dispoziţia 
necesară pentru a fi admirată. 

— Ca să nu mai pomenim de evaluatori. Habar n- 
aveam că umblă înarmaţi până în dinţi. 

— Da, şi Buckley Hall duce lipsă de tufe de tăiat cu 
maceta. De ce umbli pe holuri la ora asta? Nu trebuie să 
mergi în oraş mâine? 

Frumoasă schimbare de subiect. 

— Cu primul tren. 

El luă o cârpă şi lustrui patul puştii. 

— Nu te vei dezlipi de ea în timpul călătoriei, desigur. 


— Desigur. 

— Niciun pas. 

Ea îşi muşcă limba. 

— Niciun pas nu e posibil. Plănuieşte să se întâlnească 
cu un client. 

— Atunci vei aştepta la uşă. Vei trage cu urechea, ca 
să vezi ce poţi afla. 

Ea pufhni. 

— Asta ar fi o scenă pe cinste. Nu trebuie să te temi 
de competiţie - omul încearcă să-şi retragă proprietatea de 
la licitaţia rusă. E hotărâtă să-i ia capul. 

Genele lui lungi căzură, acoperindu-i expresia. 

— Cu toate acestea, spuse el, frecând cu sete un 
punct de pe capătul puştii. Vor fi singuri şi nu-mi place asta. 
Vezi ce poţi auzi. 

Avea un interes ciudat faţă de afacerile domnişoarei 
Everleigh, nu-i aşa? Încruntându-se, îl studie. Lampa de gaz 
din spatele lui îi zugrăvea părul blond răvăşit, creând iluzia 
unui halo. Dacă nu ar fi avut cicatricea, ar fi putut poza 
drept înger. Un arhanghel răzbunător, da. Avea trăsăturile 
potrivite, pomeţii şi trupul puternic. 

Gândul i se păru brusc o glumă sinistră. Nu era câtuşi 
de puţin angelic. Era un mincinos - o ştia în adâncul ei. O 
minţise de la început. 

— Dacă scopul tău nu este să întemeiezi o casă de 
licitaţii rivală, nu-mi imaginez de ce îţi pasă de afacerile ei 
cu un client. 

Sau de corespondenţa ei de afaceri, despre care îi 
dădea raportul în fiecare zi. 

— Sunt un bărbat gelos, spuse el fără blândeţe. 

— Poate. Însă nu cred că ai un interes adevărat faţă 
de ea - nu romantic, cel puţin. 

El ridică privirea, îndepărtându-şi o buclă blondă din 
ochi. 

— Chiar? spuse el cu răceală. 

— Dacă ai avea, de ce ai petrece atâta timp flirtând 
cu mine? 

El puse arma jos. 


— Nu am flirtat cu tine, spuse el pe un ton egal. La un 
moment dat, voiam să te fac să juisezi, dar ai fugit. De 
aceea eşti atât de irascibilă? Vino aici şi te rezolv. 

Ea roşi. Bărbaţii nu foloseau un astfel de limbaj cu 
femeile decente. 

— Mă confunzi cu o târfă, una proastă pe deasupra? 

Un muşchi tresări pe maxilarul lui. 

— Ambele ar fi mai convenabil. 

Ea se ridică. Atunci să spună lucrurilor pe nume. 

— Dar m-am oferit deja să devin târfa ta. Trupul meu 
pentru documente - şi m-ai refuzat, dacă îţi aminteşti. Ai 
spus că le voi primi când va fi de acord să se căsătorească. 
Dar asta nu se va întâmpla niciodată, nu-i aşa? 

El stătea nemişcat. 

— Depinde. Dacă faci cum te-am instruit... 

— Nu. Se săturase de minciuna asta. Vrei altceva de 
la ea. O vreme am crezut că nu trebuie să ştiu ce. Nu voiam 
să ştiu. Dar acum se pare că nu am de ales - căci am 
nevoie de documentele acelea. Aşa că spune-mi ce ai 
nevoie să se întâmple ca să mi le dai. Fii sincer şi poate te 
pot ajuta să îl obţii. 

— Bine, spuse el încet. Un nou târg. Se ridică şi dădu 
ocol mesei. Doar când mâna lui se strânse în jurul mâinii ei 
îşi dădu seama că apucase maceta. O desfăcu din 
strânsoarea ei şi o puse deoparte, dar nu dădu drumul 
mâinii. li trase pumnul ducându-i-l la piept, apăsându-l 
acolo ca să simtă vibraţiile în timp ce vorbea. Vom 
renegocia, bine? Sinceritate. Începe tu. Spune-mi cine eşti, 
Lilah Marshall! Unde ai învăţat să arunci şi să ascuţi un 
cuţit. Care este adevăratul tău nume. Şi cine te 
înspăimântă atât de tare că ţi-ai vinde trupul pentru trei 
bucăţi de hârtie. 

Privirea lui era necruțătoare, sfredelind-o. Lilah se 
întoarse într-o parte. 

— Trebuie să fie altă... 

— Nu. Incepem de aici; ce se întâmplă dacă nu 
recuperezi documentele. Asta aş vrea foarte mult să ştiu. 
Spune-mi! Spune-mi cine! Şi, drept răspuns, voi fi şi eu 


sincer. 

— Îmi ceri unicul lucru, spuse ea foarte încet, pe care 
ştii că nu îl voi ceda. 

— Nu. Cer doar sinceritate. Îţi convin termenii? Se 
opri. Nu, nici nu credeam. 

Frustrarea o făcu să tremure. El părea să o simtă. 
Slăbi strânsoarea. Îi duse mâna la buze. 

— Pot spune un lucru, murmură el deasupra 
încheieturilor degetelor ei. Nu eşti târfă. Îi sărută degetul 
mic, apoi inelarul. Dacă ai fi fost cu adevărat de vânzare, 
te-aş fi cumpărat de o sută de ori până acum. Şi tot nu aş fi 
terminat cu tine. 

Îi scăpă un oftat înfiorat. Chiar şi acum, în momentul 
acesta, putea să o tulbure atât de uşor. Să o arunce 
buimacă de la furie la dorinţă. 

— Secretele mele sunt plictisitoare, spuse ea. Nu 

înţelegi? Nu ai nevoie să le cunoşti! Sunt o hoaţă obişnuită 
care dă socoteală unui stăpân banal. Nu există nimic... 
A — Nu. Strânsoarea lui o strivi deodată. Aici te înşeli. 
Imi dai socoteală mie. Şi, Dumnezeu să te ajute, Lilah, dar 
începe să-mi placă. Nu uita asta data viitoare când vii să-mi 
pui întrebări. Am la fel de multe pentru tine. Şi vreau 
răspunsurile la fel de tare ca tine. 

Cineva îşi drese glasul, ceea ce îi făcu să se desprindă 
unul de celălalt. Unul dintre evaluatori ezita în uşă, privind 
politicos în altă parte. 

— Pot să vă vorbesc un moment, milord? 

— Du-te, îi spuse Palmer. Ne vedem mâine-seară la 
raport. 


Casa de licitaţii Everleigh ocupa colţul unei străzi 
largi, nu departe de piaţa de la Covent Garden. Fațada lată 
a clădirii asista cu demnitate reţinută traficul neîntrerupt 
care, la ora aceea a după-amiezii, consta în mare măsură 
din fermieri care mânau căruţe goale trase de boi. În 
capătul scărilor acoperite cu un covor, doi lachei se 


sprijineau de balustrada de alamă, privind alene larma unor 
tineri gălăgioşi care se hârjoneau pe trotuar. 

— Vor sta de pază alţi lachei în timpul licitaţiei, spuse 
Ashmore. 

Stătea lângă Christian pe acoperişul clădirii 
învecinate, inspectând scena printr-un binoclu uzat. 

— Cel mult patru. Christian îi observase cu atenţie în 
timpul balului. Doi care se ocupă de trăsuri, doi la uşă. Dar 
celelalte intrări? 

— Intrarea dinspre est este folosită de angajaţi. Nu 
este păzită, din câte îmi dau seama. Mai este străduţa din 
spate, unde se primeşte marfa. 

— O vor închide. Ţarul trimite un delegat să liciteze - 
oamenii săi vor insista să se închidă, pentru siguranţă. 

— Ştii asta sigur? 

— Da. 

De la apariţia sfeşnicului blestemat, comunicase 
constant cu ambasada rusă. Obolensky nu era convins că 
Bolkhov mai era în viaţă; posibilitatea indica eşecul 
operaţiunilor de spionaj ale propriilor să-i oameni, 
răspândiţi în toată Londra, care stăteau cu ochii pe ruşi. Cu 
toate acestea, fusese de acord să investigheze. Prinderea 
lui Bolkhov ar fi fost o mare izbândă a carierei sale. 
Generalul dezertase din post, luând cu sine jumătate din 
trupă. Guvernul rus nu trecea cu vederea uşor răzvrătirile. 

— Riscantă manevră, spuse Ashmore sobru. Dacă îl 
prind ei primii, nu vom şti niciodată. 

— Nu se va întâmpla aşa ceva. 

Să rămână pentru totdeauna nesigur cu privire la 
soarta lui Bolkhov ar fi fost un blestem amarnic, care l-ar fi 
înnebunit pe Christian. 

— Uite! Vine Catherine Everleigh! Ashmore îi dădu 
binoclul. 

Pelerina de călătorie a lui Catherine flutura în timp ce 
urca treptele de la intrare. În urma ei venea grăbită Lilah, 
părând îngrijorată şi iritată. Era sigur ce îi provocase 
expresia aceea. 

— Te amuză ceva? 


Christian observă că începuse să zâmbească. 

— Femeia aceea are un dar înnăscut de a fi 
nesuferită. 

— Cea care o urmează este spioana ta? 

El încuviinţă din cap. 

— Strălucită strategie, spuse Ashmore, să foloseşti 
animatoare la o casă de licitaţii. Şi soţia mea se gândeşte 
să facă asta la magazinele ei de parfumuri. Spune că ar 
putea tăia produsul în jumătate, vânzând de două ori mai 
mult, cu condiţia ca fetele de la vânzări să fie drăguţe. 

Dintr-un motiv sau altul, replica i se păru nelalocul ei. 

— Are minte, spuse el. Lilah, vreau să spun. 

— Oh? Îmi pare rău să aud asta. 

Christian pufni. 

— Îmi închipui că soţia ta ar obiecta la această 
remarcă. 

Legată la ochi şi beată, Mina Granville putea pune cu 
botul pe labe un maestru al şahului. Compania ei se 
întindea peste Atlantic, furnizând parfumuri şi loţiuni 
tuturor debutantelor din Philadelphia până în Varşovia. 

Ashmore îi aruncă o privire ciudată. 

— Aşa este. Dar nu vorbim despre soţii. 

Christian îşi înăbuşi imboldul de a-l contrazice. 

— Ai dreptate, spuse el. g 

O femeie proastă l-ar fi slujit mai bine. Insă compania 
ei nu ar fi fost nici pe departe atât de satisfăcătoare. Fără 
Lilah la Buckley Hall, şi-ar fi pierdut minţile până atunci. 

Nu era doar o sursă de divertisment. Începuse să îl 
tulbure profund că o implicase în jocul acesta. Merita mai 
mult. Merita... un turn. Un loc în care să fie pe deplin în 
siguranţă, din care să poată privi de la fereastră, fără a-şi 
dori nimic. 

Se forţă să-şi îndrepte binoclul dinspre ea spre 
Catherine Everleigh. Ea trebuia să îl preocupe, la naiba! 

Femeia se învârtea pe trotuar, căutând evident o 
trăsură care ar fi trebuit să aştepte. Işi scoase mâinile din 
manşon, săgetând aerul apăsat în timp ce le vorbea 
lacheilor. 


Bărbaţii coborâră treptele în fugă până la ea. Unul se 
înclină, celălalt alergă pe stradă, trecând de la un vehicul 
parcat la altul. 

— A dispărut vizitiul, observă Ashmore. 

— Vai de capul lui! Christian îi înapoie binoclul. Ar 
trebui să le urmăresc. 

— Pe cine? Se despart. 

Christian se uită din nou. Catherine înainta pe trotuar 
spre lacheu, care găsise trăsura şi vizitiul. Intre timp, Lilah 
se întorsese pe călcâie, apucând-o în direcţia opusă. 

Înjură. 

— Trebuia să o urmărească pe Catherine. Ştie asta. 
Tot timpul, am spus. 

Ashmore puse binoclul la loc în husă. 

— Du-te după Catherine! Eu o voi urmări pe cealaltă. 

— Lilah. Îi surprinse privirea lui Ashmore. Lilah 
Marshall o cheamă. Nu o subestima. 

Ashmore ridică din sprâncene. 

— Am înţeles. Ei bine, se pare că domnişoara Marshall 
opreşte o birjă. Înclină din cap. Eşti sigur că o controlezi? 

Christian rezistă nefericitului impuls de a râde. Nu ar 
fi zis că o controlează. Alungă amintirea momentului în care 
gemea, gândindu-se în schimb la un moment mai recent. 
Se pricepea foarte bine să manevreze cuțitul. Pentru o fiică 
de funcţionar, era mult prea bună şi prea calmă sub 
presiune. 

lar ca hoaţă... alegea să fure obiecte care nu îi erau 
deloc de folos. Pentru stăpânul ei deloc ieşit din comun, 
spusese ea. 

Dumnezeule! E posibil să fi fost atât de nesăbuit? 

— Urmăreşte-o tu pe Catherine, spuse el repede. Mă 
voi asigura că nu am vârât în sân o viperă. 


* 


Cârciuma lui Neddie nu avea ferestre, aerul era 
înţesat de fum, în mare parte de la trabucul unchiului ei. 
Lilah îl îndepărtă. 


— Nu poţi să-l stingi? De când îţi place tabacul? 

— Obicei de gentilom. Trase tare şi capătul scânteie. 
Ai devenit sensibilă, adăugă el când ea tuşi. Aerul acela de 
tară îţi cam roade plămânii. Unde zici că ai fost? 

Nu îi spusese. Şi bine făcuse. Altfel s-ar fi putut să-i 
scrie la Buckley Hall. Şi aşa era cât pe-aci să se înece când 
Susie Snow îi dăduse scrisoarea lui de dimineaţă. 

— Nu îmi poţi trimite scrisori, îi spuse ea. E prea 
riscant. 

Ochii argintii ai lui Nick se îngustară când îşi scutură 
trabucul, aruncând scrumul pe jos. Duşumeaua era deja 
plină de scoici aruncate şi lipicioasă de la bere. 

— Te temi că-ţi voi pângări căsuţa poştală? 

Ea oftă. Cu alţi oameni, Nick nu făcea decât să se 
folosească de reputaţia lui îngrozitoare. Dar cu ea, era 
pretenţios. 

— Nu locuiesc singură, spuse ea. Cealaltă fată cu care 
împart camera - şi ea lucrează la Everleigh şi are gura 
mare rău. E de mirare că nu a deschis plicul la abur. 

Cu siguranţă Susie speculase cu plăcere. „Ai un 
admirator?” ciripise ea. „Ai fost ocupată la ţară! Trebuie să 
ne povesteşti totul”. 

Din fericire, celelalte fete deveniseră mai interesate 
de ce le putea spune Lilah despre Lord Palmer. Debitase o 
poveste ridicolă despre ce călăreț chipeş era. Apariţia 
subită a domnişoarei Everleigh o scutise de a înflori şi mai 
mult. Niciodată nu fusese atât de recunoscătoare pentru că 
fusese convocată spre a fi mustrată - de data asta pentru 
că uitase de noua ei poziţie. 

„Dacă doreşti să redevii animatoare, nu trebuie decât 
să o spui”, rosti domnişoara Everleigh cu răceală, înainte de 
a-i spune că era liberă să-şi vadă de treburile ei în după- 
amiaza aceea, până se vor întâlni la Paddington Station. 

— Nu spun decât că nu-mi poţi scrie până nu se 
încheie treaba asta, îi spuse Lilah lui Nick... 

Unchiul ei ridică din umeri. 

— Nu ar fi avut de ce să fie interesată de biletul acela 
decât dacă ştie să spargă codul, şi în cazul ăsta, trimite-o la 


mine. Am un proiect sau două la care nu mi-ar strica o 
mână de ajutor. 

Dumnezeule mare! Îşi imagina cam ce ar face cu 
Susie. Ca o mâţă care s-a trezit cu un şoarece şchiop, s-ar 
plictisi şi ar face-o bucăţi în cinci secunde. 

— Nu contează. M-am obişnuit la Everleigh. Nu vreau 
să atrag atenţia; altfel nu aş fi ajuns atât de departe. Nu 
vreau să devină nimeni curios în privinţa mea. 

Bătrânul Neddie veni la masa lor cu o bere şi un coş 
de stridii prăjite. Nick îi mulţumi cu o monedă mare, mult 
prea generoasă; locul era al lui, la urma urmelor, şi ar fi 
putut mânca gratis. Dar era strategia lui de a-şi ţine vechii 
prieteni aproape. 

Sorbi lung din halbă, apoi rostogoli trabucul între 
degete, studiind-o. 

— Ai multă teamă în tine, Lily. Nu-mi amintesc să fi 
fost aşa sperioasă. 

În virtutea inerţiei, cuvintele o răniră. Îşi aminti că nu 
mai făcea parte din lumea aceasta. În noua ei viaţă, 
sfioşenia nu era o slăbiciune. Era o calitate a unei doamne. 

— Acum am ceva de pierdut. Dar nu ar trebui să-ţi 
spun ție asta. Era un mare ipocrit, făcând-o să se simtă 
vinovată pentru că le întorsese spatele rubedeniilor, când e/ 
era cel care recurgea la ameninţări pentru a o manipula. 
Contezi pe faptul că vreau să-mi păstrez slujba. Altfel 
amenințările tale nu ar funcţiona şi nu ţi-ai primi niciodată 
documentele înapoi. 

— Nu am făcut nicio ameninţare astăzi încă, spuse el. 
Dar îţi mulţumesc că mi-ai amintit. Presupun că nu le-ai 
adus? 

O îngrozea întrebarea aceasta de când îi descifrase 
solicitarea de a se întâlni. 

— Nu încă. Dar în curând. 

El nu răspunse. Nu era nevoie. Tăcerea şi vagul 
zâmbet crud care îi arcui buzele cărnoase  rostiră 
ameninţarea în numele lui. 

— Te-ai ţinut întotdeauna de cuvânt până acum, 
spuse ea. S-a schimbat asta? Ai spus în ultima săptămână 


din iunie. 

El oftă, apoi ridică un deget pentru a-i atrage atenţia 
barmanului. 

— Bea ceva înainte să pleci! 

— Şi de ce ai nevoie de ele până în iunie? Ce 
intenţionezi să faci cu ele? 

Privi din nou spre ea, iar chipul lui întunecat era 
gânditor. 

— De ce artrebui să ştii? 

Când lucrase pentru el fusese prea tânără pentru a-i 
împărtăşi toate secretele. Dar avusese încredere în ea. 
Uneori îi ceruse chiar sfatul. Ducea lipsa acestui fapt acum; 
ciudată împunsătură. Nu doar ea întorsese spatele. 

— Nu contează, spuse ea. 

Neddie îi aduse o cană, o trânti în faţa ei, apoi plecă 
vesel ca de obicei. 

— Bea-o tu, îi spuse lui Nick. Domnişoara... nu mă pot 
întoarce la muncă mirosind a alcool. 

— Domnişoarei Everleigh nu i-ar plăcea? toarse Nick. 

Ea îşi tinu respiraţia. Nu avea de unde să ştie că lucra 
pentru domnişoara Everleigh decât dacă... 

Simţi fiori reci pe şira spinării. 

— Ai un spion, rosti ea. La casa de licitaţii? 

EI îi zâmbi blând. 

— În afară de draga mea nepoată? Vai, ce bărbat 
suspicios aş fi, dacă aş crede că tu nu eşti suficientă. Luă 
paharul şi i-l puse cu forţa în mână. Vom ciocni pentru 
succes, spuse el. Lily a mea a avansat. E asistenta drăguţei 
patroane. Ridică şi el halba. Sláinte! 

Abia gustă berea. 

— De ce? De ce ţi-ar păsa ce se întâmplă la Everleigh? 

— Eşti tu acolo. De ce nu mi-ar păsa? 

Pentru un moment nu crezu că îşi făcea griji pentru 
ea. Nu de obicei. Dacă i-ar fi stat în fire, nu ar fi instruit-o 
niciodată să devină hoaţă, trimiţând-o în prima misiune la 
13 ani. 

— Nu ai niciun motiv să te temi pentru mine. 

— Nu? O privi. Te pui cu viconţii şi duci de nas fete 


bogate şi frumoase... cred că o cauţi cu lumânarea. 

— Dar te-ai bucura să o păţesc, spuse ea cu blândeţe. 
O spusese destul de des. O pedeapsă binemeritată. Aştepţi 
să se întâmple, nu-i aşa? 

El oftă. 

— Aş fi bucuros să te văd unde îţi era locul, Lily. Atâta 
talent irosit, în vreme ce le lingi cizmele acelor bogătani. Se 
opri. Bineînţeles, nu ai făcut asta în ultima vreme. Ce te-a 
ţinut deoparte în ultimele săptămâni? 

Îl cunoştea prea bine ca să-i scape intonaţia mieroasă 
din vocea lui. Era vocea pe care o folosea când interoga pe 
cineva, înainte de a recurge la forţă. 

— Doar nu poţi... nu poţi să te îndoieşti de mine? 

El îşi trecu degetul pe deasupra buzei halbei, 
gândindu-se. 

— Spune-mi unde ai fost şi mă voi gândi la răspunsul 
meu. 

Dumnezeule mare! Avusese coşmaruri cu privire la 
acest moment. Nu ştia totul despre afacerile lui, dar ştia 
totuşi destul. Faptul că o lăsase să îşi croiască propriul 
drum fusese un fel de miracol - dar era totuşi nepoata lui. 
Sângele trebuia să însemne ceva! 

Sângele însemna într-adevăr ceva. 

— Ştiu că mă credeai meschină. Dar să te trădez? Vai, 
trebuie să îţi închipui că sunt o nouă formă de jeg. 

— Calmează-te! Sorbi lung din halbă. Nu eu sunt cel 
care a spus-o. 

— Oh? Ce-ai vrut să spui? Să-mi vorbeşti ca şi când aş 
fi... Nu îi venea în minte nicio insultă îndeajuns de gravă. 
Un McGowan... 

— Ei, hai, spuse el repezit. Printr-o casă de licitaţii trec 
mulţi bani. Mi-ar fi atras oricum atenţia, cu sau fără tine. 
Dar când pleci în călătorie fără ca măcar să-ţi iei la 
revedere... Sigur că unchiul cade pe gânduri. 

— Ei bine, să nu mai cadă. Işi dădu seama că 
strângea paharul în mână şi îl trânti pe masă. Am fost la 
moşia lui Lord Palmer. Nu avea rost să mintă, căci adevărul 
avea să îi aducă mai multe foloase. Cel care m-a prins este 


cel care mi-a dat slujba pe lângă domnişoara Everleigh. O 
ajut să îi pregătească proprietatea pentru licitaţie. 

Expresia lui Nick nu se schimbă deloc. 

— Curios din partea lui, spuse el. Să invite o hoaţă 
cunoscută sub acoperişul lui. 

— Şi în patul lui, dacă ar fi, după el. 

Faţa unchiului ei se întunecă. 

— Aşa iei înapoi documentele acelea? 

Simţi o plăcere duşmănoasă văzându-i reacţia. La 
asta o împinsese el. Pe propria lui nepoată. 

— Poate că da. 

Strânse din maxilar. Scoase o răsuflare şuierătoare, 
apoi mormăi: 

— Şi vrei? 

Nu avea să-şi împingă răzbunarea mai departe. Dacă 
Nick credea că Palmer intenţiona să o forţeze, avea să i-o 
plătească, fără să-i pese de rangul acesteia. Faptul că 
Palmer era lord i-ar aduce probabil lui Nick o bucurie şi mai 
mare. Dar, cu toate acestea, adevărul era greu de rostit. 

— Da, şopti ea. Dumnezeu să mă ajute! Vreau prea 
mult. 

El făcu o grimasă. 

— Ah! Dădu restul paharului pe gât şi se şterse la 
gură cu dosul mâinii. Ei bine, atunci. Atunci este un alt fel 
de nesăbuinţă. 

— Idioţenie, şopti ea. Ştiu. 

El o privi printre gene. 

— Ai grijă, Lily! Bogătanii aceştia nu sunt ca noi. Nu 
ne văd ca pe nişte oameni obişnuiţi. Te va folosi şi te va 
arunca fără să îl doară capul după aceea. 

— Ştiu. 

Se ridicase în picioare, deşi nu îşi amintea când. 
Uşurarea îi dăduse aripi. Şi vedea pe chipul lui Nick că nu 
se mai îndoia de ea. În schimb simţea... milă. 

Se ridică să o conducă. | 

— Ştii cum se face, sper. Işi drese glasul. Ca să eviţi 
complicațiile, vreau să spun. i 

Stânjeneala lui o făcu să roşească. Cerule! Intreba 


dacă ştie cum să evite sarcina. 

— Da, da, desigur. 

La ieşire se opri cu mâna întinsă pe uşă. 

— Vorbesc serios, spuse el. Pot aranja să vorbeşti cu 
cineva. Peg Mulry te-ar ajuta. 

Avusese grijă de ea când era mică. Acum îşi câştiga 
traiul la un bordel de lux. 

— Te rog, nu, spuse ea cu vocea înăbuşită şi împinse 
uşa. 

Lumina puternică a zilei care năvăli deodată îl făcu pe 
Nick să îşi mijească ochii. 

— Frumuseţea nu ţi-e de folos, spuse el repezit. Dacă 
vrei o carieră, un copil i-ar pune capăt. 

— Ştiu asta. leşi în stradă. Dar mulţumesc mult, 
unchiule, eşti foarte amabil că te gândeşti la mine. 

El râse. 

— Amabil, nu-i aşa? lar acum te pregăteşti să o tuleşti 
fără să laşi nicio urmă. Aşa le plac bogătaşilor femeile? Să 
fie neghioabe fără minte? Clipi din pleoape. „Ce-i ăla 
mădular, milord? Nu am auzit niciodată de aşa ceva”. 

— Eşti îngrozitor! 

Se întoarse să o apuce pe strada principală, sesizând 
doar în ultima clipă expresia dură de pe chipul lui. Prea 
târziu pentru a prinde de veste. O mână o prinse de cot. 

— Ce Dumnezeu, o repezi Palmer, faci aici? 


Capitolul 10 


Pentru un moment îngrozitor fu sigură că Nick va sări 
la bătaie. Aruncă o privire criminală spre Palmer, care o 
strângea de braţ. 

— Lord Palmer! spuse ea tare. Ce surpriză plăcută! 

Privirea lui Nick se ridică spre ea. „Întoarce-te”, îl 
imploră ea în tăcere. „Du-te odată!” 

Se întoarse în cârciumă, trântind uşa. 

— Un prieten de al tău? întrebă Palmer. 


Ea încercă să se elibereze, dar strânsoarea lui era ca 
de menghină. Dumnezeule mare! Străzile erau pline de 
ochi. Ultimul lucru de care avea nevoie era un salvator care 
să intervină, spunându-i pe un nume pe care Palmer să nu-l 
recunoască. 

Îşi puse mâna pe mâna lui, sprijinindu-se de el afabil. 

— Mă urmăreai? întrebă ea zâmbind. 

Îşi miji ochii de leu privind-o. 

— Evident. 

— Atunci mă vei conduce la Gara Paddington? 

Un muşchi îi tresari pe maxilar. Privi spre cârciumă. 

— Poate că ar trebui să mă prezinţi mai întâi. 

Nu. Neddie's era fieful lui Nick. Indiferent care ar fi 
fost pricina, nu ar fi cedat niciun centimetru în locul acela. 
Dacă Palmer intra şi îl înfrunta, lucrurile ar fi devenit urâte 
într-o clipă. 

— Te rog, spuse ea dintr-o suflare. Dar el părea 
răzvrătit. Îi vorbi ca unui soldat, repede: Ai nevoie de 
oameni care să te acopere pentru a intra în locul acela. Şi 
nu are rost oricum. lţi pot explica. 

După un moment, postura lui se mai relaxă puţin. 

— Sunt sigur că poţi, spuse el pe un ton egal. Ceea ce 
mă preocupă este dacă poţi spune adevărul. 

Dar o întoarse către strada principală. 

La următorul pas, un strigăt ascuţit străpunse aerul. 
Un băieţaş sări în picioare de pe o verandă din apropiere. 

— E Kit! ţipă el. Eşti Kit, nu-i aşa! Uitaţi-vă, Kit! 

De pe o străduţă apăruse o minge. Lilah îşi făcu curaj. 
Străduţa aceea era locul în care se ascundeau derbedeii de 
Nick, care îi trimitea la şcoală dacă îi prindea. 

După cum se aştepta, în următorul moment, o bandă 
de copii dădu năvală în drum, înconjurându-i. 

— Dumnezeule, mormăi Palmer, căci se aflau în 
centrul unei mulţimi, înconjurați de mânuţe care trăgeau de 
ei, bălmăjind rugăminţi de a le strânge mâna, de a le da 
autografe şi câte o monedă... 

Această ultimă solicitare prilejui o pauză din pricina 
şocului, urmată de o rafală de acuzaţii stridente. Cineva îi 


dădu un ghiont în umăr celui care lansase ofensa, făcându-l 
să dea cu turul de pământ. 

— Nu cere bani! strigă o fetiţă. Idiotule, este Kit al 
nostru. Este un erou. 

— Fără lovituri, tună Palmer. 

Edictul făcu să se aştearnă brusc tăcerea peste 
micuța mulţime; o duzină de chipuri murdare se ridicară, 
uimite că eroul lor vorbea cu ei. 

Lilah încercă să scape. Palmer o strânse şi mai tare de 
cot. 

— Nu te clinti, spuse el încet. Apoi, dregându-şi glasul, 
privi pe deasupra găştii zdrenţuroase. Aş fi bucuros să vă 
strâng mâinile, spuse el. Dar mai întâi aliniaţi-vă ca nişte 
soldaţi adevăraţi. 

Banda începu să se agite frenetic, înjurându-se unii pe 
alţii într-un limbaj care îl făcu pe Palmer să facă ochii mari. 
Ce situaţie ridicolă! Ea îşi înăbuşi râsul. Deasupra, storurile 
se deschideau în stânga şi în dreapta, iar la ferestre 
apăreau bărbaţi şi femei care îi priveau, strigând încurajări. 
Un bărbat li se alătură, salutând vitejia lui Palmer. 

— Britannia! Britannia! 

Fetiţa bătu din picior. 

— Linişte acum, îi spuse ea trupei. Apoi, cu un zâmbet 
dulce spre Palmer: E bine aşa, domnule? 

Banda reuşi să se aşeze într-un rând strâmb. 

— Excelent, spuse Palmer. Întindeţi mâna acum. 
Sunteţi gata, soldaţi? 

Lilah recunoscu feţele câtorva dintre privitorii de 
deasupra. Se trezi că îţi ţine respiraţia, rugându-se să fie 
discreţi, în timp ce era târâtă de-a lungul șirului de Palmer 
care o ţinea de umăr. Cu mâna liberă, împărțea strângeri 
de mână. 

Excelentă postură, îi spuse el unui admirator pistruiat. 
Bărbia sus, aşa, foarte bine, îi spuse altuia. 

Ultimul şi cel mai mic dintre băieţaşi îl salută cu mâna 
tremurătoare. El i-o strânse cu hotărâre. 

— Satisfăcător? 

Băieţaşul încuviinţă din cap. 


— Da, domnule. ă 

Palmer scoase un pufnet ciudat. Işi dădu seama că se 
chinuia să nu râdă. 

— Excelent! Acum mărşăluiţi cu toţii, cu curaj, spre 
şcoală. 

Le pică faţa tuturor. Apoi, într-o rafală de chicoteli, 
copiii se împrăştiară în toate direcţiile, luându-şi mingile şi 
jucăriile aruncate din mers. 

— Mă bucur că găseşte cineva situaţia amuzantă, 
mormăi el, trăgând-o pe Lilah spre şosea. 

— Da, şcoala este cea mai bună glumă din câte există 
prin părţile acestea. Hai să mergem, adăugă ea printre 
dinţi. Eşti pe cale să-mi rupi braţul. 

El slăbi strânsoarea. 

— Ar trebui să-ţi faci griji pentru gâtul tău. Ştii unde 
eşti? Nu e un loc în care să faci o plimbare după-amiaza. 

Ea îl privi uluită. 

— Te temi de copii, aşa-i? 

Christian privi spre drumul dinainte, strângând din 
buze. 

— Ce făceai aici, Lilah? Cine era bărbatul acela? 

Minciuna îi veni adusă de o inspiraţie divină. 

— E cumpărătorul meu. 

— Cumpărătorul tău, spuse el sec. 

— Da, vin aici să vând bunurile pe care le fur. 

— Dumnezeule! 

Îi dădu drumul la cot, de parcă l-ar fi ars. Nu avu 
decât un scurt moment să-şi dea seama că se simţea 
rănită, ca o proastă. Se uita la ea de parcă avea lepră. 

Apoi îşi aşeză mâna pe mijlocul ei, apăsând ferm 
pentru a o încuraja să ţină pasul. 

— Şi ce, spuse el încordat, ai venit să vinzi astăzi? 
Ceva de la Buckley Hall, presupun? 

Dumnezeu să o ajute! Nu voia să creadă că furase de 
la el. Dar altă scuză mai bună nu găsise. 

— Doar un sfeşnic, spuse ea încet. Domnişoara 
Everleigh nu crede că e aşa valoros. 

Trăsura lui aştepta pe strada principală. Lacheul de pe 


scară părea palid şi agitat ca un iepure. Când îl văzu pe 
Palmer, scoase un oftat vizibil şi deschise uşa atât de 
nerăbdător, că Lilah se aştepta să sară din balamale. 

Palmer aproape că o aruncă înăuntru. Inchise portiera 
în urma lui, iar trăsura se puse în mişcare. La cât de iute se 
urnise, fără îndoială până şi vizitiul îşi închipuia că scăpase 
de o soartă îngrozitoare. 

— E doar un cartier, spuse ea uluită. Locuiesc oameni 
aici. Cei mai mulţi nici măcar nu sunt infractori. 

— Cu excepţia celor de faţă, i-o aruncă el. 

— De ce eşti atât de furios? Işi netezi fustele. Ştiai ce 
sunt din noaptea în care m-ai întâlnit. 

— Şi, ca să te scuteşti de consecinţe, ai fost de acord 
cu un târg. Era vorba să nu o scapi din ochi pe Catherine. 

Asta era problema. Acum trebuia să pară nu doar o 
infractoare lipsită de mustrări de conştiinţă, ci şi fără 
cuvânt. 

— Se ducea la o librărie. Lilah încercă să ridice 
nepăsătoare din umeri. Nu avea chef să-mi împărtăşească 
secrete. 

El strânse din maxilar. Scrâşni din dinţi, privind în altă 
parte, încet şi metodic, trase jaluzelele, acoperind fereastra 
stângă, apoi pe cea dreaptă. In lumina obscură, se întoarse 
spre ea. 

— Ce să mă fac cu tine? 

Lilah simţi fluturi în stomac. 

— Vrei să o urmăresc peste tot? Nu voi face decât să 
o irit. Şi nu-mi va mai spune nimic. 

Privirea lui o ţintui pe scaun. 

— Ar trebui să ard documentele acelea. Să te învăţ ce 
preţ plăteşti dacă nu te supui. 

Păcat că nu îl cunoscuse pe Nick, la urma urmelor. S- 
ar înţelege de minune, căci amândoi erau tiranici. 

— E datoria ta să mă instruieşti? 

— Dumnezeu ştie că ai nevoie de educaţie, mormăi 
el. Dacă eşti atât de nesăbuită cu viaţa ta încât să umbli 
prin cârciumile din East End, amestecându-te cu drojdia 
societăţii... 


Drojdia societăţii! Deodată se înfurie. La Neddie's 
erau oameni decenti, şi mulţi dintre clienţii săi erau prieteni 
vechi. 

— Drojdia societăţii? Ca acei copilaşi, vrei să spui? 
Recunosc că au gusturi proaste la eroi, dar nu îi poţi 
condamna pentru asta. Cred ce scrie în ziare. Vai, probabil 
că mă cred semidivină, doar pentru că mă aflam în umbra 
ta. 

Ea îi auzi răsuflarea şuierătoare. 

— Vor vorbi despre asta? 

— Că te-au întâlnit? Ea râse ironic. Le vor spune 
povestea nepoților, fără îndoială. 

Nu înţelegea expresia de pe faţa lui. 

— Şi cu tine alături de mine, spuse el pe un ton 
straniu, amar. 

— lartă-mă, spuse ea ţeapăn. Ce îngrozitor că numele 
tău este pângărit de asocierea cu mine! 

— Oh, nu eu am de suferit. 

Remarca o nedumeri, ca şi expresia lui întunecată, 
când se lăsă pe scaun, bătând cu încheieturile degetelor în 
lemn. Poc! Poc! Poc! 

— Dacă aş fi decent, spuse el, te-aş lăsa la următorul 
colţ. 

Incruntându-se, îl privi. Dar nu descifră nimic pe 
chipul lui întunecat. Îndepărtă perdeluţa. Intersecţia era 
blocată. 

— Dacă mă părăseşti nu voi ajunge la tren la timp. 

El clipi ca şi când s-ar fi forţat să revină cu gândul în 
prezent. 

— Nu, spuse el. Te duc la Paddington. 

inseamnă că intenţiona să o păstreze? O invadă 
uşurarea, ca un râset. Işi înlănţui mâinile, pentru a bloca 
imboldul de a-i mulţumi. 

— Nu voi mai fura. Îţi promit! 

— De ce te-ai osteni? Dar vorbi fără furie. Spune-mi 
ceva. Ziceai că ţi-ai ieşit din mână. De ce ai revenit la furat? 

Işi muşcă buza. Privirea lui pătrunzătoare, sobră părea 
să doboare ceva înăuntrul ei - un edificiu interior de care 


avea nevoie pentru a se ţine departe de el. 

— Nu ştiu. 

— Ba da, spuse el. Şi vreau răspunsul. Ai talente, eşti 
cu adevărat inteligentă... Slujba asta pe lângă Catherine ar 
putea fi o adevărată oportunitate. De ce ai risca totul? 

Ea clătină din cap şi se încruntă. Nu se simţea bine 
înflorind minciuna, adâncind înşelătoria, când o privea cu o 
asemenea... 

— Orice te-ar mâna, spuse el, te pune în pericol. 
Bineînţeles că sunt oameni decenţi în Whitechapel. Dar 
cumpărătorul tău nu este unul dintre ei. 

Grijă. O privea cu grijă. Pe chip, în glas. Grijă pentru 
ea. 

De când nu mai simţise că îi ducea cineva grija? Şi ce 
prostie, ce glumă sinistră, că acela care simţea asta era e/! 

— Nu îţi face griji pentru mine! vorbi cu asprime, 
sfidător, privind în poală. Nu pot... „Să mă apăr de ea”. E 
plictisitor. 

— Da, spuse el. Îi simţea ochii asupra ei. Nu îşi 
desprinsese privirea niciun moment. Văd cât de tare te 
plictiseşte. Atât de tare încât îţi dau lacrimile. 

Ea trase aer în piept, îngrozită de atenţia lui. Şi-ar fi 
acoperit faţa dacă nu ar fi expus-o mai rău, cumva. 

— Încetează! 

— Bucuros, spuse el aspru. Nu am nevoie de 
asemenea lucruri care să mă distragă. Dar se pare că 
trebuie să îşi facă griji cineva pentru tine, dat fiind că tu 
eşti prea nesăbuită pentru a o face. Unde este familia ta, 
Lilah? Ar trebui să aibă grijă de tine mai bine de-atăt. 

Familia ei? Singurii oameni care îşi făcuseră vreodată 
griji pentru ea erau morţi. Unchiul ei nu se potrivea în rolul 
despre care vorbea Palmer. Din pricina lui Nick era prinsă în 
nebunia aceasta, ţintuită sub lupa unui bogătan care ar 
trebui să se distreze mai bine altfel decât disecându-i 
sufletul. _ 

— Imi pot purta singură de grijă. 

— Sunt sigur că poţi. Te-am văzut cu un cuţit. Rămase 
tăcut un moment. Însă am învăţat ceva în război: 


supraviețuirea depinde de noroc. Şi când îţi fortezi norocul 
îndeajuns de mult, întotdeauna iese prost. În cazul tău, se 
cam apropie funia de par. 

Ea ridică ochii. 

— Da. A început în seara în care te-am întâlnit pe tine. 

El îşi miji ochii. 

— Asta îţi spui? Pe când eu începusem să cred că sunt 
cel mai bun prieten pe care îl ai. 

— De ce? Pentru că nu m-ai dat pe mâna poliţiei? 
Dacă ţi-ar păsa cu adevărat de siguranţa mea, mi-ai înapoia 
documentele acelea. Simţi că îi zvâcneşte gura. Nu vrei să 
mai fiu în pericol? Atunci dă-mi-le acum şi lasă-mă să plec! 

— Poate că aş face-o. Dacă aş crede măcar o clipă că 
nu te vei întoarce cu ele în Whitechapel. Zâmbi brusc, cu 
cruzime. Sau poate că nu aş face-o. Poate că adevărata 
problemă este că nu ştii de cine să te temi. 

Işi ţinu respiraţia când el veni mai aproape de ea pe 
banchetă. 

— Poate, spuse el, am fost prea blând cu tine. 

li puse mâna pe gât, mângâindu-i jugulara cu degetul 
mare, în timp ce o privea cu ochii aceia aurii scânteietori. 
Ochi de leu. Ochi de prădător. 

Incercă să se întoarcă în cealaltă parte. O prinse de 
bărbie, ţinând-o pe loc. 

— Ar trebui să fiu mai puţin blând cu tine, murmură 
el. Aici am greşit. Un diavol vrea documentele acelea? E un 
şobolan josnic cu armă, Lilah. Un pluton de poliţişti l-ar 
putea doborî. În vreme ce eu... îşi strecură mâna în părul ei, 
strângând cu putere. Am un motiv mult mai temeinic să fiu 
ticălos decât ar putea visa un şobolan ordinar. lar poliţia nu 
mă poate atinge. Sunt erou, la naiba. Te-aş putea arunca în 
temniţă fără să ridic un deget. Te-aş putea târî pe străzi, iar 
oamenii ar aplauda. 

Ea trase cu greu aer în piept. 

— Încerci să mă înfricoşezi? 

Îi trase fruntea spre a lui. 

— Da. Cuvântul îi atinse buzele ca un sărut. Să-ţi fie 
teamă. Teme-te de mine! Ar fi mai înţelept. Şi mult mai 


plăcut pentru tine. Gândeşte-te: nu mai trebuie să dai fuga 
în mahalale. Nu mai trebuie să le dai socoteală tâlharilor. Işi 
desfăcu degetele din părul ei; îi atinse obrazul cu 
încheieturile degetelor. Gata cu minciunile, adăugă el. Gata 
cu hoţiile! Doar... supunere. 

Cerule mare! ÎI privi ţintă. Nu o speria. Dar cuvintele 
lui despre putere - era cel mai erotic discurs pe care Îl 
auzise vreodată. _ 

ÎI atinse foarte uşor. Îşi aşeză palma pe pieptul lui. Şi 
ca şi când ar fi fost un semnal, se repezi la ea. 

Sărutul fu profund şi carnal. Căzu în el, în întregime - 
limba lui în gura ei, a ei în a lui; cerând, cuprinzând, luând. 
Voia asta. Veni peste ea când ea se lăsă în jos, prinzându-i 
faţa, deschizându-i gura mai mult. „la-mă!” Voia să cedeze. 

O împinse pe banchetă, venind deasupra ei, lipindu-şi 
torsul de al ei. Îl cuprinse cu braţele, iar el îi ridică fustele, 
ţintuindu-i piciorul în spatele genunchiului. Se certaseră? 
Acum se înțelegeau perfect. li strânse şi îi mângâie coapsa, 
iar ea îşi dezgoli gâtul pentru el; acceptă instantaneu 
invitaţia, lingându-i gâtul. Fiindcă ea se foi, el se 
repoziţionă, astfel că umflătura erecţiei o apăsa în locul în 
care i se împreunau coapsele. Şoldurile lui se mişcau, o 
promisiune tăcută sau o ameninţare: era cât se poate de 
capabil să o satisfacă. Avea să primească fiecare 
centimetru. 

Îşi dădu ochii peste cap, poate. Mai târziu avea să se 
întrebe de ce amintirea acestui moment, această eternitate 
febrilă, era compusă doar din senzaţii şi sunete. Materialul 
rupt - palma lui, atât de fierbinte prin pânza subţire a 
pantalonaşilor ei, arzându-i interiorul coapsei, dinţii care o 
muşcară de partea de sus a umărului. 

lar apoi degetele care se strecurară iscusite şi 
îndrăzneţe prin deschizătura pantalonaşilor ei. Ea icni şi se 
arcui. Ştia ce face. Toate poveştile pe care le spuneau 
fetele se legau deodată. O deschise ca pe o floare. Găsi 
locul care o făcea să pulseze. Ceea ce considerase 
întotdeauna a fi nesăbuinţă la alte femei, un risc pe care nu 
merita să şi-l asume, se dovedi a fi cea mai bună decizie pe 


care o luase vreodată - să-şi desfacă picioarele şi să îl lase 
să o atingă. Trupul ei se reconfigură. Deveni un instrument 
al plăcerii, la care el cânta cu mângâ.ieri insistente. 

Voia mai mult. ÎI prinse de talie, simţindu-i prin 
straturile de haine muşchii tari de pe spate. Voia ca forţa 
erecţiei să înlocuiască promisiunile chinuitoare ale mâinii 
lui. Gemu cerându-i ceva, iar el îi cuprinse buza de jos, 
avertizând-o. Dedesubt, degetele lui o pătrundeau, simțind 
o uşoară presiune arzătoare şi delicioasă, când o desfăcea, 
deschizând-o şi lărgind-o. 

— Linişte, spuse el răguşit, iar ea îngheţă; el apăsă 
foarte tare şi ea tresări spasmodic, o dată, apoi încă o dată, 
în jurul degetelor lui. Deschise ochii, năucă. 

O privea ţintă, cu faţa întunecată şi răvăşită, cu părul 
ciufulit şi buzele ude de ale ei. 

— În privinţa asta eşti obedientă, spuse el. Poate ar 
trebui să facem sex ca lumea. 

Cuvintele o făcură să simtă un fior - fierbinte şi lichid, 
apoi, după ce plăcerea se disipă, îngrozitor. Rece. 

ÎI îndepărtă, împingându-l de umeri. El o lăsă. O apucă 
de glezne, coborându-i-le de pe bancă. Fustele căzură, 
acoperindu-i picioarele tremurătoare de aerul rece. 

O studie cu o intensitate nemiloasă. Deodată era greu 
să îi întâlnească privirea. 

Închise ochii, copleşită de premoniţia puternică a unei 
suferinţe. Lumea îşi recăpăta contururile, iar raţiunea 
revenea nemiloasă, cu paleta ei alb-negru. 

— Facem? întrebă el. 

Îi auzi vocea răguşită. Deschizând ochii, îi văzu faţa 
încordată. Era departe de a fi netulburat. Gândul acesta era 
o alinare pentru demnitatea ei lezată şi îi alimentă brusc 
furia. Îşi drese glasul. 

— Nu, spuse ea. Nu eşti tocmai ticălosul care aspiri să 
fii. 

Ochii lui luciră. 

— Nu îţi pierde curajul. Într-una din zilele acestea te 
voi surprinde. 

Trase aer în piept, făcându-şi curaj. 


— Ai făcut-o deja. Îmi doresc doar să nu-mi fi plăcut. 

Un muşchi îi tresări pe maxilar în timp ce se retrase 
pe locul său. Dar nu răspunse. La urma urmelor, ce răspuns 
putea să dea când ea recunoscuse. Ştia mai bine decât el 
cât de stânjenitor era pentru ea. 

Trăsura încetini. Se aşezară la coadă, lângă trotuarul 
de la Paddington. Voia să strige sau să bată cu pumnul. In 
schimb, şi-l duse la buzele care tremurau. Cum de 
dobândise atâta putere asupra ei? Această putere nu avea 
nimic de-a face cu şantajul. 

— În privinţa celeilalte chestiuni, spuse el cu un calm 
înfricoşător. Şobolanul ordinar. Îl voi distruge pentru tine. 
Poate fi plata mea. Putem să uităm cu totul de documente. 

Nu mai auzise niciodată nota aceea sălbatică în vocea 
lui. Dădu roade unde amenințările sale dăduseră greş. In 
sfârşit, simţea frică. 

Nu voia să intre în război cu Nick. Nu-şi dădea seama 
cine va câştiga. Nu-şi dădea seama... cine ar vrea să 
câştige. 

— Nu, spuse ea. Vreau înţelegerea noastră iniţială. 
Asta e tot. 

— Păcat, spuse el după un moment. Mi-ar fi plăcut. 


* 


— Ar putea să fie mâna braconierilor. 

Howard Stowe fusese subordonatul lui Christian în 
Afganistan; recent, îşi pusese abilităţile de cercetaş în 
slujba supravegherii perimetrului de la Buckley Hall. Il 
conducea acum pe Christian într-un pâlc de stejari, unde 
fluturi cu aripi strălucitoare şi păsări cântătoare 
zburătăceau pe sub ramuri. 

— Nişte braconieri foarte proşti, spuse Christian. 

Furia şi propria sa voce îl făcură să se oprească. Se 
întorsese de la Londra foarte târziu cu o seară în urmă şi 
alesese să se retragă cu o sticlă de whisky decât să îşi pună 
înfrânarea la încercare chemând-o pe Lilah la un raport mai 
detaliat. Nu mai avea încredere în sine în preajma ei. 


Judecata lui nu mai era limpede. Şi trebuia, pentru 
Dumnezeu, să poată avea încredere în sine. Pentru familia 
sa, trebuia să rămână neclintit. 

— Da, spuse Stowe, nu e un loc bun pentru capcane, 
tocmai pe potecă. Şi nu am văzut niciodată iepuri prinşi cu 
un asemenea efort. 

Christian  îngenunche la marginea gropii, dând 
deoparte covorul de ramuri care o acopereau. 

— Dumnezeule! Pe fundul gropii se vedeau şase 
ţepuşe ascuţite. Da, cam mult pentru un iepure. Ce 
adâncime are? Îşi miji privirea. Doi metri? 

— Indeajuns de adâncă pentru a prinde un om. Stowe 
se ghemui lângă el. A fost nevoie de ceva forţă pentru a o 
săpa. 

— Sau de nebunie curată. Christian  cercetă 
împrejurimile. Acolo! Se ridică şi pătrunse printre desiş. La 
şapte paşi de groapă, ascunsă printre copaci, era o movilă 
de pământ care fusese excavată. 

Howe fluieră. 

— Au tras, nu glumă, să îl mute. 

Şi luase şi timp. O hotărâre criminală. Christian privi 
înapoi de unde veniseră. Turnuleţele de la Buckley Hall 
erau vizibile peste deal. Casa era foarte aproape, la nici 
cinci minute distanţă. Se întoarse, scrutând vâlceaua, 
suflând greoi pentru a-şi controla furia. Ce mare noroc că 
domnişoara Catherine Everleigh se dovedea a fi atât de 
dedicată muncii ei! Nu se încumetase să iasă nici măcar o 
dată. lar asistenta ei... 

Strânse din fălci. Lilah ieşise la plimbare singură, în 
ziua aceea în care o găsise strănutând în hol. Dacă nu ar fi 
apucat-o alergia, ar fi putut foarte bine să o apuce în 
direcţia aceasta. Era cea mai uşoară cale spre pădure. 

— Trebuie să presupunem că vor mai fi şi alţii. Pune-l 
pe Potter de pază. 

Un alt membru al vechiului regiment, Potter era 
neobişnuit de iscusit când venea vorba să simtă dincotro ar 
putea veni ambuscada inamicului. 

— Aşa voi face. Şi, dacă-mi permiţi, mă voi duce la 


cârciuma din sat astă-seară, să dau de veste ca să speriem 
braconierii. Stowe scuipă un jet lung de tabac mestecat. Nu 
e singura capcană pe care am găsit-o. Mai sunt câteva de-a 
lungul proprietăţii. Nu vreau să se furişeze nimeni noaptea 
să ridice iepurii şi să se trezească într-una din astea. 

— Sau la capătul care nu trebuie al unei puşti, spuse 
Christian încet. Înarmează-te, oriunde ai merge! 

— Da, să trăiţi! 

Îşi dădu seama că Stowe stătea drepţi, aşteptând 
ordine sau să i se spună pe loc repaus. Greu scapi de 
vechile obiceiuri. 

— Avertizează-i, spuse Christian. Dar nu le spune prea 
multe despre cauză. Dacă ajunge la urechile magistratului, 
va dori să ştie cine a făcut-o. Nu vreau ca vreun flăcău din 
zonă să putrezească în închisoare pentru răul altcuiva. 

Surprinse zvâcnetul mâinii lui Stowe - un impuls 
cenzurat de a saluta. Stowe văzu că remarcase şi zâmbi 
spăsit, dând la iveală ghemotocul de tutun din falcă. 

Christian începu să-şi răsfrângă mânecile. 

— Haide să o acoperim, spuse el. 

— Oh, nu trebuie să mă ajutaţi, domnule. 

Christian clătină din cap. Nu avea linişte până când nu 
termina cu nenorocirea aceasta. 

— Du-te şi întreab-o pe doamna Barnes unde găseşti 
o lopată, încep cu ţepuşele. 

În timp ce Stowe începu să urce dealul, el se lăsă cu 
grijă în groapă. Smulse prima ţepuşă din pământ, apoi o 
ridică în lumină. Ţepuşa de stejar fusese ascuţită în aşa fel 
încât să pătrundă prin muşchi şi tendoane. 

Simţi venin în gură. Lilah nu mai fusese niciodată la 
ţară. Ce întâmpinare frumoasă ar fi fost asta! Cât ar fi zăcut 
aici, sângerând, strigând fără să-i răspundă nimeni, până 
murea? 

Imaginea îi veni în minte, un coşmar la fel de limpede 
precum ţepuşa din mâna lui. Strigătul ei după ajutor. Chipul 
ei întorcându-se în sus, spre lumină. Sunetul frunzelor 
strivite sub talpă. Faţa lui Bolkhov acoperindu-i raza 
vizuală. 


De o mie de ori de la moartea fratelui său văzuse 
astfel de coşmaruri. Dar pentru prima dată, nu mama sau 
sora sa sufereau. Doamne! „Stai departe de Whitechapel”, 
îi spusese el lui Lilah. Dar nici la Buckley Hall nu era mai în 
siguranţă, iar el nu era cu nimic mai puţin periculos decât 
vreun tâlhar din East End. O adusese în calea unui nebun, 
la urma urmelor. 

Aruncă  ţepuşa peste marginea gropii. Dacă 
descoperirea acestei capcane înfiorătoare dovedea ceva, 
acela era că nu îşi putea îngădui să se lase distras. Bolkhov 
nu voia să îl ucidă pe el. Altfel nu ar fi nevoie decât de un 
glonţ. Ceea ce intenţiona lunaticul era să îl terorizeze şi să 
îl tortureze. Nimeni din apropierea lui Christian nu era în 
siguranţă. 

Ţinând cont de asta, ce mai conta frământarea lui 
interioară? Se imaginase pe un pat de cuie cu o seară 
înainte - sau pe un grilaj, zbătându-se agonizant sub 
biciuirea unor porniri contrare: furie faţă de nesăbuinţa ei, 
mânie faţă de tratamentul brutal pe care i-l aplicase ei şi, 
cel mai rău dintre toate, dorinţă. Dorinţa de a o atinge din 
nou. Dorinţa, Dumnezeu să-l ierte, de a o cunoaşte dincolo 
de atingere. Dincolo de sex sau de ceartă. Dincolo de orice 
atât de simplu. 

Acesta era adevăratul său păcat. Capcana aceasta 
nenorocită i-o arăta clar. Căci ce putea realiza atrăgând-o, 
în afară de satisfacția temporară a poftelor trupeşti şi alte 
posibilităţi mult mai întunecate şi mai durabile, pe lângă 
asta? Nu avea un turn pentru ea. În schimb, îi putea aduce 
moartea. 

Infernal era că, dacă ar respecta-o mai puţin, dacă ar 
fi mai puţin inteligentă, mai puţin desăvârşită şi chiar, 
poate, mai puţin iscusită în amăgiri - ceea ce îl scotea din 
sărite - nu ar fi vrut să o cunoască niciodată. Şi ar fi pus-o 
în pericol acum fără să stea pe gânduri. 

Căci era un ticălos. Nu îi păsa de nimeni în afară de ai 
lui. Soarta lui Catherine nu îl tulbura deloc. Nu stătea treaz 
noaptea făcându-şi griji din pricina ei. 

lar oamenii îl numeau erou. 


Înjurând, smulse restul ţepuşelor. Când se întoarse 
Stowe, îi ceru lopata şi îi spuse omului să plece. Dar 
astuparea gropii nu era o pedeapsă suficientă. Cele două 
femei de la Buckley Hall meritau mult mai mult. 

— Nu e de-a dreptul îngrozitor. 

Nu e de-a dreptul îngrozitor! Fusese rostit vreun 
verdict mai satisfăcător până atunci? Ascunzându-şi un 
zâmbet uimit, Lilah începu să pună ceştile în suporturile lor. 
jJudecătoarea ei se întoarse, cercetând restul încăperii 
prăfuite. Poc-poc-poc se auzea creionul domnişoarei 
Everleigh pe tăbliţa pe care o purta cu ea. 

— Aici vom aranja lucrurile, spuse ea, iar vocea ei 
reverberă între pereţii goi. Vom începe cu cele mai casante 
obiecte - argint, porțelan, toate mărfurile delicate. Mai ai 
încă lista? 

— Chiar aici, domnişoară. 

Faptul că îi fusese încredinţată părea încurajator, de 
asemenea. Acum că terminaseră de căutat şi începuseră 
munca mai detaliată de evaluare, dispoziţia domnişoarei 
Everleigh se mai îndulcise. Starea ei, observase Lilah, era 
exact precum munca pe care o făcea; dacă înainta în ritm 
satisfăcător, uneori reuşea chiar să zâmbească. 

— Ai o treabă destul de simplă, spuse domnişoara 
Everleigh. Atenţia i se îndreptă spre vaza pe care o 
împacheta Lilah. Ai grijă! Nu o strânge prea tare! 

— Da, domnişoară. 

Lilah strânse capătul liber al pânzei în jurul buzei 
vasului, apoi o aşeză cu grijă într-o lădiţă plină cu rumeguş. 
Era ultimul obiect din porțelan, şi era recunoscătoare. 
Faptul că manevra obiecte care valorau sute de lire o făcea 
să fie foarte nesigură pe ea. 

Cercetară împreună porţelanurile care mai trebuiau 
catalogate, un teren minat de vase întinse pe podea. 


— Vei lua farfuria englezească, spuse domnişoara 
Everleigh. Doar porţelanuri simple. Eu voi începe cu cele 
fragile. După ce ai etichetat un obiect, vei scrie o scurtă 
descriere. Concentrează-te asupra distincţiilor care ar putea 
mări valoarea unei piese - şi asupra imperfecţiunilor care ar 
putea-o scădea. De exemplu, vaza aceea pe care tocmai ai 
pus-o deoparte. Ce ai observat înainte de a o împacheta? 

— O mică zgârietură în emailul de pe buză, spuse 
Lilah imediat. De-abia vizibilă. 

— Extrem de vizibilă, o corectă domnişoara Everleigh, 
pentru clienţii care vor licita pentru ea. Ce altceva? 

Ezitând, Lilah începu să desfacă pânza în care o 
învelise. 

— Nu, spuse domnişoara Everleigh. Din memorie, te 
rog! 

Era un test? Lilah spera că da. Un test însemna că 
domnişoara Everleigh vedea şansa ca ea să se afirme. 

— Pietrele sunt agate şi jad. Stratul de sub email este 
foarte vibrant. 

— Ce culoare? 

— Roşu. 

— Roşu precum cărămida? Roşu sângeriu? Roşu 
precum creasta unui... 

— Precum cuprul, spuse Lilah. 

— Da, întocmai. Este un exemplu clasic de porțelan 
Jihong. Domnişoara Everleigh privi spre lădiţă. Una din cele 
două duzini existente, mai exact. 

Lilah făcu ochii mari. 

— Şi m-aţi lăsat să o împachetez? 

— Pari să ai mâini sigure. Ridică din umeri. Notiţele 
trebuie să fie în limbaj simplu. Descrierile mai înflorite sunt 
treaba editorilor catalogului. Ei ştiu cel mai bine cum să 
stârnească interesul publicului. 

Ţinându-şi respiraţia, Lilah aşteptă. Toate aceste 
informaţii erau foarte interesante şi nu le aflase niciodată 
pe când era animatoare la Everleigh. 

Însă instrucţiunile se terminaseră. 

— Dă-i drumul, spuse domnişoara Everleigh şi ridică o 


figurină de porțelan, ducând-o la locul ei de la masă. 

Cu mişcări puţine şi elegante, întoarse figurina cu o 
mână, în vreme ce cu cealaltă începu să ia notițe. 

Lilah se apucă de treaba ei. Primele câteva minute, în 
timp ce se ocupa de ceşti şi farfurioare, fu extrem de 
conştientă de faptul că stăpâna sa o privea. Dar după ce se 
scurse o jumătate de oră fără a primi mustrări, se linişti şi 
începu să îşi vadă de treabă, ocupându-se de partea ei de 
porţelanuri. 

Astfel că fu nepregătită când auzi remarca bruscă a 
stăpânei sale. 

— Văd că Lord Palmer este interesat de tine. 

Era cât pe ce să scape farfurioara. Blestemând în 
sinea ei, se încruntă concentrându-se asupra următoarelor 
notite. „Imperfecţiuni minore ale modelului: C-F-44. O 
ramură cu frunze este pictată cu o nuanţă diferită”. 

— Ce vă face să spuneţi asta, domnişoară? Rareori îl 
mai văd prin casă. 

De fapt, nu îl mai văzuse de când plecase din oraş 
ieri. 

— Te întâlneşti cu el regulat, nu-i aşa? După-amiaza. 
Domnişoara Everleigh strâmbă din nas. 

Servitoarele nu-şi pot ţine gura. 

— El... La naiba cu bârfele! Nu - uneori mă invită să 
iau ceaiul cu el, dar eu... 

— Ceai, spui? Vocea domnişoarei Everleigh era 
perfect neutră, deşi următoarele cuvinte îi dezvăluiră 
opinia. Sunt surprinsă. Voi, fetele, vă pricepeţi toate din 
minune să impresionați gentilomii. 

Nu avea ce replică înţeleaptă să îi dea la asta. 
Calmându-şi respiraţia, Lilah se întoarse spre farfurioară. 
Era la fel de fină ca fundul unui copilaş. „Vedeţi, 
domnişoară, cât de mult mă dedic muncii”. 

— Curios nume, fetele  Everleigh.  Domnişoara 
Everleigh scoase un râset firav. Mă întreb ce-ar fi spus 
bunicul meu dacă ar fi ghicit că peste ani casa lui de licitaţii 
va deveni locul femeilor care fac reclamă la pudră de dinţi 
pe omnibuze. 


— Nu-mi pot închipui, spuse Lilah cu grijă. Armistițiul 
lor, pricepu ea, se apropia de final. Nu am fost niciodată 
invitată să fac reclamă. 

Cu un zâmbet neplăcut, domnişoara Everleigh o 
măsură. 

— Nu, spuse ea, presupun că nu. Lilah râse. Nu voise 
să o facă, şi domnişoara Everleigh părea uimită. Ţi se pare 
amuzant? Mi s-a dat de înţeles că voi, fetele, vă înghiontiţi 
şi vă întreceţi pentru astfel de... oportunităţi. 

— Unele dintre noi da. Fetele care doreau să atragă 
atenţia unor clienţi bogaţi visau, într-adevăr, la o astfel de 
faimă. Eu am sperat întotdeauna altceva. 

Maxilarul domnişoarei Everleigh tresări, ca şi când s- 
ar fi gândit ce avea să spună. 

— Cum ar fi? 

Lilah intui că ar putea găsi o cale de reconciliere. 

— Cel mai mare vis al meu este să fiu o femeie cu o 
profesie, aşa, ca dumneavoastră. Să fac o muncă care 
depinde de cunoştinţele mele, mai degrabă decât de... 
politeţea conversaţională, după cum v-aţi exprimat cândva. 
Am fost foarte fericită, domnişoară, când am aflat că urma 
să vă ajut aici. 

Domnişoara  Everleigh tresări vizibil. Apoi întinse 
mâna după o nouă miniatură, răsucind-o pe toate părţile, 
studiindu-i imperfecţiunile. 

Dar părea că micuța figurină, a unei păstoriţe care 
cânta la nai, nu avea nicio imperfecţiune. Incruntându-se, 
domnişoara Everleigh o aşeză în faţa ei. 

— Nu se face, spuse ea, privind ţintă spre păstoriţe, 
ca o femeie să aibă o profesie. Ideea în sine pare... 

O ofensase Lilah? 

— Poate că nu este cuvântul potrivit. lertaţi-mă, nu 
am... 

Domnişoara Everleigh ridică privirea, cu o expresie 
atentă. 

— Este un cuvânt cât se poate de potrivit, domnişoară 
Marshall. 

— Ei bine. 


Luptându-se să îşi înăbuşe un zâmbet prostesc, Lilah 
aşeză ceaşca şi luă alta. 

— Dar va fi nevoie de mult mai multă muncă, căci nu 
este suficientă o singură moşie pentru a deprinde 
cunoştinţele necesare, continuă domnişoara Everleigh 
ţeapăn. Am învăţat meseria asta de la naştere, ştii. Mi-am 
început educaţia pe când nu eram decât o copiliţa pe 
genunchiul tatălui meu. 

— Da, domnişoară. Desigur. Nu aş visa... 

— lar preţul este mare, să nutreşti astfel de ambiţii. 
Eşti îndeajuns de drăguță, domnişoară Marshall, în felul tău 
şi, poate că publicitarii nu te doresc, dar s-ar putea ca un 
bărbat decent să te vrea. Cu siguranţă, aceasta ar fi cea 
mai sigură cale... Cu condiţia ca oferta lui să fie 
satisfăcătoare. 

Cuvinte îndrăzneţe, de la o moştenitoare protejată! 
Uimită, Lilah ridică privirea. 

Domnişoara Everleigh ridică dintr-un umăr slăbuţ. 

— Nu sunt naivă, spuse ea. Şi nici nu susţin practicile 
imorale. Sunt sigură că ai putea găsi un bărbat cinstit, un 
măcelar sau un... Părea că nu avea prea multe cunoştinţe 
despre meseriile mărunte şi se opri pentru moment. Un 
funcţionar la bancă, spuse în cele din urmă. Ca să te 
căsătoreşti, vreau să spun. 

Între un măcelar şi un funcţionar era o mare 
diferenţă. Dar Lilah se îndoia că domnişoara Everleigh 
urmărea să primească lecţii în această privinţă. Incuviinţă 
din cap în tăcere. 

— Nu este foarte interesant, spuse domnişoara 
Everleigh, să te gândeşti la siguranţă. Dar îmi pari o femeie 
practică - sigur prea înţeleaptă pentru a cădea pradă 
pericolelor prostiilor romantice, în cazul în care simţi că 
poziţia ta a slăbit, te vei gândi cu înţelepciune şi pe îndelete 
cum să te întreţii. Atracția unui bărbat precum Lord Palmer 
este cu mult depăşită de pericolele implicite. 

Uluită, Lilah înţelese în cele din urmă ce se întâmpla. 
Domnişoara Everleigh o avertiza să nu se lase sedusă. 

Ei bine, era o dovadă de amabilitate. Demonstra că 


nu era chiar atât de glacială pe cât părea. 

— Înţeleg, spuse Lilah. Şi vă mulţumesc pentru sfat, 
domnişoară. Găsi curajul să profite de ocazie. Nu putea 
îngădui ca sentimentele pentru Palmer să intervină, 
nesăbuite şi inutile cum erau. Dacă pot îndrăzni s-o spun, 
cred că aţi înţeles greşit. Când am vorbit cu domnia sa, 
întotdeauna a fost despre dumneavoastră. Cred cu tărie că 
are... o afecţiune pentru dumneavoastră, domnişoară. 
Sunetul care ieşi din gura domnişoarei Everleigh nu putea 
să fi fost un pufnet. Vai, expresia ei era ascunsă de 
păstoriţa pe care o studia. 

— O grămadă de gentilomi exprimă o mulţime de 
sentimente, spuse ea cu vocea înăbuşită. Dacă bagi în 
seamă sau nu sentimentele acelea este cu totul altceva. 

Replica lui Lilah fu întârziată de o intuiţie. Să fi fost 
posibil ca această fată frumoasă să nu creadă în 
sinceritatea complimentelor  admiratorilor să-i? Cu 
siguranţă ştia că era o tânără cât se poate de eligibilă. Nu 
cu sânge albastru, desigur, însă având în vedere 
frumuseţea ei şi zestrea imensă pe care ar aduce-o, o 
grămadă de aristocrați ar lua-o bucuroşi în căsătorie. 

— E adevărat că gentilomii sunt tentaţi să spună ce 
sună mai bine. Dar vă jur, domnişoară, interesul domniei 
sale mi se pare sincer. Mai mult, admiraţia lui arzătoare 
pentru munca dumneavoastră... 

— Ajunge! Cuvintele tăioase îi retezară ca o lamă 
discursul. Nu am nevoie de prelegeri pe tema aceasta de la 
tine. 

Lilah acceptă în tăcere mustrarea. După ce împachetă 
ultima ceaşcă, se ridică şi spuse: 

— Vă pot ajuta cu porţelanurile de Sèvres, dacă... 

— Abilitatea de a vedea ce este acolo - tonul aprig al 
domnişoarei Everleigh o opri în loc - de a vedea exactce ai 
în faţa ochilor, în loc de ceea ce doreşti să vezi - aceasta 
este cheia unei evaluări adecvate. 

Lilah se aşeză încet. 

— Da, domnişoară. 

— Palmer nu are nevoie de bani. Obrajii netezi ai 


domnişoarei Everleigh se îmbujorară. Nu este delicat să 
vorbesc despre asta, dar adevărul este deseori nedelicat. 
Palmer nu are nevoie de averea mea, iar dacă frumuseţea 
ar fi scopul său, există o duzină de frumuseți eligibile pe 
piaţă, care ar fi mult mai dispuse decât mine să flirteze şi 
să zâmbească. 

Ce bizară era conversaţia aceasta! Trebuia să susţină 
cauza unei femei pe care n-o plăcea chiar în faţa 
respectivei femei! 

— Niciuna dintre ele nu se poate lăuda cu realizările 
dumneavoastră, domnişoară. Niciuna dintre ele nu ar şti 
nimic despre porţelanul Jihong, brocartul persan sau cum să 
scoată o moşie la licitaţie. 

— Adevărat. Îi crezi pe clienţii de la Everleigh care 
spun că eşti frumoasă? 

Instinctele lui Lilah se ascuţiră. 

— Domnişoară? Eu nu... 

— Care te flatează, domnişoară Marshall. Care te 
imploră să le acorzi un vals, doar pentru a-ţi şopti la ureche 
despre o casă în St. John's Wood... Domnişoara Everleigh 
făcu o grimasă mică şi curioasă, ca şi când şi-ar fi înăbuşit 
impulsul de a voma. Care îţi promit o grămadă de bijuterii 
nepreţuite, laolaltă cu dragostea şi afecțiunea lor eterne. li 
crezi pe aceşti bărbaţi? 

— Nu, domnişoară. Nu îi cred. 

— Dar, cu toate acestea, mă sfătuieşti să cred un 
bărbat care pretinde că mă iubeşte pentru abilitățile mele. 
Care şi-ar putea alege pe oricine dintre frumoasele 
debutante, dar o preferă pe femeia care ar rămâne mai 
degrabă singură cu nişte piese reci de ceramică? 

Cinismul acesta ar fi fost şocant, dacă nu i-ar fi fost 
atât de familiar. Lilah înţelegea acum principalul 
impediment din calea avansurilor lui Palmer: domnişoara 
Everleigh era la fel de pragmatică precum ea. Însă nu avea 
de ales decât să persevereze. Avea nevoie de cecurile 
acelea. Mai mult, trebuia să plece de lângă Palmer. Deja o 
ruina. Îi distrugea liniştea. În scurt timp nu va mai fi nevoie 
de unchiul ei ca să o facă fărâme. 


Aşa că trebuia ca domnişoara Everleigh să accepte 
curtea lui Palmer. 

— Domnişoară, chiar îl cred când spune că vă admiră. 
Minciuni, minciuni sfruntate. Nu părea convingătoare nici 
măcar pentru ea însăşi. Nu toţi bărbaţii sunt atât de 
superficiali pe cât sugeraţi. Asta era adevărat. Lord Palmer 
este un bărbat cu gusturi rare. Credea asta. Ce alt viconte i- 
ar fi vorbit ca unei prietene - iar apoi ar fi sărutato ca o 
fiară flămândă? Poate că timpul petrecut în armată l-a făcut 
să fie altfel. Să o urmărească până în Whitechapel. Apoi, în 
ciuda proastei lui dispoziţii, s-a oprit să facă pe plac unei 
bande zdrenţăroase de copii-cerşetori. Amintirea bunătăţii 
lui o înduioşă. Ei bine, probabil este cu adevărat 
extraordinar... 

— Te plăteşte? 

Lilah rămase cu gura căscată. 

— Domnişoară? Nu înţe... 

— A pus-o şi pe sora lui să îl ajute să mă curteze, aşa 
că de ce nu şi pe tine? Într-adevăr, chiar nu văd niciun alt 
motiv pentru care l-ai susţine cu atâta ardoare pe viconte. 
Domnişoara Everleigh vorbi foarte rapid acum. Sau... Dacă 
nu el, atunci îl văd pe fratele meu îndeajuns de disperat 
încât să te pună să faci asta. Şi Dumnezeu ştie că a 
încercat în multe alte feluri să scape de mine. De ce nu 
printr-o căsătorie cu Palmer? Îi aruncă un râset tăios. 
Desigur, mai există o a treia posibilitate, aproape prea 
tristă pentru a o lua în considerare, căci cât de jalnic ar fi să 
îţi închipui, chiar şi pentru o secundă, că ai avea de câştigat 
flatându-mă? Cât de tare să te amăgeşti, cât de dureros de 
ignorantă să fii cu privire la situaţia şi posibilităţile tale, 
încât să crezi că aş putea ajunge să te plac, să ţin îndeajuns 
la tine încât să îţi susţin visul ridicol! Căci te întinzi cu mult 
mai mult decât îţi poţi îngădui, închipuindu-ţi că ai putea 
dobândi vreodată o poziţie precum a mea. Ei bine, este atât 
de departe de condiţia ta socială, încât ar putea fi foarte 
bine un titlu princiar. Fiindcă, pentru a fi curator, 
domnişoară Marshall, trebuie să fii o persoană care are 
educaţie şi gust. Ei bine, asta fu îndeajuns. Lilah puse 


mâinile pe masă şi se ridică în picioare. 

— Ar fi într-adevăr jalnic, spuse ea, să încerci să 
stârneşti vreo emoție mai caldă decât indiferența în inima 
ta! Ar trebui să mă socotesc norocoasă dacă voi fi scutită 
de disprețul tău. Dar sunt de acord, da, cel mai jalnic ar fi 
să sper să ajung ca tine - căci eşti haină, domnişoară 
Everleigh, şi rece şi, mai presus de orice, cea mai nefericită 
femeie pe care am cunoscut-o vreodată, în ciuda faptului că 
ai toate avantajele din lume! 

Domnişoara Everleigh se ridică, cu o postură magnific 
de ţeapănă. 

— Ai terminat aici, spuse ea. Ai terminat la Buckley 
Hall şi la - se clătină, prinzându-se de masă - la casa de 
licitaţii. Du-te şi fă-ţi bagajul! Rămase fără respiraţie. Vreau 
să te urci în tren până la lăsarea serii. 

— Nu. Lilah îşi duse mâna la gură, îngrozită. „Ce-am 
făcut?” Nu, te rog, îmi pare foarte rău, foarte... 

Domnişoara  Everleigh se prăbuşi la podea, cu 
porţelanurile spărgându-se în jurul ei. 


* 


— Cred că trebuie să fie vorba despre mâncare 
alterată. 

Verdictul doctorului se auzi limpede după colț. 
Doamna Barnes, care ieşise din camera domnişoarei 
Everleigh pentru a trage cu urechea, îşi acoperi gura cu 
mâinile. 

— Nu se poate, îi şopti ea lui Lilah. 

Ceva o făcuse pe domnişoara Everleigh să se 
îmbolnăvească foarte rău. Verificase de câteva ori, însă 
febra continua să crească. Doctorul Hardwick stătuse cu ea 
toată ziua, dar medicamentele sale nu păreau să îi uşureze 
deloc suferinţa. 

— Restul casei este în pericol? se auzi vocea în 
surdină a lui Lord Palmer. 

Lilah schimbă o privire alarmată cu doamna Barnes. 
Cea din urmă îşi duse mâna la frunte ca şi când ar fi vrut să 


se verifice. 

— Aceasta era şi grija mea mai devreme, spuse 
doctorul. Dar înţeleg că nu s-a îmbolnăvit nimeni. Era un 
semn încurajator. Mă face să cred că vinovatul este o 
mâncare contaminată, pe care nu a consumat-o decât 
tânăra doamnă. 

— Ce ar fi putut fi? voi să ştie Palmer. 

— Nimic din bucătăria mea, mormăi doamna Barnes. 

Lilah îi făcu semn să tacă. 

— Cea mai răspândită toxină este laptele contaminat, 
spuse doctorul. Dar Buckley Hall a primit întotdeauna 
lactatele de la ferma Elders şi am încredere în igiena lor. 
Personal? Suspiciunea mea se îndreptă spre bomboanele 
de ciocolată pe care domnişoara Everleigh le păstra lângă 
pat. A mâncat câteva astăzi. 

— Înţeleg. Palmer făcu o pauză. Ei bine, îţi 
mulţumesc... 

— Şi staţi liniştit, milord, nu voi sufla niciun cuvânt 
despre asta. Sora dumneavoastră nu trebuie să îşi facă griji 
din pricina aceasta. 

— Sora... mea? 

— O, nu mă înţelegeţi greşit! Sunt cât se poate de 
sigur că domnişoara Stratton a cumpărat bomboanele de 
ciocolată de la cel mai bun băcan. Cu toate acestea, vă 
recomand să o avertizaţi, în caz că a achiziţionat o cutie 
pentru ea însăşi. 

— Mi-e teamă că nu înţeleg, spuse Palmer cu asprime. 
Sora mea n-a fost aici. 

Doctorul se bâlbâi. 

— Eu... Poate că mă înşel. Dar biletul era de la 
domnişoara Stratton. O invita pe domnişoara Everleigh să 
împartă bomboanele cu dumneavoastră... 

— Ce bilet? 

Doctorul părea din ce în ce mai panicat. 

— Nu am intenţionat să trag cu ochiul! Le-am cercetat 
doar pentru a vedea dacă găsesc vreun indiciu cu privire la 
proveniența bomboanelor de ciocolată. Sunt sigur că 
domnişoara Stratton a intenţionat ca acestea să fie un... un 


dar foarte plăcut! Însă, ştiţi, fiind expediate prin poştă, 
alimentele sunt expuse la tot felul de contaminanti... 

Palmer o luă pe după colţ cu viteză. Lilah şi doamna 
Barnes abia avură timp să sară din calea lui. Dispăru în 
apartamentul domnişoarei Everleigh. 

Doctorul dădu fuga după el, strângându-şi servieta la 
piept. 

Se opri lângă doamna Barnes. 

— Nu am vrut să îl tulbur. 

— Nu, spuse doamna Barnes încet. 

Aşteptară toţi trei într-o tăcere mormântală până când 
Palmer apăru din nou, urmat de două servitoare panicate. 

— Unde este biletul acela? le repezi el, în vreme ce 
servitoarele se adăpostiră după menajeră. 

— Eu... Doctorul Hardwick privi spre doamna Barnes, 
care îşi desfăcu mâinile, părând neajutorată. Presupun că a 
fost aruncat cu dulciurile. 

— Dar era semnat? întrebă Palmer poruncitor. 

— De domnişoara Melanie Stratton, spuse Hardwick 
ezitant. M-am înşelat? Am presupus pur şi simplu după 
numele de familie... 

— lar biletul era pe adresa aceasta. 

Un muşchi tresări pe maxilarul lui Palmer. 

— La Buckley Hall? Întrebările lui căpătau o precizie 
succintă, militară. Sugera că eu ar trebui să fiu prezent 
pentru a gusta darul? 

— Mărturisesc că nu m-am uitat la direcţie. Nu mi-a 
trecut prin cap... 

— Da. Doamna Barnes îşi îndreptă umerii. Cu 
demnitatea unui martir înaintea plutonului de execuţie, se 
aşeză în faţa lui Palmer. Am văzut plicul. L-am aruncat în 
foc laolaltă cu bomboanele de ciocolată. lertaţi-mă, milord! 
Nu am vrut decât să scap de blestemăţiile acelea. 

Palmer răsuflă şuierător. În următorul moment, îşi 
recăpătă stăpânirea de sine pe deplin, redevenind imaginea 
întruchipată a politeţii. 

i — Mulţumesc, doamnă Barnes. E foarte bine de ştiut. 
Inclină din cap spre doctor. Pe mâine, domnule. 


Plecarea lui îi lăsă într-o linişte plină de uluire, pe care 
doctorul se grăbi să o umple. 

— Cineva trebuie să stea cu ea permanent. Aş prefera 
pe cineva care ştie carte, căci am instrucţiuni extrem de 
specifice pentru medicamentele ei. li înmână o foaie de 
hârtie doamnei Barnes, care se uită pe ea şi i-o dădu lui 
Lilah. 

Ea trebuia să facă pe infirmiera? Femeia bolnavă o 
concediase în dimineaţa aceea. 

Absentă, o urmă pe doamna Barnes în camera 
bolnavei. 

— Să pună la îndoială bucătăria mea, mormăia 
femeia. Vai de mine, dar nu am servit mâncare stricată 
niciodată în toţi cei 66 de ani ai mei. 

Domnişoara Everleigh zăcea pe un maldăr de perne, 
iar părul blond desfăcut îi înconjura ca un nor chipul tras. 
Doamna Barnes îi puse o mână pe frunte, încruntându-se la 
ce simţi. 

— O supraveghez eu mai întâi, îi spuse ea lui Lilah. 
Vino să mă chemi după o jumătate de oră. Şi lasă 
instrucţiunile acelea. 

— Da, doamnă. 

Toate camerele bolnavilor miroseau la fel. Era 
imposibil să nu se gândească la Fiona. Recunoscătoare, 
Lilah se pregăti să plece. 

Un strigăt slab dinspre pat o făcu să se întoarcă. 
Domnişoara Everleigh privea cu ochii mijiţi în direcţia ei. 

— Este... domnişoara Marshall? 

Doamna Barnes îi răspunse. 

— Da, ea este. Îi îndepărtă părul de pe faţă. Ne-aţi 
speriat, nu glumă, domnişoară. 

— Spune-i... să stea. 

— Ce? 

Lilah se apropie, panicată. 

— Nu cred că vorbeşte serios, îi spuse ea doamnei 
Barnes. Nu putea suporta cămăruţa aceea sufocantă. Ai 
mult mai multă experienţă ca infirmieră decât mine! 

— Vorbesc serios, îngăimă domnişoara Everleigh. 


Domnişoară... Marshall. Stai! 

Dar se urau! Nevenindu-i să creadă, Lilah privi ţintă 
spre cealaltă. Era o nebunie, desigur, să îşi imagineze că 
domnişoara Everleigh intenţiona să o pedepsească prin 
această rugăminte. O nebunie egoistă, paranoică. Dar ce 
talent avea să te lovească unde te durea mai tare! 

— Se pare că are treabă cu dumneata, spuse doamna 
Barnes. Ai fost atentă când a explicat doctorul dozajul? 
Uite, mai citeşte o dată! 

Lilah luă hârtia cu o mână tremurătoare. „Stingeţi 
toate luminile”. Era primul rând scris de doctor. „Nu trebuie 
să o tulbure nimic”. 

— Dumneata eşti bine? întrebă doamna Barnes. 

Obrajii lui Lilah ardeau. Fără îndoială părea laşă. Nu 
viaţa ei era în joc. 

— Da. Sunt bine. Adunându-se, se aşeză pe scăunel. 
Domnişoara Everleigh închise ochii din nou. Părea palidă ca 
un cadavru. Lasă medicamentul pe masă. 

Aşteptă până ce uşa se închise uşor în spatele 
femeilor. Apoi, cu o mână tremurătoare, stinse lampa şi 
lăsă camera să se cufunde în umbre. 

Aşa. Întunericul nu era atât de rău. Domnişoara 
Everleigh era vag vizibilă din pricina palorii. Mirosul de 
boală, acru şi pătrunzător, plutea în aer. 

Domnişoara Everleigh răsuflă cu greutate. Mâna îi 
zvâcni o dată pe cuvertură. 

În mintea lui Lilah se înfiripă o amintire. Cu câtă 
disperare tânjise în noaptea aceea îndepărtată ca unchiul 
Nick să întindă mâna după ea. Să o scoată afară, în 
siguranţă... sau să o prindă pur şi simplu de mână, ca să nu 
se simtă atât de singură. 

Îşi aşeză mâna peste palma domnişoarei Everleigh. 

— Sunt cu tine, şopti ea. Nu plec încă. 


* 


Trecură minute sau ore. Dând deoparte perdeaua, 
văzu luna o vreme. Apoi dispăru şi timpul trecu greu. 


Fiecare scârţâitură, fiecare şoaptă a vântului la 
ferestre o făceau pe Lilah să tresară şi să-şi amintească de 
fantoma care bântuia pe holuri. Dar nu apăru niciun spectru 
care să tulbure întunericul. Treptat, în timp ce Lilah asculta 
răsuflarea chinuită a domnişoarei Everleigh, se trezea 
dorindu-şi să fie altfel. Ar fi primit apariţia unui duh cu 
braţele deschise - chiar şi a unui demon, vărsând sânge. 
Dovada răutăţii lui Satan nu ar înspăimânta-o. Dacă răul lui 
era real, atunci la fel era şi Dumnezeu. Dacă vreun suflet 
era blestemat să bântuie pe pământ, atunci cu siguranţă 
altele se ridicau la ceruri. 

Nu o abandonase pe Fiona. Făcuse tot ce putuse; nu 
se va învinovăţi pentru ce se întâmplase. Dar ar fi mult mai 
uşor de îndurat dacă ar fi sigură că sora ei nu murise 
înspăimântată - sau că, după aceea, se trezise din ghearele 
fricii în rai. 

să vină fantoma atunci. Se rugă pentru asta. „Arată- 
ne că putem spera la mai bine în viaţa de apoi. Arată-mi că 
vrei să o mântuieşti dacă o laşi să moară”. 

Dar această filosofie eretică trecu neobservată de 
ceruri. Între timp, domnişoara Everleigh se înecă de patru 
ori în somn, ceea ce o obligă pe Lilah să o întoarcă pe o 
parte, ca să poată elimina fluidele nocive. 

— E în regulă, murmură Lilah. Sunt aici. 

O dată, domnişoara Everleigh deschise ochii şi vorbi: 

— Otrăvită, îngăimă ea. Incercă să ridice capul înainte 
de a se prăbuşi din nou pe perne. 

— Şşşt, nu te ridica acum! Eşti bolnavă, dar vei fi 
bine. 

— Nu este... aici. Nu-i aşa? Te rog, verifică! E atât 
de... întuneric. 

Lilah aprinse lumina. 

— Nu e nimeni în afară de mine, domnişoară. 

Ochii strălucitori, sticloşi de febră ai tinerei cercetară 
încăperea acoperită de umbre. 

— Da, spuse ea. Singură. Nu... îl lăsa să intre. 

— Pe Lord Palmer, vrei să spui? 

— Fratele... meu. Mă va... ucide. 


— Nu este aici, spuse Lilah încet. Nu îl voi lăsa 
înăuntru. 

Tânăra închise ochii. Avea chipul tras din nou. 

Febra putea produce halucinaţii, desigur. Dar pe Lilah 
o trecură fiorii o oră mai târziu, când apăru doamna Barnes 
bătând la uşă. Toată lumea ştia că Peter Everleigh 
respingea termenii testamentului tatălui său. Nu îl văzuse 
niciodată schimbând vreun cuvânt cald cu sora lui. Cine ştia 
cum o trata în spatele uşilor închise? 

Când ieşi pe hol, se simţi de parcă s-ar fi desprins de 
un coşmar. Palmer se ridică de pe un scaun din apropiere, 
cu o lumânare arsă la picioare. 

— Cum e? întrebă el. 

Lilah se frecă la ochi şi se rezemă de perete. 

— E mai bine, cred. S-a tot trezit şi a adormit la loc. 


— Vorbeşte? 

Deschise gura, apoi se răzgândi. Nu era treaba ei să 
vorbească despre delirul pe care i-l provoca boala lui 
Catherine. 


— Doar prostii. Are încă febră. 

Palmer strânse scaunul. Venele ieşiră în evidenţă pe 
mâna lui lată; încheieturile degetelor i se albiseră. 

— Îşi va reveni, spuse el sec. 

— Da, desigur. 

Părea la fel de mohorât ca şi ea. Dumnezeule mare... 
îl citise greşit? Îi păsa totuşi de Catherine, cu adevărat? 

Nu avea energie să se lupte cu gelozia ei stupidă şi 
ruşinoasă. 

— Intră şi aruncă o privire dacă vrei! 

— Nu, voi sta aici. Du-te şi dormi puţin! 

Îi scăpă un râset straniu. Se simţea agitată şi 
tulburată, câtuşi de puţin obosită. 

— O băutură mi-ar prinde mai bine. 

El o studie un moment. 

— Bine, răspunse. Nu mi-ar prinde rău nici mie. 


Capitolul 12 


Lilah se cuibări pe un fotoliu lângă foc, privindu-l pe 
Palmer mişcându-se de colo-colo prin birou - mutând hârtii 
de pe scaun pe masă, luând pahare din dulăpior, desfăcând 
o sticlă. Era liniştitor să îl privească. Trupul lui emana 
pricepere, putere. Se mişca uşor, cu o graţie cumpătată, 
degajat şi cu uşurinţă, ca un bărbat instruit să lupte. 

— Poftim! îi oferi un pahar. Brandy, curat. 

Ea răsuci paharul de picior, pipăind marginile ascuţite. 
Cristalul faţetat capta lumina focului, răsfrângând-o în 
puncte pâlpâitoare. 

— Ai aşteptat pe hol toată noaptea? 

El stătea pândind la fereastră. Ridicase perdeaua să 
privească. 

— Nu am putut să dorm. 

Haina aceea era o idee mai largă decât costumele lui 
obişnuite de la Savile Row. Buzunarul stâng atârna o 
jumătate de centimetru mai jos decât cel drept. În 
Whitechapel, ar fi observat semnul acela grăitor imediat. 

Era înarmat. 

— Niciodată nu dorm bine aici, spuse ea încet. 

— De ce? 

Ea privi spre fundul paharului şi ridică din umeri. 

— Ah. Doamna mă respinge. Tonul lui era blând. Când 
ridică privirea, el îi zâmbi vag. Un alt secret de cercetat. 

li mulțumea lui Dumnezeu că nu îi putea ghici cel mai 
tulburător secret: cât de greu era să-şi desprindă privirea 
de el. Stând lângă perdelele întunecate, cu lumina focului 
reflectată în coama leonină şi cu umbre căzându-i pe 
pomeţi, părea o figură mitologică. De pe o tapiserie 
medievală: eroul însângerat, căruia gheara dragonului îi 
lăsase o lungă cicatrice. 

Pentru a dovedi că îşi putea desprinde privirea, Lilah 
se întoarse spre foc. 

A — Nu e un secret de ce nu pot dormi. E prea întuneric. 
In oraş este întotdeauna lumină undeva, nu-i aşa? Chiar şi 
pe cea mai fetidă străduţă din St. Giles, vei găsi o lampă 


arzând în vreo fereastră sau o cârciumă care aruncă lumină 
afară. Dar aici, după ce adoarme toată lumea, nu e decât 
întuneric. 

— Pentru unii e o încântare. 

Nu pentru el. Umbla înarmat în propria casă. 

— Pentru cine? 

Păşea fără zgomot. Ca un vânător la pândă. Se aşeză 
pe scaunul de vizavi. 

— Oamenii care vor linişte, spuse el. Oamenii care 
preţuiesc liniştea. 

Îşi aminti de interviul din ziar în care susţinea că este 
unul din acei oameni. Dar minţise. 

— Aşteptai doar astă-noapte? Sau stăteai de pază? 

— Ambele. 

Sinceritatea lui o sperie. Îşi aminti de temerile 
domnişoarei Everleigh cu privire la fratele ei. 

— Eşti aici să o... protejezi? 

El se lăsă pe spate, trăgându-şi faţa în întuneric. 

— Nu-i aşa că ar fi nobil? 

Lilah cântări întrebarea. Dacă suspiciunile ei erau 
corecte, juca un joc complicat, care presupunea să o 
spioneze pe Catherine Everleigh - ca să nu mai 
pomenească de „evaluatorii” care stăteau la pândă pe 
moşie cu cuțite şi arme. Treaba aceasta nu avea cum să fie 
curată. Cu toate acestea, nu îi dăduse decât dovezi care o 
făceau să îl considere decent şi să îl placă, în ciuda tuturor 
celor întâmplate. 

Masa dintre ei era plină de hârtii care ar fi putut-o 
ajuta să se decidă. Dar nu voia să se uite la ele. Işi dădu 
seama că se hotărâse deja. 

Ridică paharul în lumină înainte de a bea, admirând 
efectul. 

— Cristal de Murano, îi spuse ea. Sfârşitul secolului al 
XVII-lea. Împachetase un pocal identic ieri. Probabil că ar 
trebui să-mi aduci un alt pahar din care să beau. Aş avea 
nevoie de salariul pe doi ani pentru a-l plăti. 

El dădu pe gât jumătate de pahar, apoi se şterse la 
gură. 


— Sparge-l dacă te face să te simţi mai bine. Nu dau 
doi bani pe el. 

Venind de la altcineva, ar fi părut că se laudă cu 
averea sa. În schimb, păru o alinare. „Sentimentele tale 
merită mai mult decât preţul”. 

Ea puse paharul jos. 

— De cine ne păzeai azi-noapte? 

— Am revenit la interogatoriu, nu-i aşa? Îi aruncă un 
zâmbet nesuferit. Prea bine, haide să jucăm! De ce te temi 
de întuneric? 

— Nu mă tem! Bineînţeles că nu. 

Se simţea stânjenită că ghicise. 

— Păcat, spuse el după o pauză. Prefer temerile de 
genul ăsta. Temerile simple, care pot fi vindecate. 

— Temerile tale nu sunt atât de simple, înţeleg. 

El ridică din umeri. 

— Eroii au temeri? 

— Îmi imaginez că au duşmani. De-asta eşti înarmat? 

Surpriza lui nu se văzu decât în vaga ezitare când lăsă 
paharul jos. 

— Sunt? 

— Buzunarul stâng. Un pistol, după greutate. 

Susţinându-i privirea, se ridică şi îşi scoase haina. O 
aşeză pe biroul din apropiere, apoi trecu la jiletcă, privind-o 
în timp ce îşi desfăcea nasturi. 

Nu văzuse niciodată un bărbat dezbrăcându-se. Era 
un proces diferit, mai agresiv decât în cazul unei femei. 
Trase de nasturi. Îşi scoase jiletca şi o aruncă. Într-o zi, 
soţia sa îl va privi dezbrăcându-se. Va admira felul în care îi 
stătea cămaşa pe umerii laţi, pe talia îngustă. 

— Îţi place ce vezi? întrebă el încet. 

— Da. E 

El nu se aşteptase să fie curajoasă. Inclină capul o 
clipă. Între sprâncene îi apăru o cută. 

— Eşti bine? 

Dispoziţia ei era, într-adevăr, bizară. Atâtea ore 
petrecute retrăind ce i se întâmplase Fionei şi ce însemna 
să fii singur, neputincios în faţa morţii. Camera bolnavei se 


agăța de ea ca un linţoliu. 

— Ştii, spuse ea dintr-o suflare. Am ajuns să îndrăgesc 
casa asta. Privi în jur, uitându-se la lemnăria sculptată care 
împodobea tavanul, la covorul turcesc, la paravanul frumos 
de lemn din colţ. Şase generaţii s-au născut şi au murit aici. 
În ziduri există istorie. 

— Şi schelete, fără îndoială. Palmer se aşeză din nou 
pe scaun. Fantoma se zbate încă să scape. 

Nu. Nu existau fantome, spre mâhnirea ei. 

— Mă îndoiesc. Cei din familia Hughley au iubit casa 
asta. Au explorat lumea ca să poată aduce comori cu care 
să umple holurile. Mi se pare foarte... 

— Morbid? Privea spre foc, cu gura strânsă într-o 
expresie mohorâtă. Acum toate comorile lor vor ajunge la 
licitaţie. Toate aventurile lor vor fi uitate. 

Ea se încruntă. 

— Reconfortant, de fapt. 

Ei bine... poate că domnişoara Everleigh nu era 
singura care îşi dorea să aibă un loc al ei, unde să fie mereu 
primită cu braţele deschise, nu pentru abilităţile şi 
realizările ei, ci doar pentru ceea ce este. 

Indiferent cât de departe călătoreau, mereu aveau 
această casă unde se puteau întoarce. 

— Adevărat. Te-ai întrebat vreodată de ce o schimbau 
atât de des? 

— Domnişoara Everleigh spune că erau inovatori. 
Vizionari. 

El o privi, iar focul îi umbrea faţa. 

— Dărâmau mereu pereţii. O măreau, făcând noi 
drumuri pentru a scăpa. Nu e cine ştie ce inovaţie în asta. 
Cât priveşte viziunile, este visul claustrofobilor. 

Ideea o tulbură. 

— Ce vrei să spui? 

— Vreau să spun, călătoreau pentru a scăpa de locul 
ăsta. Întinse mâna după sticlă şi îşi mai turnă nişte tărie în 
pahar. Puse sticla jos şi privi ţintă la ea. Se întorceau fără 
tragere de inimă, arzând deja de nerăbdarea de a pleca din 
nou. 


Lui Lilah nu îi plăcea ideea. 

— Era casa lor. Se ştie că erau o familie iubitoare... 

— Este o casă, spuse el. Asta nu înseamnă că e un 
cămin. lar familia... da, familia este importantă. Dar te 
poate constrânge mai rău decât patru pereţi şi o uşă 
încuiată. 

| se strânse inima în piept. Cunoştea adevărul acela 
prea bine. Nu şi-ar fi imaginat că îl va auzi de la e/. 

— Îmi place versiunea mea mai mult. Avea nevoie de 
inspiraţia aceea. Să mi-i imaginez liberi şi îndrăzneţi, 
umblând prin lume, iar locul acesta aşteptându-i ca un far 
pe mare. 

— Poate că ai dreptate, spuse el în cele din urmă. 
Este o idee romantică, Lilah. 

Lilah. Uneori era încă domnişoara Marshall pentru el. 
Nu înţelegea logica după care îi folosea numele. Nu ştia 
decât că, atunci când i se adresa cu familiaritate, i se 
strângea stomacul şi, pentru un scurt moment, devenea 
slabă şi nesăbuită. 

Nesăbuită, într-adevăr. Ultima dată când 
conversaseră pe îndelete, o sfătuise să se teamă de el. Apoi 
se oferise să-i ucidă unchiul. 

Faptul că îl credea că o putea face era... extrem de 
atrăgător. Nick nu avea nicio putere asupra lui - nici măcar 
puterea de a intimida. Cum să nu fie atrasă de asemenea 
imunitate, de o astfel de libertate perfectă? 

Işi drese glasul. 

— Nu sunt deloc romantică. 

Departe de ea aşa ceva. Era, într-adevăr, o femeie cu 
sânge rece, dacă putea dori un bărbat pentru abilitatea lui 
de a ucide. 

— Nu este nimic rău cu romantismul, desigur. 

— Nu, bineînțeles că nu. Este cât se poate de elegant. 
Aruncă un zâmbet negru în pahar. Desigur, domnişoara 
Everleigh mi-a reamintit de curând că nu mă bucur de 
privilegiile unei doamne. Mi-a sugerat să găsesc un măcelar 
cu care să mă mărit. Se uită spre el, ridicând din umeri. 
Poate că o voi face. 


El clipi. 

— Vreun măcelar anume? 

— Unul decent. Problema, desigur, este că bărbaţii 
decenţi vor femei decente - chiar şi măcelarii. 

Zâmbetul lui părea ciudat. Ca şi când ar fi auzit o 
glumă neplăcută. 

— lar tu crezi că nu eşti decentă. 

— O ştim amândoi. Sunt o hoaţă ordinară. 

El privi în altă parte. 

— Nu e nevoie ca măcelarul să afle. 

— Da, vă trebuie să îi ascund istoricul meu. E 
îndeajuns că va trebui să accepte că am fost cândva o fată 
Everleigh. 

Din profil, maxilarul lui părea tare ca piatra. 

— Dacă e atât de prost să te condamne pentru asta, 
nu îţi va merita sinceritatea oricum. 

— Şi virginitatea? 

Se întoarse încet spre ea. 

— Ce e cu ea? _ 

— Cu siguranţă, măcar atât îi voi datora. In schimbul 
protecţiei. 

— Asta vrei? întrebă el foarte încet. Protecţie? 

— Oh, cine ştie? Acest bărbat îi arătase că se 
cunoştea pe ea însăşi mult mai puţin decât îşi imaginase. 
Am crezut că ceea ce vreau e simplu - să fiu o doamnă. 
Zâmbetul ei păru fals. Era planul surorii mele, de fapt. 
Aveam să ne reinventăm. Accentul, comportamentul. Căci 
gentilomii nu îi spun niciodată unei doamne - unei doamne 
adevărate, ca domnişoara Everleigh - să înaure. Este 
datoria lor să o protejeze de rele. Şi pare foarte plăcut să 
nu trebuiască să înduri. Să fii liberă să te dedici unor lucruri 
mai bune, cum ar fi... frumuseţea, cinstea şi onoarea. Aşa 
că noi - eu - mi-am propus să devin genul acesta de 
femeie. O femeie pe care bărbaţii vor să o protejeze. 

Ce expresie ciudată avea! 

— Atunci ai reuşit. 

— Nu, nu încă. Dar voi şti când va fi aşa. Mă va trata 
ca şi când... Ca şi când sentimentele ei ar fi fost făcute din 


sticlă nepreţuită. 

— Ca şi când ai fi adorată, murmură el. 

— Da. 

Îi atrăsese atenţia acum. Dar, ca un drog blestemat, 
nu era suficient să guste. 

— Însă nu măcelarul va fi cel care îmi va oferi asta. Va 
fi prea suspicios în privinţa mea la început. Prietenii săi îl 
vor fi avertizat despre fetele Everleigh, despre zvonurile că 
suntem  târfe deghizate. Va trebui să-şi depăşească 
îndoielile înainte de a mă iubi. Desigur, după ce va 
descoperi că sunt virgină, va fi foarte plin de sine. Va 
încerca să mă preţuiască atunci. Dar va fi nevoie să se 
prefacă. Nu va afla niciodată despre trecutul meu. Nici 
măcar nu va întreba vreodată, de teama a ce ar putea afla. 
Şi, dacă îmi află cumva secretele... ei bine, se va retrage. 

El nu-şi feri privirea. 

— Te-ai gândit ceva la asta. 

Ea încuviinţă din cap. 

— În general, în nopţile care urmează după ce mă 
atingi. Stau trează, gândindu-mă la asta. Există căi de a 
pretinde că eşti virgină. Unii consideră că e o mare 
înşelăciune. Dar cred că, pe lângă toate minciunile pe care 
vreau să le spun, nu va însemna mare lucru. În vreme ce, 
dacă aş avea motiv să îl urăsc pe acest măcelar - să am 
resentimente pentru că m-am păstrat pentru el, acest prost 
fericit care m-ar condamna dacă ar şti adevărul despre 
mine -, ei bine, asta ar fi mult mai rău. Nu trebuie să-ţi 
urăşti soţul. Nu crezi? 

El puse paharul jos. 

— Lilah... 

O cuprinse o exaltare stranie, frică şi incitare în 
acelaşi timp. Înţelegea ce avea de gând acum. O privea 
atât de arzător şi de intens că se îmbujoră. 

— Întreabă-mă ceva, spuse ea încet. Căci în seara 
aceea nu avea să tolereze prefăcătoria. Intreabă-mă ceva 
ce nu ţi-am spus niciodată. 

El se ridică încet. Ea se dădu deoparte, făcându-i loc 
pe canapea. Se aşeză, dar nu o atinse. 


— Cum o cheamă pe sora ta? 

— O chema. Fiona e moartă. 

Compasiunea de pe chipul lui îi făcu inima să se 
strângă. Se pricepea mai mult să ascundă adevărul decât 
să-l dezvăluie. 

— Cum? 

Îşi drese glasul. 

— Apendicită. Doctorul a venit prea târziu. Ascunsese 
durerea de zile întregi. 

— E greu, nu-i aşa? Gura lui tresări. Greu, iadul. Încerc 
să nu mă gândesc la Geoff. Altfel devine... insuportabil, 
uneori. 

„Insuportabil”.  Recunoştea acel unic cuvânt, 
sinceritatea deplină pe care o conținea, ca şi când ar fi fost 
cea mai mare intimitate pe care i-o împărtăşise vreodată. 
Şi, ca un alcoolic care tânjeşte după o gură de poşircă, se 
trezi şi în ea o dorinţă teribilă. Din toată inima, voia să-i 
dezlege misterul. Să îl facă să-şi dezvăluie secretele, să 
vorbească despre tot ce ţinea ascuns. 

Dar, totodată, cu o disperare aprigă şi panicată, îşi 
dădea seama cât de imposibil, cât de improbabil ar fi. Nu 
putea decât să se dezvăluie ea, sperând că el va face 
acelaşi lucru drept răspuns. 

— Am un unchi, spuse ea. Dar nu face cu adevărat 
parte din familie. 

El îi prinse mâna şi i-o duse la gură, sărutându-i 
degetele cu o stranie formalitate. 

— De ce? 

— A avut grijă de noi - de Fiona şi de mine - după ce 
au murit părinţii noştri. Dar era... Ezită. Prea tânăr, cred, 
pentru a şti cum să aibă grijă de noi cum trebuie. Se 
simţea... Ah, ce cuvânt ciudat pentru a-l descrie pe Nick, 
dar ştia că era adevărat: ... obligat. Se simţea obligat să 
încerce. Mama mea - sora lui mai mare - îi fusese foarte 
dragă. Dar poate că ne-am fi descurcat mai bine la 
orfelinat. Tresări. Nu, bineînţeles că nu vorbesc serios. Dar 
el... 

O privea. Asculta. Blândeţea de pe chipul lui avea să-i 


frângă inima. 

— A preluat meseria tatălui meu, spuse ea. Şi asta l-a 
schimbat. 

Îi aşeză mâna în poală, apoi îi atinse faţa foarte uşor, 
dându-i o buclă după ureche. 

— A devenit funcţionar? 

— Nu, bineînţeles că nu. Zâmbetul ei părea adevărat 
acum. Tata nu a fost funcţionar, şi o ştii. 

Îi contură curba gâtului, cu o atingere ca o boare. 

— Atunci ce? 

— Nimic prea groaznic. Nu era violent din fire. Părea 
că rămăsese fără suflu. Se simţea năucă, îmbătată de 
propriile ei mărturisiri. Dar a făcut orice ţi-ai putea imagina 
care aducea bani şi te trimitea la puşcărie, dacă erai prins. 
Unchiul, pe de altă parte... este un bun trăgător. 

El se retrase, privind-o ţintă pentru un moment 
îndelungat. Simţi că roşeşte. Nu de ruşine. Toată viaţa ei 
fusese fiica unui infractor şi nepoata altuia. Dar mereu îşi 
dorise să fie mai mult. Să fie văzută ca fiind mai mult - şi 
niciodată atât de mult ca de acest bărbat, Dumnezeu să o 
ajute! 

Se aplecă şi o sărută pe gură. Buzele lui erau blânde, 
cercetătoare, ca şi când ar fi căutat un răspuns la o 
întrebare care nu putea fi pusă în cuvinte. Când se retrase, 
spuse: 

— Ai ajuns foarte departe. Dovadă stau inteligenţa şi 
curajul tău. g 

Ce interpretare miraculoasă! Işi muşcă buza ca să 
împiedice un zâmbet. Apoi întinse mâna spre lavaliera lui, 
desfăcându-i nodul. 

Îi simţi privirea pe chipul ei, dar nu se putea uita la el. 
Se concentra asupra nodului, extrem de conştientă de cât 
de tare îi tremurau degetele. 

Nodul cedă. Mătasea fâşâi peste bumbac când îi 
scoase lavaliera. Îi desfăcu gulerul, dezvelindu-i coloana 
puternică a gâtului. Se aplecă şi îi sărută muşchii încordaţi. 
El scoase o răsuflare şuierătoare. 

ÎI privi în ochi. 


— Un erou m-a numit curajoasă. Se pare că a avut 

dreptate. i 
_ — Ah. Un erou. li prinse mâna şi i-o aşeză pe coapsa 
lui. Incet, începu să-i desfacă bluza. Asta vezi în mine? 

— Nu. Când mă gândesc la un erou, văd o figură 
îndepărtată din ziare - un străin care stă drept şi ţine 
discursuri plicticoase. 

El zâmbi vag, atent la ce făcea. 

— Atunci ai înţeles bine. E un străin şi pentru mine 
acest idiot din poem. Îşi trecu degetul mare peste pielea 
fină de pe interiorul încheieturii ei, apoi o ridică la nas, 
inhalând profund. Atacul acela de la Bekhole, murmură el 
cu gura lipită de încheietura ei. A fost un pariu disperat. Nu 
o alegere, nu un act de curaj, nimic născut din idealuri. 
Scopul meu era să trăiesc. Speram să omorâm mai mulţi 
de-ai lor decât vor omori ei de-ai noştri. Şi aşa a fost. 
Intoarce-te, adăugă el încet. 

Simţi fluturi în stomac. Se reaşeză. 

— Nu e corect pentru tine. 

Gura lui îi atinse ceafa dezgolită. Închise ochii. 
Degetele lui îi coborau pe spate; rochia începu să se 
lărgească. 

— Ce contează? întrebă el. Am o ţară întreagă care 
mă aplaudă, dacă am nevoie. Acum mâinile lui se ocupau 
de şireturile corsetului, însă e ciudat. Vocea îi devenea 
guturală. Admiratorii pun toţi aceleaşi întrebări. „A fost 
îngrozitor? Te gândeşti des la asta?” 

Simţi aerul rece atingându-i partea de sus a coloanei. 
Buzele lui găsiră locul acela, tachinând-o cu un sărut, mult 
prea scurt pentru a fi pe placul ei. 

Ştiu ce vor să audă. Le spun: „Nu. Nu atât de rău. Nu 
mă prea gândesc la asta”. Şi spun că sunt curajos şi mă 
aplaudă din nou. Dar nici aici nu este vorba de vitejie. Nu 
spun decât adevărul. 

— Dar asta este o binecuvântare, spuse ea. Să poţi 
uita. 

Una pe care o invidia. Întunericul nu ar speria-o, dacă 
ar putea uita ce înseamnă să fii prizonieră în beznă, 


singură. ` 

Corsetul se desfăcu brusc. li atinse coloana dezgolită 
cu încheieturile degetelor, oprindu-se să îi maseze mijlocul. 

— Dar nu uit, spuse el. Îmi amintesc de Bekhole foarte 
bine. De sânge şi de frică. De felul în care trebuia să-mi 
stăpânesc vocea când le dădeam ordine soldaţilor. Invidia 
mea... Mâna i se opri. Invidia mea faţă de un copac izolat, 
ale cărui frunze se legănau în vânt. Singurul copac de pe 
câmpul acela. Că putea să stea în mijlocul unui asemenea 
măcel fără teamă... Tânjeam să fiu copacul acela. Sau să îl 
protejez, căci nimeni altcineva nu avea s-o facă. 

Strângându-şi rochia la piept, Lilah se răsuci. Îi 
surprinse arcuindu-şi buzele înainte de a clătina din cap. 

— Cel mai pipernicit copac. Simţeam o nelinişte 
ciudată la gândul că ar putea fi distrus. 

— Şi a fost? 

— Desigur. O prinse de mână, eliberând-o. Corsajul 
căzu. Scoase un sunet gutural, aprobator, negreşit. Doborât 
la pământ de ghiulelele tunului. 

Ea tresări. 

— Ţi-e frig? Vino aici! 

A O trase aproape de el, cuprinzându-i umerii cu braţul. 
Işi apăsă obrazul pe pieptul lui. Pentru un moment, în timp 
ce el îi mângâia alene braţul, stătură bucurându-se de 
tăcere, căderea rochiei fiind împiedicată doar de trupurile 
lor lipite. 

— Nu, spuse el fără grabă, copacul nu a supravieţuit. 
Dar când am vise despre război... visez doar copacul acela. 
Neputinţa mea de a-l salva. Creştea acolo de decenii, 
neatins. Poate că făcea fructe. Lumea lui, grijile lui nu 
aveau nicio înrâurire asupra lumii noastre. Era nevinovat. 
Dar noi l-am distrus totuşi. 

— Suferi... pentru un copac? 

— Ei bine, da. Îi aruncă un zâmbet strâmb. Nu am zis 
că e ceva care se leagă. 

Intinse mâna să îi atingă faţa. Cicatricea aceea 
blestemată care era atât de aproape de ochiul lui frumos. 

— Cum te-ai ales cu asta? 


Simţi că i se încordează maxilarul. 

— Mi-a făcut-o cineva. 

— Nu mi-am închipuit că ţi-ai făcut-o singur. 

— Lilah. Se retrase. Îţi spun ce pot. Dacă tac, e spre 
binele tău. Pe tine te protejez. 

Cuvintele lui o traversară ca un curent, mai puternic 
decât dorinţa. „Protejează-mă, da”. 

— Aşadar, tu îmi cunoşti cel mai întunecat secret, dar 
eu nu ţi-l pot afla pe al tău? 

— Cel mai întunecat secret al tău. Nu îi putea citi 
expresia. Asta a fost tot? 

Rănită, îşi ridică rochia. Subestima efortul de care 
fusese nevoie pentru a-i spune. 

Ai nevoie de toate detaliile blestemate? În termeni cât 
de josnici să mă descriu? 

— Crezi că pari josnică, aşa cum te-ai descris? Pentru 
că ai furat din când în când? Pentru că te-ai născut într-o 
familie pe care nu ai fi ales-o? _ 

Deschise gura, apoi o închise. Intrebarea lui părea o 
capcană. 

— Vrei să spui că nu mă crezi atât de rea? 

Scoase un sunet amuzat, jos şi gutural, care o 
surprinse. lar apoi, laolaltă cu zâmbetul care îi înflorea pe 
buze, păru să treacă pe deasupra pielii ei precum buricele 
degetelor, stârnindu-i un fior care îi făcu stomacul să i se 
strângă. 

— Ei bine, spuse ea abia audibil, sunt hoaţă, ştii. 

— Foarte rău, murmură el. De o  depravare 
irecuperabilă. Se aplecă înainte, îndepărtându-i o şuviţă de 
păr de pe obraz. /'accuse. Spui că sunt dur cu mine însumi. 
Dar şi tu eşti la fel în privinţa aceasta, Lilah. 

Mintea ei nu mai funcţiona. Îi interpretă expresia 
drept tandră şi afectuoasă. Felul în care o privea o făcea să 
simtă că i se taie respiraţia. 

— Dacă crezi că sunt mai mult decât o hoaţă, şopti 
ea, atunci chiar nu ai motiv să mă şantajezi, ştii. 

— Aşa că n-o voi face. Uită-te unde mi-ai pus 
lavaliera. Acelea sunt pentru tine. 


Ignorase documentele. Dar acum, după ce se ridică şi 
dădu lavaliera deoparte, recunoscu forma hârtiilor. Le 
răsuci, apoi privi spre el uimită. 

— Dar nu am... 

E| se ridică. 

— Le vei lua cu tine înapoi la Londra, spuse el. Mâine. 
Îndatoririle tale aici s-au încheiat. 

„Înapoi la Londra”. Ce senzaţie curioasă, să i se ridice 
de pe piept greutatea, atât de brusc, fără veste. Necazurile 
ei cu Nick se încheiaseră. Va scăpa de coşmarul acesta. Şi... 
de Palmer. Cel care o şantaja. Singurul bărbat care o va 
cunoaşte vreodată cu adevărat - care va şti că este fata 
care ieşise din Whitechapel şi pătrunsese pe holurile 
acoperite cu marmură de la Everleigh. 

„O confirmare”, aşa o numise. 

Nu voia să îl părăsească încă. 

— Mă laşi să scap prea uşor, spuse ea încet. Nu vrei 
să-mi ceri nimic altceva înainte de a pleca? 

El îi atinse obrazul cu buricele degetelor, cinci puncte 
de contact, infinit de uşoare, care păreau a-i electriza întreg 
corpul. 

— Ba da, cred că o voi face. 

— Atunci fă-o! 

Îşi miji ochii. Acesta fu singurul avertisment pe care i-l 
dădu înainte de a se repezi la ea. O cuprinse de talie, 
puternic şi hotărât; o ridică şi traversă camera cu ea în 
braţe. 

Lângă fereastră se afla un pat mare de zi, construit 
într-o epocă mult mai îndepărtată, când crinolinele femeilor 
aveau o circumferință de doi metri. li scoase rochia cu 
mişcări rapide, sigure. Ea nu scotea niciun sunet. Îl privea 
doar. Alesese. 

Se întinse peste ea, spre cuțitul pe care îl pusese jos 
mai devreme, când se dezarmase. Părea firesc să se 
întoarcă după el, să îl lase să o elibereze de lenjerie. Dacă i- 
ar fi cerut-o, i-ar fi întins şi gâtul în seara aceea. O 
cunoştea. Putea face ce dorea. 

Lama zăngăni, aterizând într-un colţ îndepărtat. O 


măsură din cap până în picioare, cu nările palpitând. Îi 
recunoştea expresia. Dorinţa şi furia nu erau atât de 
diferite. Ambele ardeau. Întinse mâna după el, dar el clătină 
din cap, scurt şi precis. 

— Întâi mă voi uita. 

O prinse de braţe şi i le ridică sus. Apoi, cu dosul 
palmei, îi atinse trupul. Baza gâtului. Rotunjimea sânilor 
dezgoliţi. Îi auzi respiraţia când trecu pe deasupra 
sfârcurilor, care se ridicară sub atingerea lui. Ea se foi, 
neliniştită sub privirea lui devoratoare şi văzu ce efect avea 
asupra lui; maxilarul i se încordă, iar expresia de pe chipul 
lui deveni necruțătoare. 

— De săptămâni întregi, spuse el aproape în şoaptă, 
fac dragoste cu tine în minte. Dar nu am... [i-am 
subestimat trupul. Mâna lui alunecă spre şoldul ei; o 
strânse, aplecându-se să-i ia sfârcul între buze. 

Fără tandreţe. Nu voise asta deloc. Buzele lui o 
cuprinseră, şi simţi o presiune dură. Trupul ei răspunse, 
înfiorându-se şi zvâcnind. Cu cealaltă mână îi frământa 
şoldul, masându-i dosul coapsei. 

Mâinile ei îşi croiră propriul drum. Aterizară pe 
mijlocul lui tare, prinzându-se de materialul care o 
împiedica să ajungă la pielea lui. 

— Scoate-o! Era vocea ei. Fă-o! 

Se va bucura de el. Fără prefăcătorie, fără 
ascunzişuri. 

Se retrase, încălecând-o cu genunchii şi scoţându-şi 
veşmintele stânjenitoare. Înţelese atunci de ce îşi corectase 
propriile fantezii. Şi ea visase la trupul lui - îşi imaginase că 
îi cunoştea forma. Dar gol, pieptul lui era mai lat, mai bine 
dezvoltat decât ghicise. întinse mâna să îl atingă, 
desfăcându-şi palmele pe părul blond şi rar, apoi mai jos, 
spre muşchii proeminenţi de pe abdomenul lui. Işi strecură 
degetele pe sub marginea pantalonilor lui. Partea din faţă 
era ridicată acum atât de vizibil, că ezită o clipă de teamă, 
sabotându-i dorinţa. 

El o prinse de mână. 

— Continuă, spuse el foarte încet. la ce vrei! 


Da. Dorea asta. Nasturii păreau complicaţii. Dar nu 
erau închizători de niciun fel, aşa că nu îi putea deschide. 
Bâjbâi o dată, apoi înţelese ce trebuia să facă. Primul 
nasture cedă. Apoi al doilea. Cu marginea palmei îi atinse 
capul mădularului, iar el scoase un sunet neinteligibil, o 
vrajă poate, căci simţi că o cuprinde un val de căldură. Se 
mişcă mai repede. Acum al treilea nasture. Al patrulea, ah, 
Doamne, era mare; pantalonii căzură când îşi apăsă 
palmele pe şoldurile lui zvelte, mângâind muşchii tari şi 
puternici, în timp ce îi scoase pantalonii. 

Avea coapse musculoase, pline de fibră. lar ceea ce 
se afla între ele... îşi aşeză mâna pe mădularul lui. Pe toată 
suprafaţa, groasă şi tare. ` 

El gemu. Îi prinse mâna şi i-o dădu la o parte. Îşi lăsă 
trupul mare peste ea, o greutate apăsătoare care o ţintuia, 
cu mădularul între ei, câţiva centimetri mai jos de locul în 
care avea nevoie. Se foi, încercând să îşi găsească poziţia, 
dar el şopti: 

— Nu. Apoi îşi strecură mâna prin părul ei. Ţinând-o 
bine, îi trase capul pe spate, ca să o poată privi în ochi. 
Spune-mi cum te cheamă. Ea îl privea ţintă, gâfâind. Te 
rog. Îşi mişcă şoldurile, astfel încât capătul mădularului 
apăsa cu putere pe deschizătura dintre picioarele ei. 
Numele tău. 

Da. Da, acolo îl voia. 

— Lilah, spuse ea icnind. 

Mâna lui îi strânse părul mai tare. Dar în starea aceea 
teribilă, arzând de dorinţă, nu o resimti decât ca pe un alt 
fel de plăcere, aprinsă şi dulce. 

— Numele tău adevărat, mormăi el. 

Lily. Silabele i se formară pe limbă. Ce conta dacă le 
rostea? O vedea. O cunoştea din toate punctele de vedere 
care contau. 

Dar îi mai rămăsese o fărâmă de rațiune. Era o regulă 
în Whitechapel, regula supravieţuirii: nu ceda niciodată 
totul. 

Ea împinse din şolduri. El icni. Îşi găsise ţinta. Capul o 
apăsa, pătrunzând, o presiune puternică, arzătoare. 


El slăbi strânsoarea; mişcă din şolduri. Împinse, 
deschizând încet un loc despre care ea nu ştiuse că există. 
Nu astfel. Pentru clipă, simţi înspăimântată că era prea 
mult. Era prea mare. Sau ea prea mică. Încercă să se 
retragă, să se îndepărteze. 

Dar el terminase cu şovăielile. O cuprinse cu mâinile 
de şolduri. O ţintui, cu ochi aprigi ca nişte sori. Se mişcă, 
rapid şi puternic, lipindu-şi şoldurile de ale ei. Umplând-o. 
Umplând-o peste măsură. Nu putea respira. Ea... 

Se retrase. O penetră din nou. Se aplecă şi îi umplu 
gura cu limba, neîngăduindu-i să se retragă deloc, 
nepermiţând nicio rezistenţă. Îi găsi fesele şi i le cuprinse în 
palme, simțind muşchii flexându-se nemilos, ritmat, în timp 
ce făceau sex. Sex. Cuvântul acela nu avusese niciodată 
vreun înţeles... era un cuvânt al bărbaţilor, insuportabil de 
murdar. 

Dar făceau sex acum. lar trupul ei se bucura. 
Disconfortul dispăruse. Îl putea primi fără încetare. „Să nu 
se oprească niciodată”. Ritmul ducea undeva. „Ţine-mă 
aici”. Trupul lui puternic şi tare o pătrundea, şoldurile i se 
loveau de ale ei, ţintuind-o aprig cu privirea. „Fă-mă ata”; 
era atât de încinsă, topindu-se sub el. L-ar fi primit fără 
oprire, până când... 

Îi şoptea în ureche. Nu înţelegea ce spune. Simţea 
doar senzaţii urcând spre culme. Se desprinse, strecurându- 
şi mâna între ei, spre locul în care se îmbinau şi prin valul 
de febră îl văzu, abdomenul plat şi musculos, mădularul 
mişcându-se adânc în ea, coapsele lui musculoase 
flexându-se în timp ce o pătrundea şi degetul mare cu care 
intră în ea, atingând-o în locul acela... 

Strigă. „Acolo. Aşa”. Îl prinse de şolduri, îl lipi de ea, 
tresărind spasmodic în jurul lui. O muşcă de umăr. Rămase 
neclintit, prins în ea, rigid ca piatra, în vreme ce plăcerea se 
domolea. 

lar apoi se mai mişcă o dată, pătrunzând-o adânc, 
ceea ce o făcu să se contracteze din nou, icnind uimită, nu, 
nu mai putea să fie, dar fu... 

leşi din ea. Îşi revărsă sămânţa pe coapsele ei, 


sărutându-i gura, obrajii, gâtul şi umerii. Da, era ce merita. 
Închise ochii şi simţi că pe buze îi înfloreşte un zâmbet. l-l 
sărută, revenind deasupra ei. Degetele lui, atât de uşoare, 
îi pluteau pe deasupra gurii. 

— Da? spuse el răguşit. 

„Oh, da”. 

Bietul măcelar! 


Capitolul 13 


Servitoarea o scoase pe Lilah din pat înainte de 
amiază. 

— Vă rog să mă iertaţi, spuse Holly, dar domnişoara 
Everleigh doreşte să vă vorbească. 

Năucă, Lilah se ridică în picioare. Corsetul zăcea pe 
podea, cu şireturile desfăcute la capete. Dacă Holly se 
întreba de ce, nu o făcu cu voce tare, apucându-se să le 
strângă la loc. 

Dar priveliştea o făcu pe Lilah să se trezească. Roşi 
când servitoarea o ajută să se îmbrace. Îşi simţea trupul... 
altfel. Mai sensibil. Corsetul părea să îi strivească sânii. lar 
când îşi puse rochia, simţi o durere între picioare, o 
înţepătură care o făcu să se contracte în adâncuri. 

Nu dormise mult. Înainte să îl părăsească pe Palmer, îl 
făcuse să încerce să îi smulgă numele iar. Şi iar... 

Holly vorbea: ` 

— ... mult mai bine. Doctorul e cu ea acum. Işi va 
reveni complet până mâine. 

Dar Lilah nu va fi aici să o vadă. Fusese concediată. 
Printre alte lucruri. Zâmbind pentru sine, o urmă pe Holly în 
salon. 

— Oh! Holly luă un plic de pe masă. Excelența Sa a 
trimis asta înainte de a pleca. 

— A plecat? 

Lilah deschise plicul. Înăuntru era un bilet de tren şi o 
scurtă notiţă. 


— La Sussex, spuse Holly. A venit o telegramă azi- 
dimineaţă. Nişte necazuri cu familia sa. 


Vei fi în Londra până la lăsarea serii. Dar să nu livrezi 
documentele personal. Poşta funcționează. 
P. 


Zâmbi citind verdictul, apoi se opri, presimţind 
nesăbuinţa. Nu avea să plângă în tren, nu-i aşa? Primise 
exact ce dorise. Să regrete ar fi o idioţenie. Ce îşi închipuia, 
că o va cere de nevastă? Bineînţeles că nu. 

Dar să i se ofere o singură noapte cu el... 

Din uşă, Holly îşi drese glasul. 

— Domnişoara Everleigh era tare nerăbdătoare să vă 
vadă, domnişoară. 

Da, tare nerăbdătoare să-i aducă aminte că fusese 
concediată, fără îndoială. Ridicându-şi fustele, Lilah dădu 
fuga după servitoare. 

În dormitorul domnişoarei Everleigh, doctorul îşi 
închidea servieta, în vreme ce pacienta sa stătea întinsă 
între o duzină de perne. Era palidă şi obosită, dar avea 
părul aranjat cu grijă. Ferestrele fuseseră deschise, iar în 
încăperea aerisită nu mai rămăsese urmă de miros 
neplăcut. 

— Domnişoară Marshall, spuse ea cu vocea uşor 
răguşită. Servitoarele spuneau că te-ai închis în camera ta. 
De ce? 

Nu-i mulțumea că o îngrijise, dar Lilah nu se aştepta 
la aşa ceva. 

— Nu am putut să plec înainte să văd că sunteţi bine. 
Ezită, dându-şi seama că, dacă dorea să îşi păstreze poziţia 
de animatoare, nu avea de ales, fiind nevoită să o 
linguşească. Sper că mă veţi ierta pentru ieri. 
Comportamentul meu a fost... 

— Nu. Catherine se strădui să stea în capul oaselor. 
Vreau să spun, de ce nu eşti la lucru? Işi dădu coada după 
umăr. Acest om ridicol îmi spune că trebuie să rămân în pat 
până mâine, dar nu e un motiv ca tu să pierzi timpul. 


Doctor Hardwick se îndreptă spre uşă. Lilah se dădu 
deoparte pentru a-l lăsa să treacă, profitând de ocazie 
pentru a-şi cântări replica. Boala o făcuse pe domnişoara 
Everleigh să fie amnezică? 

— Eu... înainte aţi spus... 

— Ajunge cu ce am spus! Domnişoara Everleigh îi 
aruncă o privire ciudată şi panicată doctorului. Domnule. 
Vrei să închizi uşa în urma dumitale? 

Doctorul Hardwick se înclină, apoi închise uşa cu un 
bufnet în care se ghicea uşurarea. 

Acum domnişoara Everleigh îşi drese glasul. 

— Cred că îţi cereai scuze. Şi cu siguranţă le merit. 

Lilah îşi împreună mâinile în dreptul mijlocului şi se 
strădui să pară spăsită. 

— Sunt blestemată cu o fire iute, domnişoară. Nu am 
niciun motiv şi nicio scuză pentru asta. 

— Asta pretinzi? pufni domnişoara Everleigh. Ei bine, 
presupun... că sunt două scorpii în casa asta atunci. 

Tocmai făcuse o... glumă? În care se lua pe ea însăşi 
peste picior? 

— Furie, spuse Lilah ezitant, este termenul pe care îl 
prefer. 

Pe buzele domnişoarei Everleigh se ivi un zâmbet. 

— De ce nu harpie? Sau zgripţuroaică. Este o listă 
lungă din care poţi alege, când vine vorba de femei cu 
limba ascuţită. Toate inventate de bărbaţi, presupun. Se 
opri. Mulţumesc, spuse ea ţeapăn. Pentru aseară. 

Ce departe părea! Urmaseră atât de multe. 

— Era datoria mea, domnişoară. 

— Da, desigur. Dar domnişoara Everleigh părea ciudat 
de nesigură. În orice caz... îţi propun un târg. Cât am fost 
bolnavă, s-ar putea să fi făcut o... remarcă stranie. 

Deci îşi amintea de temerile legate de fratele ei. Nu 
era un semn bun. Nu ar fi trebuit să-şi amintească 
halucinaţiile pricinuite de febră. 

— Nu, domnişoară. Nu-mi amintesc aşa ceva. 

— Inţeleg. Cu un deget, domnişoara Everleigh trasă 
conturul de pe cuvertură. Ei bine, pot admira discreţia. În 


schimbul ei, mă voi abţine de la speculaţii. Şi îţi voi îngădui 
să înveţi ce poţi de la mine. Ridică privirea, încruntându-se 
uşor. Dacă mai doreşti asta. 

Uimită din nou, Lilah făcu o reverență. Ce uşor 
scăpase de necazuri! 

— Asta înseamnă că pot să rămân? 

— N-ai auzit nimic din ce am spus? Nu mă pot ocupa 
singură de moşia asta. Bineînţeles că aş fi putut, dacă nu ar 
fi fost călătoria aceea la oraş şi această boală jalnică. 
Bomboane de ciocolată! Cine şi-ar fi imaginat? Nu o pot 
învinovăţi pe domnişoara Stratton, dar cu siguranţă voi sta 
de vorbă cu cofetarii de la Armand's... 

Ce ar spune Palmer despre această veste? Mai exact, 
cât va lipsi? Căci Lilah putea să facă tot ce dorea până în 
ultima săptămână din iunie. Până atunci, unchiul ei nu avea 
să caute documentele. Şi avea cum să-şi folosească timpul 
aici. Seara trecută ar putea fi începutul educaţiei ei, nu 
finalul acesteia, atâta timp cât Palmer se dovedea dornic. 

Îşi aminti de cuvintele lui răguşite, în ceasul de 
dinainte de zori. „Ai talente”, spuse el, „pe care nici măcar 
nu le înţelegi”, spusese el. 

Nu, nu prevedea nicio obiecţie pentru a-şi continua 
educaţia. 

— Nu fi atât de bucuroasă, o repezi domnişoara 
Everleigh. Îmi păstrez opinia anterioară. Ambiţiile tale sunt 
mai mari decât abilităţile - la fel şi potenţialul. Te încurajez 
să ţinteşti mai jos. Mult mai jos, de fapt. 

Lilah îşi înghiţi un pufnet. 

— Pare că v-aţi revenit simţitor. 

Domnişoara Everleigh flutură din mână spre uşă. 

— Du-te atunci, spuse ea. La treabă! Şi întoarce-te la 
cină să îmi raportezi ce ai făcut. 


* 


Unde se dusese Palmer? Trecură zile fără niciun semn 
de la el. Domnişoara Everleigh, care îşi revenise complet, 
nu acorda nicio atenţie absenței lui. Nefiind nevoită să se 


întrerupă pentru o cină oficială, o ţinea pe Lilah la lucru 
până la 22.30 seara. În cele din urmă, epuizarea lui Lilah 
înfrânse teama de întuneric şi adormi imediat. 

Din fericire, boala părea a fi netezit asperităţile cele 
mai înţepătoare ale limbii domnişoarei Everleigh. Dădea 
dovadă de momente de răbdare şi de un har pedagogic de 
invidiat. Cu o grijă meticuloasă o învăţă pe Lilah micile 
diferenţe dintre obiectele banale şi cele nepreţuite. De 
pildă, o încântătoare vază smălțuită putea să nu valoreze 
nimic sau, datorită unui mic semn, ascuns prin modelul 
floral, putea fi cea mai rară şi mai valoroasă piesă emailată. 

— Ţine ochii deschişi întotdeauna, îi spuse 
domnişoara Everleigh. Întotdeauna, când te uiţi ultima oară 
dai peste cele mai grozave lucruri. 

Lilah luă sfatul în serios. Stătu cu ochii deschişi în 
permanenţă, uitându-se pe fereastră,  aşteptând 
întoarcerea lui Palmer. Însă vigilenţa ei o făcu să vadă 
altceva, mult mai tulburător. Voinicii evaluatori mărşăluiau 
printre copaci tot timpul, câte unul sau perechi. Uneori 
umblau călare. Hainele le fluturau lejer pe spinările drepte, 
de soldaţi. 

Se forţă să privească în altă parte, ori de câte ori îi 
vedea. Forţa curiozităţii ei o neliniştea - ca şi visele pe care 
le avea. Palmer trezise în ea o foame pe care nu o bănuise 
niciodată. În fiecare noapte se trezea din vis transpirată şi 
cu suflarea întretăiată. Insă premoniţia aceea, a unei 
suferinţe viitoare persista, avertizând-o neîncetat. Dacă 
aştepta să se întoarcă, era doar pentru satisfacția trupului. 
Acum că avea documentele, problemele lui nu o priveau. 

Astfel trecură cinci zile. Domnişoara Everleigh 
comentă o singură dată văzând-o distrasă. 

— Dacă scapi vreun cristal, vei plăti ce spargi. 

După ce întrebă cât costa vasul respectiv, Lilah se 
strădui să sune după cafea din ceas în ceas. In cea de-a 
şasea zi, domnişoara Everleigh declară că terminaseră 
treaba cu obiectele casante. Trecură la sarcina mai 
epuizantă de evaluare a mobilierului. Era o muncă fizică, 
care în mod normal - aşa spusese domnişoara Everleigh 


acru - era îndeplinită cu ajutorul lacheilor. Însă doamna 
Barnes nu găsise încă bărbaţi demni de această poziţie la 
Buckley Hall. 

Fură aduse slugile de la grajduri, dar în scurt timp 
mirosul lor se dovedi a fi mai puternic decât ajutorul. 
Domnişoara Everleigh le spuse să plece. 

— Ne descurcăm singure, îi spuse ea lui Lilah. Pari a fi 
puternică şi nici eu nu sunt o floare fragilă. 

Chiar? Lilah se trezi că e tot mai surprinsă de stăpâna 
ei şi tot mai sceptică privind afirmaţia domnişoarei 
Everleigh că bărbaţii nu o admirau pentru abilităţile ei. Căci 
glaciala moştenitoare nu păruse nicicând mai fermecătoare 
decât când, scrâşnind din dinţi, insistă că putea întoarce 
masa de una singură, mulţumesc-foarte-mult, iar apoi 
răsese încântată când reuşi. 

Seara, după ce întorseseră nenumărate scaune şi 
canapeluţe în căutarea defectelor şi a mărcilor tâmplărilor, 
ambele femei erau transpirate şi pline de mizerie. Dar se 
descurcaseră mai bine decât anticipaseră, aproape 
terminând catalogul de mobilă din aripa de vest. Nu mai 
rămânea decât un scrin, pe care nu reuşiseră să îl 
deschidă. Domnişoara Everleigh nu găsea nicio cheie 
potrivită în inelul ruginit de chei pe care i-l dăduse 
menajera. 

Praful o făcu pe Lilah să strănute. 

— Lasă-mă să încerc! lar apoi putea merge să se 
spele. 

— Îţi spun, am încercat fiecare cheie de două ori. 

— Uneori trebuie insistat niţel, asta este tot. Dar sunt 
sigură că ai dreptate. Pe furiş, Lilah strecură o agrafă de 
păr în încuietoare. De ce nu tragi clopoţelul, să vezi dată 
doamna Barnes nu mai are vreo cheie rătăcită? 

Pufnind, domnişoara Everleigh îi aruncă inelul cu chei 
şi se duse să tragă de cordonul clopoţelului. Ai spune că o 
menajeră adevărată ar fi interesată de... 

— Gata! Lilah deschise scrinul. 

— Cum Dumnezeu? Domnişoara Everleigh dădu fuga 
înapoi, apoi îşi acoperi gura cu mâna. Nu! Oh, nu! 


Entuziasmată, băgă mâna în scrin şi scoase o sticlă 
prăfuită, pe care o şterse pe fustă, fără a-i păsa de urma 
murdară pe care o lăsă. E îngrozitor! 

Lilah luă o sticlă. Fireşte, era în franceză. 

— Château. Măcar cuvântul acesta îl cunoştea. 

— Château Lafitte-Gilet. Domnişoara Everleigh bătu 
din picior. Oh, dar nu a fost păstrat cum trebuie! Slăbi 
strânsoarea din jurul sticlei. Mi-e rău. 

— Înseamnă că e foarte rar? 

Toate vinurile păreau cam la fel în ochii lui Lilah - oaie 
care se dă drept miel. Văzându-i pe bufonii beţi de la 
Everleigh, presupusese că vinul era preferat de cei cărora 
le plăcea ca poşirca lor să vină într-o formă mai 
respectabilă decât rachiul. 

— Acest sortiment, da. Ar fi adus o răsplată regească, 
dacă ar fi fost păstrat cum trebuie. Şi băut la timp! 

Lilah dădu sticlele deoparte, numărând în tăcere. 


— 12 sticle. 

— Ce pierdere! 

— Sunteţi sigură că s-a stricat? Vizitaseră cramele la 
începutul săptămânii. Amintindu-şi de discursul 


domnişoarei Everleigh, Lilah pipăi interiorul scrinului. A fost 
ţinut departe de soare. Lemnul nu este umflat, deci nu a 
fost umed. 

— S-ar fi stricat oricum până acum. Prostovanul care 
le-a pus aici... Domnişoara Everleigh mormăi iritată. Vinul 
trebuie să se învechească, nu să fie îngropat! 

— Dar dacă nu s-ar fi stricat? L-aţi putea încă vinde. 

— Nu avem cum să ştim, o repezi domnişoara 
Everleigh. 

Lilah aproape pufni în râs. Cu toate acele reguli 
sofisticate despre evaluare, părea firesc ca domnişoara 
Everleigh să neglijeze cea mai simplă tehnică. 

— Nu ar trebui doar gustat pentru a-i evalua 
calitatea? Băgă mâna în buzunar şi scoase cuțitul. Am 
putea desface o sticlă. 

Domnişoara Everleigh îşi miji ochii cu o familiară 
expresie dezaprobatoare. 


— Nu ar fi deloc cuviincios, domnişoară Marshall. 
Aceste sticle aparţin moşiei. 

Era prea târziu ca să mai joace rolul de fată spăşită. 

— Aşa că ar trebui să aruncăm totul? Dacă e încă bun, 
aţi putea obţine profit de pe urma lui. Cum ar putea obiecta 
Lord Palmer? În plus, pentru a obiecta, ar trebui să se 
întoarcă mai întâi la Buckley Hall. Şi, oricum, cum poţi să 
rămâi în Sussex? 

Domnişoara  Everleigh ridicase sticla pentru a o 
cerceta mai îndeaproape. 

— Se spune că anul acesta a fost sublim. 

— Nu cred că am gustat vreodată un vin sublim. 

Domnişoara Everleigh ridică privirea. 

— Habar n-ai ce pierzi. 

Lilah îşi înăbuşi un pufnet. Ştia foarte clar că pierdea o 
mulţime de lucruri în viaţă. Mai puţine în ultima vreme. 

Se stăpâni înainte să privească din nou pe fereastră, 
spre aleea pustie. 

— Dacă aţi mai băut, veţi şti ce gust trebuie să aibă. 
Nu-i aşa? 

Domnişoara Everleigh încuviinţă scurt din cap, o 
singură dată. 

Apoi strânse din buze. 

— Nu am terminat. Dar îi scăpă un zâmbet. ŞI-I 
cenzură rapid. E îngrozitor, spuse ea cu severitate. Deloc 
profesionist. 

— lertaţi-mă, spuse Lilah, dar pare cât se poate de 
profesionist să te asiguri că vinul nu e o poşircă înainte de 
a-l arunca. 

Domnişoara Everleigh privi spre cordonul clopoţelului. 

— Dacă am suna să cerem pahare, vor vrea să ştie 
pentru ce. 

— În unele părţi, oamenii beau direct din sticlă, ştiaţi? 

Domnişoara Everleigh strâmbă din nas. 

— O practică foarte stranie. 

— Sau convenabilă. 

Lilah luă sticla şi duse cuțitul la sigiliu. 

— Ei bine? 


Domnişoara Everleigh răsuflă şuierător. 

— Nu pot... 

Deşi nu o atrăgea băutura, Lilah se simţea îmboldită 
de un drăcuşor. 

— De dragul profesionalismului, domnişoară. 

Domnişoara Everleigh îşi ridică fustele şi se grăbi să 
închidă uşa. 

— Doar o gură, spuse ea, întorcându-se. Să 
confirmăm că s-a stricat. 

Lilah tăie sigiliul, apoi înfipse lama în dop şi îl trase 
afară. 

— Miroase delicios, spuse ea, surprinsă. 

— Nu pot să cred că fac asta, se auzi replica pe ton 
scăzut a domnişoarei Everleigh. 

Lilah întinse sticla. 

— Efectuaţi o evaluare amănunţită a moşiei, 
domnişoară. Trebuie să facem sacrificii. 

Luând sticla, domnişoara Everleigh mai ezită o dată. 

— Îţi dau un exemplu foarte prost. Dar nu mai avu 
nevoie de noi încurajări înainte de a ridica sticla la gură. 
Plimbând vinul prin gură, se strâmbă. Nu mai e ce era 
odată, spuse ea după ce înghiţi. Apoi oftă, privind mohorâtă 
la conţinutul scrinului. Nu putem scoate la licitaţie acest lot 
cu conştiinţa curată. 

— Trist, spuse Lilah. Că ceva poate deveni din 
minunat jalnic, din pricină că nu a fost păstrat cum trebuie. 

— Oh, nu este jalnic. Domnişoara Everleigh îşi muşcă 
buza. Apoi întinse sticla. Poftim, încearcă! Văzând surpriza 
vizibilă a lui Lilah, ridică din umeri. Este fantoma măreției. 
Dar dacă nu ai gustat niciodată aşa ceva, ei bine, s-ar 
putea să îl admiri. 

Lilah luă sticla. Mirosul era cu adevărat divin - 
pătrunzător şi intens, cu o vagă aromă de mure. Ridică 
sticla să ia o duşcă. 

Cireşe şi frişcă, cu un iz de anason pe final. Gustul 
amar de la urmă o făcu să strâmbe din nas. Cafea. 

— Foarte bine, domnişoară Marshall! Domnişoara 
Everleigh bătu din palme. Ai nas. Cine ar fi crezut! 


Lilah înţelese că nu făcea referire la anatomia ei ca 
atare prin acel compliment. Îi înapoie sticla. Domnişoara 
Everleigh sorbi din nou, fără ca măcar să şteargă marginea 
sticlei. 

— Taninuri, declară ea, clipind rapid. Nu ar fi atât de 
pronunţate, dacă am fi încă în 1867. 

Râse de propria ei glumă, apoi îi înapoie sticla lui 
Lilah. 

— Încă una? întrebă Lilah, pentru a fi sigură. 

— Nu pot să o beau pe toată singură. 

Aşa stăteau, o oră mai târziu, în încăperea acoperită 
de umbrele amurgului, între lucrurile prăfuite la care 
munciseră toată ziua, cu sticla între ele, în timp ce 
domnişoara Everleigh relata năzbâtiile din copilărie ale 
tânărului Pete, cu o sticlă de porto furată. 

— Nu a ajuns nici măcar până la toaletă? Lilah era 
îngrozită şi amuzată totodată. Bietele servitoare! 

— Nu la timp. Dar cu siguranţă a rămas acolo tot 
restul nopţii! Domnişoara Everleigh lăsă să-i scape un râset. 
Tata a început să-i spună Peter Porter după asta. Oh, ura 
numele ăsta. Râsul ei se stinse, încă îl urăşte. Se căzni să 
zâmbească. Dacă vrei să-l superi, nu trebuie decât să-i spui 
Porter. 

Simţind că se întristează, Lilah îi întinse sticla. 

— Ultima gură. 

— Nu pot. Domnişoara Everleigh îşi netezi fustele 
mototolite. Deja sunt ameţită. Şi uită-te la mine! Intr-o oră 
se serveşte cina. 

Gândul că trebuia să se întoarcă în camera ei, având 
doar liniştea şi gândurile să-i ţină de urât, o făcu pe Lilah să 
insiste. 

— Poftim, luaţi-o! Trebuie să înlăturăm dovezile. 

Domnişoara Everleigh ridică din sprâncene. 

— Sună a sfat de infractor. 

Replica o făcu pe Lilah să tresară - până văzu un 
zâmbet vag pe buzele stăpânei sale, rapid acoperit de sticla 
pe care domnişoara Everleigh o duse la gură, alungându-l. 

— Ştii, spuse ea, repunând sticla pe podea cu un 


bufnet, îmi place fără pahar. Te face să te simţi foarte... 
lipsită de griji. Unde spuneai că se preferă această 
practică? 

— În East End, domnişoară. 

— Oh! În lumina slabă, domnişoara Everleigh o privi 
îndeaproape. De acolo eşti? Nu pare după cum vorbeşti. 

Cu gândul la ce afirmase în interviul pentru slujba de 
animatoare, Lilah se eschivă. 

— Am închiriat, într-adevăr, o locuinţă acolo, când 
studiam pentru a obţine diploma de dactilografă. 

— Ştii să dactilografiezi! Domnişoara Everleigh luă 
sticla, jucându-se cu eticheta. Nu ştiam asta. Întotdeauna 
am vrut să învăţ. Mă dor mâinile îngrozitor când scriu. 
Scutură mâna demonstrativ. 

Lilah îşi ascunse un zâmbet. Dragostea domnişoarei 
Everleigh pentru vin era negreşit mai mare decât toleranța 
pe care o avea la acesta. 

— Aş fi bucuroasă să vă învăţ, domnişoară. 

— Da? Mi-ar plăcea. Domnişoara Everleigh aşeză 
sticla jos din nou, privind spre scrin. Chiar nu este potrivit 
pentru a fi vândut, spuse ea. Dar poate că Lord Palmer va 
dori să bea din el. Făcu o grimasă şi flutură din mână. Nu, 
nu. E foarte atent cu vinurile. El... îşi miji ochii. Presupun că 
le va arunca pe toate la gunoi. 

— Nu-mi pot închipui ce gust minunat poate avea, 
spuse Lilah, când este în stare bună. Şi aşa e delicios. 

— Da, aşa este. Domnişoara Everleigh încuviinţă din 
cap. Atunci, haide! 

— Haide, unde? 

— Mai deschide una. Făcu din mână spre scrin, 
spunând cu o aroganță magnifică, uşor nedesluşit: Am chef 
să sărbătoresc. 

— Să sărbătoriţi? 

— Păi, da. Nu îţi dai seama? Zâmbind, se ridică în 
picioare şi desfăcu larg braţele. Ce comori am descoperit! 
Porţelan Jihong. Hărţi ale lumii! Licitaţia noastră va depăşi 
de departe oricare din licitaţiile lui Peter Porter. 

Lilah izbucni în chicoteli. 


— Vorbesc serios, insistă domnişoara  Everleigh. 
Fratele meu este... nesuferit. Convins că femeile nu au 
deloc minte. Nu mi-ar fi dat niciodată Buckley Hall dacă şi- 
ar fi imaginat... oh. Clipi. Peter Porter? Asta e? 

Cu buzele strânse, Lilah încuviinţă din cap. 

— Peter Puker! e mai adecvat. Ar fi trebuit să vezi 
cum mirosea în dormitorul lui! Servitoarele au tot frecat 
covorul, dar duhoarea a persistat zile întregi... Izbucni în 
hohote, fluturând din mână spre scrin. Deschide încă una! 


x 


În mijlocul nopţii, Lilah se trezi dintr-un vis cu apă - un 
iaz mare, limpede, cuprinzând-o, trecându-i de talie. 
Deschise ochii în întuneric. Îi zvâcnea capul. Avea gura 
uscată ca iasca. 

Se ridică cu greu în picioare. Oh, Doamne! Nu mai 
băuse atât de prima dată când Fiona furase o sticlă de tărie 
de la Nick. Se strâmbă şi orbecăi după carafa de apă de pe 
bufet. 

Îi reveniră imaginile serii. Luase cina în apartamentele 
domnişoarei Everleigh. Nu era de mirare că gentilomilor le 
plăcea să bea! Fusese foarte plăcut să râdă şi să 
pălăvrăgească. Domnişoara Everleigh voise să afle cele mai 
groaznice poveşti ale lui Lilah despre depravaţii care erau 
clienţii casei de licitaţii. Cum le îndurau animatoarele 
flirturile? 

La un moment dat, domnişoara Everleigh se decisese 
să o înveţe cum se degustă vinul cum se cuvine. Sunase să 
li se mai aducă încă trei sticle, printre care un vin alb 
unguresc, dulce, care îi plăcuse lui Lilah mult prea mult. 
După ce se retrăseseră pe nişte scaune lângă foc pentru a- 
şi încălzi paharele (dar nu prea le încă/ziseră), Lilah o 
întrebase pe domnişoara Everleigh despre vremurile de 
demult de la casa de licitaţii, pe când era condusă de tatăl 
ei. Domnişoara Everleigh fusese plină de anecdote 


1 To puke - a vomita în limba engleză (n.red.) 


înduioşătoare. Vai, îi dăduseră lacrimile o dată sau de două 
ori. Fusese în special mişcată de  dezvăluirea că 
animatoarele... 

Oh, Doamne! Cu mâinile în jurul carafei, Lilah îngheţă. 
Îi mărturisise ce poreclă îi dădeau fetele lui Peter Everleigh. 
Ei bine, sora lui fusese încântată de porecla batjocoritoare. 
„Într-adevăr, tânărul Pete. Nu îi va lua niciodată locul tatălui 
meu”, îi spusese ea rostind cu greu cuvintele. 

„Las-o baltă! N-o să mai ţină minte dimineaţă nici ea”. 
Lilah duse cana la gură. 

Era goală. 

O lăsă jos, mormăind. Dacă nu va găsi nişte apă, o să 
moară. Ș 

Îşi luă cuțitul, îşi legă halatul şi se duse jos. În 
bucătăria rece, tăcută, rupse sigiliul de ceară de pe sticla 
cu apă de la fântână şi o dădu pe toată pe gât. Deschizând 
încă una să o aibă pe drum, începu să urce scările, dar un 
zgomot de sus o făcu să ezite. Ce fusese în capul ei să 
coboare doar în halat? Erau voci? 

Se strecură pe palier. 

— ... nu pot accepta asta, spuse domnişoara Everleigh 
vehement. 

De ce Dumnezeu era încă trează? 

— Îţi înţeleg dezamăgirea. Şi ţi-o împărtăşesc. 

Era vocea lui Palmer! Se întorsese! Lilah se mişcă 
pentru a trage cu ochiul după colţ. Uşa de la salon era 
întredeschisă, aruncând o rază de lumină pe parchet. 

Ştiuse domnişoara Everleigh că intenţiona să se 
întoarcă în seara aceea? Stătuse trează să îl aştepte? Lilah 
strânse sticla mai tare, displăcându-i profund gândul acela. 

— Da, ştiu, spuse domnişoara Everleigh drept răspuns 
la o remarcă murmurată. Trebuie să spun, ai fost foarte 
amabil. Apoi făcu o pauză care păru să dureze o eternitate. 
Da, spuse ea în cele din urmă, cu o voce mult mai blândă. 
Este foarte adevărat. Mulţumesc, milord. 

Apoi urmă o altă remarcă neauzită. După aproape o 
săptămână, timbrul vocii lui o vrăji cumva pe Lilah. Se trezi 
fără suflare, disperată să audă conversaţia. 


Însă replica domnişoarei Everleigh fu cea care se auzi 
clar: 

— Ai dreptate. Mulţumesc, Christian. Răsetul ei uşor 
trăda efectul încă persistent al alcoolului. Şi presupun că 
trebuie să îmi spui Catherine, în cazul ăsta. 

Apa o împroşcă pe Lilah pe piept. | se scurse rece ca 
gheaţa pe piele, dar de-abia o simţi. Gelozia era prea 
arzătoare. 

Raza de lumină se mări. Lilah dădu fuga spre scări. 
Deasupra, paşi uşori - ai domnişoarei Everleigh, presupuse 
ea, care urca scările spre dormitorul ei. 

Îşi imaginase că s-ar putea să o placă pe femeia 
aceasta până la urmă? Nu. Întotdeauna să te încrezi în 
primul instinct. „Vrăjitoarea”. _ 

Apoi auzi un pas mai apăsat. Işi îndreptă restul urii 
spre el, acest bărbat depravat şi mincinos, care sedusese o 
angajată, în timp ce o curta pe stăpâna acesteia... 

Dar nu o sedusese. „Oh, Doamne!” închise ochii, 
dorindu-şi cu disperare să poată şti ce rol avusese în asta. 
Pălăvrăgeala ei prostească despre măcelar. Intrebarea ei 
nerăbdătoare, atât de vădit disperată: „Nu vrei să ceri 
nimic altceva?” 

Ura ei crescu. Era îndreptată în cea mai mare măsură 
spre ea însăşi. Ce nesăbuită jalnică era! Paşii se 
îndepărtară. Amândoi urcaseră. Poate că acum erau 
împreună în dormitorul lui Palmer. 

Făcu o grimasă nestăpânită. Chiar şi copleşită de 
aburii beţiei, Catherine Everleigh era o doamnă adevărată. 
Nu ar fi ajuns în patul lui Palmer până nu s-ar fi căsătorit. 
Apoi avea să îi murmure toată noaptea. Christian, 
Christian... Ptiu! - ce nume ridicol pentru un asemenea 
ipocrit. Kit. Şi mai absurd! Poemul acela stupid. Spusese că 
nu era erou şi avea dreptate. Habar n-aveau pioşii patrioţi 
ai Angliei că memoraseră o odă închinată unui mare ticălos 
chipeş. 

Christian. Nu o rugase niciodată pe Lilah să îi spună 
pe nume - nici măcar când ceruse să i-l afle pe al ei. 

Era bucuroasă că nu îi spusese. Era tare mândră de 


stăpânirea ei de sine. 

Paşii reveniră. Dumnezeule, nu putea da ochii cu el 
acum, nu când umilinţa îi făcea faţa să ardă. 

Se adună, gata să dea fuga iar în bucătărie şi să se 
ascundă în cămară... 

Dar paşii aceştia urcau scările. Urmau calea pe care o 
apucaseră ceilalţi paşi. 

O cuprinse o presimţire rea. Se încruntă în întuneric. 
Nu putea fi Palmer. Altcineva - o a treia persoană - se 
furişa pe scări. Nu era o femeie. Sunetul acela târşâit era 
făcut de călcătura unui pantof cu talpa tare. 

Noii lachei trebuiau să sosească abia săptămâna 
viitoare. In casă nu erau servitori bărbaţi. 

Lilah aşeză încet sticla jos. Vâri mâna în buzunar şi 
apucă cuțitul. 

„Nu e treaba ta. Ascunde-te în cămară. Nu merită 
grija ta”. 

Prea adevărat. Ce proastă era! Strângându-şi fustele, 
dădu fuga pe scări după intrus. 


Capitolul 14 


Lilah se opri în umbră, pe palierul de la etaj, ascultând 
cu atenţie. Intrusul urcase scara de piatră, ajungând pe 
holul de sus, iar parchetul scârţâia sub paşii lui. Apoi se 
făcu linişte. Urmară alte câteva scârţâituri şi linişte din nou. 

Schimba ritmul paşilor, pentru a evita să-şi trădeze 
prezenţa. Era un truc obişnuit printre spărgători. Ştia ce 
face. ` 

Lilah se furişă la capătul scărilor. In stânga se aflau 
camerele ei şi ale domnişoarei Everleigh. Bărbatul ezită, 
apoi se întoarse spre dreapta, spre apartamentul lui Lord 
Palmer şi pasajul spre aripa de vest. 

Lilah coti, adăpostindu-se după o armură înaltă. Era 
mai uşoară decât el şi, în virtutea vechilor obiceiuri, 
observase care zone ale duşumelei erau cele mai 


zgomotoase. Aceste avantaje îi permiteau să se strecoare 
pe hol în tăcere. Se ascunse în pasajul servitorilor, 
înaintând în beznă. 

Lămpile erau stinse. Dacă pasajul era proiectat la fel 
ca acela de lângă apartamentul ei, avea să apară o uşă 
îndeajuns de curând la dreapta. Se va deschide în 
dormitorul lui Palmer, pentru a le permite servitorilor să 
aducă apă caldă pentru baie. 

Găsi o clanţă. O apăsă, surprinzându-l pe Palmer la 
lavoar. Dispăru imediat din raza ei vizuală, apoi se răsuci, 
cu un pistol în mână. „Bun”. Ridică pumnalul, ţintind 
dincolo de el, spre uşa dinspre salon. 

Nu îi urmă gestul. Pe chipul lui se citea uluirea. 

— Ce Dumnezeu... 

— Vine cineva, spuse ea încet. 

Se răsuci exact când se deschise uşa. Străinul înjură - 
surpriză totală, frământare - şi trânti uşa. 

— Rămâi unde eşti, spuse Palmer, ieşind iute pe uşă 
şi dispărând. 

leşi din pasajul servitorilor, încordându-şi auzul. Auzi 
sunet de paşi în hol. Poate un mormăit înăbuşit. Dar nicio 
împuşcătură. 

Se lăsă tăcerea. Cu inima duduind, intră cu totul în 
baie - apoi sări înapoi când Palmer apăru în uşă, respirând 
greu. 

A — Du-te în camera domnişoarei Everleigh, spuse el. 
Incuie uşile şi baricadează-le. 

Nu aşteptă încuviințarea ei înainte de a se întoarce pe 
călcâie. 

Bună idee! Ea se strecură iar în pasajul servitorilor şi 
înaintă prin beznă. Următoarea uşă spre stânga dădea în 
hol; nu voia asta. 

Uşa următoare era a domnişoarei Everleigh. Dar era 
încuiată. 

Blestemând, se întoarse şi întredeschise uşa spre hol. 
Linişte mormântală. Uitându-se cu ochii mijiţi în stânga şi în 
dreapta, înaintă de-a lungul zidului. Cuţitul păru un prieten 
când îl strânse mai tare cu mâna transpirată. Dacă o 


prindea cineva, avea să-l înfigă în el. 

„La dracu'!” Domnişoara Everleigh încuiase şi ea uşa. 
Ţinându-şi respiraţia, Lilah îndrăzni să bată uşor. 

Niciun răspuns. 

Bătu mai tare, apoi scutură de clanţă. 

Nimic. 

Îşi aminti de râsetul indistinct al domnişoarei 
Everleigh. Tocmai în noaptea aceasta dormea buştean 
doborâtă de băutură! 

Vâri mâna în coafură după o agrafă cu care să 
deschidă încuietoarea şi doar atunci realiză că în năuceala 
provocată de beţie, reuşise un lucru - îşi desfăcuse părul şi 
şi-l împletise pentru culcare. 

Înghiţindu-şi un blestem, se îndreptă spre camera ei. 
Dar deodată se auzi agitaţie dedesubt - un strigăt răguşit, 
un bufnet şi sunetul unui obiect spart. De ce nu îşi folosea 
Palmer pistolul? se gândi cu umor negru ce ar spune 
unchiul său. Arma nu era utilă decât dacă erai dispus să 
tragi. 

Larma încetă. Auzi ritmul vag al vocii lui Palmer. 
Uşurată, cobori scările în viteză. 

Palmer stătea în holul de la intrare. Pe prag zăcea 
cineva, cu cizmele abia vizibile. Când cobori de pe scară, 
Palmer se ghemui lângă cadavru. 

Din debara apăru o siluetă. Un bărbat cu un cuţit. 

— Palmer! strigă ea. 

Silueta se întoarse şi sprintă spre ea. Lilah o zbughi 
spre scări, dar o mână o prinse de gât. Îşi înfipse cuțitul în 
ea. Lama săltă din os. 

Se eliberă, dar el o prinse şi o târî după el; o înşfăcă 
de  încheietură şi i-o răsuci la spate. Zbătându-se, 
intenţionând să muşte, văzu faţa unui străin, încruntată, 
ucigătoare. O strânse de încheietură, forţând-o să dea 
drumul cuţitului. 

O greutate mare îi dobori. Se eliberă, apoi se ridică în 
picioare. Palmer era deasupra bărbatului. Luptându-se cu 
el. Se rostogoliră, zbătându-se încordaţi; bărbatul se ridică 
peste Palmer, iar cuțitul lui scânteie... 


Palmer îl prinse de încheietură. Se luptară în tăcere 
pentru a prelua controlul lamei, răsuflând precipitat, într-o 
linişte profundă, groaznică... 

Palmer îl făcu să dea drumul cuţitului, care se 
rostogoli zăngănind pe podea. Bărbatul urlă şi vru să îl 
prindă pe Palmer de gât - dar acesta din urmă se mişcă mai 
iute, cuprinzându-şi duşmanul de gât, ridicându-l în picioare 
în timp ce acesta se zbătea, prinzându-l de cap şi răsucind 
cu putere... 

Se auzi un trosnet brusc. Dezgustător. Palmer îşi 
desfăcu braţele, iar corpul omului căzu la podea fără viaţă. 

Lilah nu mai văzuse niciodată pe cineva ucis astfel. 

Palmer se întoarse spre ea, cu chipul desfigurat de 


furie. 

— La naiba, trebuia să pleci la Londra! 

Se târî înapoi, recăpătându-şi echilibrul şi ridicându-se 
în picioare. 


— Cine... ce... 

EI îşi trecu mâna prin păr. 

— Dumnezeule! Privi spre cadavru, apoi îngenunche, 
căutând să vadă dacă mai avea puls. 

— E mort, spuse ea. Fără îndoială. 

El ridică privirea, cu ochii arzători. 

— Ce a fost în capul tău? 

— Eu... nu a fost nimic. 

Văzuse cuțitul. Instinctul preluase controlul. 

În cadrul uşii apărură nişte bărbaţi. Sări înapoi, apoi îi 
recunoscu. Evaluatorii. Doi bărbaţi pe jumătate cărau şi pe 
jumătate trăgeau un al treilea înăuntru. Pe cel care se 
prăbuşise în uşă. Părea năuc, dar nu se vedea sânge. 

Ceva ţâşni pe lângă ea, făcând-o să tresară. Căzu cu 
zgomot la pământ, într-un colţ îndepărtat: cuțitul străinului. 
Palmer îl aruncase departe. Îi remarcase totodată 
neliniştea. O privea ţintă, cu ochii întunecaţi, impenetrabili. 

— Să dispară de aici, spuse el. 

Un moment crezu că vorbea cu ea. Apoi evaluatorii îl 
sprijiniră pe prietenul lor rănit de perete şi veniră să ridice 
cadavrul, aşezându-l între ei. 


— Toţi oamenii în jurul casei. Palmer vorbea în silabe 
aspre, ca de gheaţă. Lăsaţi graniţele proprietăţii. Apăraţi 
casa din toate părţile. 

— Da, să trăiţi. 

să o apere de ce? 

— Sunt mai mulţi? 

Lilah privi înnebunită în jur. Casa era îngrozitor de 
greu de apărat. Prea multe uşi. Prea multe ferestre. Işi zări 
cuțitul şi se aplecă să îl ridice. 

lute ca un şarpe care atacă, Palmer o prinse de braţ. 

— Eşti rănită. 

— Ce? O fulgeră frica. Privi în jos. Una din mâneci era 
ruptă. Material subţire. Pe antebraţ avea sânge. Îl şterse cu 
mâneca intactă. E doar o zgârietură. Îi scăpă un râset bizar. 
Sunt bine. 

— Lilah. Avea o expresie de nerecunoscut. Înfiorător 
de rece. l-ai dat de veste domnişoarei Everleigh? 

— Nu, nu mi-a răspuns. 

— Bine. Pe nepusă masă, o ridică în braţe şi începu să 
urce scările. 


Uneori era mai înţelept să taci. Lilah îşi ţinu gura în 
timp ce Palmer deschise cu umărul uşa apartamentului său. 
Merse direct în dormitor şi o aşeză pe pat. 

— Stai aici! Se întoarse pe călcâie, lăsând-o în tăcere. 

Frigul nopții îşi făcea simțită prezenţa treptat. Ei bine, 
era normal; era îmbrăcată în halat. Aproape dezbrăcată. Işi 
trase tivul peste glezne şi trase aer în piept cu greu. 
Camera era frumoasă, plină de mobilă întunecată, grea. 
Nimic de vânzare. Nu mai fusese în apartamentul lui. 

Îşi trecu mâna pe deasupra cuverturii. Material moale, 
scump. Mătase, vopsită în nuanţa sângelui uscat. 

Tresări. Îşi aşeză mâna în poală din nou. Privi spre 
încheietură, care încetase să mai sângereze. 

Cineva intrase prin efracţie în casă. Palmer îi rupsese 
gâtul. Era îndeajuns de puternic să ridice un berbec; 


suficient de puternic să rupă coloana unui om. De ce să fie 
surprinsă? _ 

Simţea că gândurile nu i se leagă. Era tulburător. Işi 
împleti degetele şi numără trandafirii de pe marginea 
covorului. 

Uşa se deschise în tăcere, speriind-o. 

— Fă un zgomot! 

Palmer expiră, scoțând un sunet puternic, şuierător. 

— lartă-mă, spuse el scurt. 

Aşeză o sticluţă pe noptieră, lângă o carafă cu apă. 
Din buzunar scoase o rolă de pansament, desfăşurând-o cu 
mişcări scurte şi bruşte. 

— Ţi-am rezervat bilet. Ţi-am dat documentele. 
Cuvintele o săgetară ca gloanţele. De ce altceva mai aveai 
nevoie pentru a pleca? 

Se înfiorase şi oftase, gândindu-se la revederea lor. 
Dar el o privea cu furie acum. Nimic nu avea sens. Ea îşi 
căută cuvintele şi găsi, în schimb, înţepătura mâniei 
stându-i pe limbă. 

— Acum îi dau socoteală domnişoarei Everleigh. Nu 
ţie. 

El zâmbi amar. 

— Bineînţeles. Scoase o batistă din buzunar şi se 
aşeză pe marginea patului. O umezi cu apa din carafă. Dă- 
mi braţul! 

Cu vocea aceea rece, suna a ameninţare. 

— Nu. 

În maxilar îi tresări un muşchi. 

— Încerc, spuse el, să nu te strâng de gât. 

— De ce? Ce am făcut? 

El îşi strânse pumnul. Venele ieşiră în evidenţă, iar 
încheieturile i se albiră. 

— Ce Dumnezeu a fost în capul tău? De ce ai coborât? 

Ea se încruntă. 

— Ar trebui să fii recunoscător. Pe tine te căuta. 

— Şi ce dacă? o repezi el. Ţi se pare că sunt slab? 

Ea îşi muşcă limba. Acesta era ultimul cuvânt pe care 
l-ar fi ales. Sunetul scos de gâtul rupt al celui care o 


atacase avea să o bântuie. 

— Erai distras, spuse ea foarte încet. 

— Da. Gura lui tresări. Este o problemă, nu-i aşa? 

Nu aşteptă ca ea să afle răspunsul înainte de ao 
prinde de încheietură. Degetele lui erau foarte calde. li 
întinse batista pe braţ. 

Mâna lui tremura. 

— Palmer? El îşi plecă creştetul blond, împiedicând-o 
să-i vadă faţa. Eşti... 

— Ar fi trebuit să te conduc eu însumi la gară. Vorbea 
pe un ton foarte scăzut. Să te leg de trenul acela. Nu 
trebuia să fii aici. 

Nu înţelegea nimic. Sau... poate că da. 

— ÎI aşteptai? Ştiai că vine? 

Ridică privirea, cu gura arcuită. 

— Bineînţeles că nu. 

Era uimită. O mie de întrebări şi nedumeriri, dar 
niciuna nu părea să încapă clar în cuvinte. Avea ceva 
groaznic pe chip când îl privi ţintă - ceva ce nu voise să 
vadă niciodată. Frică. Pentru ea? Încercă să îşi tragă mâna. 
Nu o lăsă. Încruntându-se, se concentră asupra strânsorii 
lui. Îl prefera mai rece. Furios. Ce îl făcea să se teamă atât 
de tare? Voia să îndrepte un cuţit spre lucrul acela, unul 
mai mare. O macetă. 

— Pleci cu primul tren. 

Se întinse şi luă flaconul. Turnă conţinutul pe batistă 
şi apoi i-o puse iar pe braţ. 

Ea trase aer în piept. 

— Inţeapă. 

— Da. Se uită la ce făcuse, apăsând încet pe tăietură. 
Sângerarea s-a oprit. 

— Nu pot pleca. Domnişoara Everleigh nu mă va lăsa. 

— Pleacă şi ea cu tine. Fratele ei a chemat-o înapoi în 
oraş. 

— Dar... Clătină din cap. Moşia? 

— Peter se va ocupa chiar el de asta. 

— Ce convenabil, şopti ea. 

— Nu. O privi adânc în ochi. Eu am pus totul la cale. 


M-am întâlnit cu el în oraş, după ce am plecat din Sussex. 
Strânse din buze. Mă întrebam de ce nu a pomenit de 
întoarcerea ta. 

O traversă un fior rece. Înţelegea, în sfârşit. Nu se 
terminase. 

— Te aştepţi la alte necazuri. 

— Nu mă aştept la nimic. 

Ea ezită. 

— Nu a fost un spărgător, atunci? 

El clătină din cap. 

— Dar a... Pentru un asasin, bărbatul fusese stângaci. 

— Nici măcar nu te-a atacat. Aici, când te-a găsit. 

— A intrat în camera care nu trebuie. Căuta pe 
altcineva. 

— Pe cine? Nu pe ea. De ce ar urmări-o cineva pe ea? 
Catherine? 

— Pe oricine, spuse el. Oricine îmi este aproape. 

Simţi că o ia frigul din nou, un val violent de frisoane. 
Cu mâna liberă, încercă să-şi strângă halatul, dar era 
subţire, nefiind făcut pentru a te încălzi. 

Privirea lui deveni scrutătoare. 

— Ce este? Altceva? Capul...? 

— Nu, sunt bine. Trase aer în piept, calmându-se. Nu 
era vreo doamnă sensibilă, care se lăsa copleşită de 
fleacuri. Dar... am uitat cum stau treburile... astea. 

El şopti ceva mult prea încet ca să-l înţeleagă. Apoi se 
aplecă în faţă, apăsându-şi gura pe fruntea ei, răsuflând 
adânc. Nu era un sărut. Era mai primitiv. Piele pe piele. 

— Aşa să rămână mereu, spuse el. Mereu. 

Ea închise ochii. Acum îi era cald. Cu buzele lipite de 
ea, cu mâna lui puternică pe după umărul ei, nu avea să 
mai tremure. 

ÎI simţi oftând. Se desprinse şi luă rola de pansament. 
O răsuci de trei ori în jurul încheieturii ei, apoi strânse bine. 

— Prea strâns? 

Ea clătină din cap. 

— Deloc. 

Îi reaşeză mâna în poală, cu o mişcare ciudat de 


formală. 

— Nu e aşa. Îi ridică bărbia, iar ochii li se întâlniră. Nu 
vei pomeni numele meu în Londra. Înţelegi? 

Încheieturile degetelor lui erau aspre. Obrazul lui o 
zgâria. Aceste mici observaţii păreau foarte importante: 
şuviţa de păr blond care i se cârlionţa după ureche. Genele 
lungi, felul în care se arcuiau. Voia să îl atingă; să alunge 
expresia mohorâtă de pe chipul lui. Era pe cale să îi explice 
lucruri.  Simţea adevărul strângându-se între ei ca 
întunericul. Peste încă o clipă, se va forţa să i-l ceară. Dar 
nu încă. 

— De ce ai lipsit atâta? întrebă ea. 

Urmă o scurtă pauză încordată. Îşi dădu seama că 
întrebarea nu era sigură. 

— Am fost la Susseby, spuse el în cele din urmă. Se 
lăsă pe spate, lăsând să-i scape o respiraţie şuierătoare. 
E... Casa s-a dus. 

— S-a dus? Ea clătină o dată din cap. Ce vrei să spui? 

— A ars din temelie. Nu mai e nimic... Privirea lui 
rătăci prin încăpere înainte de a se întoarce la ea. Şi el 
părea a se chinui să se concentreze. Nu a mai rămas decât 
cenuşă. 

Dumnezeule mare! Câte ghinioane! Ea se întinse spre 
mâna lui care stătea pe cuvertură. Pielea lui era rece acum. 
Îl apucă de degete, frecându-le pentru a le încălzi. 

— Familia ta e bine? 

— Da, sunt în siguranţă. Le-am trimis... în altă parte. 

— Dar ce s-a întâmplat? 

O privi drept în ochi, fără să clipească, şi ea ştiu 
răspunsul înainte de a vorbi. 

— Toate se leagă, spuse el. Seara asta şi Susseby. 

Ea rămase  neclintită. Atunci incendiul fusese 
premeditat? 

— Omul pe care l-ai ucis? 

— O slugă. Privi spre mâinile lor împreunate. Îşi 
întoarse palma într-a ei, înlănţuindu-i degetele. A fost trimis 
de un bărbat numit Bolkhov. Cel care mi-a făcut asta. Cu 
mâna liberă, îşi atinse cicatricea care se apropia atât de 


tare de ochi. Un general în armata rusă. Dat afară, decăzut 
din grad. Trupele lui au jefuit zona rurală în Afganistan. 
După război, am fost însărcinat să îl prind. Mă consideră 
responsabil pentru cei pe care i-am ucis în această 
operaţiune. Printre ei, pretindea el, se numărau soțiile şi 
copiii săi. Aşa că a jurat să se răzbune. Susseby, spuse el. 
Şi astă-seară. Şi... tot restul. 

Împuşcătura. Atacatorii cu armele lor. „Camera 
greşită”, spuse el. 

— Vrea să o rănească pe domnişoara Everleigh? 

— O cunoaşte. Îşi eliberă mâna, o aşeză pe cuvertură 
şi îşi întinse degetele. Avea încheieturile umflate de la 
încăierare. Sub un alt nume, a contribuit cu câteva piese la 
licitaţia de care se ocupă ea. li place să te ia peste picior, 
spuse el încet. Ştia că voi recunoaşte una din piese. Până n- 
am văzut-o, habar n-aveam cum să îl găsesc. 

Deodată, înţelese. 

— O foloseşti pentru a-l prinde. ă 

— Asta era ideea. Avea un zâmbet întunecat. In 
schimb, i-am dat o pradă nouă. 

— Habar nu are de pericol, şopti Lilah. 

— Acum are. Am vorbit mai devreme. Dar alte 
pericole o privesc mai mult. Ridică din umeri. Fratele ei 
încearcă să preia controlul asupra casei de licitaţii. Plănuia 
să o căsătorească cu un văr îndepărtat, până m-am arătat 
eu interesat. Atât timp cât îi fac curte, este la adăpost de 
ticluirile lui. Un târg cinstit, deşi cred că se înşală. 

Dar mintea ei se întoarse spre gânduri mai egoiste. 

— Atunci nu o curtezi cu adevărat? 

Dumnezeu să o ierte pentru uşurare. 

Dar el o văzu, iar faţa i se întunecă. 

— Lilah. Nu este un joc. Dacă ar fi nevoie să mă 
căsătoresc pentru a-l prinde, aş face-o. Bolkhov vrea să îi 
ucidă pe toţi cei care îmi sunt aproape. A reuşit deja o dată. 

Dumnezeule mare! 

— Doar nu... fratele tău? 

El se uită în altă parte. 

— A sosit o telegramă săptămâna trecută. Mormântul 


lui Geoff a fost vandalizat. Asta m-a făcut să mă duc la 
Susseby. Când am ajuns... Lovi în speteaza patului, apoi 
privi ţintă spre mâna lui, cu pumnul strâns. E de mirare că 
nimeni nu a fost ucis. Focul s-a întins repede. Bătea vântul 
tare în noaptea aceea. Cenuşa a fost purtată până în sat. 

Nu ştia ce să spună. Era o nebunie de neconceput să 
persecuţi pe cineva ţintind asupra familiei acestuia. Nici 
măcar unchiul ei nu ar fi făcut un astfel de rău. 

— Nu era decât o casă, desigur, spuse el sec. Dar este 
ultima pierdere pe care o voi mai suporta. Privi din nou spre 
ea, cu faţa distantă. Vei pleca de la Buckley Hall. lar în 
Londra nu mă vei mai cunoaşte. Vom fi străini de acum 
înainte. Pentru binele tău. 

— Străini... 

Ideea părea imposibilă. Groaznică şi ofensatoare. 

Dar de săptămâni întregi, nu se mai simţea în largul ei 
cu el. Abia acum îşi dădu seama că s-ar putea să plătească 
un preţ mai mare decât pierderea slujbei, a demnităţii şi a 
inimii. 

Încruntându-se, îl studie. Străini. Tatăl şi unchiul ei nu 
fuseseră niciodată de acord în nicio privinţă, în afară de un 
singur principiu: cu orice preţ, supraviețuirea era pe primul 
loc. Să devină străini ar fi înţelept, cumpătat şi sigur. Chipul 
lui era impenetrabil pentru ea acum, frumos şi sever, ca şi 
când ar fi fost, într-adevăr, un străin, iar sentimentele ei, 
inexistente. 

Dar ochii lui spuneau altceva. O privea la fel de atent 
ca ea. Văzu reflexia propriilor ei sentimente în ochii lui. 

incerca să o protejeze. Cum îndrăznea să îşi 
imagineze că ea nu ar face acelaşi lucru pentru el? 

— Cândva, în biroul tău, am văzut o hartă. Vorbi încet, 
alegându-şi cuvintele cu grijă. Unchiul meu, despre care ți- 
am spus, cunoaşte zonele acelea pe care le-ai încercuit. Le 
cunoaşte foarte bine. Crezi că acest Bolkhov s-ar putea 
ascunde într-una din ele? Dacă da, unchiul te-ar putea 
ajuta. 

— Lilah. Dumnezeule! Se ridică în picioare. Ai auzit 
vreun cuvânt din ce am spus? Vreau să stai departe de 


asta. 

Ea sări în picioare. 

— Dar sunt implicată! Nu am cum să stau departe. 
Lucrez pentru domnişoara Everleigh, nu înţelegi? lar unchiul 
meu nu este un oarecare... 

— Las-o baltă cu unchiul tău, o repezi el. Las-o pe 
Catherine! Îşi dă seama când are de-a face cu un târg: 
intenţionează să mă folosească aşa cum o folosesc eu pe 
ea. Este utilă. Dar tu, Lilah... eşti o slăbiciune blestemată. ŞI 
dacă îţi pasă atât de puţin de propria viaţă încât să o rişti 
pentru mine, eşti nesăbuită. 

Ea îşi tinu respiraţia. Acele cuvinte aprige îi alungară 
şi ultima urmă de amorţeală. Îi păsa de ea. Nu putea să o 
ascundă. Nu îl va lăsa. 

— Atunci sunt nesăbuită. Dar nu laşă. Te pot ajuta. 
Pot. 

Nick putea. Va găsi o cale pentru a-l determina să o 
facă. 

El îşi trecu mâinile prin păr, apoi se întoarse şi o 
apucă spre uşă. 

— Nu discutăm despre asta. Deschizând uşa, spuse: 
leşi. 

— Nu vrei să-mi afli numele înainte să plec? 

Asta îl surprinse. Se întoarse spre ea, cu ochii arzând. 

— Nu. Nu vreau să ştiu nimic despre tine, Lilah. Eşti 
surdă? Ascultă-mă din nou: i-am pus pe toţi cei pe care Îi 
iubesc în pericol. Pe toți. Păşi spre ea, cu o mişcare bruscă, 
oprindu-se deodată. Pe tata. Pe fratele meu. Mi-am îngropat 
fratele. Moartea lui e din vina mea. Susseby - din vina mea. 
Le-am lăsat pe mama şi pe sora mea fără casă. Le-am 
exilat. lar în seara asta am omorât un om, iar apoi ţi-am 
şters sângele. Nu îţi pasă de tine. Dar mie îmi pasă. Imi 
pasă şi nu îţi voi pune viaţa în pericol. Mai bine mor înainte 
să îţi primesc ajutorul. E clar? 

Totul era clar. Discursul acesta dur, groaza lui - 
pentru ea - era cea mai îngrozitoare şi cea mai frumoasă 
odă pe care o auzise vreodată. 

Dar avea să se gândească la implicaţii mai târziu. 


Acum trebuia să îl convingă. Nici ea nu putea îndura să // 
piardă. 

— Mă numesc Lily Monroe. Sunt nepoata lui Nicholas 
O'Shea. Acesta este bărbatul pe care trebuie să îl cunoşti. 

El răspunse zeflemitor. 

— Bine. Apucă clanţa din nou, trăgând atât de tare că 
lemnul scârţâi când se deschise uşa. Ai spus-o. Acum 
pleacă. 

Nu o auzea. 

— Îl cunoşti pe unchiul meu. | se spune Sfântul Nick. 
Regele diamantelor, Lordul din East End. Asculta? 
Controlează jumătate din oraş. Jumătatea întunecată. Îi 
privea profilul, maxilarul încordat ca piatra, linia rigidă a 
umerilor. Respingerea lui tăcută, fizică. Toate zonele acelea 
pe care le-ai încercuit pe hartă sunt ale lui. Oamenii de 
acolo sunt ai lui. Cu documentele pot propune un nou 
târg... 

Se întoarse, cu o expresie neagră. 

— Şi tu eşti a lui? De el te temi, nu-i aşa? Ticălosul 
care te-a şantajat. Gura i se arcui într-un zâmbet urât. 
Celălalt ticălos, adică. 

Ce prostii irelevante erau astea? 

— Nu contează. Ţinând cont de acest pericol, nu 
conta. Ar putea ajuta. L-aş putea face să ajute. 

— Contează. O privi ţintă. Nu îi voi da motiv să te 
şantajeze din nou. 

— Dar nu va fi nevoie! Am... 

— Ai dreptate. Nu este nevoie. Un muşchi îi tresări pe 
maxilar. Licitaţia rusească se va ţine în 12 zile. Am făcut 
aranjamente să îl ademenesc pe Bolkhov. Balul acesta 
mascat se termină atunci... dacă nu înainte. 

— Dar dacă nu va fi aşa? De ce să nu foloseşti toate 
armele pe care le ai la dispoziţie... 

— Speram că ai o părere mai bună despre mine, 
spuse el încet. Este o prostie, ştiu. Ce motiv ţi-am dat 
pentru a mă preţui? Dar dacă crezi că te voi trimite înapoi 
la ticălosul care te-a băgat în nebunia asta, ca să-l implori 
să îţi facă un favor, Dumnezeule, atunci mă crezi de o speţă 


mai josnică decât un laş. 

Buzele ei încercară să rostească vorbele de câteva ori 
până a le spune. In pauza aceea scurtă, se înfurie. 

— Pe tine te cred ticălos, spuse ea. Un măgar 
arogant! Căci trebuie să fii ticălos ca să refuzi un prieten! 
Dacă eu sunt dispusă să o fac, atunci de ce nu poţi... 

— Nu suntem prieteni. 

Vorbi atât de rece că o lăsă fără suflare. 

— Eşti un mincinos, şopti ea. 

— lar acum mă plictiseşti. Se aplecă să-şi scoată 
cuțitul din cizmă. Îl trânti pe masă înainte de a se întoarce 
spre ea. Eşti încă aici? Arcuirea dispreţuitoare a buzelor o 
lovi ca un pumn. Te-am folosit Lilah. Ai fost utilă, o vreme. 
Dar acum nu mai eşti. Acum înţeleg de ce te stăpâneai aşa 
bine sub presiune - nepoata Sfântului Nick; doar faci parte 
din aristocrația sărmanilor. Dar nu mă amestec cu plebea 
de obicei. Însă îţi mulţumesc pentru ofertă. 

Durerea o răscoli, făcând-o nesăbuită. Ştia că nu 
credea niciun cuvânt din ce spusese. Încerca să o alunge. 
Şi, negreşit, ştia cum trebuia să o facă. Cuvintele îi 
străpunseră pieptul, înfigându-i-se în inimă. 

— Accepţi plebea în patul tău, dar prietenia e prea 
mult, nu-i aşa? Prietenia este pentru femei precum 
domnişoara Everleigh. Accepţi ajutorul e;, dar nu pe al meu. 

El ridică din umeri şi se sprijini de perete, cu postura 
nonşalantă a unui crai, plictisit de divertisment de doi bani. 

— Ea îşi vinde ajutorul pentru un preţ. Tu nu mai ai 
nimic din ce aş dori să cumpăr. 

Ignoră înţepătura. 

— l-ai spus să te numească Christian. Era necesar? 
Asculta rusul tău nebun atunci? 

Pe chipul lui apăru o expresie ciudată. 

— Dumnezeule! Doar de atâta este nevoie? Atunci dă- 
i drumul! Spune-mi Christian. Ce contează? 

Conta. Încercă să pretindă că nu, dar ea ştia adevărul. 

— Christian. Se apropie de el. Lasă-mă să te ajut! Te 
rog! Eu... 

Îi prinse mâna înainte de a îl atinge. O forţă să o lase 


jos. 

— Am încheiat discuţia asta, spuse el foarte încet, ca 
şi când ar fi fost un copil neghiob care făcea scandal. 

— Dar eu, nu. Îl privi încruntată, în timp ce degetele 
lui se strânseră. Nici dacă mă răneşti nu se termină. 

Îi dădu drumul mâinii ca şi când l-ar fi ars. Ducându-şi 
pumnul la gură, o privi cu o expresie mohorâtă. 

Liniştea păru fragilă şi apăsătoare, ca şi când un 
cuvânt greşit ar fi putut-o sfărâma în cioburi ascuţite. Nu 
ştia ce să mai spună. Greutatea înfrângerii o apăsa. 

— Christian, şopti ea. Te rog, nu fi nesăbuit! 

Pielea din jurul ochilor i se strânse de încordare. După 
ce se relaxă, privirea lui se îndulci. Lăsă pumnul jos şi spuse 
şuierător: 

— Îţi pasă de mine, Lily? 

Simţea că se sufocă. O mie de cuvinte nu puteau 
cuprinde răspunsul potrivit. Nu reuşi decât să încuviinţeze 
din cap. 

— Atunci vei avea încredere în mine, spuse el. Vei 
avea încredere în planul meu. Dacă licitaţia nu dă roade... 
atunci, poate, vom vorbi despre unchiul tău. 

Era un compromis.  Nesatisfăcător, oribil de 
insuficient. Se cuprinse în braţe, nefericită. 

— Lily, spuse el încet. Ce nume încântător ai! Lily, ar 
trebui să pleci! 

Asta era tot ce va primi de la el? Un compliment 
pentru numele ei. Un târg neclar de a vorbi din nou, peste 
zece sau douăsprezece zile. Până atunci s-ar putea să fie 
deja mort, când l-ar fi putut salva. Merita mai mult de-atât. 

Îşi lăsă braţele în jos şi îşi îndreptă umerii. 

— Voi pleca dimineaţă, spuse ea încet. Dar nu în 
seara asta. Mai vreau ceva înainte de a pleca. 


* 


Lily. Numele i se potrivea perfect. Nu ar fi trebuit să i-l 
spună. In întunericul acesta care devenise viața lui, ea 
rămânea singura rază de lumină. Dar fiecare secret pe care 


i-l împărtăşea o aducea mai aproape de el, de această 
ruşine care devenise în vieţile celor pe care îi iubea. 

Ticălosul ei unchi nu avea cum să îl ajute. Nu când 
nici măcar întregul serviciu secret britanic nu reuşise să îl 
localizeze pe Bolkhov. Dar ea şi-ar fi încercat norocul. S-ar fi 
pus în pericol de dragul lui. 

Războiul căruia îi  supravieţuise îl făcuse să 
recunoască adevăratul curaj. Un aliat căruia îi putea 
încredința viaţa. Ea era asta şi mult mai mult. Nu avea să o 
pună în pericol. Asta era altceva. Acum, supraviețuirea lui 
nu merita preţul, dacă însemna să o piardă. 

Îi atinse faţa. Cum stătea în faţa lui, avea o 
vulnerabilitate sublimă în bărbia ridicată sfidător. Ea era 
pedeapsa lui. Ce dorea cel mai mult - ce nu putea avea. 

— Nu te vei amesteca, spuse el încet, mângâindu-i 
obrazul catifelat. Îmi vei da cuvântul înainte de a pleca. 

Altfel avea să decidă el în locul ei. Mai era loc pentru 
o femeie în căsuţa aceea îndepărtată unde aşteptau acum 
mama şi sora sa. 

Dar nu avea să o ducă acolo decât dacă era necesar, 
căci dacă ar pune-o laolaltă cu familia lui, ar fi într-un 
pericol şi mai mare. Bolkhov nu avea de unde să ştie, încă, 
ce devenise pentru el. Dacă o punea laolaltă cu mama şi 
sora lui, nu va mai exista nicio îndoială. Va fi la fel de 
vulnerabilă ca ele. 

Încă nu îi răspunsese. O cuprinse de umeri, 
nepăsându-i dacă o speria acum. 

— Dă-mi cuvântul tău, la naiba! 

— Îl ai, murmură ea. Dar mai întâi... 

Lui îi scăpă un râset straniu. Îşi închipuise că va trebui 
să îl forţeze? 

— Lily. O floare al cărei bulb se adăpostea adânc în 
pământ, unde nimeni nu se gândea să îl caute. |! luase prin 
surprindere. Nu se aşteptase niciodată la asta. 

Îşi strecură mâna în părul ei, îi ridică faţa şi îi privi 
frumuseţea palidă, neînfricată, înainte de a o săruta. 

Dimineaţa va fi dispărut din viaţa lui. Dar între timp, 
Dumnezeu să îl ajute, se va preface că era a lui. Că o 


văzuse aşteptând la o fereastră într-un turn, omorâse un 
balaur pentru a o câştiga, dobândind-o pe merit şi 
transformând turnul acela într-un cămin. 

O ridică şi o duse în pat. Lumina focului scânteia pe 
pielea ei. Curba dulce a umărului. Ochii albaştri mari şi 
umezi. Buzele ei cărnoase, care se strânseră pentru a-şi 
ascunde tremurul. 

Nu era nevoie să i-o ascundă. Se aplecă uşor săi le 
sărute, să i le desfacă. 

— Tremură, murmură el. Oricât. 

Oftă uşor, părând uşurată. Il cuprinse iute pe după 
umeri şi îl trase deasupra ei. El simţi imboldul de a râde. Işi 
imaginase ea că se va retrage acum? O sărută adânc, cu 
sete, pentru a-i arăta ce intenţiona. 

Mâinile ei alunecară pe talia lui, strângându-l mai 
tare. 

Prin halatul subţire i se simțeau toate formele şi 
rotunjimile. Talia subţire, vârful delicat al cotului. 
Nemernicul acela care o prinsese de acolo... 

Scrâşni din dinţi şi se retrase, alungând gândul acela, 
în timp ce îşi scotea hainele. O prinse de mâini când încercă 
să îl tragă spre ea, ţinându-le bine. 

— Şşt, spuse. 

Apoi o apucă de talie. Greutatea ei - faptul că era atât 
de uşoară - îl deconcertă pentru scurt timp. Vocea ei joasă 
şi amplă, spiritul ei aprig - ar fi trebuit să o facă puternică şi 
grea ca o ancoră. 

O aşeză jos din nou, pe un pat de perne, sprijinindu-se 
într-un cot deasupra ei. Imaginea ei, pasivă şi răvăşită sub 
el, cu un vag zâmbet sfios pe buze, uşor uimit, era superbă 
şi merita adulaţia mulțimilor. 

Dar era a lui. Doar pentru ochii lui. Doar ai lui. 

Pentru moment. 

— Atinge-mă, şopti ea. 

Ce nevinovată! Îi luase pauza drept nesiguranţă, nu o 
urmare a bătăliei interioare cu posesivitatea aceea 
sălbatică. 

— O voi face, spuse el foarte încet. 


Dar avea să savureze plăcerea aceea cu înghiţituri 
mici. Altfel o va devora fără să ştie de el. 

începu cu părul ei, trecându-şi degetele uşor peste 
cosiţa care îi trecea peste umăr, clătinându-se deasupra 
patului. Nu era prinsă decât cu o singură fundă. Trase de un 
capăt şi privi cum i se desfăcea părul uşor. 

Îşi trecu degetele prin el, acoperindu-i sânii cu buclele 
bogate. Ea închise ochii. li plăcea. 

Îşi strecură degetele prin părul de pe scalpul ei, 
masând, trăgând, apoi întinzându-i-l în toate direcţiile. 
Gemu sub mângâierile lui. Se arcui, ca o pisică mângâiată. 
Avea sânii plini şi îmbujoraţi; ochii i se fixară asupra 
punctului în care halatul i se prinsese de punctele gemene 
ale sfârcurilor întărite. 

Îşi strecură o mână pe sub spatele ei arcuit, croindu-şi 
drum spre cordon şi dezlegându-l. Ea scoase un sunet de 
încântare şi se rostogoli spre el, aşa că halatul îi căzu, 
dându-i la iveală sânii. El clipi, căci frumuseţea ei îl săgetă 
ca o rază puternică de soare, arzându-l. Avea sânii mici, de 
o formă perfectă, cu sfârcuri roz, cu areole clar conturate. 
Luă unul în mână. li testă greutatea. 

Ea se înfioră. 

— Iscusite mâini, şopti ea. Ai fi fost bun de hoţ. 

Nu ştia că fura, chiar acum? Luând ceea ce nu-i 
aparţinea. Voia... nu doar trupul ei, ci şi viitorul pe care 
avea să şi-l croiască, cu aceeaşi inteligenţă şi iniţiativă 
neabătută de care dăduse dovadă de atâtea ori. Voia să-i 
fie alături. Să-i păzească spatele. Să iubeşti o femeie şi să 
te bazezi pe curajul ei erau două lucruri diferite. Dar ea i le- 
ar oferi pe amândouă bărbatului cu care se va căsători. 

La dracu' cu măcelarul acela blestemat! 

Era un gând negru, urât ca setea de sânge. Nu voi să 
zăbovească asupra lui, când se putea ocupa de ea, doar de 
ea. Se aplecă şi îi prinse sfârcul în gură. Ea icni, 
cuprinzându-i capul în mâini, lipindu-l de ea. Se cutremură 
tot mai tare în timp ce o sugea, potolindu-se când se 
retrase, suflând uşor pe deasupra pielii ei. 

Îi ţintui braţele deasupra capului, sărutând-o adânc. 


Se pusese în pericol pentru el. Nu era necesar. Nu va trebui 
să poarte niciodată cuţit alături de el. Nu va mai fi niciodată 
vătămată din pricina lui. Orice făcea de aici înainte, se va 
asigura de asta. 

Îi sărută încheieturile, apoi întinse mâna să desfacă şi 
ultima închizătoare a halatului, în dreptul şoldurilor. Se 
putea păzi de lume, dar nu era nevoie să o facă vreodată 
cu el. Îi desfăcu picioarele, iar ea rămase întinsă şi 
dezgolită în faţa lui. 

Scoase un sunet ciudat - un protest înăbuşit. El îi privi 
chipul şi văzu că roşea, întâlnindu-i ochii. 

— Eşti frumoasă, spuse el. 

Se aplecă să-i sărute interiorul coapsei rotunde. 

Ea gemu. 

— E... franțuzesc. 

— Nu încă. 

O adulmecă pe îndelete - mosc, ambrozie şi toate 
aromele secrete pe care niciun afrodiziac nu reuşise încă să 
le surprindă. Bună de mâncat. lrezistibilă. Cu limba, cobori 
până la genunchi. Avea o gropiţă acolo, ceea ce tulbură 
ceva înăuntrul lui. Mai avea atâtea de descoperit, dar nu 
mai era timp. Ambiţia şi panica se luptau în el. Nu avea 
timp de pierdut. Va reveni la genunchii ei mai târziu. 

Îi sărută din nou coapsele şi apoi, pe nepusă masă, o 
desfăcu cu degetele. 

Şoldurile ei tresăriră. Sfioasă, încercă să-şi apropie 
picioarele. El îşi mişcă genunchiul, ţinându-i coapsele 
desfăcute. Nu se va ascunde de el. 

Ochii ei îl găsiră, mari şi uimiţi. El îi aruncă un zâmbet 
arzător, apoi plecă fruntea şi o linse. 

Strigătul ei înăbuşit fu ca o mână care îi strângea 
mădularul. Da. O gusta, pătrunzând-o cu limba. O pregătea 
pentru degete, pe care şi le strecură înăuntru cu mare grijă, 
sărutând-o în sus, pe acel mic boboc ce zvâcnea, cu care se 
jucă şi pe care îl supse, simțind că sexul ei se umflă, 
devenind alunecos şi umed. 

Visase la asta. Visase la sunetele pe care avea să le 
scoată când va face dragoste cu gura cu ea. Dar realitatea 


- tresăltările ei, zbaterea şi murmurele de plăcere, 
parfumul, coapsele catifelate şi neliniştite care îi strângeau 
capul între ele - era dincolo... de orice altceva. 

Poftă carnală, furie, dorinţă, toate pornirile primitive 
erau asemănătoare. „Cucereşte!” O prinse de şolduri şi o 
ţintui când încercă să se opună propriei plăceri. 

— Prea mult, murmură ea. 

Adică exact ce trebuia. „Primeşte”. 

Simţi că o cuprind spasmele. Se contracta în jurul 
degetelor lui, un ritm aprig, nemilos, care îl făcu să se simtă 
triumfător. Şoldurile ei tresăriră sub strânsoarea lui. Intinse 
mâna să se oprească. Se opri deasupra ei, luptându-se să 
se înfrâneze. 

Mâna ei îi cuprinse mădularul. 

— Acum, şopti ea. 

Dorinţa ei era arzătoare, întunecată şi necruțătoare. 
Îşi aşeză mădularul lângă deschizătura ei, umedă, fierbinte, 
catifelată, ah, Doamne, atât de strâmtă; îi prinse icnetul 
înăbuşit în gură, penetrând-o. _ 

Se cutremură până în străfunduri. Işi făcu loc în ea, 
privind-o în ochi. 

„A mea”. 

Nu. Închise ochii, mintea, alungând cuvântul şi începu 
să se legene în ea încet. Dumnezeule mare, nu se va grăbi, 
o va face să ajungă pe culmi din nou, va... 

Ea îşi mişcă şoldurile sub ale lui, ezitant, apoi, cu un 
geamăt, prinse ritmul, cuprinzându-l, înfigându-şi unghiile 
în fesele lui, trăgându-l spre ea, iar el icni. 

— Da, îi spuse ea la ureche. Da, da, da. 

— Lily. 

Mai mult nu reuşi să spună. lar apoi, cu un geamăt, cu 
un val de plăcere atât de intens că văzu scântei pe sub 
pleoapele închise, pierdu controlul. Se desprinse de ea, iar 
sămânţa i se revărsă în loc sigur. Era pierdut. 

Îl cuprinse cu braţele, trăgându-l înapoi. 

Nu era pierdut încă. Nu până nu-i va da ea drumul. 


* 


A doua zi dimineaţa grăjdarii încărcară ultimele 
bagaje în trăsura închiriată. Ilnăuntru, aşezându-se vizavi de 
domnişoara Everleigh, Lilah îşi îngădui să mai arunce o 
ultimă privire spre casă. Cândva o considerase 
monstruoasă. Acum părea mitică, scena unei poveşti. 

Invăţase o mulţime de lucruri în casa aceea. Şi 
pierduse ceva acolo care nu mai putea fi recuperat 
niciodată. Era bucuroasă pentru asta, peste măsură. Nu 
avea niciun regret. 

Doar... dacă nu îl putea ajuta? Dacă Nick îi refuza 
oferta? Dacă îl ucidea nebunul acela? Dacă... 

Nu mai îndura să privească spre casă niciun moment. 
Va începe să caute să-l zărească pe la ferestre. 

— Ar trebui să mergem, îi spuse ea domnişoarei 
Everleigh. 

Deasupra lor, norii se strângeau într-un nod vânăt. 
Trecu un măcăleandru în zbor, fugind de furtună, iar pieptul 
lui roşu păru o prevestire. 

— Da, ai dreptate. 

Efectele persistente ale vinului o făceau pe 
domnişoara Everleigh să pară palidă şi bolnavă. Dar şi ea 
părea fascinată de casă, privind cu ochi umbriţi până când 
trăsura intră printre copaci, iar casa dispăru. 

Când ajunseră la drumul principal, legănarea trăsurii o 
făcu pe domnişoara Everleigh să geamă şi să-şi cuprindă 
capul în mâini. Lilah îi întinse o butelcuţă pe care doamna 
Barnes o umpluse cu ceai. 

— Ajută. 

Domnişoara Everleigh flutură din mână, refuzând-o. 

— Nu ajută la nimic, spuse ea cu amărăciune, doar 
dacă e otravă pentru fratele meu. Este ultima dată când se 
va mai amesteca în treburile mele. Ţi-o promit. 

Lilah se sprijini de perne. Era o uşurare să vadă o furie 
atât de limpede. Ea însăşi era răscolită de emoţii tulburi; 
mânia era mult mai uşor de gestionat. 

— Nu te poţi înţelege cu bărbaţii, rosti ea. Cei mai 
mulţi ne cred marionete, care dansează pentru 


amuzamentul lor. Şi chiar când le pasă de noi cu adevărat, 
ne consideră păpuşi fragile, pe care e mai bine să le ţii pe 
un raft înalt, ca nu cumva să se strice. Domnişoara 
Everleigh o privi atât de straniu, încât pentru un moment 
Lilah crezu că greşise cu ceva şi se pregăti pentru o 
mustrare. Dar se pare că tovărăşia lor de pahar adusese o 
schimbare. Nu  intenţionez să îl fac să înțeleagă. 
Domnişoara Everleigh îşi deschise săculeţul, scoțând la 
iveală un flacon cu o pudră. Dă-mi butelca! Vreau să scap 
de durerea de cap. 

— Ce este? 

— Pudră de scoarță de salcie. Nu te doare capul? 
Turnă praful în butelcă, îl scutură bine, apoi se ciupi de nas, 
luând o duşcă bună. Nu voi mai bea niciodată aşa ceva. 

Lilah îşi îngădui să zâmbească. 

— Nu până nu vi se va oferi o sticlă bună de Château 
Lafeet. 

— Lafitte-Gilet. Domnişoara Everleigh scoase un ţâţâit 
mustrător. Trebuie să îţi găsim un profesor de franceză 
bun. Nu vei progresa fără să înţelegi limba - sau măcar să 
cunoşti pronunția, îi zâmbi ironic. 

Lilah nu ştia dacă să o ia în serios sau nu. 

— Aş adora să o învăţ. 

— Atunci vom spune că este un schimb de servicii. Tu 
mă vei învăţa să dactilografiez. Eu îţi voi găsi un profesor. 

— Chiar? 

Cealaltă ridică dintr-o sprânceană. 

— Nu ţi se pare un târg cinstit? Să îl revizuiesc? 

— Mi se pare splendid! 

Singura veste bună pe care o va primi azi. Se 
surprinse privind pe fereastră. Nu era nimic de văzut printre 
stejari. 

— Bineînţeles, la vârsta asta înaintată, nu va fi uşor, 
spuse domnişoara Everleigh. Cel mai bine estetă înveţi 
limbi străine în copilărie. Nu îţi poţi permite să fii distrasă. 

— Nu intenţionez să mă las distrasă, spuse Lilah 
uimită. Era acuzată, în avans, că pierdea vremea? Dacă vă 
temeţi că lecţiile mă vor stânjeni în ceea ce priveşte 


îndatoririle mele la casa de licitaţii... 

— Nu. Ai înţeles greşit. Domnişoara Everleigh oftă. 
Vezi tu, nu intenţionez să ajung la o înţelegere cu fratele 
meu. Nu are rost; înţeleg asta acum. În schimb, vreau să îi 
dau exact ce doreşte. 

Surprinsă de schimbarea de subiect, Lilah continuă cu 
precauţie: 

— Cum adică, domnişoară? 

— Mai întâi spune-mi: îl iubeşti? 

Pentru o clipă, Lilah crezu că se referea la tânărul 
Pete. lar apoi groaza ei se intensifică, pricepând. „Nu”. 

— Nu îl iubeşti pe viconte. Vreau să fie foarte clară 
această chestiune. 

Stânjenită, Lilah luă o poziţie defensivă. 

— Nu îmi închipui de ce aţi întreba! 

Spre uluirea ei, domnişoara Everleigh roşi. 

— Nu obişnuiesc să speculez. Dar uneori, când te-am 
surprins privindu-l şi uneori felul în care vorbeai de el - 
aveai un aer de... îşi drese glasul. Ei bine, este o întrebare 
simplă, nu trebuie să complici lucrurile. II iubeşti sau nu. 
Care din ele? 

Lilah simţi că se îmbujorează, o combinaţie stranie de 
panică şi de nefericire strecurându-i-se în vene. lubire? Wu. 
Nici măcar nu îşi îngăduia să se gândească la cuvântul 
acela. 

— Aş fi cea mai mare nesăbuită în viaţă, spuse ea, să 
mă întind atât de mult peste condiţia mea. 

— Nenumărate femei au făcut această prostie. 
Domnişoara Everleigh fu îndeajuns de delicată încât să se 
întoarcă într-o parte pentru a studia priveliştea. Nu pretind 
că înţeleg. Dar înţeleg că este o slăbiciune obişnuită, 
nefiind demnă de... condamnare. 

Era o generozitate şi mai mare decât oferta de a-i găsi 
profesor de franceză. Atinse starea tulbure a lui Lilah ca o 
rază de soare răzbătătoare. Deveniseră cu adevărat 
prietene? Nu găsea alt motiv pentru această amabilitate. 
Domnişoara Everleigh oferea alinare mândriei ei şi îi făcea 
promisiunea tacită de a nu o judeca. 


— Voi studia franceza din greu, spuse ea încet. Vă 
promit, domnişoară. 

Indiferent ce altceva s-ar întâmpla, se va agăța de 
perspectiva unei adevărate profesiuni. Era salvarea ei în 
furtuna ce avea să vină. 

— Bine, spuse domnişoara Everleigh. Mă bucur să o 
aud, spre binele tău. Îşi scoase mănuşile, apoi întinse 
butelca. Direct din sticlă, spuse ea. 

Lilah trase aer adânc în piept. 

— Noroc, spuse ea, şi luă o duşcă. 


Capitolul 15 


— Să îl ajut pe ticălosul ăla? Nick o privi nevenindu-i 
să creadă. Ţi-ai pierdut minţile la ţară? 

Lilah  oftă. Stăteau pe balconul de la Casa 
Diamantelor, clubul de jocuri de noroc al lui Nick. Nu îi 
plăcuse niciodată să vină în vizită aici. Dedesubt, la 
numeroasele mese aşezate pe covorul roşu gros, bărbaţii 
aruncau bani cu o indiferenţă care îi făcea rău. 

Dar îi scrisese lui Nick de cinci zile fără să primească 
niciun răspuns şi nu reuşise să îl prindă nici la Neddie. 
Când, în cele din urmă, îi scrisese să-i propună o întâlnire 
aici, fusese prea uşurată pentru a mai despica firul în patru 
legat de detalii. 

— Ascultă-mă până la capăt, spuse ea. O să fac în aşa 
fel încât să merite. 

— Nu văd cum, spuse el. Dacă nu cumva ai bijuteriile 
Coroanei în buzunar. 

Nu se aşteptase să fie uşor. Nick era cel mai 
încăpățânat om pe care îl întâlnise vreodată. Nu se punea 
niciodată la mijloc pentru a salva o situaţie, dacă făcea 
altcineva planul pentru el. 

— Ştiu că nu-l placi. Şi ştiu că nu ai motive să îmi faci 
favoruri. Dar am venit oricum. Te rog să mă asculţi. 

El se încruntă, apoi îi aruncă o privire măsurând-o cu 


ochi pătrunzători. 

— Pari epuizată, Lily. Eşti bine? 

Ea ridică din umeri. 

— Lumina e de vină. 

Candelabrele electrice orbitoare făceau pe toată 
lumea să pară palidă. 

— Modernitatea nu e drăguță, spuse el. Însă adaugă 
puţină strălucire. 

Ea încuviinţă din cap. Adevărul e că era epuizată; nu 
prea dormise de când se întorsese la Londra. Dar ştia că nu 
e cazul să recunoască în faţa lui Nick că nu pusese geană 
pe geană din pricina grijii pentru un bogătan. 

— Putem să stăm de vorbă între patru ochi? E foarte 
mult zgomot aici. 

Mulțimea de dedesubt purta haine de seară, dar era 
la fel de gălăgioasă ca scandalagiii dintr-o cârciumă. 

— Dulcea muzică a zarurilor, spuse Nick. 

Dar se desprinse de balustradă, conducând-o cu paşi 
alerţi pe balcon, spre o uşă nemarcată. 

Işi redecorase biroul de la ultima ei vizită. Pereţii erau 
acoperiţi de tapet închis la culoare, cu dungi. Covorul de 
Smirna frumos i-ar fi câştigat aprobarea domnişoarei 
Everleigh. 

Lilah se aşeză în fotoliul care dădea spre birou. 
Textura pielii alunecă precum untul sub degetele ei. 

— O duci foarte bine. 

Lui Nick îi displăcea să primească instrucţiuni, dar nu 
era imun la linguşeli. 

El se aşeză pe scaunul de vizavi, zâmbind larg şi dând 
deoparte un registru. 

— Nu mă pot plânge. Îl vezi pe arhiepiscop acolo, la 
masa de poker? Pufni. La intrare a spus că îl cheamă 
Thomas Duckle, de parcă nu am fi văzut un amărât de ziar 
niciodată. 

Uşa aceea - faimoasa uşă roşie, pe care intrau pierde- 
vară bogaţi la orice oră - stătea deschisă datorită mitelor 
generoase ale lui Nick. Jocurile de noroc fuseseră declarate 
ilegale, dar avea poliţia la degetul mic şi de asemenea 


câţiva politicieni. Singurul grup pe care nu se deranja să îl 
contracareze erau moraliştii, ale căror editoriale furibunde 
oferiseră Casei Diamantelor multă publicitate gratuită în 
ultimii câţiva ani. 

— Felicitări, murmură ea. Poate că domnul Duckle îşi 
va vinde un loc în rai. 

— Oh, pot folosi banii mai bine de-atât, spuse el 
făcându-i cu ochiul. Işi împreună mâinile pe birou, flexându- 
şi încheieturile, astfel încât să poată bate cu inelele în lemn. 
Ai adus documentele acelea? Sau încă te şantajează Palmer 
cu ele? 

— Mi le-a dat pe degeaba. 

E se încruntă. 

— Zău. 

Tonul cinic o făcu să stea mai dreaptă. 

— E adevărat, spuse ea apăsat. Nu mi-a cerut nimic în 
schimb. Mi le-a dat din amabilitate. 

„Ca să mă elibereze de tine”, dar nu adăugă asta. 

Nick se lăsă pe spate, schiţând un zâmbet. Cazinoul 
avea o ţinută obligatorie strictă, pe care el o urma 
întotdeauna când se afla acolo, în costumul lui negru formal 
şi cu lavaliera bine apretată, aproape că semăna cu un lord. 

— Atunci pare în regulă. E prost cel care renunţă la 
ceva pentru care ar putea cere un preţ. 

Nu se va lăsa atrasă într-o ceartă fără sens. 

— Caută pe cineva. Un rus. Un personaj foarte 
periculos. Probabil că omul se ascunde chiar printre 
oamenii lui. Sunt câteva comunităţi de ruşi pe teritoriul tău, 
nu-i aşa? 

— Nu fac necazuri, spuse Nick pe un ton egal. Aşa că 
nu mă priveşte. 

— Mă priveşte pe mine. 

— Nu, Lily. Nu te priveşte. 

— Rusul acesta urmăreşte familia lui Palmer... 

— Familia Stratton, da? 

Tonul lui gânditor o nedumeri. Apoi îi dădu o undă de 
speranţă. 

— Da. Mama şi sora lui... 


— Al şaptelea viconte din spiţa lui, continuă Nick 
nonşalant. Îşi desfăcu mâinile, îşi luă un inel şi îl răsuci 
alene în jurul degetului. Un caboşon rubiniu, de mărimea 
unei perle. Văr de-al doilea cu vreo doi duci. La naiba, e 
înrudit chiar şi cu regina. Strămoşii lui au venit odată cu 
bătrânul Willy Cuceritorul, ce ştii tu. 

— Ai citit despre el. 

— Mi s-a părut înţelept. Înclină din cap şi o şuviţă 
neagră îi veni în ochi. Frumos costum, da. Dar părul lăţos 
era al unui tâlhar. Cât sânge irlandez crezi că vei găsi într-o 
familie ca asta? 

— Mama lui, spuse ea triumfătoare. Provine din 
Tipperary. 

Izbucni în râs. 

— Aşa ţi-a spus? Da, fără îndoială s-au încumetat 
dincolo de Pale, o dată sau de două ori. Au luat nişte 
pământ de la catolicii cu frică de lege. Insă asta nu-i face 
irlandezi. 

Îşi muşcă limba. Trebuia să-şi păstreze concentrarea 
asupra ţelului ei. 

— Nu sunt interesată să îi apăr strămoşii. De el mă... 

— Ce? Nick se aplecă înainte. Ce te face, mai exact, 
să-mi calci pragul ca să implori pentru el? 

— Nu o fac pentru el. Nici măcar nu ştie că sunt aici. 

— Bineînţeles că nu, spuse el încet. 

— E adevărat. Următoarele cuvinte ieşiră stângaci, 
căci o expuneau de-a dreptul în faţa lui Nick. Imi pasă de el. 

O surprinse oftând. 

— Oh, Lily! Se lăsă pe spate, îşi trecu o mână prin 
părul negru, apoi clătină din cap. Ei bine, e o poveste 
veche. Dar credeam că te-am învăţat mai bine. Fiona, ei 
bine, avea o inimă blândă. Semăna cu tatăl ei. Dar tu? 
Credeam că eşti mai deşteaptă. 

Era nesăbuită, cu siguranţă. Nu avea rost să-l 
contrazică. 

— Nu îl cunoşti, spuse ea încet. Nu pot spera să te 
conving că este mult mai bun, mai blând, mai valoros decât 
crezi. Nu ca restul. Bineînţeles că nu vei crede asta. Dar 


dacă ai încredere în mine, atunci eu te voi implora. Te 
implor să ai încredere în judecata mea o dată. 

Lăsă privirea în jos, iar genele lui lungi îi acoperiră 
ochii. Îndreptă registrul, aşezându-l în colţul biroului. 

— Bine, atunci să auzim. Ce speranţe ai pentru el? 

— Speranţele mele? Se încruntă. Ce vrei să spui? 
Speranţa mea e să găsesc rusul... 

— Speranţele tale pentru tine. Ridică privirea 
pătrunzătoare. Nu îmi pasă deloc de Palmer. Haide să 
vorbim despre ce contează! Vrei să îl ajut pe bogătanul 
ăsta. Să îl găsesc pe rusul care vrea să-i facă rău. Tu cu ce 
te alegi? Crezi că te va lua de nevastă pentru asta? 

Ea tresări. 

— Bineînţeles că nu. 

O studie un moment îndelungat, în care ochii lui 
sfredelitori o făcură să se simtă tot mai expusă, stânjenită, 
îmbujorată şi nefericită. 

— Oh, dar speri, nu-i aşa? vorbi foarte încet, ceea ce 
înrăutăţi oarecum lucrurile. Şi de ce nu? Umbli prin casa 
aceea de licitaţii îmbrăcată ca o doamnă, vorbeşti ca o 
doamnă. lar bogătanii se înclină, aşa cum ar face în faţa 
unei doamne, dar nu vei fi niciodată una de-a lor, Lily. Nu 
că nu o meriţi - Dumnezeu ştie că ai făcut o treabă 
nemaipomenită reinventându-te. Dacă aş fi ştiut că ai 
talent la asta, nu te-aş fi irosit pe tâlhării. Ai fi putut deveni 
cea mai mare escroacă pe care a văzut-o Londra vreodată. 

Nu îi putea susţine privirea. 

— Dar? 

— Dar escrocheria se încheie, draga mea, când te 
întreabă cine a fost tatăl tău. Şi bunicul, şi tatăl lui. Bătrânul 
William Cuceritorul nu face parte din familia noastră. Fiul lui 
i-a ucis pe ai noştri de dragul distracţiei, pe vremuri. 

— Ştiu, spuse ea cu greu. Nu e nevoie să-mi spui asta. 

— Nu credeam că trebuie. Dar ai venit aici să mă 
implori pentru unul din ei. Şi dacă nu îmi dai un motiv 
temeinic, te voi considera - cu drag, Lily, întotdeauna cu 
drag - cea mai mare nesăbuită din întregul oraş. 

— lată motivul! Ridică privirea şi îl privi crunt. Nu vei 


primi documentele acelea decât dacă mă ajuţi să-l găsesc 
pe rus. 

— Ah! Îşi apăsă palmele pe gură, gândindu-se. 
Ameninţări, da? întrebă el încet. E înţelept, Lily? 

— Nu, spuse ea sec. lşi drese glasul şi îşi regăsi 
vocea. Dar dacă viaţa ta ar fi în joc, aş face ameninţări 
pentru a o salva. Şi o voi face şi pentru el. Pedepseşte-mă 
cum vrei. 

— Cum vreau. Lovi cu mâna în birou din nou, iar 
pocnetul o făcu să tresară. Ce vreau eu nu are nimic de-a 
face cu asta. Nu vei deveni niciodată o doamnă -, dar ai fi 
putut fi o femeie frumoasă, puternică. Să stai aici, să 
conduci imperiul cu mine. Dar nu. Se ridică brusc, iar ea 
sări în picioare, pregătindu-se să fugă spre uşă. 

Dar nu se repezi la ea. O privi ţintă, iar după un 
moment, luă mâna de pe uşă. Se îndreptă. 

— Documentele, spuse ea. Pentru locul în care se află 
rusul. Asta e oferta. 

— Nu, spuse el sec. 

După ce îşi pierduse speranţele, părea că se evapora 
şi frica. Se simţea, dincolo de orice, epuizată. 

— Prea bine, spuse ea deschizând uşa. 

— Am un alt târg. Care nu e negociabil. 

Ea se întoarse. 

— Faci parte din familie, spuse el neutru. Dar asta e 
ultima oară când voi face ceva pentru a-l servi pe Palmer. 
Ai înţeles? 

— Da. Da. Mulţumesc... 

— Nu încă, i-o reteză el. Pentru Dumnezeu, Lily, ai 
uitat totul? Ascultă preţul mai întâi. Aşează-te la loc! 


* 


Ceva nu era în regulă la Everleigh. Lilah o ştiu din 
momentul în care cobori din birjă. Lacheii nu erau la postul 
lor, pe scările din faţă. 

Grija umbri neliniştea care persista după conversaţia 
cu unchiul ei. Plăti vizitiul şi dădu fuga la intrarea din spate. 


Holul era pustiu. Biroul de contabilitate era închis. 
Chiar şi domnul Chisholm, care stătea permanent în biroul 
pentru contracte, îşi părăsise biroul. Zguduită, Lilah împinse 
uşile verzi de dimie spre coridorul public. Lavender Ames şi 
Maisy Lowell urcau grăbite scara cea mare. 

— Vinnie! strigă ea. Ce se întâmplă? 

Lavender se uită înapoi, dar nu încetini. 

— Repede, spuse ea. S-a convocat o şedinţă în sala 
de licitaţii. 

Ridicându-şi fustele, Lilah sări câte două trepte. Când 
ajunse alături de Vinnie, se trezi la marginea unei mulţimi. 
Intregul personal de la Everleigh se înghesuia pe uşile 
duble în sala cu lambriuri de stejar, unde se desfăşura 
şedinţa. Tânărul Pete stătea pe estradă, cu sora sa alături. 
Exact sub ei, se adunaseră angajaţii mai importanţi: 
avocaţii companiei, secretarul tânărului Pete şi domnul 
Hastings, care ocupa oficial poziţia de licitator secund, dar, 
de fapt, conducea toate licitaţiile în locul lui Peter. Se 
strânseseră, cu o atitudine servilă, într-un cerc strâmt, în 
jurul unui bărbat înalt, îmbrăcat în gri-deschis, care stătea 
cu spatele la mulţime. 

Recunoscu umerii laţi, felul în care i se cârlionţa părul 
blond pe guler. Postura dreaptă, de militar. 

Ca şi când i-ar fi sesizat atenţia, se întoarse. Ochii li se 
întâlniră peste mulţime. Nu zâmbi. 

O înghionti un cot, făcând-o să tresară. 

— la te uită, spuse Vinnie. Nu este Lord Palmer? 

Inima îi bătu bizar. Ca o mie de înţepături de ac, valul 
acesta de presimţire rea. Încuviinţă din cap. 

— De ce crezi că e aici? 

— Habar n-am. Îşi drese glasul. Poate... pentru a 
anunţa data licitaţiei de la Buckley Hall? 

Dar chiar când o rostea, ştiu că ideea era absurdă. 
Vinnie o confirmă: 

— Nu pot să cred că ne-ar convoca pentru un astfel 
de anunţ. Poate pentru o moşie regală, dar ai spus că 
Buckley Hall nu e atât de bogată. 

— Era bogată. Mai bogată decât orice moşie pe care 


şi-o putea imagina. Dar nu îndeajuns de măreaţă pentru 
asta. 

Vinnie îi aruncă o privire pătrunzătoare. 

— Eşti bine? 

— Linişte acum, strigă tânărul Pete. Bătu cu 
ciocănelul în tribună, făcându-l pe licitatorul de dedesubt să 
tresară. 

Maisy Lowell pufni. 

— Uite cum se joacă Hastings cu chestia aia! Căci 
licitatorul se întinsese să mângâie baza tribunei, ca şi când 
ar fi domolit un cal aţâţat. 

— E îndrăgostit, glumi Vinnie. 

Lilah simţi că i se arcuiesc buzele automat. Dar de- 
abia auzi gluma. Palmer îşi desprinsese privirea de la ea 
aproape instantaneu şi de la distanţa aceasta - care părea 
deodată cu mult mai mare decât lăţimea încăperii, cum era 
înconjurat de lachei slugarnici - părea din toate fibrele 
fiinţei străinul în care o rugase să îl transforme. Nu bărbatul 
alături de care stătuse întinsă până în zori, cu şase nopţi în 
urmă. Nu cel care se temea pentru ea şi o numise apoi 
slăbiciunea lui. Nu, omul din cealaltă parte a încăperii părea 
incapabil de slăbiciune. Avea o expresie de amuzament 
plictisit, pe care şi-o amintea din primele zile la Buckley 
Hall. Expresia, crezuse pe atunci, a unui ticălos arogant şi 
agresiv. 

— Gata, linişte acum! strigă tânărul Pete, mult mai 
tare decât era nevoie; camera fusese concepută să aibă o 
acustică precum cea de la operă şi oricum tăcuse toată 
lumea. În liniştea încordată şi vibrantă, continuă: Acum doi 
ani, am plâns moartea tatălui meu. Ştiu că l-am plâns 
împreună, căci tata v-a considerat întotdeauna pe toţi la fel 
de dragi ca o familie, iar durerea voastră a fost dovada că 
simţeaţi la fel. În fiece moment de atunci m-am străduit să 
îi tratez moştenirea cu cinste. 

— Ai zice că sora lui nu a făcut nimic, mormăi Vinnie 
în urechea stângă a lui Lilah, în timp ce Maisy îi şoptea în 
dreapta: 

— Pare acră ca oţetul, nu-i aşa? 


— În onoarea acestei moşteniri, continuă tânărul Pete, 
v-am chemat astăzi aici. Căci, în calitate de membri ai 
familiei, meritaţi să ne  împărtăşiţi bucuriile, ca şi 
suferinţele. Ridică mâna, îndemnându-şi sora să vină mai 
aproape de el. 

Apoi făcu semn spre Palmer. 

Vinnie şopti: 

— Crezi... 

— Nu, spuse Lilah. 

„Nu”. Işi încrucişă braţele şi le strânse cu putere. 
Trebuia să se înşele. Nu erau în Londra de nicio săptămână. 
Se întâlnise cu domnişoara Everleigh în fiecare după- 
amiază, pentru lecţii de dactilografie, prilej cu care îşi 
organizau şi notitele de la Buckley Hall. Domnişoara 
Everleigh nu dăduse niciun semn şi nu avusese nicio 
dispoziţie ciudată prin care să sugereze că avea veşti 
neobişnuite de natură personală. 

Insă tânărul Pete continua să vorbească: 

— Am marele privilegiu de a vă anunţa logodna surorii 
mele cu vicontele Palmer. Lord Palmer, după cum poate 
ştii... 

Urechile ei refuzară să audă cuvintele. Băzâiau fără 
sens în jurul ei: discursul lui Pete, vorbele de mulţumire ale 
lui Palmer, pălăvrăgeala entuziastă a lui Vinnie. Zgomotul 
din urechile ei făcea ca totul să fie neinteligibil. Nu îşi putea 
desprinde ochii de la Palmer. Christian. Nu se putea uita în 
altă parte, deşi părea să îi ardă privirea când îi luă mâna lui 
Catherine Everleigh şi i-o sărută. 

Domnişoara Everleigh zâmbi. 

Aplauzele uluite o readuseră pe pământ. Avea să i se 
facă rău, sigur. | se făcu frig şi o cuprinseră frisoanele, ca şi 
când ar fi băut prea multă cafea, iar apoi s-ar fi învârtit. 

— Nu ne-ai dat nimic de înţeles, îi spunea Vinnie. Cum 
s-a întâmplat? Cum a cucerit-o? 

Şi Maisy cerea detalii: 

— Când s-au îndrăgostit? Ai ghicit imediat? 

— Eu... Nu putea face asta. Oricât ar fi furat, nu era 
pregătită să joace rolul acesta, să spună asemenea 


minciuni. Pe limbă şi în minte avea doar adevărul: „Nu, nu 
s-au îndrăgostit la Buckley Hall. Noi ne-am îndrăgostit. Eu 
m-am îndrăgostit de el. Şi, vă jur, până în momentul acesta, 
era sigură, şi el de mine...” 

Dar nu era corect. Nu vorbise niciodată de dragoste. 
lar ea o negase explicit. Era îndrăgostită? Işi promisese că 
nu era. 

Oh, Doamne! Minţise. 

— Scuzaţi-mă, spuse ea în schimb şi îşi făcu loc 
printre femei. 

Slavă Cerului că uşile duble fuseseră lăsate 
întredeschise; altfel, grele cum erau, s-ar fi putut să fie 
nevoită să se arunce în ele, iar şi iar, izbindu-se până se 
deschideau sau până se prăbuşea... 

Alergă pe holul pustiu, pe scara alunecoasă care 
reverbera, pe lângă saloanele goale unde răsese, flirtase şi 
schimbase replici zeflemitoare cu gentilomi ale căror nume 
nu şi le mai amintea. 

Măcelarul! leşi în goană pe uşă, în ploaia uşoară, 
oprindu-se în capătul scărilor, abia conştientă de privirile 
mirate ale trecătorilor. „Gândeşte-te la măcelar. Sau la 
cariera ta”. 

Dar durerea creştea, o presiune insuportabilă în piept. 
Dacă pocnea, era terminată. 

Nu vorbise niciodată de dragoste. O avertizase doar. 
„Să devii o străină. E mai sigur”. Aproape că îi spusese că o 
va duce la pierzanie. Dar îşi imaginase pericolul în afară. 
Cât de uşor ar fi fost, dacă ar fi fost aşa! Căci nici el, nici 
nimeni din lume nu o putea salva de ea însăşi. Stupid, 
stupid! Începu să meargă, trecând oarbă pe lângă ceilalţi 
trecători. O  vânzătoare de stridii fierbinţi îşi strigă 
chemarea; se feri din calea ei, cu grăsimea sărindu-i pe 
încheietură. Nu purta mănuşi. Le lăsase înăuntru. 

„Fiona, nu am făcut niciun plan pentru asta”. 

Când se opri în cele din urmă, se trezi la marginea 
pieţei însufleţite. O sută de cotigi, legume şi fructe, animale 
mugind, femei strigându-şi mărfurile. În virtutea unei 
îndelungate obişnuinţe, îşi acoperi buzunarul cu mâna 


pentru a-şi proteja săculeţul cu bani. Simţi plăselele 
cuţitului. Senzaţia o făcu să tresară, readucând-o subit cu 
picioarele pe pământ. 

Lumea părea neschimbată. Îşi şterse lacrimile - când 
se întâmplase asta? - şi deveni deodată deloc ieşită din 
comun. Următorii trecători nici măcar nu se uitară la ea. 
Chiar şi în rochia ei frumoasă, se pierdea imediat în 
mulţimea obişnuită. 

Trase aer adânc în piept, apoi se dădu din calea unei 
căruţe trase de boi care se mişca agale. Lângă o cotigă 
care vindea plăcinte fierbinţi, un bărbos se pregătea să taie 
baierile pungii unei gospodine, căci se uitase în altă parte 
pentru o clipă, pentru a se ocupa de copiii ei 
neastâmpăraţi. 

Lilah avea încă în mână cuțitul. Îl ridică şi îl aruncă. 

Hoţul scânci surprins, cu mâneca ţintuită de cotigă. 
Gospodina ţipă şi îşi luă punga; vânzătoarea strigă după 
poliţie. 

Lilah veni şi îşi luă cuțitul. Hoţul, gospodina şi brutarul 
o priviră cu gura căscată. 

Încă mai era bună la ceva. Bună la multe lucruri, de 
fapt. Făcu o scurtă reverență, apoi se întoarse, grăbind 
pasul când văzu că se apropiau poliţiştii. Doamnele nu 
aruncau cu cuțitul. 

Nick avea dreptate, la urma urmelor. Nu va fi 
niciodată o doamnă cu adevărat, dar era o femeie 
puternică. 

La colţ, se forţă să se întoarcă spre Everleigh. 
Logodna nu schimba nimic. Nu o schimba pe ea. Rămânea 
aceeaşi: o femeie care lupta pentru oamenii pe care îi 
iubea. Nu fusese niciodată laşă. 

Şi nici demnă de milă. Înainte de finalul zilei, avea să 
le scrie două bilete de felicitare proaspeţilor logodnici. 


* 


Focul din cămin făcuse ferestrele să se aburească. 
Ploile reci nu se mai opreau de o săptămână, necruţând 


niciunul din ţinuturile din preajma Londrei. Îmbibaseră 
ruinele care mai rămăseseră din Susseby, ridicând o 
duhoare stranie din cenuşa care îi intrase peste tot în piele 
lui Christian. Se mai plimbase pe proprietate şi cu trei zile 
în urmă. Dar simţea mirosul şi acum, luptându-se cu aerul 
stătut, îmbibat de colonie, din biroul lui Peter Everleigh. 

Catherine  Everleigh semnă ultima pagină a 
contractului, apoi i-l dădu avocatului familiei, un bărbat 
corpolent, cu chelie, care o trata de parcă nu ar fi avut mai 
mult de zece ani. Răsfoi paginile, verificând-o pe fiecare cu 
o grijă solemnă. 

— Am fost meticuloasă, îi spuse ea. 

El îi aruncă un zâmbet blând. 

— Bineînţeles că ai fost, dragă. Îi înmână contractul 
peste birou avocatului lui Christian. Lord Palmer trebuie să 
consemneze că ia cunoştinţă de fiecare clauză. Presupun că 
doriţi să le parcurgeţi mai întâi. 

— Cu atenție. Dyson strecură documentele în 
servietă. Ne întâlnim peste o săptămână? 

— Atât de mult? Catherine se lăsă în faţă, ignorând 
mâna fratelui ei care o reţinea. Speram să o lămurim 
înainte de petrecerea de logodnă. Dacă trebuie neapărat să 
facem una. 

Făcu o grimasă. 

— Trebuie, spuse fratele ei crispat. Nu vreau să se 
spună că această căsătorie a fost făcută în grabă. Lasă-i să 
creadă că o plănuim de ceva vreme. 

Catherine voia să fie independentă cât mai repede 
posibil. Contractul, odată semnat, i-o va garanta. Expunea 
termenii unei căsătorii care avea să funcţioneze, din câte îşi 
putea da seama Christian, la fel de precis ca orice 
parteneriat de afaceri. 

— O săptămână e absolut suficientă, spuse avocatul 
ei. 

— Exact, spuse Pete iute, când Catherine părea gata 
să protesteze din nou. Ne vei face pe toţi să ne întrebăm de 
ce te grăbeşti. 

Ea strânse din buze privind spre Christian. Întâlnirea 


nu decursese perfect; Peter păruse surprins de o serie de 
condiţii puse de sora sa, mai presus de toate, de clauza 
care îi cerea viitorului soţ să îi acorde 40 de ore pe 
săptămână pe care să le dedice obligaţiilor ei profesionale. 

— Nu poţi intenţiona să rămâi aici, spuse Peter 
precipitat. Palmer, doar nu vrei să permiţi aşa ceva? Soţia 
ta să /ucreze? 

Curiozitatea lui Christian părea netulburată de la 
ultima plimbare printre ruinele de la Susseby. Dar 
tulburarea lui Peter Everleigh îl amuza oarecum. 

— ÎI putem revizui mâine, îi spuse el lui Dyson. E bine 
pentru tine, Catherine? 

Ea se desprinse din strânsoarea fratelui său, 
ridicându-se. 

— Foarte bine, mulţumesc. Mă conduci în biroul meu? 

— Mai târziu, spuse Peter. Am nevoie să stau de vorbă 
între patru ochi cu Excelenţa Sa. 

— Da, îi răspunse Christian. Bucuros. 

Merseră în tăcere pe holul public animat. Dar după ce 
urcară scările, Catherine îi făcu semn să intre în biroul ei şi 
închise uşa. 

— Mulţumesc, spuse ea. 

— Pentru ce? _ 

— Pentru că ai fost atât de rece cu fratele meu. li făcu 
semn să se aşeze. Sper că te vei dovedi a fi mereu la fel de 
rece cu el. _ 

El schiţă un zâmbet. Incepea să o înţeleagă mai bine 
acum. Un asemenea frate l-ar fi făcut şi pe el să devină 
mizantrop. 

— înţelegi că sunt lucruri mai intime pe care trebuie 
să le discutăm. Care nu pot fi puse în scris. 

— Da. Speram să le putem discuta acum. 

Trase draperiile deoparte. Lumina mohorâtă se 
revărsă asupra ei, făcându-i pielea să pară opalescentă. 

Frumuseţea ei era cu adevărat remarcabilă. O admira 
aşa cum ar fi admirat o sculptură într-un muzeu: demnă de 
laudă, dar nu avea nimic de-a face cu el. 

— L-ai întrebat pe Peter despre datorii? 


— Pretinde în continuare că Everleigh este solvabilă. 
Se aşeză, împreunându-şi mâinile pe biroul ordonat. Un 
moment se încruntă, luptându-se vizibil cu o emoție 
interioară. Poate că bancherii s-au înşelat. Ar putea fi vreo 
greşeală de contabilitate? 

— Mă tem că nu. 

Pusese pe cineva să investigheze. Omul descoperise o 
mulţime de riscuri financiare, împrumuturi nefavorabile şi o 
scurgere misterioasă, inexplicabilă de fonduri de care nu ar 
fi trebuit să se atingă deloc. 

— Îmi pare rău, Catherine. Până când nu aflăm cui îi 
este dator, nu pot face mare lucru pentru tine. Va dura 
până să descoperim; probabil că este o infracţiune la 
mijloc. 

Ea răsuflă exasperată. 

— Înţeleg. Cât mai avem pentru a achita datoriile? 

— Două luni, dacă nu se fac plăţi regulat. Altfel 
confiscarea este inevitabilă. Fireşte, mă voi ocupa de el. 

Un zâmbet amar tresări pe buzele lui Catherine. 

— Dar dacă nu ai fi făcut-o? Intreaga moştenire a 
familiei mele s-ar fi dus pe apa sâmbetei. Minte cu atâta 
uşurinţă! Îşi desfăcu mâinile, prinzând marginea biroului. 
Ştii că am încercat să-l mituiesc pe secretarul lui să-mi 
spună adevărul? Bună tactică! Nu ai spune că deţin 
jumătate din companie! 

— li voi da de cap. 

Acesta era târgul lor. El avea să descopere unde se 
duceau banii furaţi şi va folosi adevărul pentru a-l da în 
vileag pe fratele ei. 

— După aceea, nu va dura mult până se va rezolva 
cealaltă chestiune. 

Ea se lăsă pe spetează, studiindu-l solemnă. 

— Eşti sigur? Demidov - sau Bolkhov; cum l-o fi 
chemând, de fapt - a refuzat invitaţia la petrecere. 

Deschise un sertar, dându-i biletul. 

Christian recunoscu scrisul. Mâzgălitura aceea de 
analfabet. Îl mai văzuse o singură dată până atunci, pe 
biletul care îl făcuse să dea fuga la York, prea târziu pentru 


a-şi mai salva fratele. 

— Nu-i înţeleg pe oamenii aceştia, spuse ea. 
Răzbunarea e o mare risipă de energie. Nu are cu ce să se 
ocupe? 

Christian o cântări cu privirea. Cunoştea pericolul 
acum. Îi explicase foarte clar, în seara în care fuseseră de 
acord să se căsătorească. Dar stăpânirea ei de sine părea 
sinceră. Nu se temea. Nici urmă de furia pe care ar fi fost 
îndreptăţită să o simtă, descoperindu-se în mijlocul unei 
intrigi menite să ademenească un lunatic. 

Dar poate că se simţea şi ea prinsă în intriga aceasta. 
Avea nevoie de ajutor dacă intenţiona să păstreze casa de 
licitaţii. 

Îşi dorea să fie un alt fel de bărbat. Capabil să o 
liniştească. Capabil să îşi ceară scuze, să simtă regret 
pentru ipostaza în care o pusese, în schimb, spuse: 

— Pomeneşte de un dar în bilet. 

— Da. Îi zâmbi. Ruşii au obiceiul să îi felicite pe 
proaspeţii logodnici cu un dar. Vâri mâna din nou în sertar, 
dându-i un mic obiect strălucitor. Un inel. 

El strânse din fălci. Aurul era la fel de scânteietor ca 
în ziua în care fusese meşteşugit. Ticălosul îl lustruise. 

— ÎI recunoşti. 

„Fii binecuvântat! Să nu uiţi niciodată că sunt mândru 
de tine!” 

— Da, răspunse el. 

Bolkhov i-l smulsese de pe mână cu patru ani în urmă, 
în peştera aceea din Hindu Kush. 

Mormântul de la Susseby dădea acum spre o serie de 
hornuri care se ridicau din moloz. După ce va reconstrui 
casă, va îngropa inelul acesta alături de tatăl lui, căruia îi 
aparţinea. 

— Mi l-a oferit ca inel de nuntă, ai văzut? Dacă nu mi- 
ai fi povestit deja totul, mi s-ar fi părut foarte ciudat. Îşi 
drese glasul. Însă e mai bine decât cu bomboanele de 
ciocolată, presupun. 

Aici era regretul pe care îl căutase. 

— Îmi pare rău, spuse el încet. Te-am băgat într-un 


mare bucluc. ` 

— Dar mă vei scăpa de altul. Indreptă o peniță care 
stătea lângă călimară. Aş mai mânca vreo zece bomboane 
din acelea, dacă de asta ar fi nevoie pentru a salva casa de 
licitații de la pierzanie. 

Nu se îndoia. Uneori, îi amintea puţin de Lilah. Ambele 
aveau sufletul oţelit şi puterea de a îndura multe 
vicisitudini, atâta timp cât li se garanta că scopul lor se va 
împlini. 

„Pare foarte plăcut să nu trebuiască niciodată să 
înduri”. Lilah îi spusese asta cândva. Şi nu îşi dorise nimic 
mai mult, în momentul acela, decât să garanteze că ea nu 
va mai suferi nicio nedreptate în viaţa ei. 

Nu avea dreptul să împărtăşească secretele lui Lilah. 
Catherine, neştiind nimic, decisese să o păstreze ca 
asistentă, ceea ce era... un inconvenient. Îl scotea din 
sărite. Astfel, Lilah era prea aproape de pericol. 

Dar Christian îşi muşcase limba, stăpânindu-şi cu greu 
pornirea de a-i sugera lui Catherine să se mai gândească, 
să-i lase doar rolul de animatoare. Dacă nu îi putea oferi lui 
Lilah un viitor, atunci nu avea să îi saboteze şansa de a 
avea ceva mai bun decât măcelarul. ` 

Mirosul de la Susseby reveni în aer. Il alungă din 
plămâni înainte de a se ridica. 

Catherine făcu la fel. 

— Ştii, păcat că Demidov - Bolkhov - s-a dovedit a fi 
rău. Mărfurile lui ne vor aduce un profit frumos. Numai 
sfeşnicul acela se va vinde cu o mie de lire sterline. 

— Cu atât mai bine pentru tine, spuse el sec. Nu va 
mai fi în viaţă să-şi primească partea. Puse inelul în 
buzunar. Ai o mână prea fină pentru o verighetă atât de 
grea. Ce preferi? Diamante? Smaralde? 

— Oricare. 

Îi aruncă un zâmbet întunecat. Nu mai existase 
vreodată vreun cuplu de logodnici care să se potrivească 
atât de bine când venea vorba de lipsa de entuziasm. 

— Poate că ar trebui să îți alegi singură inelul. 
Presupun că te pricepi la bijuterii mai bine decât mine. 


Se auzi o bătaie uşoară la uşă. 

— Intră, spuse Catherine. Nu, îi răspunse lui. Fratele 
meu se ocupă de toate pietrele preţioase. Dar nu am 
nevoie de sfaturile lui în această privinţă. Domnişoara 
Marshall, păreai a avea un ochi bun pentru bijuterii. Ai vreo 
sugestie? 

El se forţă să rămână nemişcat. 

— Diamantele, se auzi replica ei, cu o voce joasă, 
răguşită, ar fi alegerea obişnuită. Dar safirele s-ar potrivi 
foarte bine cu ochii dumitale, domnişoară Everleigh. Lord 
Palmer, îngăduie-mi să te felicit personal. 

El se ridică şi se întoarse, înclinându-se uşor. Avea 
cearcăne mai mari decât văzuse vreodată, deşi se întorsese 
în oraş acum, unde era lumină chiar şi la orele mici ale 
dimineţii. 

Ea nu îi putu susţine privirea. 

— Vă deranjez, spuse ea. Revin mai târziu. 

— Aveai nevoie de ajutorul meu? întrebă Catherine. 

El ştia că ar trebui să plece. Dar nu-şi putea lua ochii 
de la ea. Lilah îi simţi atenţia. Işi dădu seama pentru că se 
îmbujorase. 

— Domnul Batten a terminat restaurarea tapiseriilor. 
Vrei să le vezi? 

— Cobor în curând. Înştiinţează-l pe Lord Palmer în 
timp ce îl conduci. Nu am apucat să îi spun despre reparaţii. 

— Da, domnişoară. Foarte ţeapănă, îl conduse pe 
Christian la uşă. 


— Nu te interesează tapiseriile deloc, îi spuse Lilah pe 
hol. 

— Nu chiar. 

— Atunci te las. 

Stupid că acele cuvinte îi făceau pieptul să se strângă 
în felul acela. Că dovada faptului că dormea prost îl tulbura 
atât de profund. Era un preţ mult mai mic decât cel de care 
urmărea să o cruţe. Ar trebui să plece. Imediat. 


— Nu, se auzi el spunând. Vreau să văd harta lumii 
acum. 

In tăcere, coborâră două rânduri de scări, ajungând 
într-un laborator gol, în care mesele erau ticsite cu 
antichităţi deteriorate. Pe perete erau întinse două tapiserii. 
Se îndreptă spre cea cu harta lumii, privind-o un moment 
îndelungat. Când te gândeşti că în trecut, cândva, aşa îşi 
imaginau oamenii lumea: mici întinderi de pământ fertil, 
înconjurate de mări imense, pline de monştri - şi 
necunoscutul mai întunecat, terra incognito. Cum de nu îi 
scosese din minţi incertitudinea? Dar poate, într-o lume 
luminată de lumânări, cunoşteau mai bine bezna aceea şi 
se simțeau în largul lor. 

Se uită spre Lilah, care privea fix în depărtare, spre o 
mică fereastră, pe care nu se vedea nimic, în afară de un 
zid de cărămidă. 

— Imi imaginez că nu îţi place harta aceasta, spuse el. 

— Nu, spuse ea imediat. O prefer pe cealaltă. 

Nu mai văzuse tapiseria din stânga. 

— Şi asta era la moşie? 

— Da, de acum un secol, franţuzească. Dar 
domnişoara Everleigh crede că este valoroasă şi ea. Nu 
deseori vezi poveşti ilustrate pe astfel de piese. Lilah se 
încruntă. Spune că este un basm. Nu am auzit de el 
niciodată. _ 

Il cercetă. In prim-plan, se înclinau doi tineri cavaleri - 
sau se ploconeau - la picioarele unui rege. În partea stângă 
sus, Christian le văzu săbiile, abandonate pe un lanţ 
muntos îndepărtat, pe care şedea un pitic înfricoşător. În 
partea dreaptă sus, se vedea un castel impunător, într-o 
vale verde, străjuit de un al treilea cavaler, şi o regină 
încoronată. 

— Este povestea despre apa vieţii. Se uită din nou 
spre rege. Vezi pocalul? Regele se îmbolnăveşte, iar cei trei 
fii ai săi pleacă în lume, pe rând, pentru a găsi leacul. 

— Lasă-mă să ghicesc: întâiul născut este rău, al 
doilea e prost şi doar mezinul are curajul să înfrângă 
monstrul. 


— Nu există vitejie în povestea asta. Doar diplomaţie. 
Primii doi fii sunt prea vanitoşi şi orgolioşi pentru a 
răspunde salutului piticului care păzeşte trecătoarea. Dar al 
treilea este curtenitor, iar piticul se împrieteneşte cu el. Îi 
dă sfaturi tânărului prinţ şi câteva unelte care îl salvează 
când se află la ananghie. Regele este vindecat, iar prinţul 
dobândeşte prinţesa străină şi propriul regat. 

— Nu este un basm despre diplomaţie, spuse ea. 
Morala este să nu fii niciodată prea mândru pentru a te 
împrieteni. Îi aruncă o privire scurtă, cu subînţeles. Nu se 
ştie niciodată când ţi-ar putea fi de folos prietenul acela. 
Aşa că nu refuza niciodată oferta de a fi ajutat. 

El ascultă mustrarea în tăcere, căci hotărârea fusese 
luată. 

— Intotdeauna am crezut că morala acestor poveşti 
este să îţi cunoşti locul. 

Ea râse neplăcut de strident. 

— Da, şi asta sună bine. 

Işi închipuia că o minţise? Că trecutul, educaţia ei 
contau cât negru sub unghie? 

— Al treilea fiu este umil din pricină că este mezinul, 
spuse el sec. Nu se gândeşte la sine. În vreme ce întâiul 
născut dă greş pentru că acţionează mânat de lăcomie, 
dorindu-şi doar moştenirea, fără să înţeleagă îndatoririle 
care ar trebui să-l călăuzească. Al doilea fiu, care ar trebui 
să fie nobil, luptând pentru idealurile sale, râvneşte doar 
gloria, nu sângele. 

— Deci vrea să fie erou. 

— Da. 

— Ţi se potriveşte ţie, fiind mijlociul. 

El ridică din umeri. 

— Ştii ce cred despre asta. 

Şi ar trebui să ştie, de asemenea, că ar fi ultimul om 
de pe pământ care ar acorda importanţă părerilor celorlalţi 
despre ea, dacă i-ar fi aflat povestea. Percepția publică nu 
însemna nimic. 

— De ce? întrebă ea fără expresie. Eşti erou din toate 
punctele de vedere care contează. Asta ţi-a adus mâna 


unei prințese, nu-i aşa? 

El oftă. Lilah îi trimise un bilet felicitându-l pentru 
logodnă. Se întrebase - se întreba acum - dacă ştia cât de 
tare îl rănise curtoazia ei. Cât de bine stăpânea manierele, 
care erau, la urma urmelor, doar o altă armă, pentru cei 
care le cunoşteau temeinic. 

— În basme, spuse el, prinţesa este aproape 
întotdeauna deghizată. 

Lilah zâmbi la fel de neplăcut pe cât râsese. 

— Aşa a fost domnişoara Everleigh, până acum. Toată 
lumea vorbeşte despre asta. Cât de calmă pare. Ei bine, ba 
chiar le zâmbeşte animatoarelor. 

— Ţi-a zâmbit cu mult timp înainte de a se întoarce la 
Londra. Ai topit-o de tot, deşi nu ştiai. Îi zâmbi nedisimulat, 
sincer amuzat de gând. În basme, şi tu ai fi eroul care a 
ucis balaurul. 

Ea îşi încrucişă braţele. 

— Puțin probabil să fie aşa. Nu sunt deloc altruistă. 

— Ai fi fiica mijlocie. În rarele basme în care aceasta 
câştigă. Luptând pentru idealurile tale. 

— Idealuri! Se întoarse şi privi spre comorile de pe 
mese. Bani, poate. Pentru asta aş lupta. 

— „Lucruri mai bune”, cită el încet. „Frumuseţe, 
cinste şi onoare”. 

Lilah îşi recunoscu propriile cuvinte. Chipul i se 
întunecă şi se întoarse. 

Nu îi plăcu reacţia ei. Amintirea nopţii în care rostise 
cuvintele acelea în biroul ei şi apoi îi spusese să îi ceară 
ceva... trăia în el ca o rază de soare. Faptul că îi aducea 
atâta nefericire pe chip fu unul dintre cele mai neliniştitoare 
lucruri pe care le văzuse şi, Dumnezeu ştia, avea de unde 
alege. 

Trase aer în piept, gândindu-se din nou la Susseby - 
marele mormânt unde se aflase casa. Dar aerul părea pur 
aici. Curat, limpede. Parfumat de mirosul acela care nu era 
săpun Pearson, ci doar pielea ei şi nimic altceva. 

Ea îl privea ţintă, cu gura tremurând. 

— Dacă mă vezi astfel, atunci cum... 


— E din pricină că te văd în felul acela. Îi arătase cum 
să fie erou. Doar pentru ea putea fi astfel. Ar trebui să plec, 
spuse el ezitând. 

Ea privi din nou spre tapiserii, încruntându-se mai 
curând pentru a-şi recăpăta stăpânirea de sine. 

— Da. Ştii cum să ajungi la ieşire, Lord Palmer. 


Capitolul 16 


Noaptea era neobişnuit de rece. Când deschise uşa 
înspre pasaj, Lilah se înfioră. Rochia ei de seară avea un 
decolteu adânc, lăsându-i braţele complet goale. Când îşi 
comandase rochia aceasta stacojie şi-i plătise cusătoresei o 
mulţime de bani pentru a coase pe brocartul fustei mărgele 
fosforescente, îşi imaginase seara însufleţită în care avea 
să o poarte - atenţia pe care o va atrage, gentilomii care o 
vor admira. 

Nu îşi închipuise că se va furişa aşteptându-l pe Nick. 

— Grăbeşte-te, spuse ea când el apăru pe străduţă. 
Stau paznici pe aici. _ 

Nick intră, închizând uşa cu pantoful lustruit. In 
tăcere, îl ajută să se dezbrace, atârnându-i haina şi eşarfa 
într-un cui din apropiere, ascunzându-i pălăria după un 
morman de umbrele. 

Mormanul se înclină. Le prinse înainte de a cădea cu 
zgomot pe podea. 

— Încetişor, murmură ea. 

— Da. Trase aer adânc în piept. Muzica se auzea vag 
prin tavan, căci petrecerea era în plină desfăşurare. Luă o 
perie şi i-o dădu lui Nick. Repede. 

Oamenii care intrau pe uşa din faţă puneau lacheii să 
le scuture praful de pe haine. Restul lumii se descurca pe 
cont propriu. Nick îşi curăţă mânecile, apoi manşetele 
pantalonilor. 

— Da? 

Se uită la el în lumina slabă. Haina închisă a 


costumului era croită cu pricepere; folosea un croitor de 
mâna întâi. Îşi scosese inelele, singurele lucruri 
scânteietoare fiind butonii de aur şi ceasul de buzunar, al 
cărui lanţ strălucea pe deasupra jiletcii negre. 

— Da, spuse ea. 

Nimeni din cei de sus nu se va uita insistent la el. Sau 
- nu, sigur se vor uita. Arăta chipeş chiar şi când nu era 
aranjat, iar ţinuta de seară îi venea bine. Ba chiar se 
tunsese. 

Nu putu rezista să nu facă o ultimă încercare de a-l 
determina să se răzgândească. 

— Eşti sigur că nu mai vrei altceva de la mine? Ceva... 

— Absolut sigur. O prinse de braţ cu fermitate. Condu- 
mă, Lily! 

Ea se sperie. 

— Domnişoară Marshall. Nu poţi da greş aici, Nick. 

El îşi miji ochii scânteietori. 

— Ai grijă cu cine vorbeşti. Domnişoară Marshall. 

Ea trase iar aer adânc în piept. 

— Da. Unchiul ei nu făcea greşeli. Putea conta pe 
asta. 

Îl conduse pe scara servitorilor, având grijă să îşi 
îndepărteze trena lungă din calea lui. Ce spera să câştige 
amestecându-se cu mulţimea habar n-avea. Dar el avea un 
plan. Nu ezitase înainte de a-i propune târgul: o va ajuta să 
îl repereze pe Bolkhov, iar în schimb îi va prezenta anumiţi 
clienţi de la casa de licitaţie. Habar nu avusese cum să 
aranjeze asta - până să se anunţe petrecerea aceasta. 

În timp ce urcau scara, muzica se auzea tot mai clar. 
Tânărul Pete angajase o întreagă orchestră pentru a bucura 
mulţimea - trei sute din cei mai importanţi oameni ai 
Londrei se adunaseră să sărbătorească logodna anului. 
Deschise o uşă ascunsă după o tapiserie, iar Nick se 
strecură pe lângă ea. 

Mai aşteptă un minut înainte de a ieşi şi ea. El 
dispăruse deja, ca vulpea în poiată. Era uimitor că în urma 
lui nu rămânea o dâră de pene şi sânge. 

— Lilah! Lavender Ames apăru, apucând-o de braţ. Ai 


venit. Te-am căutat peste tot. Ce te-a reţinut? 

Vinnie era prea isteaţă ca Lilah să se simtă în largul 
ei. Simţise că în ultimele zile ceva nu era în regulă. Nu o 
mâna decât grija prietenească. 

— Prea multă şampanie până să mă îmbrac, răspunse 
Lilah. Sunt un pic ameţită. 

— Ei bine, ştii leacul pentru asta - încă un pahar! 

Râzând, Vinnie o trase pe hol, în camera unde era 
bufetul. Avea să înceapă un mare banchet la ora 1.00; până 
atunci, oaspeţii ciuguleau de pe platouri cu portocale şi 
prăjituri, mici bomboane franţuzeşti şi creveţi cu gheaţă. 
Personalul făcuse ore suplimentare, planificând în câteva 
zile ceea ce ar fi durat de obicei săptămâni întregi. 

Lilah acceptă un pahar de vin şi apoi se îndepărtă de 
Vinnie, mergând spre arcada care dădea în sala de bal. 
Scena părea familiară de la cele o sută de petreceri care 
mai avuseseră loc la Everleigh: bărbaţii purtau costume 
negre; blondele, tul şi dantelă pastelate, brunetele, în 
nuanţe mai bogate şi mai vii. Dacă şi-ar fi putut aminti cum 
arăta ea de obicei la asemenea evenimente - cum se 
comporta, cum zâmbea. Căci se simţea ca o marionetă de 
lemn în seara aceea. 

Avu nevoie de un minut pentru a o repera pe 
Catherine Everleigh. Stătea în capătul încăperii, lângă 
proaspătul ei logodnic, superbă în rochia de culoarea 
smaraldului, primind complimente de la o duzină de oaspeţi 
care îi înconjurau. 

Fireşte, Palmer ridică privirea exact când Lilah îşi 
îngădui să se uite spre el. _ 

Inima i se strânse când se priviră ţintă. Işi putea da 
seama, după faţa ei, de tumultul din adâncurile ei? Prin 
forţa ei fizică, nefericirea nu se deosebea prea mult de 
dorinţă. Dar era mult mai apăsătoare, o presiune ca de 
plumb în piept. În ultima vreme, să respire era o mare 
realizare, ca să nu mai vorbească despre coborâtul din pat, 
căci ştia că trebuia să se prezinte în faţa domnişoarei 
Everleigh, care părea neobişnuit de liniştită şi de calmă. 

Toată lumea remarcase schimbarea - chiar şi Susie 


Snow, pe care domnişoara Everleigh o salutase în trecere 
ieri. 

— Dragostea este o adevărată forţă, spusese Susie cu 
o seară în urmă, dându-şi ochii peste cap când se aruncase 
în pat. 

Aşa era. „Făcea ca toată lumea din sala de bal să fie 
oarbă”, se ruga Lilah, şi să nu observe privirea pe care o 
schimba acum cu Palmer. Expresia lui nu trăda nimic. Dar 
forţa şi privirea lui directă, măsurând-o fără grabă, o făcură 
să se încingă deodată şi să devină mult prea nefericită 
pentru a rămâne acolo. 

Se întoarse şi se izbi tocmai de unchiul ei, care o 
echilibră, punându-i mâna pe mijloc. 

— Exact ce aşteaptă el, spuse Nick cu blândeţe. Ai 
crede că îţi va mulţumi pentru că l-ai ajutat? Suntem 
servitori pentru unii ca el, fie că primim salariu sau nu. 

Făcu un pas în lături pentru a se elibera de atingerea 
lui. 

— Nu contează. Am făcut un târg. Eu mi-am respectat 
cuvântul. 

— Sigur că da. Noi nu ne lăsăm datoriile neplătite, 
spuse el. Nu se poate spune acelaşi lucru despre e. 

Mai auzise discursul acesta. Naivitatea ei era o mare 
dezamăgire pentru el. Nu o crescuse să fie genul de fată 
care îşi pierde capul. 

— Ţi-ai găsit oamenii? 

— Aimsley nu este aici. 

— l-am strecurat numele pe invitaţii. Intenţiona să 
vină. Se forţă să se uite din nou prin sala de bal, forţându- 
se să nu privească în direcţia lui Palmer. Dar, desigur, 
Aimsley făcu ca asta să fie imposibil. Acolo, în capătul 
încăperii, lângă... cuplu. 

Catherine Everleigh era radioasă. 

— Unde? 

— Lângă paravanul orchestrei. Domnul Aimsley, 
membru al Comitetului Municipal al Lucrărilor Publice, avea 
părul des şi grizonant şi era binecunoscut printre tinerele 
fete. Are la braţ o debutantă. 


Nick zâmbi alene, foarte satisfăcut. 

— Amy îl are la degetul mic, nu-i aşa? 

— Amy? Lilah o studie pe tânără, o roşcată drăguță. O 
cunoşti? 

— Foarte bine, spuse el. 

Amy purta muselină albă şi avea un zâmbet sfios, cu 
capul plecat, al fetelor din Mayfair. 

— E bună. 

Nick îi aruncă o privire ciudată. 

— Nu-mi pierd timpul cu nimic altceva. Îi atinse cotul 
uşor. Îţi aminteşti asta, Lily. 

Ei bine, încerca să o încurajeze. Ea reuşi să schiţeze 
un zâmbet. Mai bine decât să se lase copleşită de 
nefericire. 

— Şi ce vrei de la el? 

Preţul lui i se păruse surprinzător de blând, deşi îşi 
putea pierde slujba pentru că îl strecurase aici. Voise să îi 
întâlnească pe bărbaţii ale căror cecuri le furase şi pe alţi 
câţiva. Aceştia nu l-ar fi primit niciodată acasă la ei. 

— Oh, una, alta. Işi îndreptă atenţia spre Aimsley, iar 
zâmbetul vag pe care îl arbora mima o plictiseală 
politicoasă. E incredibil, Lily, ce legi pun la cale prostovanii 
ăştia. Zădărnicesc planurile oamenilor cinstiţi, îţi spun. 

Ea pufni. 

— Atunci îmi închipui că nu te deranjează deloc. 

El îi zâmbi ironic. 

— Da, ei bine. Dădu şampania pe gât, de parcă ar fi 
fost doar o bere. S-ar putea să te surprind. 

— Aici erai! Susie Snow intră abrupt în conversaţie, 
făcând îmbujorată o scurtă reverență în faţa lui Nick, 
lăsându-se în jos suficient de mult pentru a-şi arăta 
decolteul în toată splendoarea. Când se ridică, îi aruncă un 
zâmbet ispititor. Fă prezentările, domnişoară Marshall! 

Susie nu reuşise niciodată să reziste unui chip 
atrăgător. 

— Domnul Nicholas Shay, din Manchester. Domnul 
Shay se ocupă de textile. Domnule Shay, poţi să ţi-o prezint 
pe una dintre animatoarele noastre... 


— Domnişoara Sue-Ellen Snow?, spuse Susie, zâmbind 
prosteşte. Dar îţi promit, nu sunt deloc rece. 

— Ce păcat, răspunse Nick, trecând fără efort la 
accentul tărăgănat al nobililor. Nu avusese nevoie de lecţii 
pentru a-l deprinde; avea un talent înnăscut pentru 
accente, pe care Lilah îl invidiase mereu. Mă dau în vânt 
după răceală. 

Susie făcu ochii mari de încântare. Lilah îi şopti lui 
Nick la ureche: 

— Nu îl aborda pe Aimsley până nu se îndepărtează 
de Palmer. 

Apoi plecă, lăsându-l să se amuze cu Susie. Sânge şi 
pene, într-adevăr. 

Mulțimea se adună în jurul ringului de dans, 
pălăvrăgind. 

— Extraordinară pereche pentru ea, auzi o femeie 
spunând. Palmer, dintre toţi bărbaţii! 

Un domn răspunse, vădit invidios: 

— Oh, aş spune că târgul este cinstit. Nu am mai 
văzut-o pe Regina de Gheaţă zâmbind. li stă tare bine. 

— Da, ai remarcat deja asta. Dar de ce atâta grabă? 
Nu crezi că... 

— Nu mă interesează. Vreau doar să ştiu, cum dracu’ 
a reuşit? Nici măcar Prinţul de Wales nu a putut... 

— Se cheamă şarm, Stanley. Păcat că nu ai nici măcar 
o fărâmă. 

Domnişoara Everleigh o avertizase cândva să nu 
tragă cu urechea. Lilah s-ar fi retras bucuroasă într-o 
cameră liniştită, aşteptând să se încheie petrecerea, dar cu 
Nick acolo, părea prea riscant. Frica pulsa în tăcere în ea, 
ca o febră scăzută şi neliniştitoare. Încă o putea da în 
vileag, dacă voia. Nu era nevoie decât de câteva cuvinte 
spuse lui Susie, poate. 

— Frumos cuplu, spuse altcineva trecând. 

— Nu-i aşa că e încântătoare? Nu aş fi crezut 
niciodată... 


2 Snow - zăpadă în limba engleză (n.red.) 


Lilah stătea lângă unul din micile saloane. Uşa era 
închisă, căci obiectele ruseşti fuseseră mutate pentru a 
pregăti licitaţia, iar curatorii încă nu aranjaseră expoziţia 
care urma. 

— Uită-te la ei, îmi imaginez că toată lumea va 
toasta... 

Deschise uşa şi intră. Închise uşa şi lăsă aerul să-i 
scape din plămâni. 

— Degeaba, mormăi ea. . 

Camera goală îi amplifica sunetul vocii. Işi îngădui să 
zâmbească uşor. Păcat, într-adevăr - Stanley era lipsit de 
farmec, iar ea nu avea deloc minte. 

„Controlează-te!” Nick avea dreptate; fusese crescută 
să se descurce mai bine de-atât. Să aibă mai multă 
mândrie de atât. Îşi încrucişă braţele, învârtindu-se în 
cercuri mici în încăperea care reverbera. De ce să sufere 
doar ea? Se va duce afară să găsească un bărbat cu care să 
flirteze. Îi va arăta că logodnica lui nu era singura femeie 
din încăpere care... 

Uşa se deschise. Se întoarse. Palmer intră. 

— Ce dracu' caută aici? 

Îl privi ţintă. Nepăsarea lui se fisurase în ultimele 
minute. Părea furios. Era frumos. Costumul acela de seară îi 
venea ca turnat. 

— Ce vrei să spui? 

— Nu face pe idioata! Cumpărătorul tău. 

— Vorbeşte mai încet, spuse ea repede. Uşa aceea nu 
se încuie. 

Aruncă o privire furioasă prin cameră, apoi o luă de 
braţ şi o târî în alcovul acoperit cu o draperie în care îi 
ţinuse prelegeri, cu multă vreme în urmă, unei hoaţe 
incompetente. 

— De ce este aici? Terminaseşi cu treaba aceea! 

Îşi aşeză mâna pe a lui, cu intenţia de a-l îndepărta. 
Dar şocul de a-i simţi pielea, căldura mâinii o fascină. 

— Te priveşte cumva? 

Îşi plecă ochii spre locul unde îl atingea. Nările lui se 
umflară. 


— Ai talentul de a intra în bucluc, nu-i aşa? Ar fi 
trebuit să-ţi fac bagajele. Să te las să fierbi alături de 
mama. 

Inima îi stătu în loc o clipă. Chiar se gândise la 
posibilitatea aceea? 

— Dar de ce? Sunt o străină pentru tine. Îi atinse 
încheieturile cu degetul mare şi fu răsplătită de felul în care 
o privi în ochi, strângând din buze. 

— Scoate-l de aici, spuse el încet. 

— Nu îmi mai porunceşti. 

O prinse de bărbie. 

— Vrei să pui prinsoare? 

Simţi că o traversează un val de încântare. Da, de 
asta avusese nevoie - de atenţia lui, îndreptată exclusiv 
asupra ei. 

Ridică din umeri, lăsându-l să vadă cât de imună era 
la intimidare. 

— Atunci cheamă paza. Dă-l afară chiar tu! 

— Da. Îi dădu drumul şi îndepărtă draperia. Cred că o 
voi face. 

— Dar... Aşteptă ca el să se întoarcă înapoi. E unchiul 
meu. 

— Unchiul... O privi ţintă, ca şi cum ar fi cântărit dacă 
să o creadă sau nu. Nimeni nu se aştepta ca Sfântul Nick să 
fie atât de tânăr. 

— Da, exact, răspunse ea. Unchiul meu. Şi dacă vei 
chema paza, s-ar putea să fie obligat să spună cum a intrat. 
Ar fi foarte neplăcut, dat fiind că eu l-am lăsat înăuntru. 

El miji ochii. O privire atât de primejdioasă. 

— Ce pui la cale, Lily? 

— Lilah, îl corectă ea. Şi mai bine, domnişoară 
Marshall. Suntem străini, nu-i aşa? Într-adevăr, de ce îţi 
pasă dacă mi-e bine sau nu. Du-te, cheamă paza! 

El lăsă draperia să cadă. 

— Ţi-am spus, mormăi el. Ţi-am spus că nu vreau să 
se amestece. Ţi-am spus să stai deoparte! 

— Şi aşa fac. Ridică din umeri. Nu îţi voi spune că Nick 
a găsit deja trei piste solide în Bethnal Green. Rusul tău e 


cărunt? Cu un corp ca al lui Napoleon? _ 

Înjură, apoi îşi duse amândouă mâinile la gură. În 
manşetele lui perfect apretate luceau diamante mici ca 
vârful acului. 

— Îţi place moartea, spuse el. Asta e? 

— Îmi placi tu. 

Păşi spre ea, înghesuind-o lângă perete. Ea ridică 
bărbia, sorbindu-l din ochi - perii scânteietori din barba 
care începea să-i crească. Umbra din arcuirea buzei 
superioare, în şanţul adânc de sub nas. Punctele aurii din 
ochii lui. 

— Mă aşteptam la mai multe de la tine, spuse el 
foarte încet. Eşti mai înţeleaptă de atât. 

Dezamăgea bărbaţii în dreapta şi în stânga, se pare. 

— Da, sunt cam neghioabă. Aş vrea să te ajut să 
rămâi în viaţă. Îi zâmbi timid. Foarte indecent din partea 
mea, într-adevăr, să fiu atât de interesată de logodnicul 
altei femei. 

— Crezi că este un joc? 

— Nu. Îl privi. Dacă ar fi un joc, nu ai fi atât de agitat. 
Sau îţi este indiferent? 

Se repezi la ea deodată. Apăsarea şi greutatea lui o 
striviră de perete; fu forţată să se întoarcă într-o parte. 

— Simti? îi şopti la ureche. 

Simţea. Printre straturile de bumbac şi mătase, 
crinolină şi caşmir, se întărea. 

— Nu este indiferenţă, spuse el. 

Succesul ticluirii ei o încântă în adâncuri. Trupul ei 
voia să cedeze, să se desfacă, să se ofere - acolo, în 
spatele draperiei, într-o cameră neîncuiată, lângă mulţime. 

— E poftă carnală, spuse ea. Cu nimic mai rară ca 
indiferența. Logodnicii care calcă strâmb sunt sufletul 
acestui loc. Ce alt motiv au bărbaţii pentru a cumpăra 
bijuterii, dacă nu pentru a-şi cere scuze? 

Gura lui îi atinse urechea. 

— Asta vrei? Să facem sex chiar aici? 

Gândul o inundă de parcă ar fi fost cel mai fin 
sortiment produs vreodată de Château Lafitte-Gilet. 


— Ai vrea? 

— Da. Îi ridică chipul spre el. lar apoi, Lily, aş putea să 
îţi pun un pistol pe jumătate gol la tâmplă şi să rotesc 
butucul înainte de a trage. Ar fi exact acelaşi lucru. 

— Ştiu jocul acela, spuse ea. Amuzant, cred că e 
rusesc. 

Înjură şi se desprinse de ea. 

— Meriţi mai mult de-atât. Orice o fi fost nevoie să îl 
convingi pe unchiul tău... Se opri, aruncându-i o privire 
arzătoare. Ce a fost? Care a fost preţul pe care ţi l-a cerut? 

— Nu atât de mare. 

Îi luă faţa între palme, strângând tare. 

— Oricât ar fi fost, valorezi mai mult. Mai mult decât 
pielea lui nenorocită şi cu siguranţă mai mult decât... 

— Tine? Îşi puse mâinile peste ale lui, ţinându-le 
acolo. Poate că da. Poate că tu eşti nesăbuitul aici. De unde 
vin, lumea ştie că nu trebuie să dispreţuieşti ajutorul 
prietenilor. 

— Nu eşti prietena mea, la naiba! 

— Atunci ce sunt? întrebă ea încet. 

Sărutul lui fu sălbatic. Adânc, furios, luând-o în 
stăpânire; îl primi cu buzele, cu limba şi dinţii. O lipi de 
perete, iar ea îl cuprinse cu braţele pe după umeri pentru a- 
| ţine acolo. Ţesătura de mătase pocni; el înjură şi se 
desprinse de ea. 

— S-a terminat, o repezi el. Gata, mă auzi? Dacă nu 
înţelegi vocea raţiunii, o să înţeleagă ticălosul acela. Se 
întoarse pe călcâie şi o luă din loc. 

Dumnezeule mare! Voia să îl înfrunte pe Nick? Scoase 
o răsuflare tremurătoare, apoi îşi aşeză fustele şi se grăbi 
după el. 

Picioarele lungi ale lui Christian i-o luaseră înainte. 
Capetele se întoarseră după ea când trecu, încercând să îl 
prindă din urmă. Cu coada ochiului, o văzu pe domnişoara 
Everleigh observând, dar nu îşi putea permite să 
încetinească. Trebuia să îl prindă înainte de a-l găsi pe 
unchiul ei. 

În hol, uită de toţi cei care o puteau vedea şi se repezi 


să îl prindă de braţ. 

— Te rog, tu... 

El se scutură. Il văzuse pe Nick în faţă, îndepărtându- 
se de unul din bărbaţii de pe listă. Omul respectiv, domnul 
Morris, părea palid şi tulburat şi se grăbi să iasă în hol, pe 
scara principală. 

Astfel, Nick rămase singur pe hol. Îi văzu venind. ÎI 
privi pe Christian direct şi zâmbi. 

— Ce să vezi, iată-l pe Lord Palmer! Mă gândeam că 
te voi întâlni aici. Privi spre Lilah, care clătina frenetic din 
cap, făcându-i semn să îl urmeze pe Morris pe scări. 

O ignoră. Sigur că da. Nu dăduse niciodată înapoi în 
faţa nimănui. 

— Nu ai ce căuta aici, izbucni Christian. 

— Nu în public! Lilah îşi scoase o agrafă din păr şi 
descuie cea mai apropiată uşă - o cămăruţă plină de tot 
felul de lucruri, scaune, lăzi şi lumânări. Dacă trebuie... 

Nick gesticulă spre uşă cu o înfloritură batjocoritoare. 

— Dacă bunul Lord Palmer o doreşte. Intră pe uşă. 
Christian îl urmă. 

Ea le călcă pe urme, închizând uşa. 

— Nu este necesar, spuse ea. Christian, crede-mă, nu 
vrea decât să ajute! 

— Pleacă, Lilah! Christian rămase cu ochii ţintă la 
unchiul ei, care îşi vârâse degetele mari în buzunare şi 
luase o postură  nonşalantă, schiţând un zâmbet 
batjocoritor. Nu e nevoie să fii aici. 

— Câtă grijă pentru ea! Nick ţâţâi. Aproape că ţi-ai 
închipui că îţi pasă. 

— Al naibii să fiu dacă o mai manipulezi vreodată. 

Nick se răsuci pe călcâie. g 

— Râde ciob de oală spartă, aş zice. Inclină capul spre 
Lilah. Aminteşte-mi, Lily, cum ai redobândit cecurile? 

— Ţi-am spus... 

— Cecurile pe care ai şantajat-o să le fure? Christian 
rosti cuvintele glacial. Mare grijă mai ai de ai tăi, O'Shea. 

Nick râse. 

— Da, şi voi ăştia ca tine vă pricepeţi la vorbe, fără 


îndoială. Pretindeţi că aveţi idealuri înalte. Între timp, vă 
daţi în petic. E uşor să judeci, de acolo, de sus. 

Christian scoase un sunet dezgustat. Trase de uşă. 

— Pleacă sau pun să te arunce afară. 

Ea îşi făcu curaj, căci cunoştea expresia aceea 
nesăbuită de pe chipul lui Nick. Se săturase să mai fie luat 
peste picior. 

— Nu, nu vei face aşa ceva, spuse el încet, cu o voce 
stăpânită. Asta dacă... nu vrei să o iau pe Lily cu mine. 

— Plec, spuse Lilah iute. Dacă de asta e nevoie... 

— Mai repede aş trimite-o în iad. 

Nick ridică din sprâncene. 

— Pe individul ăsta vrei să-l ajut, Lily? Pare tare 
recunoscător. 

— Nick. Dacă ar fi fost câini, li s-ar fi ridicat blana pe 
spate. Te rog! Poţi fi mai calm de-atât. Se întoarse spre 
Christian, care sufla precipitat, continuând să îl ţintuiască 
pe Nick cu o privire ucigaşă. 

— Ne aude cineva. Asta vrei? Să fim descoperiţi aici, 
împreună? Nick... înghiţi. Du-te! Te rog! 

— Încă nu. Nick o ocoli, cu ochii pe Christian. Mai 
trebuie să mă văd cu câţiva oameni în sala aceea de bal. 
Poate peste o oră. 

Christian şuieră. 

— Nu ai prieteni aici. Niciunul. 

— Oh, am vreo doi. Dar nu ştiu ce să fac cu nepoata 
mea în clipa asta. E limpede că are gusturi cam proaste, 
dacă şi-a ridicat fustele pentru unul ca tine... 

Christian îl lovi cu dosul palmei. Lovitura îl aruncă pe 
Nick între lăzi. Lilah strigă şi dădu fuga să îl ajute să se 
ridice. 

— Te rog, spuse ea, deşi ştia că era inutil; nu va mai 
asculta acum. „Gândeşte...” 

El trecu pe lângă ea şi îl pocni pe Christian în faţă. 

Se rostogoliră, încăierându-se. Ea se feri din calea lor, 
ducându-şi mâna la gură pentru a opri un sunet isteric. 

Erau la fel de puternici. Prea la fel. Încleştaţi, se 
ridicară clătinându-se, fără să cedeze vreunul. Nu se vor 


opri până nu va muri unul din ei. Nick îşi trase pumnul 
înapoi... 

Uşa se deschise. Se lovi de Nick şi îl aruncă într-o 
parte. 

Domnişoara Everleigh icni, apoi intră şi închise uşa. 

— Ce se întâmplă aici? 

Gâfâind, Nick îşi şterse gura cu dosul încheieturii. Păru 
să se amuze văzând sânge pe manşetă. Se ridică încet şi 
arogant, sprijinindu-se de perete, cu o mişcare 
provocatoare care o făcu pe domnişoara Everleigh să se 
îndepărteze speriată de el. 

El scoase un sunet scăzut, amuzat, şi plescăi din 
limbă. 

— Încet, drăguţo! Nu te muşc. 

Ea aruncă o privire alarmată spre Lilah. 

— Chem paza. 

Se întoarse spre uşă, dar Nick izbi cu palma în ea. 

— Asistentei tale nu i-ar plăcea asta, spuse el. 

Christian mormăi. Lilah îl prinse de braţ. 

— Încetaţi! şuieră ea. Amândoi. 

— Ei bine, domnişoară Marshall? Nick zâmbea spre 
angajatoarea ei. Nu ne faci cunoştinţă? Vreau de multă 
vreme să o întâlnesc pe această frumuseţe. 

Domnişoara Everleigh se îndreptă. 

— Cine este omul acesta? 

— Nimeni, spuse ea nefericită. Tocmai pleca. 

El îi aruncă o privire pătrunzătoare. 

— Nu am terminat încă aici. 

— Eşti murdar de sânge. Îşi atinse gura pentru a-i 
arăta unde. Nu te poţi întoarce în sala de bal. 

— Ai cinci secunde, spuse Christian cu răceală. 

Nick se întoarse spre el, părând amuzat. 

— Cine spune? 

— Nu, izbucni Lilah în liniştea tot mai apăsătoare. Da, 
Nick, trebuie să pleci - sau chem ev paza! 

Privi spre ei. 

— Atunci încâlci înţelegerea? 

Ea trase aer în piept, nefericită. 


— Da. 

— Oho, spuse el. Foarte bine. Îmi dă şansa pe care o 
voiam. Se întoarse spre uşă, dar prinse în schimb mâna 
domnişoarei Everleigh. Cu o înfloritură, se aplecă deasupra 
ei, sărutându-i încheieturile degetelor, în vreme ce ea îl 
privea cu gura căscată. 

— Nicholas O'Shea la dispoziţia dumitale, domnişoară. 
Admirator al frumuseţii dumitale alese şi unchiul asistentei 
dumitale năuce, Lily Monroe, care mă ajuta cândva pe 
mine. În ciuda confuziei pe care o trăieşte acum, este o fată 
foarte deşteaptă, cred că vei fi de acord. Cu siguranţă, nu 
mă pot gândi la o altă impostoare îndeajuns de isteaţă 
încât să se strecoare în serviciul dumitale. Îi ridică bărbia 
pentru a-i închide gura căscată, apoi îi făcu cu ochiul. 
Dumnezeu ştie că mulţi au încercat. 

Lilah se lăsă moale pe o ladă. O mână îi cuprinse 
braţul, echilibrând-o. A lui Christian. Nu îl putea privi în 
ochi. Nu o putea privi nici pe domnişoara Everleigh. 

— Dracu' să te ia, îi spuse ea unchiului ei. 

El clătină din cap. 

— Dracul preferă minciunile, Lily. lar dacă ăstora le 
displace adevărul tău atât de mult, nu merită să-ţi baţi 
capul. Vino acasă unde ţi-e locul! Nu e om în Whitechapel 
care să nu te primească cu braţele deschise. 

Deschise uşa şi plecă. Sunetul clanţei păru să 
reverbereze. Un mic declic. Ca o ghilotină care cade. 

Ea îşi îndreptă umerii şi se forţă să o privească pe cea 
care o angajase. Domnişoara Everleigh se uita în altă parte, 
la mâna lui Christian de pe braţul ei. 

Lilah se retrase. 

Pe fruntea palidă a femeii se formă un rid. 

— Să te prezinţi la mine în birou, domnişoară 
Marshall! 

Se întoarse pe călcâie şi plecă. 

Se aşternu liniştea, pură şi profundă - tăcerea de 
după un accident grav. Sau dinaintea lui. 

Se întoarse spre Palmer. 

— lată, spuse ea. Ai făcut-o. Nu eşti mai breaz decât 


Nick! 

— Lily, spuse el blând, dar ea îl îndepărtă când se 
îndreptă spre ea. 

— Nu eşti singurul care ştie cum să lupte, îl repezi ea. 
Îmi va fi învăţătură de minte după ce mă voi întoarce în 
Whitechapel. 

— Nu se va întâmpla asta, spuse el sec. 

Simţi un cocktail toxic de emoţii clocotind în ea - 
furie, panică şi neîncredere amestecate. Nick o făcuse 
acum. Christian o confirmase. 

— Ai spus că nu suntem prieteni? Presupun că ai 
vorbit serios. Nu ţi-a păsat niciun moment cât mă va costa 
încăierarea ta. 

— Nu mai are nicio putere asupra ta, spuse el aspru. 
Adevărul a ieşit la lumină. Nu mai eşti la mâna lui. 

— Acesta era planul tău? 

Râsetul ei răsună tăios, rănindu-i gâtul. Nick avusese 
dreptate în privinţa lui, într-un fel. Stătea în faţa ei, înalt şi 
frumos, într-un costum care costa cât salariul pe un an al 
unui muncitor, habar n-având că împreună cu unchiul ei îi 
distruseseră viaţa. 

— Nu poţi rezolva nimic. 

— Lily... 

Se îndreptă spre uşă, dar el o apucă de braţ. Nu se 
opuse de data asta. Toată rezistenţa se scursese din ea. 

— Atunci spune-mi Lilah. Vocea ei suna ciudat. Aspră. 
să mă bucur de el pentru ultima oară. 

— Să te bucuri? făcu o pauză îndelungată. Preferi 
numele acela? 

Ce întrebare stranie! Privi ţintă spre uşă. 

— Îl preferam. Mi se părea mai elegant. 

— lar eu prefer Lily. Simţi că mâna lui îi atinge faţa. 
Atingerea fu tandră. Alinătoare. Aşa cum ai atinge faţa unui 
copil cu febră. 

Se uită în altă parte. 

— Trebuie să merg să vorbesc cu ea. 

— lar apoi vom pleca, spuse el. Te duc la familia mea. 

Camera începu să se înceţoşeze. Clipi iute, până când 


redeveni clară. Nu avea să plângă. Ar fi, într-adevăr, o 
copilărie. ` 

— Ce rost are? Voi fi în siguranţă, îndeajuns. Oftă. In 
plus, ce i-ai explica mamei tale despre mine? Eşti logodit cu 
altcineva. 

— Nu contează, spuse el. 

Se întoarse spre el, răsuflând din rărunchi. 

— Dar nu vreau să merg. Căci te căsătoreşti cu 
Catherine Everleigh. Nu-i aşa? 

Îi aruncă o privire indescifrabilă, lungă. 

— Te-aş putea ajuta să nu mai trebuiască să alegi. 

— Da. Ai putea fi exact ca Nick, dacă ai vrea. Ai 
început de minune deja, în seara asta. 

Faţa lui se întunecă. 

— Prea bine. Atunci te va păstra. Mă voi asigura de 
asta. 

Dacă voia să o consoleze, atunci era şi mai nesăbuit 
decât ea. 

— Nu te certa cu viitoarea soţie de dragul meu, spuse 
ea, şi avu satisfacția de a-l vedea tresărind înainte de a 
pleca. 


Lilah se pregătise să primească un torent de acuzaţii. 
Dar când intră în birou, fu uluită de primele cuvinte ale 
domnişoarei Everleigh. 

— Te-am întrebat. Femeia se învârtea într-un cerc 
strâmt, făcând ca straturile de mătase să foşnească. Te-am 
întrebat dacă îl iubeşti. Ai spus nu. Nu-i aşa? 

Lilah încuviinţă din cap. 

— Aşa că nu voi fi învinovăţită pentru harababura 
asta. Nu o voi desface. Am nevoie de un soţ, iar ela promis 
să nu se amestece în afacerea mea. lar fratele meu nu va 
îndrăzni să mă supere. Nu ca soţie a lui Palmer. 

Prinsă cu garda jos, Lilah spuse încet: 

— Îmi închipui că nu. 

— Aşa că nu voi rupe logodna asta. Domnişoara 


Everleigh se întoarse cu faţa spre ea. Mă voi căsători cu el. 

— Da. 

— Dar... Gura domnişoarei Everleigh tresări. Tu îl 
iubeşti. Nu-i aşa? 

— Nu are importanţă. 

— Nu, nu are. Nu acum. După o pauză: Oh, de ce nu 
mi-ai spus atunci? 

Lilah zâmbi, deşi nu i se părea nimic amuzant. 

— Ai spus-o chiar tu cândva. Măcelarul sau 
funcţionarul - acestea sunt variantele mele. Nu trebuie să 
ţintesc mai sus de condiţia mea. 

— Nu ar fi nevoie să ţinteşti! Domnişoara Everleigh îşi 
apăsă mâna pe gură. Am auzit ce a spus! Am văzut cum... 
Clătină din cap, apoi se lăsă pe scaunul de la birou. Nu. Ai 
dreptate, desigur. Ar fi o mezalianţă îngrozitoare din partea 
lui. 

— Fără îndoială. 

— Însă ar conta? Îşi trase şalul de pe umeri, 
frământându-l cu furie. Palmer ar putea scăpa şi dacă ar fi 
acuzat de crimă, de-ar vrea. Publicul îl adoră! Vai, s-ar 
putea căsători cu o muncitoare din East End şi nu ar face 
decât să... 

Lilah o văzu înţelegându-şi greşeala. 

— O fată cu proveniența mea, vrei să spui? 

Nu o văzuse niciodată pe stăpâna sa rămânând fără 
cuvinte. Dar, deodată, domnişoara Everleigh nu o putu privi 
în ochi. 

— E adevărat atunci? Ce a spus? Omul acela 
îngrozitor? Cred... că i-am recunoscut numele. 

Lilah oftă. 

— Da. Din ziare, fără îndoială. Nick O'Shea este 
unchiul meu. 

— Unchiul tău! Îşi trase şalul la piept, cutremurându- 
se. Ei bine, era atât de... de lipsit de respect! Atât de 
obraznic! Nu am mai întâlnit niciodată un bărbat atât de 
prost-crescut! 

— Probabil că nu, fu de acord Lilah. Dacă aduce vreo 
consolare, cred că a vrut să te complimenteze. 


Domnişoara Everleigh roşi. 

— Nişte complimente foarte ciudate, dacă este aşa. 
Ezită, privind-o pe Lilah absolut uluită. Nicholas O'Shea. Nu 
conduce un... cazinou ilegal? 

— Printre alte lucruri. 

— Şi tu... ai lucrat pentru el acolo? 

— Nu. Lilah stătea vizavi de ea. Dar tot ce a spuse 
adevărat. Trebuia să recunoască meritele unchiului ei: îşi 
alesese cuvintele cu mare grijă. Poate că genul lui de 
onoare nu era cel pe care îl recunoştea domnişoara 
Everleigh, dar în felul lui straniu, respecta un cod. Insă l-am 
ajutat. Activităţile erau deseori ilegale. 

— Ei bine... încruntându-se, domnişoara Everleigh 
întinse şalul pe birou. Un moment păru absorbită de 
modelul de pe el. Este foarte... Dar nu ma; încâlci legea? 

— Nu. Lilah îşi drese glasul. Nu de curând, 
domnişoară. 

— Atâta timp cât erai foarte conservator în raport cu 
definiţia a ceea ce însemna „curând”. 

Domnişoara Everleigh vorbi spre şal. 

— Ar trebui să te concediez, desigur. Acesta este 
lucrul... pe care ar trebui să îl fac. 

— Nu mă aştept la altceva. 

Domnişoara Everleigh răsuflă cu forţă. 

— M-ai minţit în vreo altă privinţă? În afară de numele 
tău? 

— Da, spuse Lilah. Ţi-am spus că nu îi dau socoteală 
vicontelui. Dar îi dădeam. Ştia de trecutul meu. Mă prinsese 
într-o situaţie compromiţătoare. Şi m-a folosit pentru a te 
spiona. 

— Din pricina rusului. 

Deci Palmer îi spusese totul. 

— Da. 

Domnişoara Everleigh încuviinţă din cap încet. 

— Ce a folosit Palmer pentru a te convinge? 

— Am luat ceva de la fratele tău. Datorii la jocurile de 
noroc de la tovarăşii săi de joc. Adăugă în grabă: A fost 
singura dată când am încălcat legea de când lucrez la 


Everleigh. Dar unchiul m-a ameninţat că mă dă în vileag 
dacă nu obţineam hârtiile pentru el. 

— Ai furat de la Peter? Domnişoara Everleigh se luptă 
să-şi stăpânească zâmbetul, dar nu reuşi. Chiar? 

Lilah încuviinţă din cap. 

— Dar... doar o dată? 

— Da. 

— Şi ai făcut-o pentru a-i... face pe plac unchiului tău. 

— Ştiam că nu îmi pot păstra slujba aici dacă îţi 
spuneam adevărul despre trecutul meu. 

Domnişoara Everleigh se juca cu ciucurii şalului. 

— Este chiar atât de important pentru tine să lucrezi 
la Everleigh? 

Lilah vorbi sincer: 

— Întotdeauna am visat să trăiesc decent. Cât despre 
cum am făcut-o... Eram mai fericită ca asistenta ta decât ca 
animatoare. Urmăream cu adevărat să îmi fac o carieră. 
Însă oricare dintre cele două slujbe ar fi fost preferabilă 
decât să muncesc pentru unchiul meu din nou. Oftă. Și 
ştiam că asta ar fi singura opţiune care îmi rămânea, dacă 
mă dădea în vileag. 

— Ce groaznic, murmură domnişoara Everleigh. Ce 
soartă nefericită! 

Compasiunea o surprinse pe Lilah. Dar nu îndrăznea 
să spere. Nu făcu decât să ridice din umeri. 

Domnişoara Everleigh lăsă şalul deoparte. 

— Aşadar, unchiul tău intenţionează să te ajute? Cu 
rusul idiot? 

— Nu e idiot, cred. E mai rău. Este un mare pericol 
pentru tine, domnişoară. 

— Aşa spune Palmer. Dar un bărbat ca unchiul tău... 
Domnişoara Everleigh îşi drese glasul. Trebuie să aibă 
multă experienţă cu brutele. 

— Palmer refuză să-i accepte ajutorul. 

Domnişoara Everleigh izbucni: 

— Palmer e nebun! Ce ştie e/ despre astfel de 
chestiuni? 

Lilah îşi muşcă limba. Dar această pretinsă ignoranță 


era insuportabilă. 

— Lord Palmer nu e tocmai un mieluşel. 

— Nu, nu, sigur că nu. Dar bărbaţii onorabili crescuţi 
decent nu pot înţelege mintea... Domnişoara Everleigh se 
îmbujoră. Mintea unui infractor. Nu genul tău de minte. Ci 
adevărata minte de infractor învederat. 

Brusc, conversaţia i se păru a fi de un umor negru. 

— Nu trebuie să-mi cruţi sentimentele. Este în regulă. 
Nu voi fi ofensată. 

— Dar poate e timpul să te cruţe cineva. Domnişoara 
Everleigh privi încruntată. Agresată de unchiul tău, 
extorcată de Palmer... îmi pare foarte rău, Lilah. 

Lilah se lăsă pe spate, uluită. 

— Eu... mulţumesc. 

Dar domnişoara Everleigh nu terminase. 

— Ai o minte strălucită. Pare o pierdere să fii aruncată 
din nou în lumea infractorilor. Mă tem că ai excela şi acolo. 
Ai deveni înrăită ca unchiul tău. Îi zâmbi strâmb. Cine ştie? 
Poate ai ajunge chiar să-i preiei afacerea. Ce final trist ar fi! 
Cred că trebuie să te cruţăm de asta. Incuviinţând cu 
vioiciune din cap, se ridică. Nu văd niciun motiv ca 
dezvăluirile unchiului tău să ajungă mai departe decât au 
ajuns deja, cu condiţia să juri că nu mai ai nicio altă 
obligaţie faţă de el. 

Lilah simţi că i se umflă pieptul. lar gâtul i se uscase. 
De-abia putu articula. 

— Nu mai am niciuna. Te asigur. Şi... nu-ţi pot spune, 
domnişoară Everleigh, cât de mult... 

— Catherine. În particular nu trebuie să ne 
formalizăm, se poate? Îi luă mâinile lui Lilah, ridicând-o în 
picioare. Vrei să-mi faci un favor? Aş vrea să vorbesc cu 
unchiul tău între patru ochi. 

Lilah tresări. 

— Nu cred că este înţelept. E... 

— Nu vreau decât să-i solicit ajutorul, spuse Catherine 
cu blândeţe, în chestiunea asta pentru a-l înfrânge pe rus. 
Palmer nu trebuie să ştie despre asta. 

Era nebună? 


— Ai văzut ce vorbe au schimbat. Nu va ridica un 
deget pentru a-l ajuta pe viconte. 

— Atunci poate mă va ajuta pe mine. Catherine îşi 
netezi fustele. Dacă e să-l credem pe Lord Palmer, sunt într- 
un pericol la fel de mare ca toată lumea. 

— Nu îl cunoşti pe unchiul meu. Nu este sentimental. 
Faptul că eşti femeie nu va conta deloc. 

Catherine îi aruncă un mic zâmbet aspru. 

— Bun. Nici eu nu sunt sentimentală. Dar sunt bogată. 
Cred că eu şi unchiul tău putem ajunge la o înţelegere. Mi-o 
pot permite. 

Nick aprecia cu siguranţă o plată generoasă pentru o 
zi de muncă. Dar mai refuzase bani, când era vorba de lipsă 
de respect. lar Christian îl insultase negreşit în seara aceea. 

— Nu ştiu dacă va asculta, spuse ea. Dar... presupun 
că pot vorbi cu el. 

— Nu. Mă voi ocupa eu de el în mod direct. 

Lilah recunoscu expresia aceea încăpăţânată. 

— Nu poate veni aici. Te-aş duce la el, dar... 

— Nu. Spune-mi unde îl găsesc şi voi aranja un tâte-ă- 
tête cu el. Uite, încă o lecţie pentru tine: în franceză 
înseamnă o întâlnire privată între doi oameni. Îi aruncă lui 
Lilah o privire grăitoare. Şi doar doi. 

— Nu cred... 

— Prezenţa ta nu ar face decât să încurce lucrurile. 
Catherine îşi desfăcu şalul; un parfum delicat umplu aerul 
când îşi aşeză caşmirul în jurul umerilor. Sau te temi pentru 
siguranţa mea? Crezi că m-ar molesta? 

— Nu, spuse Lilah încet. Apoi, amintindu-şi de scena 
din hol, îşi revizui opinia. Nu dacă nu cumva... ceri asta. 

Era o seară de pomină. Catherine Everleigh roşi şi 
lăsă capul în jos, dar nu prea reuşi să-şi ascundă zâmbetul. 


Capitolul 17 


În diagonală faţă de Everleigh se afla un mic petic de 


iarbă, care nu putea fi numit parc, mărginit de pavaj printr- 
un gard de fier. Proprietatea era, de câteva decenii, 
obiectul unui proces în derulare, fiind disputată de 
proprietarii terenurilor din stânga şi din dreapta. Cândva, cu 
un gest batjocoritor, unul dintre aceştia instalase o bancă 
pe iarbă şi o plăcuţă, invitând trecătorii să se aşeze şi să 
profite după bunul plac de roadele nedreptăţii. 

De pe această bancă, Lilah privea trăsurile aşezându- 
se una după alta lângă bordură, în vreme ce din ele 
coborau bărbaţi şi femei bine îmbrăcaţi, care primiseră 
invitaţii la licitaţia „Colecţia antichităţilor şi comorilor 
ruseşti, printre care monede rare, obiecte smălţuite, 
tipărituri, obiecte din metal şi alte curiozităţi diverse”. 

Nu fusese invitată. Toate fetele Everleigh primiseră 
vacanţă, spre marea lor uluire. Vinnie şi Maisy o rugaseră 
pe Lilah să le însoţească la grădina zoologică, apoi la masă, 
după-amiaza târziu, la Mott's, cu şampanie şi stridii. Acum 
erau probabil deja pe jumătate ameţite, înconjurate de 
gentilomi dornici să le plătească sticlele până se îmbătau. 

O mică parte din ea regreta că le refuzase compania. 
Ar putea sta cu ele acum, râzând şi înecându-şi grijile în 
vin. 

Dar râsul ar fi fost fals. Şi nu ar fi ajuns tot vinul din 
lume pentru a adormi grijile care o frământau, în timp ce 
privea lacheii - străini, care înlocuiau personalul obişnuit de 
la Everleigh - închizând uşile duble grele, după ultimul 
oaspete. 

Nu îşi putea imagina ce îi spusese Catherine fratelui 
ei, pentru a-i explica schimbarea rutinei. Prezenţa omului 
ţarului, poate, îl convinsese că se cuvenea să ia măsuri de 
securitate suplimentare. Nu erau decât speculaţii; nu ştia 
nimic. Catherine şi Christian făcuseră împreună un plan, din 
câte îşi dădea seama. Se ruga ca precauţiile să fie 
suficiente, transformând casa de licitaţii într-o fortăreață 
inexpugnabilă, în care Bolkhov nu putea pătrunde fără a fi 
descoperit. Când uşile se vor deschide din nou peste două 
ore, se va ridica în picioare uşurată, îndepărtându-se 
recunoscătoare. 


lar atunci, abia atunci, îşi va îngădui să ardă, în timp 
ce va zăbovi asupra imaginii lui Catherine şi a lui Christian 
consultându-se, făcând planuri la care ea nu va mai lua 
niciodată parte, vorbind pe tonul reţinut şi intim al unor 
viitori soţi. 

Un trecător o salută ducându-şi mâna la pălărie, apoi 
păru speriat. Işi dădu seama că se încrunta, rupând frunza 
rătăcită pe care o luase de pe bancă. Se uită urât la el, 
făcându-l să grăbească pasul pe trotuar. Nu era treaba ei 
astăzi să încânte gentilomii. Era în vacanţă. 

Părea că întreaga Londră era în vacanţă. Soarele 
mângâia plăcut familiile care treceau pe acolo, întorcându- 
se cu coşurile pline de la piaţă. Tinere doamne de condiţie 
medie demne de invidiat - cu destui bani pentru 
cumpărături, dar fără vreun statut prea înalt care să 
impună prezenţa vreunei însoţitoare - se plimbau braţ la 
braţ. Râdeau fericite, iar sunetul o făcu să sară în picioare, 
neliniştită şi tristă. 

Din unghiul acela, văzu în cele din urmă focul. leşea 
ca o fundă subţire, şerpuitoare, din clădirea învecinată cu 
Everleigh. 

Era o vreme prea frumoasă pentru a face focul. Şi nu 
mai văzuse niciodată fum de coş atât de concentrat şi de 
întunecat, nici măcar în cele mai reci zile de iarnă. 

Picioarele o conduseră peste drum. Frica lua de obicei 
forma unei mâini reci pe şira spinării, îndepărtând-o de 
pericol. Dar acum o îndemnă înainte. Prietenii nu se 
abandonau unii pe alţii. Trebuia să găsească o cale de a 
ajuta. 

Nu avea nicio speranţă să reuşească mare lucru 
printre paznicii de la intrarea din faţă. Dar era o fereastră 
înaltă care dădea în străduţa din spate, pentru a lăsa să 
intre lumina în camera de primire. La doi metri de pământ, 
dar se găseau întotdeauna scăriţe pentru trăsuri în 
apropiere. Fereastra era ţinută încuiată, dar ce încuietoare 
o împiedicase pe ea vreodată? 


* 


Sala de licitaţie era plină ochi. Nu erau scaune, nici 
loc pentru coate neatente sau o tuse neglijentă. Oamenii se 
înghesuiau în faţa capodoperelor marilor maeştri atârnate 
pe pereţi, strigând preţul cu o nesăbuită uitare de sine. 
Odată cu preţurile, creştea şi larma, deşi începea să 
semene a ceartă lângă uşă, unde un servitor în livrea îşi 
croia drum prin mulţime. 

Christian îi ieşi în întâmpinare la jumătatea drumului, 
înclinând capul pentru a-i auzi şoapta. 

— Fum afară, îi spuse omul la ureche. Clădirea 
alăturată. Nu sunt alte semne de bucluc. 

Catherine ajunse deodată lângă el. 

— Ce este? 

El trase aer în piept. Aerul era curat. Pe fereastră, 
cerul se vedea senin. 

— Ashmore e pe poziţii? 

— Da, domnule. 

Catherine îl trase de braţ. 

— Ce se întâmplă? 

— Nimic încă. Christian privi pe fereastră. Acum apăru 
primul fuior de fum. Nu prea gros; un coş înfundat putea 
scoate un nor întunecat. 

Dar orice ar fi luat foc, se aprinse brusc. Spre cer urcă 
un nor mare de fum. lar apoi... 

O explozie zgudui încăperea. 

Ţipete. Cioburi de sticlă spartă scânteind. Fereastra 
cea mare se prăbuşise înăuntru. Licitatorii săriră de pe 
scaune, scuturându-se de cioburi. O trase pe Catherine 
lângă perete, întorcându-se pentru a o acoperi cu trupul lui, 
în timp ce licitatorii treceau pe lângă ei. Ea se luptă să 
scape. 

— Lasă-i să treacă, ţipă el în urechea ei. Umerii şi 
pumnii îl pocneau, în timp ce oamenii alergau spre ieşire. 

Ea se linişti, permițându-i să se întoarcă şi să se uite 
spre uşă. Oamenii se călcau unii pe alţii, călcând pe 
semenii lor pentru a scăpa. Cineva deschise cealaltă uşă - 
văzu faţa lui Ashmore, înainte ca mulţimea să îl scoată din 


raza lui vizuală. Gloata începea să se subţieze. 

Catherine se desprinse din strânsoarea lui, fugind să 
stea sub draperiile cele mari. Lumina soarelui îi scăldă părul 
blond, lucind peste cioburile care acopereau covorul. Din 
clădirea alăturată ieşeau flăcări. 

— Pentru Dumnezeu! striga Peter Everleigh de pe 
estradă. Trageţi perdelele! Blocaţi-l! 

Tăciunii se revărsau în încăpere, bucăţi mari de hârtie 
aprinse, purtate de briză. Pluteau prin fereastra spartă, 
aterizând pe covor, unde începeau să mocnească. 

Un tăciune se prinse în rochia lui Catherine. Christian 
îl îndepărtă cu palma. Lovitura o trezi din năuceală; lăsă 
draperiile şi îşi ridică tivul sus, păşind pe tăciunii risipiţi. 

— Ajută-mă! Peter! Stinge-l! 

Dar fratele ei fugise din cameră. 

— Vino! Christian o apucă de braţ. Nu poţi sta aici. 

— Nu până nu le sting! 

Bucăţi de covor fumegau. Stinse una cu călcâiul, iar 
ea dădea fuga dintr-un loc în altul, strivindu-le pe celelalte. 
Dar strigătul ei îl făcu să se întoarcă. Draperiile luaseră foc. 
Flăcările se întindeau din damascul greu. 

Se îndreptă iar spre ele. Degeaba. Christian o prinse 
de talie şi o duse cu forţa în hol. De jos se auzeau strigăte 
puternice şi bufnete; mulţimea se înghesuia să iasă. 

— Ascultă! spuse el, în timp ce ea se lupta să se 
elibereze. Auzi clopote? 

Ea îngheţă. 

— Pompierii. 

— Da. Vin. Nu mai poţi ajuta acum. 

O trase, mergând repede pe holul gol. Pe podea erau 
împrăştiate batiste, peniţe, fâşii de hârtie, bilete de 
prezentare a mărfurilor. Bolkhov trebuia să fie încă vizavi. 
Explozia aceea fusese dinamită, ceea ce însemna că un 
bărbat aprinsese fitilul. 

— Trebuie să o salveze, murmură ea. Nu o voi lăsa să 
ardă! 

— O vor salva. Continuă să mergi. 

— Dă-mi drumul! Îşi ridică fustele deasupra gleznelor. 


Clădirea e din piatră. Avem nisip şi securi la fiecare etaj. O 
legătură directă cu ţeava principală de apă. Oamenii tăi 
ştiu... 

— Da, spuse el. Ştiu. Au planurile. 

Acest răspuns păru să o mulţumească. Se grăbiră în 
tăcere pe scări. Pe palier, văzu, pe fereastră, o mişcare în 
clădirea de alături. Se opri să numere etajele. Când se 
întoarse din nou spre Catherine, dispăruse. 


* 


Lilah blestemă. Intrase pe jumătate pe fereastră şi 
rămăsese înţepenită, cu torsul odihnindu-se pe o ladă 
sprijinită de perete. Trebui să se cațăre pe ea. „O poţi 
face”. Mirosul de fum se înteţea. „Trebuie”. Gemând şi 
opintindu-se, se întinse şi prinse capătul îndepărtat al lăzii. 
„Da”. Încet, se ridică. Nenorocita de rochie i se prinse în 
rama ferestrei, iar apoi... 

Era liberă. Se ridică în mâini şi în genunchi, oprindu-se 
să-şi găsească echilibrul. Pământul era la doi metri şi 
jumătate dedesubt deja. 

Uşa se deschise. Catherine trecu în fugă pe lângă ea, 
cu obrazul murdar de cenuşă şi cu o privire disperată. Se 
duse direct la poartă, vârând o cheie în lacătul care o ţinea 
închisă. 

— Catherine! Ajută-mă să cobor! 

Catherine se uită înnebunită peste umăr la situaţia 
critică. 

— A luat foc, spuse ea. Vin pompierii. Trebuie să le 
deschid poarta! 

Lacătul cedă. Aruncă cheile, apoi îşi propti umărul în 
drug, ridicând. Când deschise larg uşa masivă, fu scăldată 
de soarele puternic, care lăsa pătrate pe ea, din pricina 
grilajului de fier care trebuia ridicat. 

Catherine apucă grilajul, străduindu-se să tragă. 
Clopotele se auzeau foarte încet acum. Intrau pe alee, 
spuse Lilah. 

— Stai să te ajut! 


Mormăind furioasă, Catherine îi dădu drumul! 

— E prea grea. Se întoarse, mijindu-şi privirea prin 
încăpere. 

— Lada mai mică. Lilah îi arătă. Împinge-o aici! 

Putea sări în mai multe etape. 

Catherine se izbi în ea, împingând-o cu câţiva 
centimetri spre Lilah. 

— Nu - poate - să ardă, gâfâi ea. 

— Opreşte-te acolo! Era la treizeci de centimetri 
distanţă. Putea sări. Îşi adună fustele, mişcându-se de pe 
un picior pe altul. Dă-te înapoi! Trase aer în piept. „Dă-i 
drumul!” 

Ateriză greoaie pe ladă, aşchiile intrându-i în palme. 
Era la aproape doi metri acum. 

— Grăbeşte-te! spuse Catherine. 

Se lăsă pe burtă şi îşi desprinse picioarele de ladă. 
Apoi, trăgând iar aer în piept, îşi dădu drumul la pământ. 

Catherine o echilibră, apoi o trase spre grilaj. 

— Împreună, spuse ea, când Lilah prinse de un drug. 

— Un doi... 

„Trei.” 

Grilajul se clinti. Era loc de-un cot. Încă pe atât. 

— Opreşte-te, spuse Catherine şi se lăsă în mâini şi în 
genunchi, ieşind în alee. Lilah se strecură după ea. 

— Hei! Catherine alergă pe străduţa desfundată spre 
vehiculul de pompieri. Prea târziu - ultimul din pluton 
dispăru în cealaltă clădire. Stai! Vino înapoi! 

Din spatele vehiculului cobori un bărbat. Un alt pluton 
- Lilah distingea al doilea vehicul. Duse degetele la gură şi 
fluieră. 

— Hei! Avem nevoie de ajutorul tău! 

Îşi dădu casca pe spate şi o luă la fugă spre ele. 
Catherine încetini pasul. 

— A luat foc, strigă ea. Foc în... 

Bărbatul băgă mâna în haina groasă şi scoase un 
baston. 

Nu. Un pistol, 

Catherine sări înapoi - prea târziu. Bărbatul o prinse 


de gât, răsucind-o astfel încât pistolul îi ajunse la tâmplă. 
— Tu, îi spuse lui Lilah. Vino aici! Sau moare. 


* 


— Eşti trează? Lilah! 

Vocea lui Catherine o scoase din întuneric. Deschise 
ochii, dezorientată. li zvâcnea falca. Era ameţită. Un singur 
fascicul de lumină se revărsa printr-o ferestruică undeva în 
spatele ei. Perete de lemn, la zece centimetri de faţa ei. 
Saci în dreapta, aşezaţi de-a lungul peretelui - fân, după 
mâncărimea din nas. Duşumea neşlefuită şi aşchii care îi 
intrau prin fuste. 

Trase aer în piept, apoi fu cât pe-aci să vomite din 
cauza duhorii. Animal umed. 

— Te rog, şopti Catherine. Spune ceva dacă eşti 
trează. 

Nu se putea mişca. Erau legate una de alta, de mijloc, 
iar spatele lui Catherine era lipit de alei. 

— Sunt trează. 

— O, slavă Cerului! 

— E prematur, murmură Lilah. 

Prematur să fie recunoscătoare. 

— Unde suntem? 

— St. Giles, cred. Am văzut biserica, când am trecut. 

Văzuse mai mult decât Lilah. Bolkhov le legase de 
încheieturi, apoi una de alta. Le pusese pe podeaua unui fel 
de vehicul, le acoperise cu o pătură şi le adusese... aici. 

— Ce e locul ăsta? 

Pereţii erau foarte apropiaţi. Nu îi plăceau spaţiile 
înguste, dar cel puţin era lumină. 

— Nu ştiu. Un şopron? 

— Da. 

Şoproane puteau fi oriunde. Ar fi vrut să fi zărit măcar 
ce se afla în jur. Dar când se oprise trăsura, Bolkhov venise 
înăuntru cu o cârpă mirosind a un fel de drog. 

— Sunt atât de... foarte bucuroasă că eşti trează. 
Erai... a trecut cel puţin o oră. 


O oră? Nu putea fi aşa. Părea că nu trecuseră decât 
câteva minute de când Bolkhov deschisese uşa trăsurii. 
Lilah sărise la el, sperând să cadă din vehicul. Să cadă pe 
drum, unde le-ar fi văzut vreun trecător. 

Dar fiind legată de Catherine, nu reuşise să se mişte 
suficient de repede. O apucase de păr şi o izbise de 
banchetă. lar apoi... 

Un miros dulce şi lipicios. Întuneric. 

„O oră”. Absența declanşă o frică adâncă, primitivă. 
Moartea va fi aşa. Doar... nimic. 

Fiorul ei fu contagios. Simţi că i se transmite lui 
Catherine, prin spate. Aveau să moară amândouă acolo. 

„Nu”. Trase de frânghii, iar Catherine icni în semn de 
protest. 

— Scuze, mormăi ea. Dar trebuie să ne eliberăm. Ai 
vreun pic de loc? 

— Nu, eu... încetează! 

Se încruntă şi ignoră porunca. 

— Ne va face şi mai rău. 

Catherine se lovi cu capul de creştetul ei, tresărind. 

— Ştiu, dar... 

— Ai grijă la cap! Simţi gust de fiere. Te rog! Capul 
părea să îi zvâcnească tot mai tare. Drogul acela, spuse ea. 
Se simţea straniu. Atât de ameţită. Nu putea fi doar 
lovitura. Ce era? 

— Eter. Sau cloroform? Nu ştiu. Mie nu mi-a dat. A... 
Catherine îşi drese glasul. A spus că mă va ţine trează 
pentru noaptea care urmează. 

Cât de limpede  rostise promisiunea aceea 
îngrozitoare. Fără urmă de teamă. Lilah nu avea să se lase 
mai prejos. 

— Nu vom mai fi aici în seara asta. Într-un fel sau 
altul. A spus unde merge? Ar fi bine să ştie cât mai aveau 
până la întoarcerea lui. 

— Să îl găsească pe Palmer. O auzi pe Catherine 
înghițind în sec. Poate că ar fi mai bine să-l prindă. Toţi trei 
l-am putea învinge. Poate. 

— Nu îl va aduce pe Christian aici. O ştia în adâncul ei. 


Nu vrea să îl rănească. Nu fizic. Nu până nu omoară pe 
toată lumea. 

Trase de legături, ignorând şuieratul lui Catherine. Nu 
se făcea să mori astfel. Legată ca un animal, întemniţată ca 
un şobolan... 

Gândul îi declanşă un val straniu de dejă-vu. | se 
strânse inima. Nu era întuneric. Dar pereţii, strâmţi ca un 
sicriu... Mai fusese prinsă astfel. 

Dacă ar fi reuşit să evadeze din trăsură! Dar fără să-şi 
poată folosi mâinile, nu va avea nicio speranţă... 

„Mâinile”. 

— Catherine. Vorbi gâtuit. Mi-a luat cuțitul? 

O scurtă tăcere. Apoi: 

— Porţi cuțit? 

Ea zâmbi, la dracu' cu cât de tare durea. 

— Nu sunt atât de doamnă pe cât par. Poţi să bagi 
mâna în buzunarul meu? Să vezi dacă îl simţi? 

Frânghiile se strânseră. Ardeau, apoi începură să taie. 
Strânse din dinţi, înțelegând ceva mai bine de ce obiectase 
Catherine. 

— Da! O, Dumnezeule mare, Lilah, îl simt... 

— Ajungi la el? 

— Eu... Catherine se răsuci tare, iar frânghia se 
strânse ca o menghină în jurul coastelor lui Lilah. O lăsă 
fără aer. Se luptă cu imboldul de a protesta - trăgând aer 
nu ar face decât să o împiedice pe Catherine să ajungă. 

— L-am luat. Catherine rosti cuvintele sec. Stai 
nemişcată. Îl... trag... 

Vedea stele verzi. Nu îndrăzni să respire. Stelele 
deveniră roşii, apoi negre. Pete mari îi înnegurau privirea... 

Trase aer în piept, iar Catherine icni. Lui Lilah îi 
dădură lacrimile. Aveau să-şi rateze şansa din pricina ei. 

— Îmi pare foarte rău... 

— Îl am în mână. Şi Catherine rămăsese fără aer. Nu 
pot... Poţi să-l iei tu? Nu îl pot scoate din teacă din unghiul 
acesta. 

Lilah se rugă în tăcere. Cât trecuse de când stătuse la 
căpătâiul acestei tinere pe când era bolnavă, pierzându-şi 


credinţa în Dumnezeu? O regreta acum; îl rugă să o ierte 
când îşi întinse degetele, prinzând oarbă, flexând şi 
răsucindu-le, în vreme ce Catherine icnea sub frânghiile 
tăioase... 

„Aşa”. Simţi teaca gravată. Cunoştea cuțitul mai bine 
decât propria palmă. Mai bine decât faţa ei în oglindă. 

— Nu te mişca! Stai neclintită! 

— Grăbeşte-te, spuse Catherine încet. Frânghiile... 

— Ştiu. 

Îi alunecau mâinile. Împinse teaca folosindu-şi degetul 
mare. „Haide!” Cuţitul acela era un vechi prieten. „Arată-mi 
puţină dragoste!” Cadou de la tatăl ei, cu o săptămână 
înainte să moară. „Eşti destul de mare acum”, spusese el. 
„Respectă lama asta şi nu îţi va face niciodată rău”. 

Teaca cedă. 

— Bine, şopti ea. Bine. E scos din teacă. Dar nu îl pot 
prinde de plăsele. Poţi... e în regulă dacă ai tăia frânghia? 

„Nu”. 

Acum vocea lui Catherine tremura. 

— Te voi tăia pe tine. 

— Fă-o! Doar... îngheţă. Ai auzit? 

Paşi. Un fluierat vesel. Se apropia. 

— El e, spuse Catherine, cu voce guturală, îngrozită. 
S-a terminat cu noi. 

— Fă-o, şopti Lilah. Catherine, taie... 

Uşa se cutremura. Nu mai era timp. Bolkhov 
deschidea lacătul. 

— Nu îl lăsa să vadă cuțitul, şuieră ea. Şi, orice ai 
face, să nu-l scapi. 

Uşa se deschise. Era o uşiţă - de înălţimea unui copil. 
Bolkhov intră pe bucăţi, mai întâi capul, apoi umerii, 
strecurându-se. Priveliştea era agonizantă. Dacă Lilah ar fi 
fost în picioare, cu mâinile libere, nu ar fi avut nevoie de 
cuţit pentru a-l pune la pământ. Ar fi fost suficient o lovitură 
puternică în cap. 

Bărbatul se ridică în picioare. Arăta ca un bunic 
afectuos. Scund şi solid, cu o coamă albă de păr şi o faţă 
trandafirie şi rotundă, îmbrăcat în dungi, cu un ceas de aur 


cu lanţ, atârnând din jiletcă. O ignoră pe Lilah, trecând pe 
lângă ea pentru a vorbi cu Catherine. 

— Unde este? 

Un accent rusesc puternic. Lilah simţea cum 
Catherine tremură. „Cuţitul, Catherine. Nu-i da drumul!” 

— Nu ştiu. 

Un bufnet. Un pocnet ascuţit. Catherine ţipă, 
prăbuşindu-se într-o parte. Lilah fu trasă cu ea, lovind 
duşumeaua cu umărul. Cuţitul - Catherine îl scăpase. 
Aluneca. Lilah se întinse... 

Cuprinse lama cu degetele. Se înecă simțind durerea 
pătrunzătoare şi se luptă cu instinctul animalic de a-i da 
drumul. 

— Nu ştiu, nu ştiu, ţipa Catherine. Dacă nu este la 
Everleigh... 

Nu aveau timp pentru asta. Avea să scape lama. 

— Ştiu eu, spuse Lilah iute. Ticălosule, ştiu unde e. 

Cizmele apărură în raza ei vizuală. Îi vârî o mână în 
păr, trăgând şi ridicând-o în capul oaselor - şi pe Catherine 
odată cu ea. Dar nu dădu drumul cuţitului, naiba să-l ia! 

Ochii lui întunecaţi o priveau arzători, negri şi aprinşi 
precum cărbunii. 

— Unde? spuse el. 

— Casa Diamantelor. St. Giles. 

O prinse de bărbie. O ridică, privind-o în ochi. 

— Minti. 

— O minciună stupidă, reuşi ea să spună, cu vocea 
chinuită de unghiul nefiresc al gâtului. Avea să-şi mutileze 
mâna. Se va tăia de tot. Dacă ar fi să mor, aş găsi... o 
minciună mai bună. Are un birou secret. Etajul doi. Acolo 
merge. 

O privi crunt. 

— Eşti un nimic, spuse el. Un nimeni. Însă s-ar putea 
să trăieşti. Dar nu dacă minţi. Dacă minţi, îţi atârn maţele 
de acoperiş. 

— E adevărat. Dumnezeu să o ajute, dacă unchiul ei 
nu era acolo... Lua aminte la fiecare om care pătrundea în 
cazinoul lui, dar dacă nu înţelegea ce însemna vizita unui 


rus ciudat... Casa Diamantelor. Dar nu vei intra niciodată 
înăuntru. E păzită. 

El rânji. 

— Vom vedea. 

Ridică mâna. Abia avu timp să se pregătească înainte 
de a o pocni. Lumină intensă. Durere. Dar ticălosul nu o 
dobori. Tinea încă lama, iar palma o ardea precum 
cărbunele aprins, agonia săpându-i în oase. 

Se întoarse spre uşă. Scuipă sânge în direcţia lui în 
timp ce el se strecură afară. 

Catherine răsufla precipitat. 

— Ai... 

— Taci, şuieră ea. Aştepta - străduindu-se să 
asculte... 

Se auzi sunetul lacătului. 

— Avem cam 20 de minute. Dacă se aflau în St. Giles, 
Casa Diamantelor nu avea cum să fie departe. Vreau să stai 
nemişcată. 

— Încă ai cuțitul? Vocea lui Catherine era abia auzită. 

— Da. 

Inchise ochii, concentrându-se asupra manevrei 
delicate de a răsuci lama printre degete. Prinzând-o între 
încheieturi. Făcând-o să alunece cât putu de mult. Luând-o 
de la capăt. Durerea nu conta. Doar lama. Prinse mânerul în 
palmă. Dar dexteritatea era un vis îndepărtat din unghiul 
acela. Şi îi aluneca din pricina sângelui. 

— S-ar putea să te tai. 

— Fă-o, spuse Catherine apăsat. 

Bâjbâi după spaţiul dintre torsurile lor, clinti lama o 
dată, de două ori şi lovi ceva tare, apoi auzi răsuflarea 
şuierătoare a lui Catherine. 

— Imi pare rău, şopti ea şi încercă din nou. 

Dacă nu acela era unghiul, atunci acesta. Dacă nici 
acela, atunci... 

— Am găsit. Nu putea face decât mişcări mărunte. 
Frecarea oţelului pe frânghie era cea mai dulce melodie pe 
care o auzise vreodată. Dar mergea greu. Avea încheietura 
amorţită. Sângele îi aluneca pe degete, stânjenindu-i 


strânsoarea. Dar frânghia ceda. Simţi un fir cedând, apoi 
încă unul. Apoi... 

Frânghia se rupse. Se întoarse în genunchi, ţinând 
cuțitul în faţă cu mâinile legate. Faţa lui Catherine arăta 
rău. Avea sânge peste tot în jurul gurii. Camera nu era mai 
mare decât o debara. Lemn neşlefuit, pe care era presărat 
fân. 

— Eliberează-mă! 

Catherine luă cuțitul şi tăie frânghiile din jurul 
încheieturilor lui Lilah - râzând exaltată când se rupseră şi 
căzură. 

Lilah îi întoarse serviciul cu trei mişcări scurte şi 
precise. Apoi se întoarse imediat spre uşiţa prin care se 
târâse Bolkhov. 

Nu avea balamale. Lacătul era pe partea cealaltă. Se 
aruncă în uşă. Apoi o lovi cu piciorul, strângându-şi mâna 
însângerată. 

— Împreună, spuse Catherine, ridicându-şi fustele. 
Izbiră cu picioarele deodată. 

Degeaba. 

— Dumnezeule mare! Catherine se răsuci. Trebuie să 
ieşim cumva de aici! Fereastra aceea... 

Lilah se sprijini de zid. Fereastra aceea era prea mică. 
Nici măcar un câine nu se putea strecura pe ea. 

— S-a încheiat atunci, şopti Catherine. Vom muri aici. 


* 


„Ai avea nevoie de oameni care să-ţi păzească 
spatele, ca să intri în locul acela”. Aşa îl avertizase Lilah 
când îi vorbise de cârciuma din Whitechapel. Christian 
înţelese acum ce voia să spună. Cineva fugise să îl aducă 
pe O'Shea. În timp ce Christian aştepta, se lăsă o linişte 
încordată, care nu avea nevoie de nicio limbă pentru a fi 
tălmăcită. Toţi bărbaţii din jurul lui, sorbind din băuturi fără 
a-şi lua ochii de la el, arătau ca nişte bătăuşi. 

Se deschise uşa, iar silueta înaltă a lui O'Shea apăru 
în cadrul ei. Când păşi înăuntru, în lumina slabă văzu că se 


uită alene la cei adunaţi acolo, apoi zâmbi batjocoritor când 
îl văzu pe Christian în colţul întunecat. 

— Vizitele în mahala, spuse el, cu o voce clară, fără 
grabă, au prins ca râia, văd. 

„Nu fi niciodată prea mândru pentru a te împrieteni. 
Nu strâmba din nas niciodată”. Era cel mai greu sfat pe 
care îl primise vreodată. Dar Christian se ridică şi se înclină. 

Publicul nu era obişnuit cu asemenea fineţuri. 
Interpretară greşit. Zece scaune scrâşniră pe podea. Se 
auzi zăngănit de metal. Cineva păşi în spatele lui. 

— Uşurel, spuse O'Shea afabil. Se duse la bar, 
oprindu-se pentru a se consulta cu uriaşul care îl pipăise pe 
Christian pentru a vedea dacă are arme. Nu găsise niciuna; 
Christian nu era prost. 

Incet, se întoarse spre bărbatul din spatele lui. „Prefer 
un hanger. Un mâner bun poate fi de folos”. Dar Lilah ar 
ridica cu greu pumnalul pe care îl ţinea omul acela. Şi nici 
nu l-ar fi luat drept un gest prietenesc. 

— Dă-te deoparte, spuse el încet. 

O faţă vânătă, umflată. Un zâmbet urât. Peste umărul 
lui Christian, omul trebuie să fi văzut vreun semnal, căci se 
calmă, reluându-şi locul. 

O'Shea veni la el, cu o halbă înspumată în mână. 
Foarte lejer, plin de afabilitate. Fiecare pas de-al lui, lipsit 
de grabă, pe podeaua strâmbă, se izbea de furia înăbuşită 
a lui Christian precum cremenea. 

— Frumoasă zi pentru o vizită, spuse O'Shea. Ai venit 
să mă implori să te ajut? 

Christian trase cu greu aer în piept. 

— Da. 

Pe chipul lui Nick se citi pentru scurt timp surpriza. 
Apoi se întoarse spre întreaga încăpere. 

— Oho! intinse mâinile, întorcându-se în stânga şi în 
dreapta, ca şi când ar fi vrut să atragă atenţia celor 
prezenţi. Aţi auzit, băieţi? Marele viconte Palmer vrea o 
mână de ajutor! 

Râsetele părură forţate. Nefireşti. Chiar şi în această 
parte a oraşului, chiar dacă O'Shea le asigura protecţia, 


oamenii aceia înțelegeau pericolul care îi păştea dacă 
atacau un pair al regatului. 

„Lasă-l să se dea mare! Lasă-l să facă ce doreşte!” 
Mândria, principiile nu contau. 

— Lily spunea că ai trei suspecți. Avea dreptate? 

— Ah, ei bine... O'Shea se lăsă pe un scaun, 
legănându-se pe picioarele din spate. Credeam că am fost 
destul de clar. Timpul meu nu e pentru... 

— Cred că a luat-o pe Lily. 

Scaunul se lăsă jos cu un bufnet. 

— Ce-ai zis? 

Deodată Christian avea în faţă un alt om. Umorul se 
evaporase. Doar o concentrare rece, aspră. 

— Era în faţa casei de licitaţii mai devreme. Acum 
Catherine Everleigh lipseşte. Şi nu e nici urmă de Lily. 

— La naiba... O'Shea se ridică. Bună treabă ai făcut, 
dobitocule! L-ai lăsat să ţi le sufle din faţă! _ 

— Toţi în Bethnal Green, cei trei suspecți. Aşa a zis. In 
ce zonă? 

O'Shea şuieră şi se îndepărtă. A 

— Adu băieţii, îi spuse el brutei de la bar. Inarmaţi 
până în dinţi. Apoi aruncă o privire în întreaga încăpere. Nu 
vă atingeţi de el! Îşi va lua tălpăşiţa nenorocită singur. Se 
îndreptă spre uşă. 

Doamne! Christian îşi ţinu respiraţia. 

— Ştii unde e? 

Buza lui O'Shea se răsfrânse când se întoarse. 

— Nu e nicăieri în Bethnal Green. Tai-o acasă, Palmer, 
şi lasă bărbaţii adevăraţi... 

Timpul se scurse. Ca o carte cu animații, răsfoită 
rapid. Cumva reuşise să îl ţintuiască pe O'Shea de masă. li 
pusese cuțitul la jugulară. Huliganul de la uşă nu se gândise 
să îl caute în pliurile lavalierei. Huliganii nu purtau aşa 
ceva. 

Simţi oţelul rece în ceafă. De-abia îl băgă în seamă, 
oricine l-ar fi ţinut în mână. 

— Nu avem timp să ne ciondănim. Eşti de acord? 

O'Shea îi cercetă faţa. Apoi îi zâmbi mohorât. 


— Da, înţeleg. 

Christian îndepărtă lama. Ochii palizi ai lui O'Shea 
scânteiară în spatele lui. 

— Lasă-l, flăcăule! A 

Oţelul se retrase. O'Shea sări în picioare. Il prinse pe 
Christian din urmă la jumătatea drumului spre uşă. 

— Rusul tău tocmai a trecut pe la mine pe la club. L- 
am trimis învârtindu-se. O'Shea împinse uşa cu umărul, 
apoi duse două degete la gură, scoțând un fluierat 
pătrunzător, care se auzi pe toată strada, întorcând 
capetele. Asta ne va aduce cai. 

— Nu este nevoie. 20 de oameni aşteaptă la drumul 
mare. Deja călare. 

— Întăriri? O'Shea ţâţâi. Dezamăgitor. Data viitoare 
când vii în vizită, asigură-te că vii singur. 

— Unde îşi are baza? 

— St. Giles. la seama, nu aveam motiv să îmi pese 
până acum. Nu îmi făcuse niciun necaz mie. Işi plătea şi 
chiria la timp. 

În timp ce înaintau, O'Shea îşi pipăi haina, deschizând 
şi închizând buzunare ascunse pentru a cerceta armele pe 
care le purta, dintre care Christian nu le recunoştea pe 
unele decât de la armatele străine: stele de aruncat. Un mic 
pumnal. Un ştreang, Dumnezeule! 

— Dar a întrecut măsura acum, spuse O'Shea cu 
răceală. Privi peste umăr, uitându-se la cei câţiva oameni 
care li se alăturară, venind în urma lor. 

— Oamenii tăi nu trebuie să se amestece, spuse 
Christian. 

— O, eu... O'Shea se opri când cotiră după colţ şi 
apăru drumul principal. Fluieră din nou, de data asta cu o 
admiraţie nedisimulată văzând grupul de bărbaţi care 
aşteptau, călare, pregătiţi, cu armele la vedere. O mulţime 
uluită de trecători se retrăsese de partea cealaltă a străzii, 
căscând gura. Da, spuse el încet. Nu vor interveni decât 
dacă e cazul. Nu are rost să-mi irosesc oamenii. 

Christian ridică mâna, întinzând două degete. 

Urmă o scurtă consultare. Ashmore gesticulă. Doi 


călăreţi se desprinseră din pluton, galopând şi descălecând 
pentru a le preda frâiele. 

O'Shea puse un picior în scăriţă, apoi se opri. 

— Însă eu mă voi amesteca. Nu se pune nimeni cu ce 
e al meu. 

— „Al meu”. Replica îi scăpă lui Christian. Înţelegi? Nu 
îţi mai aparţine. 

O'Shea ridică dintr-o sprânceană neagră. 

— Rămâne de văzut. Dar îmi place să văd dovezi de 
curaj. 

Faptul că dobitocul putea glumi, chiar şi în acest 
moment, îl înfuria. 

— Încotro o luăm? izbucni el. 

O'Shea se aşeză în şa. 

— Strada nu are nume. Îşi îndemnă calul să 
pornească. Urmează-mă îndeaproape acum. 


* 


Îşi ciopârțise palma. De-abia mai putea îndoi 
degetele. Probabil nu s-ar fi vindecat cum trebuie. Se 
terminase cu viața cu cinci degete. Mâna cu care arunca 
era distrusă. O, asta era. 

Se auzi un sunet de material rupt. Catherine îşi 
rupsese o bucată din jupon. 

— Lasă-mă să te leg. 

Lilah întinse palma. Catherine o legă şi strânse prea 
tare ca să fie comod. Dar nu prea conta asta acum, nu-i 
aşa? 

Catherine se sprijini şi ea de zid, privind tristă pe 
fereastră. Era trasă la faţă, de parcă Bolkhov ar fi alungat 
spiritul din ea. Obrazul i se învineţea. 

Însă mai aveau o vagă speranţă. 

— Casa Diamantelor îi aparţine unchiului meu, spuse 
Lilah. Poate va fi acolo. Dacă Bolkhov îi atrage atenţia, s-ar 
putea ca Nick să îl urmărească. 

— Crezi? Catherine se întoarse, cu ochii mari pe faţa 
însângerată. 


— E posibil. 

Nu era convingătoare. Privirea lui Catherine se 
îndreptă spre fereastră din nou. Fără grabă, spuse: 

— Crezi că a ars Everleigh? 

Era tipic pentru ea să-şi facă griji pentru casa de 
licitaţii, când perspectiva propriei morţi ar fi trebuit să o 
îngrijoreze îndeajuns. 

Dar Lilah o plăcea pentru asta. Concentrarea aceea 
încăpăţânată. Nu era demnă de o doamnă. Ea şi Catherine 
aveau mai multe în comun decât putuse să-şi imagineze cu 
trei luni în urmă. 

— Nu a ars, spuse ca s-o liniştească. De unde să ştie? 
Pompierii erau acolo. Everleigh va fi bine. 

— Desigur. Catherine se încruntă. Apoi se întoarse şi 
lovi din nou uşa. Locul acesta! Ce este? Fereastra aceea. 
Uşa aceasta ciudată. Ce arhitectură stupidă! 

Straniu sentiment, să zâmbeşti în mijlocul dezastrului. 

— Chiar şi acum, găseşti defecte. 

Catherine clipi, apoi zâmbi vag. 

— Arhitectura este o artă, să ştii. 

— Arhitectura implică un plan, spuse Lilah. Pe aici, 
clădirile sunt ridicate pur şi simplu. Dar au servit mereu un 
scop. O cuprinseră fiorii. Se uită în micul şopron. Se 
concentră asupra sacilor trântiţi pe peretele îndepărtat. 
Fân. Mai văzuse asemenea saci de o mie de ori, duşi acasă 
pe spinarea măgarului vânzătorului ambulant. 

Catherine pufni. 

— Pentru ce? Un porc?  Duhoarea aceasta 
insuportabilă... 

— O capră. Privi pe ferestruică. Nu se vedea nimic în 
afară de un perete de cărămidă de pe care cădea mortarul. 
Structura aceasta fusese lipită direct de clădirea închiriată. 
E o casă din spate, îşi dădu ea seama. Trebuia să fie. 
Duhoarea aceea de capră... Ţineau un măgar aici. 

Măgarii se simțeau singuri fără companie. Caprele 
erau alegerea obişnuită. 

— Un măgar nu ar putea încăpea pe uşa aceea, spuse 
Catherine. 


Avea dreptate. O capră se putea strecura prin ea. Dar 
nu un măgar. Ceea ce însemna... 

Lilah lovi cu palmele în perete. Înconjură încet 
perimetrul, căutând crăpături. 

— Un pasaj pentru cai. 

— Ce? 

— Un tunel din imobilul închiriat prin care se aducea 
măgarul. Obişnuit în mahalalele aglomerate. Işi desfăcu 
braţele larg. Caută o uşă, Catherine. Dar nu văzu niciuna. 
Trebuie să fie un pasaj pentru măgar. Nu poate... 

— Fânul, spuseră ele la unison şi dădură fuga să ridice 
sacii de la perete. 

lat-o! O uşă. O uşă neîncuiată!! Catherine o deschise 
strigând. 

În pasaj era întuneric beznă. Se simţea aer rece. 
Oftatul mucegăit al morţii. Nu mai intrase niciun măgar prin 
tunelul acela de o grămadă de timp. Era îngust ca un sicriu. 
lar Catherine păşea în el. 

— Haide, zise ea. 

„O, Dumnezeule!” 

— Ce este? Catherine se întoarse, încruntându-se. Eşti 
nebună? Ce aştepţi? 

— Nu pot. Îşi auzi propriile cuvinte şi le înţelese 
absurditatea. Dar înţelegerea era undeva departe. 
Picioarele îi rămaseră neclintite. „Mişcaţi-vă”, le spuse ea. 
Dar mintea i se desprinsese de trup. 

— Ce vrei să spui? Catherine o prinse de mâna 
sănătoasă şi trase. Lilah, se întoarce! 

Desigur. Ar trebui să meargă. Făcu un pas, aerul rece 
o învălui şi uşa se închise. 

Beznă. 

Răsuflarea i se zbătea ca o fiinţă panicată în gât. Nu 
şi-o putea controla. Trebuia să meargă. Era tunelul acesta 
sau moartea. 

Dar moartea le aştepta oricum. Mai bine să moară la 
lumină decât în întuneric. Mai scăpase o dată de moarte 
într-un loc ca acesta. Nu avea să fie atât de norocoasă din 
nou. Să moară ca un şobolan, „întotdeauna destinul tău. 


Unde ţi-e locul”. 

— Nu pot. 

— Lilah. Trebuie. 

O durere înfiorătoare - Catherine o apucase de mâna 
rănită şi o strângea. 

Cu un geamăt gutural, se eliberă. Tunelul se strânse 
în jurul ei. Doar şobolanii mureau aşa. 

— Mergi! Un pumn în spate. Catherine o împingea mai 
adânc în braţele morţii. Pereţii se strângeau, zgâriindu-i 
umerii lui Lilah. Pumnul o împungea mai tare în coloană. Nu 
te opri, mormăi Catherine. 

Oarbă. 

— Nu... văd. 

— Nu trebuie să vezi. Nici ev nu văd. Mergi. 

Se opri din nou. Întinse mâna înapoi, bâjbâind, şi o 
apucă pe Catherine de încheietură. Caldă şi vie. 

Mâna lui Catherine se strecură în a ei. 

— Sunt aici. O strânse ferm. Puternică pentru o 
doamnă. leşim. Suntem salvate. Mergi înainte. 

Dacă mureau aici, nimeni nu avea să le găsească 
vreodată. Îi tremurau genunchii ca piftia. Nu aveau să o mai 
ţină prea mult. Fiecare pas devenea mai greu. Nu putea 
respira. 

— Unde vom merge? Calmul lui Catherine părea 
imposibil. Straniu. Atât de normală, vocea ei. După ce 
ieşim, trebuie să ne ascundem. 

— Da. Îşi simţi buzele amorţite. Aerul era otrăvit. Atât 
de rece şi de nemişcat. Un mormânt. 

— La Everleigh nu suntem în siguranţă. Şi nu ştiu 
unde este Palmer. Ştii un loc sigur? 

Trebui să încerce de două ori să-şi găsească vocea. 

— Da. 

— Este aproape? 

Foarte aproape. Pâlpâirea caldă a lămpilor, mirosul de 
stridii prăjite. Toţi clienţii loiali lui Nick şi dispuşi să lupte - 
pentru nepoata lui Nick, da, ar face-o. O văzuseră crescând. 
O vor apăra pe Lily Monroe. 

— Cel mai sigur loc din lume, şopti ea. 


— Atunci continuă să mergi, rosti Catherine. Hai să 
ajungem acolo! 


* 


Ashmore înaintă pe stradă, fără să se grăbească. ÎI 
salută pe Christian ducându-şi degetele la pălărie când 
trecu. 

Acela era un semnal. Christian trase aer adânc în 
piept, cu ochii pe cotitura drumului. Curăţaseră strada. 
O'Shea avea genul acela de putere aici. La toate ferestrele 
erau trase perdelele. Nu îi privea nimeni. 

Lângă el, O'Shea se încordă. 

— lată-l! 

Un diavol cu părul alb, în dungi, apăru de după colţ. 
Cu mâinile în buzunare, încruntându-se uşor, ca şi când s-ar 
fi gândit ce uitase să cumpere de la piaţă. 

Văzându-l pe Bolkhov, Christian simţi că îl traversează 
un şoc. Năucitor. Electric. Patru ani de când îl văzuse în 
carne şi oase, dar era ca şi când ar fi fost un minut. In 
sfârşit, acest câine turbat avea să fie doborât. Se ruga la 
Dumnezeu să nu fie prea târziu... 

Refuză să se gândească la asta. La orice, în afară de 
Bolkhov, care urca treptele clădirii cu apartamente 
închiriate de peste drum, apoi scoase o cheie din buzunar 
pentru a deschide uşa de la intrare, calm ca un bancher 
care se întorcea din City. 

— Acum, spuse Christian. 

O'Shea o luă din loc, grăbindu-se să traverseze. Planul 
era să-l flancheze pe Bolkhov de fiecare parte a scărilor. 
Dar Bolkhov bâjbâi după inelul cu chei, scăpându-l jos. 
Înjurătura lui când îl ridică ajunse vag la urechile lui 
Christian în care urla încordarea. Mai târziu, poate, se va 
minuna de momentul acesta bizar - banalitatea luptei unui 
dement de a vâri cheia în uşă. 

Dar îi oferi o diversiune pe care nu o anticipase. Din 
instinct, abandonă planul. 

Făcu cinci paşi mari. Timpul încetini; gravitația 


dispăru. Zbura. Bolkhov se întorcea, dar Christian ajunse 
mai repede. Gâtul lui Bolkhov, atât de obişnuit. Atât de uşor 
de prins şi de sugrumat. Atât de uşor de strivit. 

— Nu încă! Era Ashmore. Se apropie, cu arma scoasă 
şi O'Shea în spatele lui. Bolkhov se smuci - începutul luptei, 
apoi înţepeni brusc. Apărură alţi bărbaţi din ascunzătoare, 
cu armele la vedere. 

— Unde sunt? rosti Christian printre dinţi. 

Râsul lui Bolkhov suna ruginit. 

— O surpriză din partea ta, în sfârşit. 

Christian îl strânse mai tare şi avu satisfacția de a-l 
auzi pe ticălos gâfâind. 

— Te sugrum exact aici. „Da”. Sau poţi răspunde. 

Bărbaţii trecură cu grijă pe lângă Christian. 

— Căutaţi apartament cu apartament, le spuse 
Ashmore. 

— Nu e nevoie, spuse O'Shea. Mi-a spus un chiriaş. Îşi 
făcea de lucru în casa din dos. 

Bolkhov înţepeni. Christian nu avu nevoie de altă 
confirmare. 

— Luaţi-l, mormăi el spre Ashmore şi îl aruncă pe rus 
în ţeava revolverului lui Ashmore, înainte de a-l urma pe 
O'Shea înăuntru. 

Nu schimbară nicio vorbă în timp ce înaintau pe hol. 
O'Shea îl conduse pe uşă, printr-un pasaj neluminat, rece şi 
umed. Pământul jilav se scufunda sub cizmele lor. 

Se simţea o rugăciune tăcută. Să se facă lumină 
pentru ea. Nu îi plăcea întunericul. Să se facă lumină 
înainte. 

O dâră de lumină. O uşă crăpată. O'Shea o împinse. 

Camera din dos duhnea a blană udă şi a fân putred. 
Goală. La naiba, unde era? 

Bucăţi de frânghie zăceau pe podea. Christian se 
aplecă. O bucată de cânepă ţesută, subţiată şi ruptă. Nu se 
poate. Nu avea să o îngroape. . 

— Doamne, şopti O'Shea. Işi ridică mâna de la podea. 
Avea buricele degetelor pline de sânge. Sângele păru să se 
transforme într-un val, înceţoşându-i privirea lui Christian. 


Când din spatele lui se auzi un sunet, se clinti din loc. 

— Incet, spuse Ashmore. Il împingea pe Bolkhov cu 
ţeava armei spre locul strâmt. 

— Dă-te deoparte! Nu îl vedea decât pe Bolkhov 
acum. Nu auzea decât învolburarea. Avea să-l facă pe rus 
să plângă înainte de a muri. 

Ashmore închise uşa cu piciorul şi îl împinse pe 
Bolkhov în mijlocul încăperii. Rusul se răsuci, cu privirea 
trecând de la o armă la alta. 
` — Ultima şansă. Aceste cuvinte veneau de la el. 
Indepărtate, cu ecou, ca printr-un vis. Unde sunt femeile? 

Un zâmbet curios arcui colțul gurii lui Bolkhov. 

— Au dispărut. Foarte deştepte. Păcat pentru tine! 

Christian îşi încărcă pistolul. Rusul ridică bărbia. Avea 
un dinte ciobit, dezgolit acum într-un zâmbet dement. 

Cineva vorbi: 

— Frânghia a fost tăiată, spuse O'Shea. Palmer, Lily 
poartă cuţit. Mă urmăreşti? 

Bolkhov zâmbi larg. 

— l-am scos maţele uneia, spuse el. Apoi i-am ronţăit 
oasele. 

— Dement blestemat, mormăi O'Shea. Te las să te 
ocupi de el. Mă duc să mă uit... 

— Stai, spuse Christian încet. Era întruchiparea crimei 
acum, la un fir de păr de a vărsa sânge. Nu durează decât 
un moment. 

— Nu e nevoie. Ashmore apăru în raza lui vizuală. Kit, 
ascultă-mă! Mă voi asigura că putrezeşte în cea mai adâncă 
groapă din regat. 

Bolkhov râse înfundat. 

— E ucigaş. Ca mine. Ştie cum stă treaba. 

— Nu ştii ce îţi face asta, spuse Ashmore cu glas 
foarte scăzut. Să ucizi cu sânge rece. 

Sânge rece? Ardea. Avea să-l ia pe Bolkhov cu el. 
Rânjetul acela ar pârjoli tot. Dar mai întâi, rusul va mărturisi 
ce le făcuse lui Geoff şi lui Lily. 

„Lily”. 

„Poartă cuţit”. 


Ceaţa însângerată se mai subţie. Începu să vadă 
detaliile: praful plutind în lumină. Pleoapele ridate şi căzute 
ale lui Bolkhov. Guşa de sub bărbie. Chiar şi nebunii 
îmbătrâneau. 

Îşi imaginase momentul acesta de atâta timp. O 
obsesie şi o mantră: cuvintele pe care avea să le rostească 
înainte de a-l ucide. Blestemul pe care îl va lăsa să sune în 
urechile lui Bolkhov înainte de a-l trimite în infern. Frica pe 
care i-o va vedea pe faţă, agonia morţii care se apropia... 

Dar Bolkhov continua să rânjească. Şi nu însemna 
nimic. Dacă se temea, dacă se căia, nu conta. Un singur 
lucru conta. 

Fără o vorbă, Christian apăsă pe trăgaci. 

Dacă împuşcătura făcuse zgomot, nu îl auzi. Nu auzi 
nimic, dar văzu fiecare detaliu: sângele care înflorea între 
ochii lui Bolkhov. Picăturile împroşcând pereţii. Faţa rusului 
care pică brusc. Căzu în genunchi, apoi se prăbuşi pe 
podea. 

Christian se întoarse. O'Shea aştepta. 

— Haide să o găsim, spuse Christian. 

— Îmi place mult cârciuma asta, spuse Catherine. 

Lilah îşi desprinse ochii de la uşă. Se străduia să nu 
stea de pază. Dar se frământa ştiind unde era Christian. 
Neddie spusese că plecase cu Nick la scurt timp înainte să 
apară ea şi Catherine. Îl găsiseră pe Bolkhov? Avea nervii 
întinşi, gata să plesnească. 

Catherine părea mult mai relaxată. Cu bărbia 
sprijinită în pumn, stătea pe banca din faţa lui Lilah, cu o 
farfurie de stridii şi două halbe de bere pe jumătate băute 
în faţa ei. 

Priveliştea era suficientă încât să o amuze pentru o 
clipă. 

— Cred că şi cârciuma te place, spuse Lilah. Dacă i-ar 


fi spus cineva că va veni la Neddie cu domnişoara 
Everleigh, i-ar fi râs în faţă şi l-ar fi trimis la azil. 

Dar după ce se curăţase în baia lui Neddie, Catherine 
nu mai voise să plece. Lilah rugase un om să meargă călare 
până la casa de licitaţii şi acesta se întorsese iute: clădirea 
era întunecată, dar nu era afectată de foc. Asta o linişti pe 
Catherine. Hotări să îi ţină companie lui Lilah. 

— Eşti în siguranţă aici, spuse ea. Şi nu suport să dau 
ochii cu fratele meu încă. Va avea o mulţime de întrebări... 
Voi aştepta până când se întorc Palmer şi domnul O'Shea. 

La scurt timp, un grup îndrăzneţ trimisese două halbe 
de bere. Catherine se strâmbase îngrozitor după prima 
gură, ceea ce făcu pe toată lumea să izbucnească în 
hohote. Apoi întreaga cârciumă începuse să trimită halbe 
proaspete regulat, doar pentru a vedea dacă se va mai 
strâmba. 

Catherine se juca încet cu o stridie prăjită, ca şi când 
ar fi vrut să-i găsească defecte. 

— Localul ăsta pare a avea mare succes. 

Bineînţeles că da. 

— Este al lui Nick. 

Ridică stridia şi o amuşină precaută. 

— Este necăsătorit unchiul tău? 

— Nick? Gândul era ridicol. Ce mai soţ ar fi! 

— Chiar? Are vârsta potrivită şi pare că o duce bine. 
Câte proprietăţi deţine în Londra? Catherine băgă stridia în 
gură, apoi scoase un sunet entuziasmat şi făcu ochii mari. 

— Ştiu, spuse Lilah încuviinţând. Nimeni nu le prăjeşte 
ca bătrânul Neddie. Cât despre Nick, această cârciumă este 
prima pe care a cumpărat-o. Avea nevoie de un loc în care 
să-şi investească banii obţinuţi pe căi lăturalnice. Băncile îl 
refuzau pe vremuri. Îşi petrecea tot timpul liber aici, înainte 
să deschidă Casa Diamantelor. 

— E aproape... Catherine îşi acoperi gura cu mâna, 
vădit speriată de propria lipsă de maniere; încă nu 
terminase de mestecat, înghiţi stridia înainte de a continua. 
Este aproape un om de afaceri decent, atunci. 

Lilah privi din nou spre uşă. Neddie spusese că Nick 


ştia unde să îl caute pe Bolkhov. Era la doi paşi. Ar fi trebuit 
să se întoarcă până acum. 

— Decent? Nu. Om de afaceri... presupun că da. 
Printre alte lucruri. 

— Lucruri ilegale, spuse Catherine solemn. 

— Ei bine... Lilah ezită. Depăşise de multă vreme 
punctul în care se ocupa de infracţiuni mărunte; profiturile 
erau prea mici pentru el. Nu se lasă oprit de lege, asta e 
sigur. 

— Îmi închipui că nu lasă pe nimeni să îl oprească, 
spuse Catherine. Sfântul Nicholas. Regele diamantelor. Un 
bărbat foarte periculos. 

Lilah se încruntă. 

— Nu a pedepsit niciodată pe nimeni, fără să o 
merite. Şi este mai degrabă proprietar în perioada asta. 
Deţine toate clădirile la zece străzi distanţă de aici. 

— Chiar? 

Uimirea lui Catherine o făcu să-şi dea seama de un 
gând stânjenitor. „Dumnezeule! Îl apăr pe unchiul”. 

Ei bine, dar era adevărat, nu-i aşa? Nick făcea profit 
frumos acum, în mod cinstit, deşi, cu siguranţă, mai făcea 
şi matrapazlâcuri. Şi nu avea o oarecare satisfacţie, văzând 
expresia aceea de pe chipul lui Catherine? Poate că ruda lui 
Lilah nu era uşă de biserică, dar nimeni nu va spune 
vreodată că Nick era prost. Avea mai multă putere, în felul 
lui, decât primarul. 

„Aristocraţia plebei”. Aşa se exprimase Christian 
cândva, când încercase să o alunge. 

— Unde sunt? mormăi ea. Nu ar trebui să dureze 
atâta. 

— Ai încredere în unchiul tău, spuse Catherine cu 
seninătate. 

Lilah pufni. 

— Dacă am un sfat, este să nu ai încredere în el 
deloc. 

— O, fireşte. Dar... Catherine privi în halbă, suflând 
delicat în spumă. Ai spus că e onorabil în felul lui. 

— În felul lui. Dă-i un plan lui Nick şi avea să-l întoarcă 


pe dos, să îl răsucească pe toate părţile, până te ameţea 
atât de tare încât te convingea că planul fusese ideea lui 
din capul locului. 

Catherine se încruntă. 

— Deci este un negociator priceput. 

Lilah îşi aminti deodată de conversaţia aceea din 
biroul lui Catherine, care părea să fi avut loc cu o grămadă 
de timp în urmă. Ceruse o întâlnire cu Nick - care avea de-a 
face cu Bolkhov, pretinsese ea. 

Dar interogatoriul acesta nu avea de-a face cu rusul. 

— De ce eşti atât de interesată de unchiul meu? 
întrebă ea încet. 

Catherine lăsă genele să-i acopere ochii. 

— Ei bine... Nu mă voi mărita cu Lord Palmer, Lilah. 

Simţi că i se usucă gâtul. 

— Da? 

— Vezi tu, cred că este îndrăgostit de altcineva. 

Strânse din buze, muşcându-le cu putere. 

— Dacă e viu, şopti ea. 

Catherine deschise gura, dar Neddie o opri, apărând 
lângă ele şi punând încă un rând pe masă. 

— De la familia Hooley, mormăi el înainte de a o lua 
din loc. 

Oftând, Lilah ridică halba. Catherine, care băuse deja 
trei halbe, se grăbi să ridice şi ea berea. 

— Pentru familia Hooley! strigă Lilah, iar băieţii din 
colţul îndepărtat zâmbiră şi se înclinară. 

Catherine îşi drese glasul. 

— Am nevoie de cineva care să îl stăpânească pe 
fratele meu, înţelegi. Altfel va pune compania pe butuci. Şi 
nu pot avea încredere în tribunale. Întotdeauna îi 
favorizează pe bărbaţi când vine vorba de chestiuni de 
afaceri. 

— Zău? 

Lilah nu prea avea chef să vorbească despre afaceri. 
Dacă n-ar fi ştiut că Nick se va întoarce aici mai întâi, ar fi 
fost singură în clipa aceea, făcându-şi curaj şi rugându-se. 
Îşi îngropă nasul în spumă, luând o duşcă. 


Uşa se deschise. 

— Aşa că m-am gândit la o altă soluţie, crezu ea că o 
aude pe Catherine spunând, dar sărise în picioare, privind 
ţintă, fără suflare, golită de orice altceva în afară de dor, 
speranţă disperată... Intră unul din oamenii lui Nick, apoi 
apăru şi Nick! Trânti halba pe masă şi se holbă la el. 

Apoi intră un om care semăna cu un lup, înalt şi 
măsliniu, pe care nu îl recunoştea. Dar unde era Christian? 
Frica se cristaliză ca o floare de gheaţă în pieptul ei. 
Unchiul ei o văzu, desfăcu braţele şi îi aruncă un zâmbet 
strălucitor. 

— L-a împuşcat pe ticălos, e mort, spuse el. S-ar 
putea să-mi placă de el până la urmă. 

Ea trecu pe lângă el şi rămase fără aer. Acolo, în uşă - 
umplând-o cu totul, înalt şi cu umerii laţi, întreg, 
nevătămat. Teafăr, chipeş şi cu ochi sălbatici - până când o 
găsi cu privirea. 

Işi duse mâna la gură. Era în siguranţă. „E mort”. Se 
terminase. 

— ... dracu’ aţi plecat, spuse Nick. 

— Ne-am salvat, se auzi răspunsul limpede al lui 
Catherine. Părea că nu o va face nimeni altcineva. 

El râse. 

— Bere pentru toată lumea atunci! Pentru femeile 
care se salvează singure! 

Christian porni spre ea. Ea îl ocoli pe bărbatul cu chip 
de lup care spuse: 

— Vreau ceva mai tare ca berea, dacă ai. 

În următoarea clipă, Christian fu înaintea ei. Prinzând- 
o în braţe. 

— Eşti bine? Îi întoarse încheietura. Eşti rănită. 

— Nu, nu. Cu mâna sănătoasă, o prinse pe alui, 
încântată de puterea cu care o strânse. Sunt bine acum. 

Cuvintele plutiră uşor ca o briză de primăvară. Era 
bine, într-adevăr. Chipul lui îi spunea asta. Părea mai uşor, 
despovărat, /iber. g 

O îmbrăţişă. O strânse tare, cu forță. Inchise ochii şi îl 
cuprinse cu braţele. 


Se auziră fluierături din colţul îndepărtat. Fraţii 
Hooley, enervanţi ca de obicei. 

EI îi şopti la ureche: 

— Te duc acasă. 

Ea îi inspiră mirosul. Praf de puşcă şi sudoare. Sub el, 
întotdeauna, esenţa lui. Magică pentru ea... 

— Unde e asta? 

Se desprinse pentru a o privi. 

— Acasă la mine, spuse el, apoi zâmbi vag, în timp ce 
fraţii Hooley fluierară iar. Casa noastră. Ai de gând să 
protestezi? 

Era un moment sublim. Trecuse atât de brusc de la 
frică la bucurie, încât simţea că pluteşte, ameţită, beată. 

— Poate, zise ea, căci, în Whitechapel, fetele îşi 
cunoşteau valoarea. Făceau bărbaţii să se străduiască să le 
câştige favorurile. 

El râse, un sunet bogat şi răsunător, iar apoi se aplecă 
şi o cuprinse de talie. O ridică pe umăr. 

Fraţii Hooley o luară razna. Îşi lungi gâtul pe după 
corpul lui Palmer să se uite. În toată încăperea, halbele se 
ridicau în aer, aprobator. Chiar şi Nick zâmbea, în vreme ce 
Catherine, alături de el, îşi cuprinsese obrajii în palme, 
pentru a-şi acoperi îmbujorarea. 

— Ashmore, spuse Christian. Bărbatul cu chip de lup 
se întoarse. Du-o pe domnişoara Everleigh acasă, te rog. 

— Desigur. 

— Nu încă, spuse Catherine veselă. Noapte bună, 
Lilah! Lord Palmer! 

Lilah ridică mâna în semn de rămas-bun. Christian i-o 
prinse şi îi sărută încheietura. Când ieşi cu ea în întuneric, 
ea începu să râdă. 

Lilah se trezi dintr-un coşmar întunecat într-o lume cu 
lumini arzătoare. Năucă, crezu pentru o clipă că încăperea 


era în flăcări. Apoi începu să vadă. Mobilă masivă de nuc, 
lustruită de vreme. Tapet crem, cu fire aurii. Lămpi peste 
tot. Lumini montate pe pereţi. Sfeşnice pâlpâind. Lumânări 
peste tot. 

Cineva se ridică de pe un scaun din apropiere. 
Christian. 

Se aşeză pe marginea patului, căutându-i mâna cu 
mare grijă. Mai devreme, poruncise să se pregătească o 
baie pentru ea. Lăsase un halat care o învelea din cap până 
în picioare. Apoi îi rebandajase mâna, în timp ce îi spuse ce 
se întâmplase cu Bolkhov. 

Îi relată povestea calm, având mare grijă de rana ei. 
Fusese sigură că i se va alătura în pat după aceea. Dar 
emoţiile zilei îşi spuseră cuvântul, sau drogul. Când 
căscase, el insistase să se odihnească o vreme - singură. 
Apoi se întorsese să o privească în timp ce dormea. 

Simţi că nu-şi găseşte cuvintele în timp ce el îi 
mângâia încheietura. Ce ciudat pentru ea! Privind spre 
ceasul vechi, văzu că era 2.30. 

— Crezi că a ajuns acasă Catherine? 

Era o cale sigură de a deschide conversaţia, se gândi 
ea. 

Îi aşeză mâna la loc pe cuvertură, netezind materialul 
din jurul ei pentru a crea un perimetru sigur. 

— Ashmore e un prieten de-al meu. L-ai văzut astă- 
seară. A dus-o acasă cu multă vreme în urmă. A 

Ashmore. Adică, contele de Ashmore, ghici ea. li citise 
numele în ziare. 

— Sper, spuse ea. Îmi punea întrebări foarte ciudate 
despre unchiul. Aproape ca şi când... Se încruntă. Nu vei 
crede, dar m-a întrebat dacă Nick ar vrea să se 
căsătorească. Cel puţin, nu cred că mi-am imaginat aşa 
ceva. 

Se încruntă şi el. 

— Straniu! Apoi încruntătura se transformă într-o 
jumătate de zâmbet. Dar cine ştie? Tu eşti un bun îndemn 
să cauţi dragostea în Whitechapel. 

Ea simţi că nu-şi găseşte cuvintele. 


Avu nevoie de un moment pentru a le rosti. 

— Aşa crezi? 

— Sunt sigur. Se întinse pe lângă ea să aşeze pernele. 
Întinde-te la loc, Lily! 

Era ultimul lucru pe care dorea să îl facă. Inima începu 
deodată să-i bată nebuneşte. 

— Nu sunt obosită. 

— Ştiu. Dar să te văd aici... îi cuprinse faţa, 
mângâindu-i obrazul cu degetul mare. Este o bucurie pe 
care nici măcar nu ţi-o poţi imagina, să te văd aici, în patul 
meu. În casa mea. În siguranţă, cu mine. Unde ţi-e locul. 

Cum putea o fată să reziste la asemenea 
complimente? Se lăsă la loc pe perne, sub căldura 
cuverturii grele. 

— Atunci aici o să stau, spuse ea încet. 

El zâmbi. Îi netezi părul, apoi se aplecă să-i sărute 
tâmpla. Foarte încet, îi atinse colţul ochiului. Pomeţii. Curba 
maxilarului. Mângâieri uşoare ca o suflare. O gâdila. 
Strâmbă din nas. 

— Ce faci? 

— Îţi număr pistruii, spuse el. De obicei îi ascunzi sub 
pudră, nu? 

Dacă ar continua să o atingă astfel, ar sta aici pentru 
totdeauna. 

— Doamnele nu au pistrui. 

El râse uşor. 

— O, mă tem că te voi contrazice. Eşti o doamnă din 
cap până în picioare, Lily. 

Ea zâmbi cu gura până la urechi. Era atâta lumină în 
camera aceea! Se rostogoli să vadă totul. Zece sfeşnice. 
Încă o duzină de lumânări pe lângă acestea. 

— Tu ai adus toate lumânările? 

— Nu îţi place întunericul. 

Privi iar spre el. 

— Nu trebuie să mă iei în serios. E o copilărie. 

Patul se lăsă. Se întinse lângă ea, cuprinzându-i talia 
cu braţul. Strângând-o la piept. 

— Fii copilăroasă! vorbi în părul ei, încălzindu-i ceafa 


cu răsuflarea. Nu mai trebuie să te temi, Lily! Voi aprinde 
toate lumânările din lume, dacă e nevoie. 

Ea închise ochii. Aşadar, asta era dragostea? Să fii 
acceptat cu atâta uşurinţă. Adorat chiar şi pentru slăbiciuni. 

— Nu era vorba de întuneric, ştii. Ci faptul că eram 
singură acolo. 

— Nu te voi mai lăsa niciodată singură în întuneric, 
spuse el. 

| se puse un nod în gât. Ce mai promisiune! O femeie 
are nevoie de curaj pentru a accepta o asemenea ofertă, 
căci ar ajunge să depindă de ea şi dacă nu ar mai fi ţinută 
mai târziu... Ce i-ar rămâne? Doar fărâme. 

— Vreau promisiunea asta, şopti ea. Dar dacă o faci, 
ar fi bine să o onorezi. Chiar şi în faţa legii. 

O clipă, el nu răspunse. Ea aşteptă, muşcându-şi buza 
cu putere. Nu avea să-şi retragă cuvintele. Nu era o 
doamnă, dar nu va accepta să fie tratată altfel decât o 
doamnă. Nu va trăi cu el în păcat. 

Gura lui îi atinse ceafa. Cel mai blând sărut. 

— Îţi aminteşti visul despre care ţi-am spus? Visul cu 
copacul pe care nu l-am putut proteja. 

— Da, îngăimă ea. Desigur. 

— Asta era tot ce voiam, răspunse el. Să nu fiu 
niciodată erou. Fără titlu, fără aplauze. Dar cu ceva al meu. 
Ceva pe care să îl protejez şi să îl apăr. Şi poate... Lilah 
simţi pe piele aerul pe care el îl trase adânc în piept. Mai 
mult de-atât. Când am terminat-o cu el astăzi... ar fi putut 
continua. Furia aceea... mă ardea pe dinăuntru. Întunecând 
lumea. Un glonţ nu era îndeajuns pentru a-i pune capăt. 
Nimic din ce i-aş fi putut face nu ar fi epuizat-o. Dar în 
încăperea aceea, astăzi, când am ţintit cu arma... erai acolo 
cu mine. Şi deodată furia a dispărut. Nu mai era întuneric. 
Doar gândul la tine. Aşa că nu eşti doar femeia pe care 
vreau să o protejez, spuse el încet. Tu mă protejezi pe 
mine. Am plecat de acolo liber. Datorită ţie. 

Deschise ochii pentru a privi mănunchiul de lumânări. 
Flăcările pâlpâiau. 

— Te voi proteja întotdeauna, spuse ea, foarte încet. 


Asta fac, pentru mine şi ai mei. 

— Da, spuse el. Ce noroc să fiu al tău! 

— Chiar dacă sunt... cine sunt? Nu voia să vorbească 
urât despre ea însăşi. Nu era nicio ruşine în a fi din 
Whitechapel. Poate că nici în a fi nepoata lui Nick. Expresia 
aceea admirativă de pe chipul lui Catherine din seara aceea 
- ce păcat că trebuise să o vadă la altcineva înainte de a o 
sesiza la ea însăşi. Nepoata Regelui diamantelor. Căci nu 
vreau să îl îndepărtez, Christian. Nu îi voi mai face jocul, 
dar va face întotdeauna parte din familia mea. Nu voi 
renunţa la el. 

— Nu ţi-aş cere să o faci, spuse el după o pauză. Să 
fiu al naibii dacă te mai foloseşte vreodată. Dar te-a luat la 
el de copilă. Nu eram acolo să te protejez pe atunci. Dar el 
era. Şi a jucat un rol în a te face femeia care ai devenit. 
Femeia care vreau să-mi apere spatele câte zile voi avea. 
Nu îţi voi cere niciodată să te lepezi de el. 

Ea închise ochii. Era prea multă frumuseţe pe lume. 
Nu îşi dăduse niciodată seama de asta. Te putea copleşi 
după ce o aflai. 

— Pot să-ţi vorbesc despre viitorul nostru împreună? 
întrebă el încet. Sau preferi să aştept? 

— Eşti nebun? 

Se întoarse atât de repede, că el râse şi o prinse de 
umeri. 

— Ai grijă la mână, spuse el 

Şi-o aşeză între sâni ca s-o ferească. Ce tare îi bătea 
inima! 

— Vorbeşte, spuse ea. Dă-i drumul! 

Zâmbind, îi îndepărtă părul din ochi. 

— Susseby va fi reconstruit. Din temelie. Acum, 
mărturisesc, habar nu am ce implică şi cât va dura. Dar am 
o idee pentru o anumită cameră - acoperită cu oglinzi. La 
ţară e foarte întuneric, vezi tu. Dar în încăperea aceasta, 
lumina unei singure lumânări va ilumina totul. O cameră de 
muzică, cred - mereu plină de lumină, indiferent de oră. 

Se înfioră, fascinată. Se ridică în capul oaselor, iar el 
se aşeză într-un cot, zâmbindu-i. În valurile de lumină pe 


care le crease pentru ea, părea înmuiat în aur: părul, ochii, 
pielea bronzată. 

Într-adevăr, părea foarte sigur pe el acum. 

— Spune-mi, zise ea, neputându-se abţine să nu-l 
tachineze, cine ar vrea cameră atât de împopoţonată? 

În obraz îi apăru gropiţa. 

— Femeia care va concepe restul. Te avertizez, are 
gusturi ciudate la case. Dacă poate admira o hardughie ca 
Buckley Hall, atunci Dumnezeu ştie ce va face din Susseby. 
Dar oricum va ieşi, va fi a ei. Îi atinse părul cu mare 
blândeţe. Şi, sperăm, al copiilor ei şi al copiilor copiilor ei, 
pentru şapte sau opt sute de generaţii de acum încolo. 

încercă să zâmbească, dar buzele îi tremurau prea 
tare pentru a reuşi. n 

— Mi-ai spus cândva că eşti un depravat. ţi 
aminteşti? 

El clipi, apoi râse uşor. 

— În prima seară în care ne-am întâlnit. Pe holul acela 
de la Everleigh. 

— Da. 

Ea râse. 

— Se pare că te-am distrus. 

El o sărută pe frunte apăsat. 

— Aşa e. Zilele mele de crai s-au încheiat. Desigur, 
asta depinde de răspunsul tău. 

Ea îşi ţinu respiraţia. 

— La ce? 

El îşi trecu degetele prin părul ei. 

— Te iubesc, Lily Monroe. Vrei să fii soţia mea? Sau 
rişti mânia Angliei, refuzând un erou de război? 

— Nu! Apoi, ca să fie clar, o spuse altfel: Da! Adică mă 
căsătoresc cu tine, Dumnezeu să te aibă în pauză, biet 
bogătan! 

El zâmbi radios. Se aplecă să o sărute. Dar le scăpase 
ceva, ceea ce o făcu să îl oprească, punându-i un deget pe 
gură. 

— Nu vrei să ştii dacă şi eu te iubesc? Poate că nu 
vreau decât să te păcălesc să mă iei de nevastă, apoi să te 


las fără o leţcaie. 

El îi prinse degetul între dinţi. Îşi înfăşură limba în 
jurul lui, apoi îl supse mai adânc, stârnindu-i un zvâcnet în 
pântec. Ce privire aprinsă avea! 

— Pare un târg cinstit, spuse el răguşit, la cât de 
ocupată am de gând să te ţin. 

Ea îşi umezi buzele. 

— Atunci e bine că te iubesc cu adevărat. 

El închise ochii. Văzu că i se umflă nările. 

— După ce ţi se vindecă mâna... 

Ea îşi ascunse zâmbetul. 

— Diversiunea este cel mai bun leac pentru durere. 
Francezii se pricep de minune la asta, am auzit. 

Apoi, lăsându-şi zâmbetul să-i înflorească pe chip, se 
lăsă din nou pe aşternuturi. 

Veni deasupra ei, zâmbind ca un tigru când îi luă 
mâna şi i-o aşeză cu grijă deasupra ei. 

— Ca patriot şi erou, nu pot îngădui o asemenea 
insultă. 

Ea râse spre el. 

— Atunci arată-mi cum o fac anglo-irlandezii. El se 
repezi, devorându-i gura. După un moment, ea începu să 
râdă. Bucuria aceasta trebuia să fie eliberată. Atacul lui Kit, 
zise ea. Tocmai l-am văzut cu ochii mei. 

El zâmbi deasupra buzelor ei. 

— Să înceapă bătălia! 

Ea îi cuprinse chipul, pentru a-l ţine exact acolo unde 
dorea. 

— Războiul s-a încheiat, iubire. Am învins. 


Sfârşit 


